
JUGOSLAVENSKA KULTURA 


MJESTO UVODA 


Nema kulture bez čovjeka ni čovjeka bez kulture. No kako 
se u otuđenom ljudskom društvu sve ljudsko razvija uprkos i 
nasuprot vladajućoj neljudskosti, to se i autentična ljudska kul- 
tura rađa i raste uprkos i nasuprot svim oblicima neautentičnog 
ljudskog bivstvovanja, pa i u suprotnosti i borbi s »elitnom«, 
»masovnom« i drugim oblicima pseudokulture. Suprotnost iz- 
među prave kulture i pseudokulture poprima dosad neviđene 
razmjere u razvijenom »društvu izobilja« koje, uz goleme koli- 
čine svakojake robe što služi za podmirenje čovjekovih materi- 
jalnih potreba, u velikim količinama proizvodi i izbacuje na tr- 
žište i pseudokulturna dobra za zadovoljenje potreba odljuđene 
čovjekove duše. 

Socijalizam kao doista ljudsko društvo može i treba da os- 
tvari i svestran razvoj autentične ljudske kulture. Zato se on 
ne može dijeliti na onaj kulturni i onaj nekulturni; ukoliko ne 
razvija kulturu, socijalizam nije socijalizam. Razvijanje kulture 
u socijalizmu nije samo spoljašnje ukrašavanje socijalizma ne- 
čim što mu bitno ne pripada, a pogotovu ne dobrohotno popuš- 
tanje slabostima ili ćudima razmaženih pojedinaca ili druš- 
tvenih slojeva. Zato je neprihvatljivo mišljenje da se može malo 
pričekati sa snažnijim razvojem kulture, dok se jače ne izgra- 
di socijalizam. U krajnjem slučaju, naravno, može se pričekati i 
s kulturom; ali pričekati s kulturom znači pričekati i sa socija- 
lizmom. 

Ideja da je moguće najprije izgraditi socijalizam, a zatim do- 
dati tom socijalizmu i nešto kulture, pomalo naliči na ideju da 
je moguće najprije naučiti dijete da hoda, a zatim mu također 
pomoći da se rodi. Razvoj socijalističkog društva nezamišljiv 
je bez razvoja socijalističke kulture. Otuda obaveza za sve one 
kojima je cilj socijalizam da ni u jednom trenutku ne zaborave 
na kulturu, otud potreba i za nas jugoslavenske marksiste i socija- 
liste da se uvijek ponovo pitamo: kako to stoji s kulturom u na- 
šem jugoslavenskom socijalizmu? 

Kultura se ponekad shvaća kao sveukupnost knjiga, slika, spo- 
menika i drugih takozvanih kulturnih dobara, ponekad nešto šire 

kao skup kulturnih dobara i kulturnih institucija i organizacija 
koje omogućuju, stimuliraju i organiziraju »proizvodnju«, pri- 
kupljanje, čuvanje i »potrošnju« takvih dobara. Dok neki dijele 
prosvjetu i nauku od kulture, drugi ističu da i prosvjetno-odgoj- 
ne i naučno-istraživačke institucije i organizacije pripadaju u 
kulturu i treba da budu kulturne. Također se s pravom tvrdi da 
kultura nije samo skup mrtvih kulturnih dobara, organizacija i 
institucija, nego prije svega i djelatnost »proizvodnje« i »potroš- 
nje« tih dobara. No i ovo shvaćanje ne domašuje do biti kultu- 
re ukoliko se smatra da su proizvodnja i potrošnja kulturnih 
dobara djelatnosti u koje čovjek može ali ne mora da se upusti 
ili djelatnosti koje se mogu obavljati bez dubljeg angažmana i 
bez bitnog utjecaja na prirodu angažiranoga. 

O proizvodnji kulturnih dobara možemo zapravo govoriti sa- 
mo ako pod proizvodnjom mislimo stvaranje; o potrošnji kultur- 
nih dobara možemo govoriti samo ako time mislimo stvaralačko 
su-doživljavanje. Proizvodnja i potrošnja kulturnih dobara nisu 
djelatnosti u kojima djelatnik može ostati bitno neizmijenjen. 
Time što stvara kulturna dobra i čuva ih živeći u njima i sa nji- 
ma, čovjek stvara sama sebe kao kulturnog čovjeka. Bit kultu- 
re nije proizvodnja i potrošnja kulturnih dobara radi same pro- 
izvodnje i potrošnje, a pogotovu ne samo radi zgrtanja i čuva- 
nja tih dobara u muzejima, galerijama, bibliotekama. Smisao 
je kulture ostvarenje kulturne zajednice kulturnih ličnosii. Zato 
je važno da se i mi jugoslavenski socijalisti upitamo: njegujemo 
li kulturu kao kultiviranje ljudskih ličnosti u kulturnoj zajed- 
nici. 

Kulturna zajednica kulturnih ličnosti ne može se ostvariti 
preko noći niti se može uspješno graditi na neuzoranom ili opus- 
tošenom tlu. Kulturno stvaranje ne zbiva se nikad u goloj sadaš- 
njici, već su u njemu uvijek prisutne i prošlost i budućnost. Ni- 
hilistički odnos prema kulturnoj baštini ma kakvim se prihva- 
ćanjem nove, više kulture opravdavao, bitno je nekulturan i 
antikulturan, jer snižava polazište suvremene kulture ispod 
nivoa, koji je već postignut. No nemoćno ustrajanje u već os- 
tvarenom i samozadovoljno naslađivanje prošlim protivuriječe 
biti kulture kao stalnog napora za otkrivanjem i kreiranjem ne- 
viđenih svjetova, za proširivanjem i obogaćivanjem ljudskosti. 
Pronalaženje vremenu i mjestu primjerenog odnosa prema kultur- 
noj »prošlosti« i mogućoj »budućnosti«, uspostavljanje najplod- 
nijeg razmjera između održanja tradicijom naslijeđenog i kre- 
iranja zovom iz budućnosti prizvanog, jedan je od najtežih za- 
dataka svake kulture i on se ne može riješiti po nekoj unaprijed 
propisanoj formuli. 

Ni socijalističkom društvu adekvatna kultura ne može se 
razvijati kao prazna negacija dosadašnje kulture nego kao njen 
nastavak i stvaralačka preobrazba. U onome što se naziva »ro- 
bovlasničkom«, »feudalnom« ili »buržoaskom« kulturom ima 

često više općeljudskog, doista humanog, nego u onom što se 
ponekad eksplicitno deklarira kao socijalistička kultura. No so- 
cijalizam se ne može razvijati kao bitno drukčije, doista ljudsko 
društvo, ako ne stvara novu, socijalističku kulturu koja je nad- 
moćna onoj naslijeđenoj, ali ne time što je lakomisleno omalo- 
važava, već time što stvara nove veće vrijednosti i razvija novi 
viši tip svestrano kulturne i humane ljudske ličnosti. Zato i mi, 
jugoslavenski socijalisti, treba da se stalno pitamo: Jesmo li 
uspjeli ostvariti takvu »sintezu« naslijeđenog i naslućenog, tra- 
dicionalnog i revolucionarnog, koja bi nam dopuštala da našu 
kulturu nazivamo socijalističkom? 


U svijetu u kojem osjećaj nacionalne pripadnosti još uvijek 
u velikoj mjeri pokreće ljude u njihovim bitnim opredjeljenjima 
i htijenjima ne može ni kultura biti anacionalna. A nacionalnost 
nije samo puka »forma« suvremene kulture već i bitan moment 
njenog sadržaja. Ali nacionalna kultura nije kultura ako se kroz 
nju ne realizira i nadnacionalni, općeljudski sadržaj. Odnos iz- 
među nacionalnog, internacionalnog i nadnacionalnog svagdje 
je prilično složen; može li on biti jednostavan u ovom našem 
povijesnom prostoru gdje, čak i ne računajući »nacionalne ma- 
njine«, možemo da nabrojimo dva pisma, tri jezika, pet nacija 
i šest republika? 


Smatramo da je procvat jugoslavenske kulture moguć samo 
putem svestranog razvijanja nacionalnih kultura svih jugoslaven- 
skih naroda i narodnosti. Ali jugoslavenska kultura nije samo 
zbroj slučajno sakupljenih kultura međusobno stranih naroda; 
ipak je to kultura narodd koji su međusobno povezani ne samo 
jezičko-etničkim porijeklom i vjekovima ekonomsko-političkih i 
kulturnih uzajamnih utjecaja, nego i zajedničkom socijalistič- 
kom sadašnjicom. Ovih dana navršavaju se dvije decenije od 
Oslobođenja, a iduće godine bit će već četvrt stoljeća od početka 
Oslobodilačkog rata i Revolucije. Ovo sudbonosnim zbivanjima 
natopljeno vrijeme suviše nas je čvrsto povezalo i isprepletalo — 
na osnovama jednakosti i ravnopravnosti — a da bi te veze itko 
mogao pokidati. 


Onemogućavanje ili kočenje razvoja nacionalnih kultura ju- 
goslavenskih naroda u ime jedne opće jugoslavenske kulture 
bilo bi štetno i za tu opću jugoslavensku kulturu, kao što bi i 
insistiranje na apsolutnoj autonomnosti nacionalnih kultura 
moglo samo voditi njihovom slabljenju i snižavanju na provin- 
Cijalni nivo. No traganje za pravom mjerom odnosa između 
»općeg« i »posebnog« u jugoslavenskoj kulturi ne može imati 
mnogo izgleda na uspjeh ako se kreće samo u okviru dileme: ili 
jugoslavenska ili posebne nacionalne kulture. Jer i opća jugo- 
slavenska i posebne nacionalne kulture samo su utoliko kulture 
ukoliko imaju i onu nadnacionalnu, općeljudsku komponentu. 
Samo izlazeći sve više na međunarodni plan, može jugoslaven- 

ska kultura uspješno rješavati neke od svojih najakutnijih »unu- 
trašnjih« problema. I samo na taj način možemo i mi pridonijeti 
da se suvremene međunacionalne razmirice prevladaju u svjet- 
skim razmjerima ne samo istinskim internacionalizmom već i 
nadnacionalnim kosmopolitskim humanizmom. 


Javno raspravljanje o nacionalnim problemima naše kulture 
i našeg društva nekima se čini nepotrebno ili čak opasno i štet- 
no. Nasuprot takvim shvaćanjima treba istaći da se sporovi iz- 
među pristalica raznih gledišta o odnosu između općejugoslaven- 
skog i uženacionalnog u jugoslavenskoj kulturi prirodno javljaju 
kod nas danas i da se »jednostrana« shvaćanja koja tu nastaju 
ne mogu prevladati nikakvim administrativnim naredbama ni 
zabranama već samo otvorenom i slobodnom drugarskom dis- 
kusijom. Zato raspravljajući o našoj kulturi danas ne možemo 
izbjeći ni pitanje o odnosu posebnonacionalnog i općeljudskog 
u njoj, kao ni pitanje o njenom međunarodnom i nadnarodnom, 
općeljudskom sadržaju, smislu i značenju. 


Kao što raspravljajući o jugoslavenskoj kulturi ne možemo 
mimoići pitanje o njenom odnosu prema drugim kulturama, ne 
možemo izbjeći ni pitanje o njenom odnosu prema drugim »po- 
dručjima« ili »sferama« jugoslavenskog života, a napose pitanje 
o njenom odnosu prema »sferi« ekonomije. Ako se razne »sfere« 
nalaze u odnosu međusobnog spoljašnjeg djelovanja i utjecanja 
u otuđenom ljudskom društvu, i ako je sfera ekonomije ona 
kojoj u tom društvu pripada u krajnjoj liniji određujuća uloga, 
to nipošto ne znači da isti odnos treba da ostane i u socijalistič- 
kom društvu. Rascijepljenost na međusobno neprijateljske sfe- 
re i dominacija ekonomije ne proistječu iz prirode čovjeka, nego 
su oblici i znaci njegove samootuđenosti. 


Bilo bi smiješno tvrditi da je ekonomska proizvodnja nepo- 
trebna ili da njeno brže razvijanje nema značenja. Svi mi svako- 
dnevno dobro vidimo i osjećamo koliko unapređenje svake naše 
djelatnosti zavisi od unapređivanja privrede. Svi također svako- 
dnevno žalimo što se za unapređivanje naše privrede ne koriste 
više dostignuća suvremene nauke. No ako je razvoj proizvodnje 
sredstava za zadovoljenje čovjekovih fizičkih potreba preduvjet 
za razvoj svih ljudskih djelatnosti, to ne znači da je on i svrha 
tih djelatnosti, te da se, na primjer, vrijednost ili nevrijednost 
kulture može mjeriti time koliko ona pridonosi bržem privred- 
nom razvoju. Niti je kultura puko sredstvo ekonomskog razvo- 
ja, niti bi ona u socijalizmu trebala da se »organizira« po ugle- 
du na ekonomiju. Iskušenje da se na kulturu gleda isključivo 
kroz ekonomističke naočale ne može da ne bude jako tamo 
gdje zaostala ekonomija zahtijeva izuzetne napore da se ubrza 
tempo privrednog razvoja. Zato je i za nas jugoslavenske socija- 
liste aktualno pitanje: jesmo li odoljeli ekonomističkom isku- 
šenju, jesmo li uspjeli da između ekonomije i kulture ostvarimo 

odnose koji su bitno drukčiji od onih što smo ih naslijedili iz 
samootuđenog građanskog društva? 

Ne manje je aktualno pitanje o odnosu kulture i politike. 
Kao što kultura u socijalizmu ne može da ostane privilegij oda- 
branih, tako ni politika kao upravljanje zajedničkim društvenim 
poslovima ne može ostati monopol izuzetnih društvenih sloje- 
va ni pojedinaca. Revolucionarna socijalistička politika treba da 
pridonese ukidanju pseudokulture i procvatu autentične socija- 
lističke kulture; autentično kulturno stvaralaštvo treba da prido- 
nese ukidanju politike kao djelatnosti kojom jedan dio društva 
upravlja cijelim društvom, i razvoju politike kao samouprav- 
ne djelatnosti kojom cjelokupno društvo upravlja samo sobom. 

Ne baš najbolja iskustva u dosadašnjim odnosima između 
kulture i politike u nekim socijalističkim zemljama stvorila su 
kod mnogih kulturnih radnika principijelno nepovjerenje prema 
politici i prema svemu političkom, izvjesnu želju da se kultura 
izolira od politike, da postigne autonomiju koja će joj omogućiti 
miran razvoj, bez upletanja politike i političara, pa makar se ta 
autonomija platila nemiješanjem kulturnih radnika u politiku 
izuzev, eventualno u takozvanu kulturnu politiku. Nasuprot to- 
me treba istaći da se kultura ne može odvojiti od politike i da 
je svaka prava, stvaralačka kultura politički angažirana sudje- 
lujući u rješavanju sudbinskih pitanja svoje zemlje i svoga vre- 
mena. Zato kultura ne traži nemiješanje u njene poslove ali ni 
sama ne može preuzeti obavezu nemiješanja. No kultura ne bi 
bila kultura kada se ne bi protivila da se njena vrijednost mjero- 
davno mjeri političkim mjerilima i da se o njoj raspravlja i od- 
lučuje bez njenog sudjelovanja. 

Naši kulturni radnici ponekad se žale da vrlo malo utječu 
na formiranje naše opće politike, pa čak i na formiranje naše 
politike u kulturi. Ne želimo tvrditi da sudjelovanje kulturnih 
radnika u formiranju politike zavisi samo od njih samih. No 
nema sumnje da nitko ne može pokloniti kulturnim radnicima 
veći društveni utjecaj ako ga sami ne izbore. Zadatak je kultur- 
nih radnika da se uporno bore za ispravnu politiku na području 
kulture te da se i na širem planu angažiraju za progresivan razvoj 
naše kulture i našeg društva, da se angažiraju i u općim društve- 
nim pitanjima koja nisu usko kulturna. Nije nipošto neaktualno 
pitanje: koliko jugoslavenski kulturni radnici pridonose formi- 
ranju kulturne politike i cjelokupne politike svoje zemlje? 

Spomenuli smo samo neka od bitnih pitanja naše kulture. 
Mnoga odlučna pitanja nisu spomenuta, ona koja smo dodirnu- 
li ostala su uglavnom samo dodirnuta. U prilozima koji slijeda 
bit će više riječi o nekima od pitanja koja smo iznijeli, a bit će 
pokrenuta i mnoga druga. No razgovor o jugoslavenskoj kulturi 
time, naravno, neće biti zaključen. Nastavit ćemo ga, među osta- 
lim, i u našem časopisu. Kako smo primili velik broj kvalitetnih 
priloga na ovu temu, odlučili smo da jugoslavenskoj kulturi pos- 
vetimo i broj 4 za 1965. godinu. 

KULTURA KAO FETIŠ 
I EKONOMISTIČKI PRISTUP KULTURI 


Bruno Popović 


Smije li se reći da tako izgleda ili ustvrditi da je doista tako? 
Ono što danas nazivamo suvremenom jugoslavenskom kulturom, 
ako je dopušteno upotrijebiti baš taj izraz (kako bi se označilo 
ono što je u nacionalnim kulturama južnoslavenskih naroda 
zajedničko pitanje njihove svijesti i sudbine), nije više, bar ne 
na razini vodećih djela i orijentacija naše književnosti, umjet- 
nosti, filozofije i znanosti, zapečaćeno udesom duhovne provin- 
cije koja tavori neko svoje zaostalo vrijeme na marginama zaklo- 
pljenih stranica tog duha svjetske povijesti za kojim su u sret- 
nom ili nesretnom lovu, prije i poslije Hegela, svi narodi naše 
zemaljske planete. Ni povijesno — društvenom konstelacijom i 
humanom perspektivom ljudske zajednice koja hoće da njena 
sudbina bude njeno vlastito djelo, ni intelektualno — dimenzijom 
i razinom vlastitih problema, ni moralno ili umjetnički — po 
osjećanju solidarnosti sa svime što unapređuje humanitet i po 
napretku u slobodi otkrivanja ljudskog bića posvuda gdje je ono 
samo sebi još pitanje i nepoznanica, mi više nismo narodi s pe- 
riferije svjetskog zbivanja, niti su naše istaknute suvremene 
kulturne vrijednosti pabirci starmalog duha po odlomcima svo- 
ga sjećanja. Pokrenuvši se prema vlastitoj budućnosti, krećemo 
se u stvari glavnim povijesnim, intelektualnim, moralnim i stva- 
ralačkim tokovima ove epohe svijeta i u svim ključnim strana- 
ma pitanja: gdje i kako u toj epohi, ili iz nje same, pronaći izlaz 
ohrabrenja i nade za čovjeka, nalazimo se, hoćemo da se nala- 
zimo, na mjestu svoje dužnosti, na mjestu svoje volje da naše 
suvremeno ljudsko iskustvo svijeta u izmjeni, svijeta protiv kon- 
vencija, bude jedan vid univerzalnog iskustva čovječanstva ovog 
razdoblja historije. Čovjek je svoj pokušaj da bude čovjek, us- 
pio ili ne, a nije više ni čitava, prošla ili buduća povijest kao 
ljudska povijest. Svaki narod prihvaća kao određenje svoje sud- 
bine odgovornost takvog svog položaja u kome smisao ili dvo- 
smišlje epohe, duh vremena, svjetski duh historije koja na- 
dolazi, boravi u mislima, u riječima i u djelima toga naroda. 
Ali pitanje je uvijek — dorasti toj sudbini, toj odgovornosti. I 

ne čini se samo, nego doista jest tako, da mi upravo u shvaćanju i 
stvarnome odnosu prema oblastima ljudskih djelatnosti koje 
tradicionalno nazivamo kultura, najčešće zbog razloga koje ćemo 
moći razumjeti, no ne i opravdati, zaostajemo za svojim moguć- 
nostima i zadržavamo se ispod razine svijesti i praktičnog drža- 
nja koji kulturu kao kulturu: kao ideologijsko područje nepo- 
srednom životu otuđenih takozvanih duhovnih vrijednosti — 
ako tim određenjem odmah moram da pokažem određenu kri- 
tičku namjeru problematiziranja kulture, mogu prevladati u nje- 
nom starom svojstvu duhovne maske čovjeka i njene stare ili 
nove vrijednosti integrirati u sam život, sam opstanak ljudski, 
u življenu vrijednost da se živi ili u smisao čovjekove egzisten- 
cije. Jer Ecce homo! taj dramatični, tako često simulirani, tako 
često slomljeni usklik Evo čovjeka!, nije ni za nas prestao da 
bude najuzbudljiviji, najmanje ravnodušan pokušaj naše ljudske 
vrste. 

Kultura kao duhovni fetiš i ekonomistički pristup kulturi kao 
zbiru institucija za pravljenje potrošnih usluga u društvenoj 
raspodjeli zabave i pouke — to su dapače podjednake opasnosti 
između kojih danas obično biramo. Da li tek kultura jamči dru- 
štvenu, humanu vrijednost čovjeka, ili to već naročito, prven- 
stveno, pa čak možda i isključivo čini materijalno privređivački, 
ekonomski rad? Je li to naš problem ovoga trenutka i prošlih 
ili dolazećih godina? Ne radi li se o tome, ovo je barem jedna 
od naših tipičnih današnjih pseudo-dilema, koja nam nimalo 
ne ulijeva povjerenje u sposobnost čovjeka da kritički misli i 
praktički mijenja svoju vlastitu situaciju u društvenoj podjeli 
rada. Problem postoji drugačije nego što nas uvjeravaju eko- 
nomistička tumačenja položaja i statusa kulture ocijenjene kao 
privredno neproduktivne oblasti ljudskog interesa za ispunje- 
njem slobodnog vremena, dakle kao oblasti igara duha koje ne 
proizvode svagdanji kruh. Ne samo nijedna doktrina političke 
ekonomije, već isto tako i nijedna ekonomska politika, vođena 
jedino u ime ekonomističkih kriterija i ograničena svojim vla- 
stitim ograničavanjem čovjeka i ljudskog društva na uski prag- 
matički horizont svojih imperativa, ne prelazi onu oblast car- 
stva nužnog rada o kojoj je na primjer Karl Marx mislio, do- 
voljno egzaktno, da je tek njeno prevladavanje osnovni uvjet 
očovječenja društva i podruštvljenja čovjeka, dakle povijesnog 
prevrata kome je svrha svih njegovih sredstava i najpreče sred- 
stvo na putu do te svrhe: društveni povratak ljudskom smislu 
opstanka. Sa svakog neba smisla ili razloga čovjeka da postoji, na- 
učili smo poslije Marxa i od sebe samih, problem čovjeka i ljudske 
zajednice treba vratiti na zemlju, na osnovu, na sam korijen 
ljudskog bića. A što je to zemaljsko tlo, ta radikalna osnova za 
čovjeka da se pokrene prema sebi, prema svome humanitetu? 
Na takvom ispitu Marx svojim odgovorom još i za naše vrijeme 
i prilike prolazi bez greške, dovoljno se već i u svoje doba ogra- 
divši od ekonomističkih vulgarizacija svoje prevratne misli. Ko- 

rijen za čovjeka jest čovjek sam — trebalo bi ponovo smisliti, 
da Marxov smisao ovih riječi nije već davno mišljen i izrečen. 
Korijen, osnova čovjeka, čovjek sam — još i u drami kada se 
istina da je on cjelina svojih ljudskih, društvenih odnosa prema 
svijetu, prividno gubi i skriva među kulise historije, — ostaje 
ta, ni na jedan poseban odnos prema svijetu svodljiva bit ljud- 
skog bića, s kojom ono opstaje otvoreno izgledima ozbiljenja 
svoga totaliteta. Homo oeconomicus nije osnova do koje dopire 
Marxova analitika čovjeka, niti ona budućnost za koju Marx sam 
kao da nije imao dovoljno imaginacije, pozivajući poeziju da nam 
je približi. Sa stanovišta njegove misli ta ekonomistička apstrak- 
cija samo je znanstvena sankcija jednog stanja, jednog stvarnog 
vida otuđenja čovjeka kao ekonomsko-političke kategorije svojoj 
suštini svjetskog, društvenog, totalnog bića. Ali taj ljudski ko- 
rijen za čovjeka, s kojim je on biće čija suština pripada samo 
njegovom ljudskom svijetu, totalitetu njegovih ljudskih, druš- 
tvenih odnosa prema svijetu, uskraćuje nam ujedno i iluziju dru- 
ge, intelektualističke vrste, definiciju o čovjeku kao homo lu- 
densu u inače instruktivnoj koncepciji teoretičara prije i poslije 
Johana Huizinge, ili uopće staru kulturalističku pretpostavku 
da bi se čovjek još najprije, ili barem najvrednije, mogao odre- 
diti kao jedino živo biće na zemlji koje živi od ideja i za ideje, 
dakle kao najzad protumačen i obrazložen homo ideologicus. 
Marx je u svoje vrijeme s jednakim pravom kao i mi danas pole- 
mizirao protiv ekonomističkih mistifikacija o intelektualnoj i u- 
mjetničkoj djelatnosti kao neproduktivnoj, ili protiv sramotne 
prinude pod kojom se na ekonomskom tržištu i najsuptilniji 
proizvodi duhovnog ljudskog rada treba da podvrgnu robnim 
zakonima ponude i potražnje, i imao je pravo da zna, kao što i 
mi danas znamo, da upravo zbog velikog zakona po kome čovjek 
sim i u cjelini proizvodi svoj ljudski svijet i time samoga sebe 
čitav socijalistički prevrat u historiji ovisi o tome koliko će jed- 
no humanizirano društvo uspjeti da prevlada sam klasičan po- 
jam znanosti političke ekonomije i ekonomsko-političko poima- 
nje materijalno nužnog rada kao poimanje otuđeno istini, dakle 
cjelini ljudske slobodne proizvodnje očovječenog svijeta i čov- 
jeka. No iz istog razloga, da bi čovjek sam pred sobom demis- 
tificirao svoje pitanje, izokrenuto predstavljeno u svakoj ideo- 
logijskoj maniri koja svoje opravdanje ljudske egzistencije po- 
duzima iz carstva pukih ideja, iz oblasti lijepih ideala, fantazma- 
gorija i vrijednosnih apstrakcija, uvijek s nekog neba smisla 
bez praktičnih zemaljskih obaveza, sa svakim egzistencijalno 
mišljenim pitanjem o smislu samog čovjeka, kakvo je bez sum- 
nje i Marxovo pitanje, pogođen je kritički i idealitet ili ideolo- 
gijski karakter same duhovne kulture. 


S ovim prilogom analitici kulture našeg društva i vremena 
problem bi dakle bio dovoljno eksponiran tek počevši temom: 
Gdje za nas počinje naše shvaćanje humaniteta i on sam? Da li 

se to događa u oblasti same duhovne kulture? Ili prije u osnovi 
i same te kulture, dakle u opstanku čovjeka? Pritom se podjed- 
nako misli na čovjeka koji se profesionalno bavi bilo radom na 
proizvodnji materijalno upotrebnih dobara, bilo radom na stva- 
ranju i unapređenju vrednota kulture. Pitanje se može i modifi- 
cirati: Dolazi li smisao djela koja stvara naša suvremena kul- 
tura dovoljno blizu ljudima kao poziv da iz ograničene oblasti 
nužnog rada pređu u ono carstvo slobode gdje, kako kaže Marx, či- 
tav čovjek u svome djelatnom opstanku postaje svrha u samome 
sebi, i navraća li taj ljudski djelotvorni smisao dovoljno često 
i u sam praktični opstanak stvaralaca kulturnih vrijednosti? 
Izgleda da su pred vulgarnim argumentima ekonomističkog gleda- 
nja na kulturu argumenti naših stvaralaca i unapređivača kultur- 
nih dobara nažalost i prečesto također najtradicionalnije vul- 
garne vrste. Radi se o donekle i različitim motivacijama jednog 
te istog fetišizma duhovne kulture, o inertnim, skoro bih rekao: 
porivima jednog »idiotizma profesije« koji anahronistički, kri- 
tički svakako nedostojno intelektualnog poziva u čovjeku našeg 
vremena, nastoji da i dalje vrijednosno, kao krunu zemaljskog 
stvaranja nebeskog gospodina, apsolutizira transmundani i tran- 
shumani smisao kulture kao kulture. Ne pokazuju li i zbog toga 
mnogi znaci da područje ljudske djelatnosti koje tradicionalno 
nazivamo kulturom u stvari nije našlo svoje mjesto u našem 
društvenom životu, unatoč proteklih dvadeset godina dosljed- 
nosti i promjena u našem nastojanju da se nekako odredi uloga 
kulturnih radnika i nekako nađe svrha kulturnog rada? Ali koje 
bi to mjesto, koja uloga i koja svrha bili? Možda je već i sama 
potraga za tim nešto tako nesigurno, kao i stara metafizička za- 
bluda da ideali vode ljude, ili banalna kulturtragerska krilatica 
da duhovna kultura, naravno, oplemenjuje životinjstvo čovjeka, 
te da je prema tome baš ona i pravo mjesto na kome uopće bo- 
ravi pravi smisao ljudskog opstanka? Vjerojatno dakle već i 
sam pokušaj da se hipostazirani smisao kulture pretpostavi ili 
učini nekako bar ravnopravnim s praktičnim smislom čovjeko- 
va opstanka, predstavlja prvu i gotovo nepopravljivu pogrešku. 
Ako, zaista, već i svakodnevna upotreba pojma kultura podrazu- 
mijeva da su prosvjeta, odgoj i narodno obrazovanje oblast 
koja prethodi kulturi, ali se s njome ne izjednačava, području 
kulture nekako naročito pripada naglašena oznaka kreacije, 
stvaranja, pronicanja u vrijednost, u ljudski smisao života i vje- 
ština oblikovanja toga smisla. Da tačno odredimo bit stvari uz 
koju pristajemo kada se radi o riječi duhovna kultura, moramo 
prihvatiti sve što ona sama o sebi kaže kao estetskom, spoznaj- 
nom, znanstvenom ili naprosto humanističkom studiju čovjeka 
kome je cilj njegovo vlastito kulturno unapređivanje u ukusu, 
mudrosti i znanju, tako da pojam kulture u duhovnom smislu 
unaprijed isključuje iz sebe takozvanu tehničku kulturu, po- 
dručje materijalne civilizacije i nužnog rada, pa dakle dosljedno i 
političke ekonomije. Kako da sada u toj isključivo duhovnoj 

oblasti čovjek pokuša da riješi svoj totalni problem svijeta i op- 
stanka u njemu? — to je tema isto toliko duga koliko i civilizi- 
rana ljudska historija. Svaka kultura u toj dugoj historiji civili- 
zacija ponavlja na svoj način po jedno odustajanje kao rješenje 
po jedan svijet vrijednosnih fikcija kao izlaz. Duhovni život os- 
taje kao oblast slobodnog stvaranja u idealima vrijednosti i smis- 
la, pored realne, političke historije i praktičnog života, ekono- 
mije, carstva nužnog rada, koji osim utroška energije i kronika 
koje ostaju ili se gube nikakav drugi, naročiti smisao i ne nude. 
Ta dvostruka situacija historije i kulture, svijeta i čovjeka, zaista 
je nešto što najtvrdokornije ustraje i što čak današnji svijet 
posvuda jednako dijeli između sebe. Ako je to još uvijek i su- 
više naša suvremena situacija, moguće je ipak jedino i možemo 
pravo shvatiti tek tada ako je shvatimo kao poziv: osvojiti jedin- 
stvo čovjeka! 


Prije dvadeset godina pošli smo sa svih tada shvatljivih, ali 
ne i analitički perspektivnih tačaka povjerenja u teoriju jedne 
nove kulture, koju smo preuzimajući poznate termine staljinis- 
tičke provenijencije nazivali socijalistička kultura. Rad na toj no- 
voj kulturi kao takvoj smatralo se, kao što se još i sada nerijet- 
ko inertno birokratski smatra, takozvanim ciljem, takozvanim 
zadatkom i kriterijem društvene djelatnosti svakog kulturnog 
radnika. Kao da se u tragikomičnoj igri zabune previše zaborav- 
ljalo na to da ni cilj, ni sredstva približavanja jednom paritetu 
očovječenog društva i podruštvljenog čovjeka, nisu u konstrui- 
ranju neke nove, k tome još i ideologijski dirigirane kulture, ne- 
go dapače u takvom mijenjanju stvarnog svijeta koje ideologij- 
ske premise nebulozne samosvijesti duhovne kulture uopće sve 
više anulira, te i intelektualnu ili umjetničku djelatnost spontano 
upućuje ne u pravcu stvaranja novoga neba smisla, već putem 
neposredno ljudskog smisla kritike svih tačaka čovjekova otuđe- 
nja u tokovima svakodnevnog događanja njegova opstanka. 
Čovjek sam kao korijen svoga društvenog svijeta mogao je neko 
vrijeme i za nas izgledati premalo prema dekorativnom, ali nu- 
tarnje ispraznom državno-socijalističkom rezonu mjehura od 
sapunice neke nove, nesmotreno socijalističke kulture. U među- 
vremenu, dok su sasvim profano počele da se otkrivaju prije 
svete stvari, sazreli su kod nas društveni i intelektualni uslovi 
potpuno dovoljni da nam pokažu kako sasvim praktično s tom 
teorijom nove kulture već u samoj osnovi nešto krupno nije u 
redu. Mi nismo odustali od cilja da naša svijest, analitička misao 
i umjetnička djela, saznanje i imaginacija, nastave djelovati na 
ljude, na svijet u izmjeni u kome živimo — dapače, tom jednom 
prihvaćenom cilju prišli smo i bliže time što smo na svome putu 
u sutra ostali bez iluzija da u stvaranju neke nove kulture leži 
štaviše i u socijalizmu rješenje problema takozvanog duha, 
takozvane duše, takozvane neostvarene nutrine, ili kako bi He- 
gel sasvim tačno rekao: nesretne svijesti čovjeka. Pa ipak, i sve 

žive vrijednosti kritike našeg povijesnog puta i suvremenog ži- 
vota koje je stvorila i koje stvara naša suvremena književnost, 
umjetnost i analitička misao, ti humani pozivi čovjeku da se 
okrene prema pravim pitanjima svoga humaniteta, kao da se 
naročito sada nalaze pred pogledima i rezonom ekonomističke 
logike ukupne oblasti materijalne proizvodnje u nezavidnom 
položaju dosadnog molitelja, kome se sa svim adutima sasvim 
protiv Marxovih intencija dehumanizirane političke ekonomije 
odbija društveno povjerenje kao tobože neproduktivnoj stavci 
hiperluksuznih opterećenja na ekonomskom računu naše druš- 
tvene zajednice. A sasvim je loše i za svako žaljenje, što se tak- 
vom ekonomističkom pristupu kulturi kod nas još uvijek vrlo 
često i zbunjeno suprotstavlja u ime, ponovio bih, kulture kao 
duhovnog fetiša, što znači jedinog garanta smisla ljudskog živo- 
ta koji se odvija isključivo na planu duhovnog stvaranja, ljud- 
skog postojanja u apstraktnom mediju ideja i idealiteta. Naša 
sadašnja intelektualno-društvena situacija titra u znaku vage 
diskusija na kojoj uglavnom pretežu, protiv neuvjerljivih idea- 
lističkih argumenata tradicionalnih kulturnjaka, isto tako ma- 
io uvjerljivi argumenti zna se sa čije strane. Ekonomističke za- 
misli o kulturi kao zbiru ustanova za kulturne usluge, ili opet 
kulturnjačke, najzad ipak čak i praktične ideje — o ekonomskoj 
cijeni tih kulturnih usluga društvenom potrošaču, sumnjive 
obrane slobode običnog čovjeka da, pored nužnog rada za svoj 
kruh, može barem da bira između teško shvatljive kulture i lako 
shvatljive zabave, ili između takozvane elitne i takozvane ma- 
sovne kulture, replike protiv skupe kulture i protureplike o 
socijalizmu koji se svodi pa staro i poznato kruha i igara! — sve 
su to na svoj način namicanja zastora na suštinu teme koja nas, 
ne samo u ovome času, nego i za svu doglednu budućnost vital- 
no, egzistencijalno zanima, a na koju pravo shvaćanja ima svatko 
od nas: U tradicionalnoj oblasti kulture događa se, ne prestaje da 
se događa i da postoji u mediju takozvanih duhovnih vrednota, 
ideja i ideologije, taj samom ljudskom opstanku otuđen smi- 
sao čovjeka koji treba ostvariti, koji treba vratiti svijetu. Sporo- 
vi dana, sporovi vremena između kulturnih radnika i ekonom- 
skih eksperata, između filozofa i političara, između pisaca i čita- 
laca, između individualnog mišljenja umjetnika i javnog mišlje- 
nja publike, mogu da i dalje teku svojim redom, svojim tokom, 
svojim možda neizbježnim rasporedom. Ali zbog izvjesnih plodo- 
va tih dijaloga, pa tako i zbog definitivnijeg odgovora na pita- 
nje: da li se naš pravi ili prvi problem vremena zove više kultura, 
a manje ekonomija, ili obratno? vrlo bi dobro bilo kada bismo 
se na vrijeme sjetili da je zajednički naš problem ipak još naj- 
prije čitav čovjek i čovjek sam. 


Čovjek nam se, gotovo nepopravljivo, čitavim iskustvom his- 
torije za sobom, čini kao biće koje se, između svoje donje i gor- 
nje granice ekonomskog pronalazača i duhovne životinje, odu- 

V Š . + s 

Mio orao e što voli S samo sa sobom vodi beskrajnu 
g ća smisla svoga vlastitog svijeta. Bilo da sredstva 
svoga opstanka poistovećuje s ciljem svoga opstanka, bilo da 
taj cilj smisla radije nalazi dalje, što dalje izvan sebe samog u 
vrijednostima, u vječnostima za koje je izmislio da traju i bez 
njega, taj čovjek kojeg historija poznaje isto tako dobro kao i on 
nju neprekidna je igra svih oblika i prelijeva svojih samootuđi- 
vanja od svoga totaliteta, svoga društvenog svijeta kao tajne sebe 
samog. Ta i odveć ljudska igra sva je nama poznata povijest. Ta 
igra, to smo još i mi sami, a čega se igramo zapravo u tome su- 
vremenom prijeporu između ekonomije i kulture još je uvijek: 
naša vlastita ovisnost o uslovima života koji nam samu tu igru 
nameću. Ali vrijeme je za nas da se kao ljudi bar u razjašnjenju 
svoje misli uzdignemo nad cijelu predstavu. Kao sve druge 
stvari svijeta, na razne načine loše shvaćen i sam Marx je u sta- 
nju da dijeli ljudska bića, koja se inače rado zariču na svoje mar- 
ksističko istomišljeništvo. Tek s malo više pažnje pojavit će 
se ipak i mogućnosti slaganja bar u bitnome. Kada dakle Marx 
definira nužni rad i radnika u vlasti tog nužnoga rada kao eko- 
nomsko-političku kategoriju ljudskog samootuđenja, ne laska- 
jući nimalo jednoj društvenoj klasi ljudi u koju inače polaže 
povjerenje da će ona izmijeniti svijet, da li on možda igdje i 
pomišlja na ideje, ideale, ideologiju i duhovnu kulturu uopće 
kao na neku vrstu ljudskog izlaza iz izokrenutog, otuđenog 
svijeta? On nigdje ne govori o pribježištu intelektualnog života 
kao pravoj sferi ili zavičajnoj oazi čovjeka izgubljenog u svjet- 
skoj pustinji ekonomije i politike, već naprotiv kritizira klasičnu 
njemačku filozofiju i time duhovnu kulturu samu, čak u jednom 
od njenih najviših izraza, kao također jedan oblik alijenacije 
čovjeka tek u smislu i vrijednosti vlastitih ideja objašnjenja, 
koje ništa ne mijenjaju na besmislu i bezvrijednosti stvarnog 
svijeta njegova opstanka. Ali Marx tu kritiku, to prevladavanje 
filozofije, vrši iznutra, iz nje same, tako da samoj praksi ljudskog 
opstanka uspijeva sačuvati njen prevratni smisao, njen misaorio 
vrijednosni horizont. Ništa drugo ne bismo ovdje mogli reći ni 
tada kada se radi o duhovnoj kulturi uopće. Marxov je pokušaj 
da se čovjek smjesti ni prenisko, ni previsoko, nego naprotiv 
samo u svoj vlastiti humanitet, jednak iskustvu našeg suvreme- 
nog problema: kako da se čovjek uzdigne iznad ekonomsko-po- 
litičkog carstva nužnog rada i istovremeno približi s neba ideja, 
te istom tako i suoči sa svojom sudbinom, sa svojim svijetom 
kao sa samim sobom? Čovjek sam je dakle sebi svoj izlaz iz his- 
torije koju može, koju hoće prevladati. Praksa vraćena smislu 
teorije, koja nam je ovaj svijet obećala kao svijet humaniteta, 
ne pokazuje nam na izlazu ove epohe niti neku novu ekonomiju, 
niti samu po sebi neku novu kulturu, kao konačna rješenja za 
problem smisla ljudskog opstanka. Očovječeno društvo ili po- 
društvljeni čovjek naprotiv znače isto tako jedno prevladanje 
ekonomskog rezona nužnog rada, kao i prevladanje ideologij- 

skog rezona svake duhovne kulture. Praktična bespomoćnost 
intelektualne ideje pred onim što se jednostavno zove moć eko- 
nomije, politike i države, ili obratno — duhovna nemoć svake 
takve moći pred nutarnjim pozivom intelektualnog, smislenog 
života u čovjeku, samo su indeks jednog paradoksalnog susjed- 
stva istih produktivnih snaga čovjeka u stanju njihova otuđe- 
nja. Izvidjeti, ispitati to susjedstvo misli i čina, akcije i kontem- 
placije, prakse i teorije, znači svakako u suvremenim uslovima 
našeg društvenog života vršiti avangardni zadatak neprekidnog 
stvaranja i unapređivanja one svijesti za čije je ostvarenje obve- 
zana sama praksa, samo ljudsko kretanje prema humanitetu, 
prema budućnosti. Nije previše važno što ljudi u vršenju takvog 
svog zadatka danas kod nas još možda i nailaze na zapreke i 
nerazumijevanje baš s one strane s koje bi im, naprotiv, trebala 
biti pružena samo ruka suradnje i pomoći. Jedan svijet u izmjeni, 
sa sve više svijesti o samome sebi, nastaje ipak kao naša zajed- 
nička sudbina koju stvaraju svi ljudi. Mi još i odviše rasprav- 
ljamo o naviklim temama takozvane kulturne politike ili čak o 
politici kulture, ali ipak sve više, sve iskustvenije znamo da čo- 
vjek zaista proizvodi svoj svijet i time samoga sebe u svojoj 
totalnosti i da tek cjelina njegovih djelatnih odnosa prema svi- 
jetu čini njegov ljudski odnos prema samome sebi. A to je i do- 
voljno, to je velika činjenica da među nama neprekidno raste 
svijest da čovjeka humanosti može vratiti samo jedna politika 
ljudskog totaliteta. Umjesto maske kulture, kulture kao fetiša, 
kao duhovne maske, polažimo dakle sve više na čovjeka, poka- 
žimo samog čovjeka — i znat ćemo koje je doba povijesti i kakav 
je svijet. Ecce homo: evo čovjek, sada i ovdje, jugoslavenski, s 
građanstvom svijeta, s pravom i dužnošću, sa slobodom i sa 
sudbinom da bude ono što jest i što iznutra mora da bude, u- 
poznat sa svime što je ljudsko, ali solidaran samo s onim u lju- 
dima što i dalje stvara i čuva svjetsku zajednicu humaniteta. 

UVJETI I SMISAO PRISUTNOSTI 


Grgo Gamulin 


. Mi postojimo, kao pojedinci i ličnosti, sa svojim znanjem 
i osjećajem, i postojimo preko njih. Narodi jednako tako. 


To je postojanje historijsko postojanje, a to znači da se od- 
vija u vremenu i prostoru, dakle u stanovitim konkretnim re- 
lacijama. Unutar ovih relacija naše znanje i osjećanje ostvaruje 
tu historijsku egzistenciju spoznavajući i osjećajući vrijednosti, 
stare i nove, svejedno koje, jer stvarne su vrijednosti vječne i 
opće. One pripadaju svima, tačnije, one pripadaju onima koji 
ih poznaju i osjećaju, koji za njih postoje. Vrijednosti koje 
je povijest ostvarila u nepreglednim kulturnim sferama nisu, 
bez sumnje, jedine; postoje vrijednosti moralne i materijalne, 
one koje su kroz historiju osvojile revolucije i ljudske borbe 
za slobodu (a uvijek su ih osvajale za sve ljude), i one mate- 
rijalne koje su stvorile i neprestano stvaraju ljudske ruke i 
napregnute misli. Ali moralne su vrijednosti prolazne: nasta- 
ju, postajemo svjesni njih kao medija koji nas zbližava i ujedi- 
njuje, a onda pomalo nestaju. No bolje je reći: odlaze u prošlost 
i zamiru, postaju čak i visoki simboli historije, ali nisu više 
prezentne našem živom trenutku, svakidašnjici. I mate- 
rijalne su vrijednosti promjenljive, znale su razdvajati ljude i 
narode, i potreban je visok stupanj znanja (svijesti) da ih učini 
medijem jedinstva. Tada mogu da djeluju svojom pravom fun- 
kcijom, kao strahovito jak moment kohezije. Ali jednako tako 
jako te materijalne vrijednosti mogu i razdvajati ljude. Kata- 
strofe, koje su znale izazvati, dobro su poznate historiji. 


Ali kulturne su vrijednosti trajne i uvijek (barem poten- 
cijalno) prezentne; one mogu da budu aktivne u svim vreme- 
nima i u svim prostorima kao materijalna ili senzorna projekci- 
ja ljudskih stanja i, prema moći svoje ljudskosti, djeluju u- 
pravo u smislu ostvarenja univerzalnog postojanja svakog od 
nas. One konstituiraju našu cjelovitost, provode humanističku 
integraciju pojedinačnog i općeg, a to znači našeg individual- 

nog, nacionalnog i univerzalnog bića. Gne su medij unutar 
kojeg tek realiziramo sebe, našu sredinu i naša obzorja, bliska 
i daleka. 

Mi gravitiramo i kružimo oko njihovih stožera, a ne ulazim 
sada u to koliko se (u vremenu) time mijenjamo i u koliko 
mijenjamo njih. Atena, Firenca, Gent, Niirnberg, Amsterdam 
— možda su nam danas drugačiji, možda su i veći u našoj su- 
vremenoj tjeskobi i razjedinjenosti. Dragocjeni su nam kao 
(možda još i neotkriveni) katalizatori goleme snage koji će nam 
pomoći u ostvarenju naše cjelovitosti. To su posebni 
ambijenti našega kulturnog kruga, duhovite regije od kojih se i 
sastoji taj krug i cijela ova historijska sfera koju mi danas o- 
sjećamo kao našu neposrednu prošlost, a sutra će je smatrati 
svojom i svi ljudi na globusu: kad je budu mogli upoznati i o- 
sjetiti, kao što ćemo mi (iz našeg »ptolomejskog« sistema) je- 
dnom moći do posljednjeg mogućeg smisla osjetiti i vrijednosti 
danas nam tako dalekih kulturnih sfera Indije i Kine. Tu »ko- 
pernikansku« situaciju možemo danas tek naslućivati i priželj- 
kivati za buduće vrijeme kad nove i duhovno bogatije generacije 
budu razvile i širu, polivalentnu osjetljivost prema kulturnim 
fenomenima najrazličitijih i dalekih civilizacija. 

Do tada, zadovoljit ćemo se i s ovima koje su nam pristu- 
pačne i »prisutne«. Ali i one su dovoljne, a najčešće i odviše ši- 
roke za naše današnje potencijale. Upravo u tome, čini mi se, i 
leže njihove granice djelovanja: u ograničenosti naše današnje 
osjetljivosti, u uskom registru koji smo ograničili u školi i u 
vlastitoj profesiji, u institucionalizaciji nas samih 
upravo tom profesijom s kojom smo se više ili manje izjednačili. 
Razvivši naša čula i osjećaje u ovom vremenu odviše brzom i 
specijaliziranom, mi smo još uvijek u stanju da reagiramo sa- 
mo na veoma usku skalu fenomena; čak izgleda da nam stanovita 
atrofija danomice i oduzima neke mogućnosti. Naše nam vrije- 
me sužava obzorja, htjeli mi to ili ne, i usmjeruje nas putem svo- 
je, svakako ograničene, osjetljivosti. 


Uslijed toga mi kao da podliježemo i jednom regresivnom 
procesu: još se nismo oslobodili »ptolomejskog sistema» u pros- 
toru (kad je evropski kulturni krug hermetički zatvarao naš 
vidik), a već nas »ptolomejski sistem« kategorije vremena (ko- 
je je po svojoj isključivosti netrpeljivo prema prošlosti) sve 
više ograđuje od minulih civilizacija. Njihove vrijednosti nisu 
zato ni izdaleka razvile kohezivnu snagu koju potencijalno nose 
u sebi. Kad neko sretnije shvaćanje uloge humanističkih nauka 
i umjetnosti bude na drugačiji način oblikovalo osjetljivost 
budućeg potpunijeg čovjeka, preko postepenog spoznavanja i 
saživljavanja sa zaboravljenim ili neotkrivenim umjetničkim 
arsenalima, takav će se čovjek osjećati cjelovit u sasvim drugači- 
jim razmjerima. Bit će to cjelovitost i potpunost određena okviri- 
ma historije »osvojene« naukom, kompendijima i udžbenicima. 

da nećemo ostajati zbunjeni pred freskama Ajante, arhitektu- 
rom hrama u Buhanesvari ili pred nekom maskom plemena 
Baluba. Razumijevanje će oblikovati i našu osjetljivost i naša 
osjećanja. A ima li nešto čvršće od osjećaja kad se radi o me- 
diju koji treba da ujedini razjedinjene narode i kontinente? 


2 


Zašto se osjećamo kod kuće u gradovima koje ranije možda 
nikada nismo ni vidjeli? Postoji pojam duhovnog zavičaja. Ima- 
mo ih zapravo nebrojeno mnogo. U njima prepoznajemo dije- 
love sebe samih poznate oblike u mozaicima i freskama, kate- 
drale zvučnih imena. Nalazimo na pločama zvukove s partitura 
koje su nastale uz orgulje slavnih bazilika, opatija ili neznatnih 
gradskih crkava. Hodočastimo jednom malom mauzoleju već 
utonulom usred grada koji će ga uskoro zagušiti, pa nam ime 
Galle Placidije zvuči kao zvuk zvona iz vlastitog djetinjstva. 
Hodočastimo u Veneciju bratovštini islikanoj od jednog slikara, 
i više ne možemo bez tih slika ni zamisliti naše dane. U Firenci 
hodamo kao po vlastitoj prošlosti: na svakom koraku poznata 
imena, poznati stihovi na kućama pjesnika, i djela slikara koje 
bismo najradije pozdravili kao stare znance: to je on, dakle, 
umjetnik iz mog starog gimnazijskog udžbenika! To je ta slika 
sa zida moje sobe. Nalazim se prema tome u domovini. Krećem 
se među dobrim znancima. 


Tako se naše biće veže za cjelinu svijeta stostrukim mislima, 
uspomenama i čežnjama za Toledom i jednim dvorištem u nje- 
mu, iznad Taja. U našoj nostalgiji postoje gradovi viđeni, kao 
i neviđeni. Oni svojom slikovitošću 'i atmosferom jednakom 
snagom diraju našu unutrašnjost. Neki od njih nose imena sli- 
kara, drugi su vezani za legende ili za izmišljene događaje iz 
pročitanih knjiga. Gradovi na rijekama, ispod tvrđava, luke na 
obalama poznatih mora. Ponekad je dovoljna jedna rečenica 
iz kakvog slavnog teksta, pa da neki grad ili pokrajinu učini 
neotuđivim dijelom te naše univerzalne domovine (»Bilo je 
to vrijeme kad sam gladan lutao Kristijanijom. . .«). Dovoljna 
je jedna zbirka pjesama ili samo jedan stih zaostao u sjećanju, 
pa da se svaki put, iz vagona, osvrnemo za Devinom, tamo do- 
lje, ispod pruge. Ta mi i putujemo, zapravo, historijom književ- 
nosti. U Parizu nam imena ulica evociraju čitavo djetinjstvo 
s knjigama Alexandra Dumasa u ruci. I nehotice ćemo u rue 
Saint Jacques poći da tražimo pečenjarnicu kraljice Pćdauque 
ili tko zna kakvu drugu asocijaciju iz Anatola Francea. Stihovi 
nas dočekuju na mjestima svog rođenja, pjesnici još borave u 
posvećenim predjelima: Gćrard de Nerval na Posilippu, Jean 
Jacques Rousseau u Ermenonvilleu, a jedna Corotova: slika u- 
činila je Mortefontaine, za koji inače ne bismo ni znali, simbolom 
posebnog ugođajnog momenta naše kulturne historije. Je li 
arhitektura prošlosti samo kulisa našoj turističkoj razonodi? 

Ako je gledamo iz ovog suvremenog praktičnog mentaliteta iz- 
građenog na zakonima tržišta, ona je zaista jedva dostojna na- 
pomene u turističkom vodiču, nad kojom ćemo klimnuti gla- 
vom: »Ah, poznate stare stvari« — i krenuti dalje sa svojom žur- 
bom. Ali ako te blistave kulise povijesnog trajanja gledamo iz 
dubine kulturnog postojanja i moralnog smisla koje ono i daje 
našem životu, tada će nam arhitektura prošlosti označavati eta- 
pe vlastite duhovne ontogeneze, slojeva naše svijesti i 
osjetljivosti. Bit će nam to kao druga priroda koju smo sami 
stvorili u toku naše, možda zaista malo i beznadne borbe s koz- 
mosom. U težnji da se obranimo i ogradimo od njegova reda i 
njegova nereda, mi smo tim nizovima novih fenomena pokušali 
da izgradimo nove pokrajine u kojima bi bilo moguće živjeti. 

Pa kad se danas poslije mnogih rezignacija osvrćemo nairag, 
čini se da ćemo ipak upravo u tim »ogradama«, u toj »drugoj 
prirodi« naći najživlju ljudskost koja nam je od historije ostala 
i koja nas same zapravo još stvara, uvijek nanovo i u druk- 
čijim koordinatama. Njena je snaga golema i nikad ne vuče 
natrag kako bi se to (zbog historije i njene historičnosti) moglo 
misliti. Svaka pozitivna i ljudska historijska vrijednost nosi u 
sebi stanovitu progresivnu dinamiku ma koliko mala ona bila, 
a u svojoj cjelokupnosti te historijske vrijednosti stvaraju hu- 
manističke impulse neodoljive prodornosti. One čak omogu- 
ćuju recepciju i suvremenih vrijednosti. Kako bismo ih inače 
mogli prihvatiti? Kulturni slojevi talože se u našoj ontogonezi 
kao i u filogenezi po stanovitoj kronološkoj i genetičkoj uvjeto- 
vanosti; ukoliko suvremene bolesti i deformacije (velegrada i 
osamljenosti s jedne strane ili provincije i zaostalo- 
sti s druge strane) nisu tu kronološku nit prekinule. U tom 
slučaju oštećene duhovne strukture otežavaju ili sasvim one- 
mogućuju asimilaciju starih ili recepciju novih suvremenih vri- 
jednosti, a time se već nalazimo usred otuđenosti. 

Upravo to treba izbjeći. Ima i u našoj historijskoj situaciji 
razloga da o tome temeljito razmislimo. Uhodimo li te naše 
vlastite evolucije naići ćemo na opasnosti, koje čekaju u zas- 
jedi, kao i na mogućnosti koje ne bi trebalo propustiti. Jer kul- 
turne vrijednosti ne konstituiraju samo pojedince i krugove 
historijskih kultura, nego i narode. 


3 


Može se, potencijalno i dijalektičke probe radi, stvar po- 
staviti na slijedeći način: kulturne vrijednosti iz prošlosti pri- 
padaju pojedinim regijama, narodima i civilizacijama, o- 
ne se dakle odnose na kategoriju posebnosti i čine kom- 
ponentu odvajanja i suprotstavljanja. Zapravo, tako se stvar po- 
nekad postavlja i u našim relacijama, bilo unutar Republike u 
odnosu na regije, bilo unutar Federacije u odnosu na pojedine 
narode. Pri tome se pomišlja na ugroženost nacionalne kulturne 

cjelovitosti od strane regionalnih mikrokozama (što je osobito 
značajno u slučaju labilne ili nepotpune etnogeneze), ili na uspo- 
ravanje integracionih procesa u smislu socijalističkog kulturnog 
jedinstva; koje bi još trebalo definirati. — No u svakom slučaju 
te bojazni počivaju na nesporazumu, tačnije, na nedozvoljenom 
sagledanju značenja kulturne historije i kultur- 
ne suvremenosti za politički život društva i temelje se na 
tobožnjoj mogućnosti da se to značenje ignorira. Međutim, to 
značenje se ne može ignorirati! Ukoliko to pokušamo, te će se 
kulturne vrijednosti »okrenuti« protiv nas. 

I tu se sada u naše razmatranje upleće sušta praktičnost, 
čak i mimo svakog regionalnog »kampanelizina« ili nacionalnog 
patriotizma; ona se sastoji u razboritom i naučnom iskorištava- 
nju ovih moćnih instrumenata, ne u nekom politikanskom smis- 
lu, nego na putu normalnog kulturnog uspona prema univerzal- 
nosti. Značenje tih instrumenata sastoji se po našem shvaćanju 
u slijedećem. 

Pr vo, u slučaju pojedinaca i bilo kojih grupnih formacija 
ovi omogućuju upravo taj spomenuti kontinuirani uspon od 
kulturnih mikrokozama do univerzalnog makrokozma u širini 
danas sagledivog horizonta koji sve više prelazi granice, od po- 
jedinog do općeg, ne samo u prostornom smislu, nego i u pro- 
tjecanju vremena koje obuhvaća vjekove. Oni tvore podlogu 
za nove slojeve koji pripadaju današnjici. Bez te osjećajne veze 
s »mikrovrijednostima« iz djetinjstva i mladosti, bez tog »geo- 
grafskog zavičaja« teško se mogu dobiti krila za mnogo veće pro- 
store. Bez iskustva prošlosti i osjetljivosti razvijene na kultur- 
nim slojevima koji su minuli, nije moguće dozrijeti za doživlja- 
je zaista nove, pa nam se zato i dešava, kad nas naše doba poči- 
nje raskidati svojim neposrednim projekcijama, da ostajemo 
zbunjeni, ili čak zadovoljni u svojoj jednostranosti, ili pak os- 
jećamo nostalgiju za prošlošću koju nismo svladali i koja ostaje 
tajanstvena i tuđa našem biću. 


Drugo, ti »kulturni instrumenti« naše prošlosti moraju 
biti posebni da bi uopće mogli biti naši i da bi nas mogli, s na- 
šim doprinosom, uvesti u opću i univerzalnu kulturu. Inače ne 
postojimo. Posebnost prema tome ne može nas razdvajati ne- 
go spajati, ukoliko se prema posebnosti (obogaćenju, dakle) u- 
opće ne odnosimo odbojno, a to znači deformirano. Bilo koju 
integraciju, socijalističku ili ne, svaka posebna grupa ili sredina 
može ostvariti samo ako je ona sama jedan konstitutivni dio 
koji ima nešto integrirati i doprinijeti cjelini buduće kulture. 
Zauzmemo li prema tim našim vlastitim vrijednostima iz proš- 
losti odbojni, indiferentni ili makar samo rezervirani stav, omo- 
gućit ćemo upravo ono, što smo željeli spriječiti: njihovu defor- 
maciju. 

Deformacija u kulturnoj historiji i kulturnoj politici nastupa 
kad se vrijednosti kulture upotrebljavajuu druge svrhe koje 

izlaze iz okvira i funkcije konstituiranja kulturne ličnosti ili sre- 
dine. Socijalizmu nisu potrebne nikakve druge svrhe. Prepustiti 
kulturne vrijednosti bilo kojim »drugim svrhama«, znači, dakle, 
prepustiti ih deformiranju: hipervaloriziranju ili subvalorizira- 
nju, ili naprosto krivom tumačenju emotivnog impulsa. Tu po- 
javu možemo najtačnije nazvati ideologizacijom. 


Boriti se. protiv ideologizacije vrijednosti iz prošlosti ne 
može se tako da ih prepustimo bilo kome i da ih našom ravno- 
dušnošću zapravo mobiliziramo protiv nas. One tada postaju 
oružje ideologija. Ako, međutim, naučnim odnosom utvr- 
dimo pravi smisao i smjer emotivnog impulsa, te će vrijednosti 
neizostavno postati oružje socijalističke svijesti i ući će u unu- 
trašnju strukturu suvremene ličnosti. To obično nazivamo »pre- 
ocjenom«, premda se jednostavno radi o naučnoj, dakle historij- 
skoj ocjeni fenomena. Jedno treba pri tome imati na umu: de- 
formacija može imati dva predznaka. Ako je supervaloriziramo, 
predznak je jasan; možemo to nazvati i romantičarskim odno- 
som. Ali ako ga subvaloriziramo, otuđujemo sam fenomen i 
slabimo naše vlastite instrumente kohezije. 


I treće, naučno i aktivno »organizirana« materija proš- 
losti sa svojim će humanističkim zračenjem djelovati na sve, o- 
sim možda (u prvi čas) na one koji su sa svoje strane deformira- 
ni i »ideologizirani«. Ali da bi mogla djelovati, ona mora biti 
prisutna. S njom treba živjeti: u knjigama, zbirkama, mu- 
zejima, na putovanjima, u kazalištima i u kinematografima. I 
u obljetnicama naše prošlosti, i ne samo naše. Ono što je pri- 
sutno u vidokrugu postaje prije ili kasnije našom novom duhov- 
nom domovinom, i tako se krugovi proširuju preko svih oblas- 
ti. Nema granica koje se tom proširenju mogu suprotstaviti, i 
pred snagom takvih emotivnih impulsa (jer radi se uglavnom o 
umjetničkim djelima) preformirat će se pomalo i sve ideologizi- 
rane svijesti. U tome se i sastoji humanistička efikasnost kul- 
turnih fenomena: oni konstituiraju cjelinu i cjelovitost posto- 
janja, od regionalnih i nacionalnih do univerzalnih sfera. Ako 
su »demitologizirane« kao čiste ljudske projekcije, one demito- 
logiziraju pojedine psihičke strukture i čitave ambijente u koje 
su projicirane. Njihove posebnosti gube svoju ograničenost i 
postaju opće poznate i opće prihvaćene. Postaju medij ko- 
hezije goleme snage. To je kohezija koja djeluje u oblastima 
osjećanja, prelazi nužno u racionalne sfere i stvara koherentnost 
i kontinuiranost kulturnog obzorja kod pojedinih ličnosti i či- 
tavih naroda. 


4 


Ali da bi taj mehanizam kulturnog naslijeđa i kulturne su- 
vremenosti mogao djelovati, on se mora odvijati reciproč 
no i simultano. Kažemo jednostavnim riječima: pojedi- 

na kulturna središta, narodi ili civilizacije moraju se međusob- 
no upoznati, i te riječi pogađaju u središte problema: treba 
naprosto to naslijeđe i tu suvremenost poznavati, svoju i tuđu. 
Da bismo ih mogli poznavati, treba ih učiniti pristupačnima; 
i tu je početak mehanizma o kojem govorim. 


Kao i u čitavoj širini svjetske kulture, taj se proces odvija i 
u našoj mnogonacionalnoj zemlji, i kada se sada dva decenija 
poslije Oslobođenja osvrnemo natrag, čini nam se da smo taj 
moment poznavanja i prisutnosti odbacili u toli- 
koj mjeri u stranu, i na sporedne margine naše društvene svijes- 
ti, da smo ozbiljno oštetili ne samo momentalnu i, naravno, re- 
lativnu cjelovitost kulturnog ambijenta, nego i sam smjer nje- 
govog kretanja. Dugo vremena smatralo se da su parole dovolj- 
ne. Parole, međutim, uvijek znače aktualnu i momentalnu poli- 
tizaciju jednog živog procesa i jasno je da ne mogu zamijeniti, 
pa niti verbalno »prevesti« dinamiku procesa samog, koji je po 
svojoj definiciji u stalnom razvoju, a po svojoj biti uvijek u ži- 
voj empiriji. Upravo to nam je nalagalo stalno preispitivanje i 
provjeravanje; koje smo, naravno, temeljito zaboravili. 


Zaboravili smo u prvom redu načelo reciprociteta, 
to jest, nismo ga možda mimoišli u teoriji ili u programu, nego 
smo ga u stvarnoj empiriji praktički reduciratli na liniju ma- 
njeg otpora, dakle na stihiju. Unutar pojedinih republika, u 
Hrvatskoj na primjer, očito je da se bogatstvo kulturnog ambi- 
jenta sastoji u raznolikosti regija. Brisanje njihovih posebnosti 
značilo bi osiromašenje u jednoličnosti. Ali reduciranjem hori- 
zonta na te posebnosti, a pogotovu njihovim zadržavanjem na 
provincijskoj razini došli bismo u opasnost da usporimo ili 
sasvim zaustavimo dinamiku kulturne dilatacije, koja je u oviin 
oblastima preduvjet svake egzistencije. Mi, međutim, nismo o- 
bratili neku naročitu pažnju formiranju i razvoju regija (dubro- 
vačke, dalmatinske, kvarnerske, istarske, zagorske, slavonske), 
kao što nismo nekom svjesnom »kulturnom politikom« stimuli- 
rali njihovu recipročnu i simultanu interakciju na nacionalnom 
i republičkom planu. Time je provincijalizacija naših 
regija ugrozila i samo njihovo značenje, jer je jasno da Dubrov- 
nik ne može ostati na Ignjatu Jobu i Ivi Vojnoviću, a srednja 
Dalmacija na Vladimiru Nazoru i Emanuelu Vidoviću. Regiona- 
lizam ostvaruje svoju pravu funkciju samo ako neposredno u- 
lazi u nacionalnu i, ako je to to ikako moguće, u univerzalnu 
sferu. Inače se nalazi na razini i u okviru provincijalizma. U 
tome se i sastoji smisao ovih po zemlji rasutih redakcija, muze- 
ja i galerija, tih »žarišta na licu mjesta«. 


A u tom smjeru razvoja prema univerzalnom nalage se i naši 
međunacionalni odnosi u Federaciji, ne u smislu nekog forsira- 
nog ili etapnog ostvarenja socijalističke kulture, (od regije, na- 
cije, države, Evrope ili »lagera«), nego ravnopravnog razvoja pu- 

tem recipročne interakcije na jednom višem planu. Nema dru- 
gog puta. Svi mi kao pojedinci i kao dijelovi većih ili manjih 
cjelina postojat ćemo u onoj mjeri u kojoj budemo u stanju 
izmjenjivati naše vrijednosti, a od snage i značenja tih vrijed- 
nosti zavisi koliko ćemo jedni drugima dati, a koliko primiti. 
Takva slobodna difuzija bez »ključeva« može se ostva- 
riti samo ako je reciprocitet zaista osiguran potpunom dezi- 
deologizacijom vrijednosti koje su u pitanju i dokida- 
njem tehničkih granica. Ove granice mogu biti realne ili fin- 
girane. Ako su fingirane znači da su odnosi još uvijek »politizira- 
ni«, i da će se reciprocitet morati (možda) ostvariti snagom 
samih kulturnih vrijednosti usprkos svim političkim i »tehnič- 
kim« granicama. To stanje još je otuđeno stanje, bilo da se 
radi unutar naše Federacije bilo unutar evropskih ili svjetskih 
razmjera. A kojom snagom stvarne vrijednosti probijaju i pro- 
laze stvarne tehničke granice dovoljno nam govore oblasti kul- 
turne historije: književnosti, umjetnosti, muzike, nauke. Što 
smo u književnosti, kojem ambijentu više pripadamo: fran- 
cuskom, engleskom?. .. Što smo u muzici? Zašto se u Parizu 
ili u Firenci osjećamo kod kuće? — Upravo u onoj mjeri, u ko- 
joj su regionalne ili nacionalne kulture (isključivo snagom svoje 
vrijednosti) ušle u univerzalnu kulturnu historiju, one postaju 
naše opće vlasništvo i sačinjavaju nas same. Brojčana veličina 
naroda ne igra pri tome presudnu ulogu. Odlučuje moć stva- 
ranja u umjetničkim i naučnim oblastima, pa kad je potrebno, 
u bilo kojim prilikama, osigurati ravnopravnost interakcija, ne 
smijemo zaboraviti ove oblasti. Ako ih nismo zaboravili u 
okviru naše zemlje, sigurno je da smo ih temeljito zanemari- 
li, kao što smo i na međunarodnom planu te stvari ponajviše 
prepustili slučaju. Tehničke granice, i fatalna granica jezika, 
tu su nam oduzele i one mogućnosti koje smo imali. Da ih pre- 
đemo trebalo je udesetostručiti napore. To je uostalom tražio 
i politički ugled naše zemlje, on ih je, štoviše, i omogućavao. 


Mi smo, međutim, u tome ostali posve na rubu događaja. 
To nije bilo slučajno. Definiciju zavičaja mi smo i kod kuće 
u tolikoj mjeri politizirali ili »ekonomizirali«, da su nam upravo 
osjećajni registri zatajili. Stotine hiljada žrtava u Jasenovcu os- 
tavili smo bez spomenika, a kad ga sada i budemo podigli, bit će 
to, sudeći po snimkama makete, teško gledati. Emotivna pod- 
loga je, naravno, postojala i postoji; nije li zato najbolji dokaz 
mnoštvo spomenika Oslobođenju i Žrtvama što su nastali po 
našim selima? Ali kakva je njihova kvaliteta? Tu zapravo poči- 
nje da se očituju nedovoljnosti kulturne »politike«, tačnije go- 
voreći, pažnje koju smo ovim oblastima posvećivali. A radilo se 
o našoj najvrednijoj i najaktualnijoj suvremenosti. Je li ta naša 
»suvremena atrofija« u vezi s onom »historijskom«, s našim op- 
ćim zanemarenjem kategorije vremena? Ili se, naprotiv, radi o 
zapostavljanju nekog drugog sistema vrijednosti. Jer može li se 

odreći smisao za kategoriju vremena onima koji su ginuli radi 
budućnosti? Pa i danas, onima koji žrtvuju svoje današnje in- 
terese radi budućih? Nalazimo se, očito, pred fenomenom uvje- 
tovanim i mnogo složenijim: kategorija vremena potisnuta je 
naizgled u pozadinu zato, što su naše historijske prilike 
(materijalna i kulturna zaostalost) uvjetovale spori razvoj i 
»zaboravljanje«, pa time nužno i potiskivanje sfera svijesti i 
osjećanja, i moći koje se skrivaju u njima. Naravno, mislimo 
na svijest koja se manifestira i ostvaruje višim stupnjevima 
znanja i kulture, a ne jednostavnim usvajanjem stanovitih pozi- 
cija i definicija; i mislimo na osjećanja prema velikim vrijed- 
nostima naše suvremene i minule povijesti i života uopće, koje 
vrijednosti očito obuhvaćaju i okvire naših gradova, poezije, 
spomenika, pa i pejzaža. 


Takvu svijest i to osjećanje trebalo je zadržati kao metu 
prema kojoj bi stremili naši svakodnevni napori; počevši od 
školovanja (gdje su nam u stručnim školama, pa i u gimnazija- 
ma tehničke i »pozitivne« nauke potisnule odgoj kulturne svijesti 
i razvoj osjećanja) i socijalne valorizacije nastavničke profesi- 
je, pa do neshvatljivog praktičnog eliminiranja seoskih biblio- 
teka, omladinskih klubova i domova kulture iz središta naše 
pažnje. Takvim eliminiranjem, tačnije negdje redukcijom, a neg- 
dje sporim razvojem do kojeg je došlo u osnovnim institucio- 
nalnim i organizacionim okvirima kulturnog života zemlje, uspo- 
ren je i razvoj ove više društvene i kulturne svijesti o kojoj smo 
govorili, a time i mogućnost interakcija. Upoznavanje vrijednosti 
bratskih naroda, i naroda uopće, pretpostavlja mogućnost 
prihvaćanja i asimiliranja, dakle stanoviti opseg znanja i mobilno- 
stduha, interes, drugim riječima, za kulturne vrijednosti uop- 
će. Poznato niska ulaganja u kulturu, relativna ravnodušnost 
spram vlastite kulturne baštine (očitovana u zanemarivanju 
naučnog istraživanja, konzervatorske i restauratorske službe, 
specifične izdavačke djelatnosti itd.), kvantitativno i kvalitativno 
osiromašenje organizacionih instrumenata (domova kulture, či- 
taonica, omladinskih klubova) reduciralo je u masovnoj bazi 
mogućnost izmjene vrijednosti i, uopće, duhovnog saobraćaja. 
Horizonti su ostali suženi. Bez živog rasta vlastite težnje za afir- 
miranjem svojih vrijednosti nije se mogao ostvariti ni interes 
za vrijednosti (i kulturnu baštinu i suvremeno stvaranje) dru- 
gih, i otuda to naše kretanje u zatvorenim krugovima. Krugovi 
moraju početi od nas samih, od regije i nacije, i proširivati se 
kao okrenuta spirala; u svakom drugom slučaju ostat ćemo is- 
pod historijske razine, usred otuđenja, bilo da zaustavimo to kre- 
tanje, bilo da neke od prvotnih krugova pokušamo »preskočiti«. 

I tako se vraćamo na problem prisutnosti, naše i »tuđe«, u 
svakodnevnom životu i u nezadrživoj stihiji interakcije, koja 
stvara neočekivano snažne centripetalne sile i upravo ono ko- 
heziono kretanje koje nije moguće razviti isključivo političkim 

sredstvima. Niti samo ekonomskim. Taloženje slojeva u psihič- 
koj strukturi pojedinca i sredine (a problem formiranja no- 
vih generacija ovdje je od osobitog značenja) proces je 
dug i složen, ali neophodan i jedino trajno djelotvoran. Bez nje- 
ga je iluzorno govoriti o zbližavanju naroda i bilo kojih zajed- 
nica. Prisutnost kulturnih fenomena znači poznavanje; poznava- 
nje tek znači zbližavanje i ono duhovno, rekao bih čak moralno 
jedinstvo kome težimo. Tu prisutnost treba tehnički orga- 
nizirati,itu se po mom mišljenju ukopčava problem kultur- 
ne politike u čitavom svom značenju. To jest upravo to tehničko 
organiziranje prisutnosti u oblasti kulturne svijesti, ne samo nasli- 
jeđenih vrijednosti nego i živog stvaranja zaista je stvar politike, 
i treba ga rješavati na tom planu i političkim instrumentima. 
Nakon što je ta historijska i uopće kulturna materija naučno 
pozitivno organizirana, ona mora dobiti oblik mnoštva usta- 
nova, okvire, dakle, u kojima će postojati da bi mogla uopće 
djelovati i pozitivno zračiti svojim kvalitetama. Ne bude li ta 
organizacija politički pravilna, može se dogoditi, tačnije, redov- 
no će se dogoditi da će to djelovanje promijeniti predznak, i 
zračenje kulturnih vrijednosti bit će čak i negativno: ono će 
povrijediti komplekse, stvorit će zapravo komplekse manje 
vrijednosti, a zatim i više vrijednosti, iritirat će osjetljivost i dru- 
gih kulturnih i mentalnih struktura. 


Otuda značenje recipročne i simultane prisutnosti, i to je 
pravi smisao pojma političke pravilnosti i cilj političkog for- 
miranja okvira, institucionalnih i materijalnih mogućnosti, za- 
pravo; upravo za tu međusobnu prisutnost neizrecivo je važno 
da ta prisutnost ne bude nametnuta i uopće nametljiva. Ona mo- 
ra djelovati isključivo snagom svoje kulturne i, uopće, duhovne 
vrijednosti, srazmjerno toj vrijednosti i iz nje same. Svako pre- 
cjenjivanje ili potcjenjivanje bilo vlastitih vrijednosti, bilo 
vrijednosti drugih grupa, naroda ili zajednica dovest će do po- 
remećaja ravnoteže u dinamici njihovog djelovanja. 
Reciprocitet će biti narušen, a time i simultano međudjelovanje. 
Oni će biti narušeni i onda, kada političko organiziranje okvira 
i tehničkih instrumenata ne uspije da uspostavi tu materi- 
jalnu ravnotežu prisutnosti. Bilo da se radi o difuziji knjiga 
(književnosti i nauke) unutar knjižarske mreže, bilo likovne 
kulture preko izložaba i reproduktivnih sredstava i svih ostalih 
instrumenata kojima regionalne i nacionalne sredine saobraća- 
ju međusobno, ta recipročna i simultana efikasnost apso- 
iutan je preduvjet i jamstvo svakog uspjeha. Ne, naravno, u 
vrhovima ili u tankim intelektualnim slojevima, nego stvarna 
efikasnost u čitaonicama, domovima kulture, školama i omla- 
dinskim klubovima. Tu se ostvaruje stvarna recipročnost i si- 
multanost kulturnog djelovanja i sudjelovanja, ostvaruje se feno- 
men ravnopravnosti postojanja, kao i epifenomeni osjećanja i suo- 
sjećanja koji tu ravnopravnost očituju. 

Čini mi se da je za našu kulturnu politiku i za problem kultu- 
re uopće beskrajno važno ne miješati ove pojmove, a to je u- 
pravo ono što nam se često događa. Mi smo veoma sposobni da 
opažamo epifenomene, i spremni smo da ih liječimo i suz- 
bijamo, dok same fenomene teško otkrivamo i teže do njih 
dopiremo. Drugim riječima, liječimo posljedice, a ne njihove 
uzroke i prava žarišta od kojih nevolje i počinju. Epifenomeni 
su osjećanja, odnosno njihova izražajna i verbalna očitovanja 
(u nauci i u umjetnosti, u privatnom i političkom životu); oni 
su sekundarne manifestacije prvotnih uvjeta i si- 
tuacija unutar kojih je, barem potencijalno, ali zacijelo ne samo 
teoretski, moguće racionalno intervenirati. 

Potencijalno, kažem, jer se i te racionalne političke interven- 
cije, ako su psihološki nespretne i historijski nepripremljene, 
mogu sudariti s već formiranim epifenomenima, to jest s go- 
lemom masom postojećih navika, uvjerenja i osjećaja. Jedno je 
sigurno, proces preraštavanja odbojnosti ne može se odvijati 
samo na planu ovih (naslijeđenih ili novonastalih) osjećajnih 
i ideoloških fenomena, pa niti prvenstveno na njemu. Zadržana 
isključivo na tom planu nikakva interferencija prisutnosti i zra- 
čenja kulturnih vrijednosti ne bi mogla ostvariti emotivnu re- 
cepciju, to jest stvarno unutrašnje upoznavanje i prisvajanje, 
ako se ona ne ostvaruje simultano i u recipročnoj ravnoteži. 
Očito je, mi svoje vrijednosti ne možemo drugome nametnu- 
ti, pogotovo ako one nisu u stanju da same, svojom snagom i 
uvjerljivošću, svladaju tehničke zapreke udaljenosti, jezika i 
organizacionih zapreka ili poteškoća. Ali možemo nešto drugo. 

Možemo jačati snagu i uvjerljivost naših vrijednosti. Nauč- 
nom obradom i predstavljanjem historijskih, te razvojem i kon- 
stituiranjem suvremenih vrijednosti ostvarujemo prisutnost na- 
šega grada, regije ili naroda, unutar zajednice i još širih kom- 
pleksa, omogućujemo komunikaciju i onu ravnotežu koja ne će 
biti formalna ni mehanička, nego će počivati na tačnoj i pozitiv- 
noj ocjeni vrijednosti i na pouzdanju u snagu njihovog zračenja. 

Znam da ima i drugih planova na kojima se ljudska bića i 
zajednice susreću i transmisija kojima saobraćaju: psiholoških, 
ekonomskih i čisto političkih. Ni historijske nauke ni sociologija 
nisu nam do sada temeljitije razradile te probleme; oni su nekako 
prepušteni empiriji, drugim riječima politici. Ali zakon osjećajne 
veze s onim što nam je poznato, i što je prisutno oko nas i u nama, 
teško da išta može dovesti u sumnju. Graditi na njemu znači 
graditi na čvrstom tlu, znači uraštati u općenitost i u osjećanje 
zajednice među ljudima i narodima. Da bismo mogli u toj kul- 
turnoj sferi uraštati, moramo najprije sani postojati, sa 
svojim mogućnostima i sa svojim djelima. Moramo, drugim ri- 
ječima, otkriti sami sebe, upoznati svoje mogućnosti i svoja 
djela da bismo ih mogli pokazati i drugima, izaći im u susret, 1 
naći se u onom socijalističkom totalitetu kome težimo na svim 
planovima i u svim sferama života. 


374 


NACIJA I NACIONALNA KULTURA 


Rudi Supek 


Mučan dojam koji ostavlja u nama svaki susret s pojavama 
nacionalizma. nije izazvan samo sjećanjima na ovu toliko kom- 
promitiranu ideologiju i njena nečovječna mahnitanja u nedav- 
noj prošlosti, nego i mučninom koja se rađa iz svake idejno ne- 
dovoljno određene pojave koja nas zahvaća negdje na dnu naše 
utrobe, a ujedno nam stavlja željezne okove na mozak. I ovdje, 
na gotovo opipljiv način, vidimo kako duh vodi borbu s mate- 
rijom koja ga je rodila, jer nas nacionalizam preko svojeg bio- 
loškog korijena doista uvodi u intra-etnička i intra-uterina sta- 
nja, pa su mnogi posustali duhovi osjetili kojiput u njemu mo- 
gućnost povratka ne samo u narodnu nego i u svaku prošlost, s 
mističkom čežnjom da se stope sa svojim izlazištem, što dovolj- 
no objašnjava zašto se grubi životinjski nagoni u nacionalizmu 
neposredno nadograđuju religioznim i mističkim zanosima — 
»krv i tlo«, mit i krvava pričest postali su njegovi simboli, rat 
s oslobođenim apokaliptičnim zvijerima pravi medij njegove 
akcije. 


PA 

Ako danas govorimo o pojavama nacionalizma u socijalizmu, 
tada se postavlja odmah pitanje: da li je to samo zbog »teškog 
nasljeđa prošlosti« ili zbog nedovoljne prisutnosti budućnosti u 
našoj suvremenosti ? Povijest se, nažalost, ne odvija u odijelje- 
nim i strogo ograđenim fazama, ona je uvijek sva prisutna u svo- 
Jim raznim mogućnostima, pa ako nas ona u ovom času na ne- 
kim područjima pohađa svojim sablastima iz prošlosti, onda 
je naš prvi zadatak da dobro protrljamo oči i upitamo se: ku- 
da, zapravo, mi to gledamo? Historija; kao i ljudsko djelo, pozna 
svoje promašaje, ali ona ne dozvoljava da se takvi promašaji 
bace u »košaru za otpatke«, uklone iz radionice ili predaju vatri 
zaborava. U historiji se ništa ne gubi, radimo uvijek s istim ma- 
terijalom — ljudskim svijestima — u koje se sve zablude i istine 
stalno urezuju, a jedini način napredovanja stalno je održava- 
nje kritičke svijesti koja ništa ne zaboravlja i ničemu ne prašta. 


375 


Kad se bavimo pojavama nacionalizma u društvu ili kulturi, 
onda nas isto toliko zanimaju odgovori na pitanja, što je to na- 
cija i nacionalna kultura, i u kojoj mjeri nacionalizam može 
mistificirati ove odnose; kao i pitanja što smo to skrivili pred 
našom budućnošću, odnosno sadašnjošću, da nam se vraćaju 
utvare iz prošlosti? Ono što želimo reći o nacionalnoj kulturi, 
neposredno je vezano s problemom socijalističke kulture, jer je 
strah od nacionalizma u kulturi, kao što ćemo vidjeti, u najve- 
ćoj mjeri uvjetovan izvjesnom nemoći kad je u pitanju socijalis- 
tička kultura. Potrebno je prije svega da uklonimo neke predra- 
sude ili nesporazume koji se javljaju s pojmom nacionalne kul- 
ture, a za koju mnogi u nas, ne bez razloga, smatraju da je ugro- 
žena ili barem u pitanju. 


Prva predrasuda. — Čitajući djela iz kulturne historije stje- 
če se često puta utisak kao da se »nacija« i »nacionalna kultura« 
pokrivaju otprilike kao obrazac i marka u filatelističkom albu- 
mu. Nacionalisti su skloni tome da kulturu promatraju kao dje- 
lo jedne nacije. Kako se uvriježila metoda da se kulturna histo- 
rija jednog naroda (mislimo tu na njegovu umjetnost, filozofiju, 
književnost, civilizaciju, itd.) piše u okvirima nacionalne histo- 
rije, to se doista može steći utisak da kultura živi kao integralni 
dio jedne nacije. Štaviše, kulturni historičari bave se ne tako 
rijetko pravim gusarenjem nastojeći razne autore i njihova djela 
strpati u sigurne luke svoje nacije. Kakva zabluda! 


Istraživanja na području kulturne antropologije, dakle kad 
su u pitanju nepismeni narodi, a isto tako i komparativna istra- 
živanja iz kulturne historije, to jest kad su u pitanju pismeni 
narodi, pokazuju da je neka kulturna tvorevina ili djelo ne sa- 
mo neobično zarazno, podložno širenju i prenošenju, nego isto 
tako i širokim utjecajima, »stranim« i »domaćim« uzajamno, pa 
da ga je nemoguće zbiti u teritorijalne granice jezične ili etničke 
grupe. Za ovo, doista, nije potrebno navoditi dokaze. Da li je, na 
primjer hrvatska secesija više zagrebačka ili minhenska pojava? 
Da li je srpski nadrealizam više beogradska ili pariška pojava? 
Da li je slovenski romantizam više njemačka ili slovenska pojava? 
I tako dalje. Objektivno prikazivanje stvarne kulturne historije 
dovelo bi nas pred šire ili uže difuzione krugove, koji bi se ču- 
desno presijecali i prepletali ne vodeći računa o našim uobičaje- 
nim prostornim pojmovima što smo ih izgradili na granicama 
državnih tvorevina pojedinih nacija. Važno je da bi neki od tih 
krugova obuhvaćali čitav naš kontinent (romantizam je doista 
evropska pojava), dok bi neki pokrivali samo neke njegove di- 
jelove (kao minhenska secesija), a neki bi se našli u okvirima 
jedne nacije (narodna poezija?). Ovi semantički krugovi kultur- 
nih vrednota odgovarali bi i određenoj strukturi »evropskog 
duha« koji se kreće istovremeno u širim, univerzalnijim, i užim, 
specifičnijim, kategorijama, ali bi se pokazalo da opći tokovi 
historije, mada ne poriču posebnost, odgovaraju univerzalnim 

ljudskim vrijednostima. Filatelističke albume nacionalnih kul- 
tura trebalo bi temeljito preraditi. 


Druga predrasuda. — Navedena predrasuda predstavlja me- 
hanističko izjednačavanje nacionalne kulture s nacionalnim tlom. 
Sličnu mehanističku ili vulgarno-materijalističku pogrešku čini- 
mo, kad fizičku egzistenciju jednog kulturnog stvaraoca izjed- 
načujemo s njegovom duhovnom egzistencijom. Da li je čovjek 
kao stvaralac ili nosilac kulture prvenstveno fizičko ili duhov- 
no biće? Iako se po zdravo-razumskoj logici čini da tu ne može 
biti nikakve dileme, jer je čovjek stvaralačko biće upravo toliko 
koliko je duhovno biće, za kulturnog su historičara najčešće 
kao osnovni klasifikacioni podaci fizička obilježja najvažnija 
(gdje se rodio, gdje je umro, kakvim se jezikom služio). Biološ- 
ku egzistenciju lakše je, zar ne, pratiti od duhovne, a pored toga 
duhovna je samo »nadgradnja« fizičke, pa bi čovjek bez čvrsto 
određene biološke ili etničke »baze« bio doista neka vrsta »isko- 
rijenjenog« ili »odrođenog čovjeka«! Tako je, na primjer, za kul- 
turnog historičara važno da se Rugjer Bošković rodio u Dubrov- 
niku i služio hrvatskim govorom u privatnoj korespondenciji 
sa članovima obitelji koji su živjeli u Dubrovniku, da bi se utvr- 
dila njegova pripadnost nacionalnoj kulturi, bez obzira na to 
što se njegovo duhovno rođenje, stvaranje i djelovanje odvija- 
lo u Italiji, Engleskoj ili Francuskoj, čije je državljanstvo i pri- 
mio. Da li je biološko rođenje za kulturnu historiju značajnije 
od duhovnog rođenja (na svaki način mnogo je lakše utvrditi 
oca za prvo nego za drugo!), da li je formalni oblik saopćava- 
nja (materinji govor) značajniji od sadržine izražavanja (od i- 
deja određenog kulturnog kruga), da li je iščezavanje tjelesnog 
bića u rodnoj grudi presudnije od duhovnih utjecaja tamo gdje 
oni najviše dolaze do izražaja? Na primjer, pripada li Nikola 
Tesla više Lici nego New Yorku, više jugoslavenskoj nego američ- 
koj znanosti? A tko ima najviše prava da svojata Marxa: Nijem- 
ci gdje se rodio, Englezi gdje je umro, Rusi gdje je izazvao so- 
cijalističku revoluciju ili, prosto, oni koji smatraju da su ostali 
najvjerniji njegovoj misli? 

No, nisu li, možda, u ovoj dilemi presudni sami motivi ko- 
jima se rukovodi jedan stvaralac, njegova ljubav prema narodu 
ili domovini? V. Hugo je rekao: »Ne može se živjeti bez hljeba, 
ali se ne može živjeti ni bez domovine.« W. Goethe je tvrdio: 
»Svaki čovjek ima dvije domovine: jednu u kojoj se rodio, dru- 
gu koju je zavolio.« A K. Marx je pisao: »Radnici nemaju do- 
movine. Ne možemo oduzeti radnicima ono što nemaju.« 


Treća predrasuda. — Ako bi se čak i složili s time da je doz- 
voljeno pisati kulturnu historiju po kriterijima etničke pripad- 
nosti kulturnih stvaralaca, to nam još uvijek ne bi dozvolilo 
da zaključujemo kako se nacionalna kultura sastoji od nacio- 
nalnih kulturnih vrijednosti. Nacionalna kultura sastoji se biv- 

stveno ne samo od nacionalnih, nego primarno od univerzalnih 
kulturnih vrijednosti. 


Ovo postaje odmah jasno, ako se zapitamo kakve nacionalne 
vrijednosti ističe nacionalna revolucija s rađanjem modernih 
nacija, to jest s Francuskom revolucijom? Nitko ne osporava 
da čitava epoha feudalizma s kršćanstvom i skolastičkom filo- 
zofijom, ali ne manje i s humanizmom i racionalizmom do kra- 
ja 18. vijeka, sačinjava jednu univerzalističku kulturu, takvu 
koja ne vodi računa o nacionalnim granicama, historiji i poseb- 
nostima. Međutim, s građanskom revolucijom, te pojavom na- 
cije kao političkog i historijskog subjekta, aristokratsko-kršćan- 
ski univerzalizam morao bi uzmaknuti pred buržoaskim patrio- 
tizmom i narodnjaštvom. Istina je da univerzalni latinski jezik 
iščezava iz znanosti, a zadržava se samo u liturgiji, a da isto tako 
s njim odstupa i aristokratsko-dvorjanski francuski jezik pred 
preporodom narodnih jezika. Rađanjem nacionalne svijesti i 
govora ističe se kao prirodno pravo »pravo naroda na samoo- 
predjeljenje«. Tako narod i njegov govor postaju jedna kultur- 
na vrijednost dotada zanemarena. Ali, u stvari, ovaj »narodni 
preporod« počiva ideološki i politički na »Deklaraciji o pravima 
čovjeka« (i to »prirodnim pravima«!), popularno izraženim u 
poznatoj krilatici »Sloboda, Jednakost, Bratstvo«, čiji je stvarni 
predmet i nosilac sam Čovjek u svojem najširem određenju, 
bez ikakvih nacionalnih, rasnih, klasnih, vjerskih ili bilo kakvih 
drugih ograničenja, tako da on istinski predstavlja proširenje 
općeljudskih ili univerzalnih ideala! 


Građanska revolucija, kao svaka revolucija u dosadašnjoj 
historiji, pa i socijalistička revolucija, istovremeno proširuje 
univerzalni sadržaj kulturnih dobara ili vrijednosti, ali i produb- 
ljuje posebnost nosioca istih vrijednosti, tako da pokret uni- 
verzalizacije prati simultani pokret individualizacije kulturnih 
vrijednosti (Tačnije, sagledavanje uloge pojedinih društvenih 
klasa, pojedinih naroda i pojedine ljudske ličnosti u ostvarivanju 
kulturnih vrijednosti). Najočitiji dokaz o tome imamo u samim 
nacionalističkim ideologijama koje uzimaju kao glavnu metu 
svojih napada »Deklaraciju o pravima čovjeka«, to jest racio- 
nalizam ili individualizam Francuske revolucije (vidi napise Hit- 
lera, Rosenberga ili Goebbelsa!). Fašizam je jedino zato i na- 
padao racionalizam i individualizam Francuske revolucije, jer 
su oni osiguravali univerzalnost ideala građanskog društva i one- 
mogućavali nacionalističku ograničenost. Naravno, da se gra- 
đansko društvo pojavljuje u svojoj socijalnoj strukturi, pa i u 
kulturnom razvitku kao protivurječna tvorevina, i suviše nam 
je dobro poznato, a da bih se na tome zadržavao, da nacionali- 
zam nastoji ove protivurječnosti razriješiti ma reakcionaran 
način. Marx je pokazao kako treba razrješavati ove unutarnje 
protivurječnosti, a da se pritom zadrži i istinski ostvari univer- 
zalnost humanih ideala formalno izraženih u »Deklaraciji o 

pravima čovjeka«. Marxova kritika građanskog društva u »Kri- 
tici Hegelove filozofije prava« upravo i započinje od ovih pro- 
tivurječnosti. 

Zadovoljimo se, privremeno, konstatacijom da nacionalna 
kultura, u času kad se rađa nacija, izražava univerzalne ideale, 
a ne samo posebne nacionalne ideale. Ono što se pojavljuje kao 
posebno ili izrazito nacionalno u času rađanja građanske kul- 
ture samo je-isticanje nosioca i sredstva kulturne akcije — na- 
roda i narodnog jezika, a ne samo nekih posebnih nacionalnih 
ideala kao kulturnih vrijednosti. Čak i nacionalizam, kad želi 
maksimalno izraziti posebnost nacionalnih ideala, ne uspijeva 
izmisliti ništa bolje, nego da samo još više naglasi, biologistički 
i rasistički ove biološke nosioce kulturnog stvaranja, idealizi- 
rajući pritom naročito prošlost i narodne mitove, te pretvara- 
jući realne subjekte kulturnog stvaranja u mistički pojam »na- 
rodne duše« ili »narodne sudbine«. 


»Nesretna svijest« i nacionalna kultura. — Ako se još danas 
u socijalizmu, zapravo na njegovu historijskom početku, susre- 
ćemo s pojavama nacionalizma, onda je to znak da nismo prev- 
ladali neke protivurječnosti koje leže u prirodi građanske kul- 
ture. Koje su to protivurječnosti u društvenoj svijesti i kultur- 
nom stvaranju? 


Idealizacija javnog života (formalna demokracija) i sebič- 
nost privatnog života (kapitalistička eksploatacija) pojavljuju 
se ujedno kao liberalizam za javnu upotrebu, a konzervativizam 
za ličnu upotrebu, kao kozmopolitizam u idealima, nacionalizam 
u obrani materijalnih interesa, kao idolopoklonstvo pred drža- 
vom ili »narodnom dušom«, a anarhoindividualistička pobuna 
protiv svakog autoriteta, kao pozitivistička filozofija reda (ili 
»s redom do progresa«), a nihilistička negacija svake tradicije 
i autoriteta, kao težnja za stalnim povećanjem razmjene (stalno 
širenje tržišta, proizvodnje i znanstvenih otkrića), a nostalgi- 
ja za mirovanjem (u nirvani, »apsolutnoj ljepoti« ili idealizi- 
ranom »zavičaju«), kao racionalistička ekspanzija do beskraja 
u svladavanju granica nepoznatog, a iracionalistička kontempla- 
cija one topline humanoga prije nego što se uhvatio ukoštac sa 
svijetom, et cetera. I tako nabrajajući simboličke izraze vrijed- 
nosnih protivurječnosti građanske kulture uvjerili bismo se da 
je građanska svijest u osnovi hegelovska »nesretna svijest« ko- 
ja, kao svaka »nesretna svijest«, teži nečem drugome, prevlada- 
vanju sebe same, jednom rješenju čiji uzor može podjednako 
ležati u budućem kao i u prošlome. . 

I stoga nas ne treba začuditi, ako utvrdimo da bitna osobina 
»nacionalne kulture« u epohi stvaranja i trajanja nacija ostaje 
težnja da se smisleno prekorače granice vlastite »nacionalne 
kulture«. Tako dugo dok je ova »nacionalna kultura« bila čisto 
narodnjačka, zapravo seljačka, u smislu vjekovnog trajanja jed- 
ne tradicionalne strukture, ona je mogla davati utisak kako je 

sama sebi dovoljna i kako je zadovoljna svojim nacionalnim 
okvirima. Ali čim je donekle uznapredovala upravo kao nacio- 
nalna kultura, to jest kao građanska kultura ili kultura čovjeka- 
-građanina ili buržuja, primjećujemo kako je postala u sebi uz- 
nemirena, napeta, napregnuta i usmjerena nečem drugome i kako 
su okviri nacije najmanje oni gdje bi se ona mogla smiriti. 


Ako u novijoj historiji potražimo koje integrativne sile dje- 
luju na formiranje modernih nacija, onda ćemo vidjeti da je to 
tamo gdje je buržoazija najjača i najnaprednija: u Italiji Pie- 
mont, u Njemačkoj Pruska, u Velikoj Britaniji Engleska, u SAD 
sjeverne države, u Rusiji Velika Rusija i tako dalje. Kod nas 
vidimo da se ideja jugoslavenstva javlja najživlje u Hrvata i 
vojvođanskih Srba. Tragični nesporazumi između Nikole Pašića 
i Frana Supila kreću se na liniji dijaloga liberalne buržoazije, 
sa svojom »nesretnom sviješću«, i mlade buržoazije, seljačkog 
podrijetla, s realističkim stavom određene »macht-politike« ili 
»povećanja zemljišne svojine«. Jugoslavenstvo šestojanuarske 
diktature nije, naravno, potvrdilo prvi nego drugi vid ove histo- 
rijske dileme. Neuspjeh da se vlastite nacionalne granice tran- 
scendiraju do jednog »idealnog jugoslavenstva« vodilo je k de- 
moralizaciji koja je svršavala ili u regresivnom kretanju u nacio- 
nalističke i fašističke vode, ili do progresivnog kretanja, do no- 
vih i širih integrativnih mogućnosti, to jest do socijalističkih 
rješenja. Na tom putu kretala se i naša inteligencija u cjelini, 
jer doista možemo zanemariti neznatan broj onih beznačajnih 
koji su se opredijelili za nacionalistička rješenja. 


Kad već govorimo o nacionalističkim pojavama u sadašnjem 
momentu, korisno je imati na umu, da je sociološka osnova 
takvih tendencija veoma različita: izrazito građanske sredine 
težit će pretežno jednom jugoslavenskom rješenju, to jest prev- 
ladavanju nacionalnih suprotnosti u okvirima sadašnje državne 
tvorevine; malograđanske sredine stavljat će daleko veće težiš- 
te na posebne nacionalne okvire (srpske, hrvatske, slovenske, 
makedonske ili crnogorske), pri tome uglavnom malograđanske 
nacionalističke tendencije pokazuju veću agresivnost prema van, 
dok više seljački obojene sredine pretvaraju svoju netrpeljivost 
u zatvaranje u sebe same. To se može dogoditi čak i uz pretpos- 
tavku naglašenijeg razvitka proizvodnih snaga, ako je dominan- 
tan još uvijek seljački mentalitet. Lako je to shvatiti zato što 
malograđani sačinjavaju jedan deklasirani društveni sloj koji 
traži nasilna rješenja, dok seljačke tradicionalne sredine poka- 
zuju više autarhične tendencije zatvaranja u sebe, odnosno u 
svoju samodostatnost. (Bilo bi svakako zanimljivo analizirati 
korijen i prirodu naših nacionalističkih pojava, ali to iziskuje 
temeljita historijska i sociološka istraživanja. Isto tako bilo bi 
sociološki zanimljivo ispitati, ukoliko je to uopće moguće, u kojoj 
mjeri osjećaj ili, tačnije, problem »nacionalne ugroženosti« u 
društvenih sredina s liberalno-buržoaskom tradicijom rađa in- 

tegrativne tendencije na višem nivou — jugoslavenskom — od- 
nosno na nižem — posebno-nacionalnom, — a koliko je to slu- 
čaj u društvenih sredina s malograđanskom tradicijom ili obi- 
lježjima. Naravno, ovakvo bi istraživanje zahtijevalo da se do- 
vede u vezu s aktualnim suprotnostima koje se rađaju na po- 
dručju ekonomskih i kulturnih odnosa u našoj zemlji. Nije po- 
trebno isticati da su nacionalističke tendencije našle svojeg sa- 
veznika u ekonomskim suprotnostima i da su jasno izbile na 
vidjelo nakon decentralizacije i slobodne konkurencije na unu- 
tarnjem tržištu.) 

Kao što je nacionalno pitanje u našoj zemlji našlo svoje dos- 
ljedno rješenje u socijalističkom sistemu, tako je prirodno pret- 
postaviti da će sve dileme »nesretne svijesti« tražiti svoje pro- 
gresivno rješenje u tom istom okviru. No, bilo bi pogrešno za- 
ključiti da će se integrativne tendencije razvijati u svim druš- 
tvenim sredstvima na jednak način i po istom uzorku: ritmovi 
razvitka u svakom su demokratskom društvu raznoliki, brži i 
sporiji, širi i uži, i ništa ne bi bilo pogrešnije nego prikovati ih uz 
jednu apriornu shemu. Ovo naročito vrijedi za kulturni razvitak, 
kad je riječ o odnosu onih etničkih okvira koje predstavljaju po- 
jedine republike prema cjelini Jugoslavije i Jugoslavije kao zem- 
lje u okvirima progresivnog čovječanstva. 


Kad upozoravamo da je »građanska svijest«, ako je dovolj- 
no razvijena, bivstveno »nesretna svijest«, te da nužno teži 
transcendiranju vlastitih granica, onda moramo imati u vidu 
samu prirodu ovog transcendiranja, jer ono ima neposredne 
posljedice i za pojave nacionalizma u kulturi. Sasvim je jasno 
da jedno kulturno djelo prelazi granice etničke sredine u kojoj 
živi stvaralac (i nije potrebno sada nabrajati koji to sve hrvat- 
ski, srpski ili slovenski, itd., stvaraoci imaju neposredno i jugo- 
slavenski značaj po djelovanju njihovog djela!), ali ne samo da 
prelazi uže etničke granice uklapajući se u šire, ono prelazi et- 
ničke granice kao takve: ono postaje sastavni dio kulturne his- 
torije jednog dijela čovječanstva u danom času. Ali to transcen- 
diranje po značenju mora imati — kao »društveno moguća svi- 
jest«! — svoj ekvivalent i u svijesti i u intencijama samog stva- 
raoca. Njemu etničke granice ne smiju postati kočnica za du- 
hovni pokret prelaženja vlastitih granica. Doduše, u nekim 
slučajevima autor može sebi nametnuti ovakve granice u suprot- 
nosti s vlastitim djelom (slučaj Knuta Hamsuna!). Ako ovaj po- 


1) Za ilustraciju kako naši odnosi u privredi rađaju nacionalističke po- 
jave uzet ćemo samo jedan primjer među mnogima. Nedavno je »Slobodna 
Dalmacija« s negodovanjem iznijela da je beogradsko poduzeće »Jugo- 
eksport« na vješt način došlo da pokupi devize ljudima iz Dalmatinske 
Zagore, koji su se vratili s rada u Njemačkoj, iako je za ovo područje bilo 
predviđeno za taj posao poduzeće »Brodokomerc« iz Rijeke. »Slobodna 
Dalmacija« nije prikazala s kakvim su komentarima ljudi popratili ovaj 
stil poslovanja, ali mi to i sami bez mnogo mašte možemo zamisliti, 

kret transcendiranja ima svoj »prirodni uzrok« u prirodi samog 
ljudskog duha, onda i društveni oblici saopćavanja i života (kon- 
kretno: razne društvene organizacije) moraju odgovarati po svo- 
joj strukturi ovom pokretu. To znači, naravno, da posebne nacio- 
nalne forme života ne smiju postati zapreke za šire nacionalne, 
niti šire nacionalne za internacionalne i univerzalne. Ali, isto bi 
tako konkretna analiza ove potrebe za transcendiranjem pokaza- 
la da se ne radi naprosto o preskakivanju posebnijih oblika u pri- 
log općenitijih, kao što se općenitiji ne smiju odbacivati zbog 
konkretnosti posebnijih. Ovi oblici ne mogu biti predmet nasil- 
nog opredjeljivanja, jer ljudski duh i kulturne potrebe žive na 
raznim razinama i u raznim oblicima, pa je potrebno prije sve- 
ga sačuvati dijalektiku ovog polideterminizma. 

Kad nacionalna kultura postaje nacionalno pitanje? — Ako 
nacija, ili njeni politički predstavnici, nema pravo da nameće 
kulturnim stvaraocima »nacionalne kulturne vrijednosti«, jer 
ih kao takve ne može ni definirati, to ne znači da ona ne snosi 
odgovornost za njihovo ostvarivanje. Naime, nacija je životna 
sredina (ili medij) u kojoj se ostvaruju uvjeti za kulturno stva- 
ranje, pa ona snosi odgovornost kako za biološku pojavu kultur- 
nih stvaralaca i uvjete njihova razvitka, tako i za uvjete saopća- 
vanja i primanja kulturnih dobara u vlastitim granicama, uko- 
liko se ova dobra materijaliziraju u odgovarajućem predmetnom 
ili simboličkom obliku. Drugim riječima, nacija koja se obliko- 
vala kao izraz »društvene volje svakog građanina« dužna je osi- 
gurati, u ime te demokratičnosti, jednaki pristup kulturnim 
dobrima svim građanima, a time i prirodnu selekciju stvaralač- 
kih snaga. Dakle, ako nacija i nije jedini nosilac posebnih nacio- 
nalnih kulturnih vrednota kao nacionalnih, ona je ipak kolijev- 
ka i roditelj kulturnih subjekata, kao stvaralaca i kao primalaca. 
Ona čini biološku osnovu života kulture, a time biološki i soci- 
jalni značaj (ljudi i ustanove) ove osnove dozvoljava da se kul- 
turno stvaranje stavlja u relativne okvire nacionalnih kultura. 
Samo u tom smislu nacija je odgovorna za nacionalnu kulturu. 


Kulturno je htijenje pretežno spontani oblik razvitka druš- 
tvene svijesti, ali ako ono dolazi u raskorak s vlastitim druš- 
tvom i nacijom, tada problem kulture postaje nacionalno pitanje: 
pitanje borbe jedne nacije za svoj duhovni opstanak. U tom vi- 
du je borba za narodni jezik često puta inicirala i izražavala 
borbu naroda za samoodržanje. Ali, i u uvjetima suverenog 
razvitka jedne nacije kulturni stvaraoci imaju pravo da pozivaju 
naciju ili njene predstavnike na odgovornost, ako se kulturni 
život zapostavlja, potcjenjuje ili guši. U ovom pitanju ne postoji 
bitna razlika između građanskog i socijalističkog društva. 

Određena kulturna politika može jačati ili slabiti kulturnu 
aktivnost, stvarati uvjete za naučni rad ili ne, stimulirati umjet- 
ničku proizvodnju ili je onemogućavati. U današnjem je svije- 
tu kulturna i naučna proizvodnja postala ne samo izvor osnovne 

privlačnosti jedne nacije nego i znak napretka. Laburisti u Vel. 
Britaniji odnijeli su na posljednjim izborima pobjedu nad kon- 
zervativcima, jer su optužili ove što dozvoljavaju »izvoz inteli- 
gencije« u Ameriku, a što predstavlja slabljenje vlastite kultu- 
rne moći. Malo je danas nacija koje bi se pomirile s »izvozom 
inteligencije«, ali postoji i jedan »unutarnji izvoz inteligencije«, 
to jest kad inteligenciju uslijed određene politike s jednog druš- 
tvenog područja usmjeravaju, manje ili više prisilno, na drugi 
sektor. Jedna od karakteristika staljinizma bila je i u tome, 
što je vršio istinske napore da bi razvio tehničku inteligenciju, 
dok je gušio i uništavao humanističku inteligenciju. Zato je 
humanistički sektor kulturnog života u Sovjetskom Savezu već 
odavno prestao biti predmet privlačnosti za inteligenciju u dru- 
gim zemljama, koja čak i onda kad je izrazito socijalistička, o- 
kreće glavu prema Parizu ili Rimu, a ne prema Moskvi. Nigdje 
se štetočinsko djelovanje Staljina nije toliko odrazilo kao na 
humanističkom području, i trebat će veoma mnogo vremena da 
se izbrišu tragovi toga pustošenja, jer se u kulturi, nažalost, ne 
mogu uvesti »najmodernija postrojenja«, pošto su se razorila sta- 
ra i proizvodnja obustavila! 


Ako apstrahiramo od nacionalističkih tendencija što ih rađaju 
disolucioni procesi izazvani robno-novčanim odnosima, odnosno 
komercijalizacijom našeg društvenog života, tada je očito da se 
one javljaju na kulturnom području uslijed materijalne i idejne 
deficijentnosti društvenih uvjeta kulturnog stvaralaštva. Uzroci 
ovoj deficijentnosti veoma su brojni i složeni, pa ih je nemoguće 
u jednom članku iscrpsti. Zadržat ćemo se stoga samo na ne- 
eo o kojima se najčešće raspravlja u krugu kulturnih stvara- 
aca. 


Zanimljivo je da se jedno od žarišta »nacionalnog pitanja« 
ovdje u Hrvatskoj nalazi u oblasti književnosti. Tu se, doista, 
susrećemo s naročitom nacionalnom osjetljivošću i osjećajem 
izvjesne frustracije. Doduše, ti osjećaji ovdje ne tendiraju ne- 
kim agresivnim oblicima optuživanja drugih, već više idu u 
pravcu »tihe rezignacije«, što pokazuje da se rađaju upravo ta- 
mo gdje ima najmanje mjesta nacionalističkim tendencijama, 
naime kod socijalistički najprogresivnijih elemenata. Naravno, 
moramo. odbaciti kao uzrok ove preosjetljivosti mišljenje Re- 
nana o »lokalnom karakteru« književnosti: »Sve što pripada 
književnom ukusu, draži, poeziji, zabavi. . . može se zaodjeti lo- 
kalnim oblikom; ali znanost je jedinstvena, kao ljudski duh.« 
Književnost uspijeva teže od znanosti ili filozofije da apstrahira 
od onih uvjeta koji kulturu povezuju s njenim biološkim ili ži- 
votnim uvjetima. Ona je u neku ruku bliža narodu. No, problem 
njenih »lokalnih veza« nju ne boli zbog one bolesti koju danas 
zovemo »lokalizmom«, mada ima i toga, jer je riječ o nelagodi 
koja se razvija na republičkom nivou. Iako bi se danas u nas 
moglo veoma opširno pisati o »nelagodi u kulturi«, pa ćemo se 

na tu temu još često navraćati, želimo se ograničiti na problem 
kako neke situacije u vezi sa sredstvima kulturnog stvaranja 
postaju »nacionalno pitanje« u kulturi. 

Nisu, dakle, u pitanju nacionalistička zastranjivanja, o koji- 
ma se govorilo u vezi s radom nekih historičara gdje to, uosta- 
lom, ostaje pitanje stručne objektivnosti, odnosno pitanje bru- 
šenja »historičarskih dioptrija« od raznih deformacija koje ima- 
ju svoj korijen, kao što znamo, u raznim etnocentrizmima i so- 
ciocentrizmima. Riječ je o tome da je nelagoda i zabrinutost na 
području, recimo, naše izdavačke djelatnosti sasvim opravdana, 
to jest da se ona može potkrijepiti statističkim podacima. 

Na području izdavačke djelatnosti, koje uzimamo ovdje sa- 
mo za ilustraciju kako se stvaraju »nacionalna pitanja« ili »na- 
cionalizmi«, susrećemo se doista s nizom problema koje je teš- 
ko braniti u ime nekog »normalnog razvitka socijalističkog 
društva«. 

Prije svega, ovaj sektor izložen je danas intenzivnoj komer- 
cijalizaciji, u skladu s robno-novčanim odnosima koji vladaju 
na našem tržištu i prema kojim odnosima nema bitne razlike 
u proizvodnji knjiga i proizvodnji kobasica. Kako su cijene ko- 
basica izložene inflacionističkim tendencijama i njihove cijene 
stalno rastu, to isto tako rastu i cijene knjiga. Kod nas su knji- 
ge tri do pet puta skuplje nego u Sovjetskom Savezu, u Polj- 
skoj ili Madžarskoj, to jest u ostalim socijalističkim zemljama, 
za koje je teško reći da su kulturno toliko za nama zaostale da 
su prisiljene u tom smjeru vršiti naročite napore. Skupoća knjiga 
uvjetovana je, dakako, i malim tiražama, koje imaju podjednako 
svoj uzrok u kratkoročnim kreditima, investicijama i amorti- 
zaciji koje se daje izdavačkoj proizvodnji (samo na tri godine, 
to jest sasvim u duhu visoko-razvijenog »konzumentskog kapita- 
lizma«!). Izdavačka djelatnost formalno je izmakla kontroli kul- 
turnih faktora u svojem najvećem dijelu, u skladu sa zakonima 
o izdavačkim poduzećima kao samostalnim privrednim organi- 
zacijama. (Tako je došlo do apsurdne situacije da Matica Hr- 
vatska kao kulturno društvo nema zakonske ingerencije nad ra- 
dom Izdavačkog zavoda Matice Hrvatske, pa taj zavod može, 
ako želi, izdavati što god je »komercijalno« bez obzira da li to 
krnji ili ne kulturnu politiku i ugled takve stare kulturne orga- 
nizacije kao što je Matica Hrvatska!) Danas na tom sektoru 
postoji prava anarhija i pojavljuju se svi mogući oblici nelojal- 
ne konkurencije. Pomanjkanje koordinacije među izdavačima, 
odsustvo određene kulturne politike u vezi s potrebama čitalaca, 
masovna proizvodnja šunda i senzacionalističke bulvarske štam- 
pe približuje nas nekim vidovima tržišta knjiga u zapadnim zem- 
ljama, ali nas istovremeno udaljuje od onog ozbiljnijeg dijela 
koji je tamo skoncentriran, smišljen i planiran (primjer PUF-a 
u Parizu!). U jednoj maloj zemlji kao što je naša naročito je 
važno planirati izdanja u oblasti nauke i kulture. Izdavačka dje- 
latnost u oblasti humanističkih nauka više je nego nedovoljna, 

pa se ne bez razloga pitamo tko još misli o tome što je to »so- 
cijalistički čovjek« i kako bi ga trebalo izgraditi? Svojevremeno 
smo upozoravali da još uvijek nemamo nikakve psihološke bib- 
lioteke, iako se mnogo frazira o »brizi za čovjeka«, pa se u toj 
oblasti izdavanja knjiga nalazimo na zadnjem mjestu u Evropi 
zajedno s Albanijom! Danas, kad mnogo govorimo o humanis- 
tičkom shvaćaniju socijalizma, potrebno je upozoriti na onu 
Marxovu maksimu da odgoj mora započeti s »odgojem odgajate- 
lja«, gdje se pod »odgajateljima« misli na sve društvene odgovor- 
ne ljude koji bilo kako utječu na formiranje društvene svijesti 
mladih generacija. 


No, da se ne bismo izgubili u općim razmatranjima o situaci- 
ji u izdavačkoj djelatnosti, koja nesumnjivo pridonosi socijal- 
noj klimi u kojoj se rađaju reakcije nelagode, upozorit ćemo 
samo na jednu posljedicu ovakve situacije. Decentralizacija pri- 
vredne djelatnosti dovela je do iščezavanja potrebne koordina- 
cije u »proizvodnji knjiga« u jugoslavenskim razmjerima. I tu 
je nastala ona '»trka za parom«, za koju se pretpostavilo da će 
dovesti do sniženja proizvodnih troškova i cijena, a koja se prak- 
tički svela na »oderi potrošača«. Nažalost, izdavačka djelatnost 
u takvoj situaciji može samo gubiti, jer stvaranje određenog 
»potrošačkog mentaliteta« ne ide u prilog kulture, kao što nam to 
pokazuje iskustvo u svjetskim razmjerima. Prema tome, na na- 
šem tržištu dolaze do izražaja ona poduzeća koja su vješta u 
izdavanju raznih »komercijalnih izdanja«, što ide najčešće u 
prilog srozavanju ukusa publike, ili koja raspolažu većim dota- 
cijama iz raznih fondova za pomaganje izdavačke djelatnosti. 
Takva poduzeća mogu štampati u većim tiražama, prodavati 
knjigu jeftinije i širiti svoju knjižarsku mrežu. I upravo se u 
ovoj tački susrećemo s jednim aktualnim »nacionalnim pita- 
njem«. Naime, u ovoj godini čitamo u izvještajima da je u Hr- 
vatskoj dano za pomaganje izdavačke djelatnosti 400 milijuna, 
a u Srbiji je dano 2 milijarde i 250 milijuna. Što znači praktič- 
ki ovaj podatak? On znači da će se, na primjer, Marin Držić u 
Zagrebu štampati u tri tisuće primjeraka, a u Beogradu u deset 
tisuća, te da će se na tržištu pojaviti polovinu jeftiniji, pa ćemo 
mi kupovati beogradsko izdanje, a ne zagrebačko, a onda će naši 
izdavači ili književnici (jer isto se događa i s knjigama živih 
pisaca) upozoriti da se ovdje radi o zapostavljanju hrvatske 
kulture i tako nastaje »nacionalno pitanje«. Ovo je samo jedan 
primjer među mnogima. Tko je »kriv« za ovakvo stanje? Kome 
ide u račun stvaranje ovakvih nesrazmjera? Kako je većina na- 
ših književnika vezana uz određene izdavačke kuće, ona u ovom 
problemu vidi i svoj lični i, dakako, nacionalni problem. Nor- 
malno bi bilo da se pisac obraća na izdavača koji ga najbolje 


2) Vidi »Književne novine« od 20. III 1965. za Srbiju i »Vjesnik« od 3. IV 
1965. za Hrvatsku. 

plaća, a kupac knjige na izdavača koji mu nudi najjeftiniju 
knjigu. Ali, ovo što je »normalno«, upravo postaje nacionalni 
problem. 


Kakav je naš stav u ovom pitanju? Mislimo da ni hrvatska ni 
»rpska ni slovenska ni makedonska ni crnogorska inteligencija 
ne »juri za parama«, i da našu inteligenciju mnogo više boli či- 
njenica što su knjige skupe nego što su autorski honorari niski. 
Isto tako ova inteligencija nije »nacionalistički raspoložena«, to 
jest ona isto tako rado objavljuje svoje knjige u Beogradu, Za- 
grebu, Ljubljani ili bilo kojem drugom kulturnom centru, pa bi 
baš i željela da uvjeti štampanja i honoriranja budu podjednaki 
u svim centrima, već i zbog toga da ne bi kome slučajno palo na 
pamet da se ovaj ili onaj pisac rukovodi prvenstveno materijal- 
nim razlozima kad objavljuje svoju knjigu u nekom našem 
centru. Naravno, da su pisci prvenstveno zainteresirani da nji- 
hovo vlastito djelo ili djelo nekog drugog autora dođe u ruke 
što širem krugu čitalaca i da poruka koju nosi svako djelo 
dođe do onoga kome je upućena. A u tom cilju dobre dotacije i 
dobra organizacija izdavačke djelatnosti s knjižarskom mrežom, 
a što predstavlja sasvim sigurno sređenu izdavačku politiku 
uz neophodnu koordinaciju i podjelu rada u izdavačkim aktiv- 
nostima (naročito na području nauke!), čini neophodan pre- 
duvjet. Otuđiti izdavačka poduzeća, i općenito sredstva za kul- 
turna saopćavanja (štampu, radio, televiziju, itd.), od kulturnih 
stvaralaca i njihova neposrednog dodira s publikom, odnosno na- 
rodom, znači ići putem buržoaske segmentacije društva, dakle 
u jednom izrazito nekulturnom smjeru. 


Sigurno je da će naša inteligencija u svim oblicima savjetova- 
nja oko ovih problema, gdje je koordinacija u interesu samog 
potrošača, znati zauzeti stajalište općenarodnih ili općejugosla- 
venskih interesa i neće se dati zavesti nikakvim posebnim sepa- 
ratističkim pobudama! Inteligencija je navikla gledati na svoju 
zemlju iz perspektive suvremenih evropskih i svjetskih zbiva- 
nja, pa su joj usko-provincijska i usko-lokalistička gledišta tu- 
đa. To sasvim sigurno vrijedi za najprogresivniji dio naše inteli- 
gencije, a da je tome tako, svjedoči uzorna suradnja naših filozofa 
u svim pitanjima od nacionalnog interesa. Zaista nije teško naći 
progresivno rješenje, ako čovjek samo malo voli svoj narod 
i želi osigurati mu dostojno mjesto među drugim narodima u 
svijetu, te ako znade interese svojeg naroda sagledati s gle- 
dišta progresivnog čovječanstva uopće. Ako nas naša stvarnost 
u tome pogledu često puta izdaje, to je samo zato jer nismo 
uspjeli dovesti »misao do razine zbilje, odnosno samu zbilju 
do razine misli.« 

Koji su zbiljski uzroci nacionalističkih tendencija? — Baveći 
se kulturom navikli smo gledati na zbivanja u njihovu totalitetu. 
A to znači da »nacionalistički ispad« nekog mlađeg čovjeka, 
koji već po svojim godinama nije mogao učestvovati u onim ža- 

losnim nacionalističkim mahnitanjima za vrijeme rata, ne mo- 
ra imati svoj uzrok ili izvor u nacionalističkim duhovnim očevi- 
ma, mada ni prisutnost takvih nije uputno sasvim potcijeniti, 
naročito, u malograđanskim sredinama, nego valja postaviti pi- 
tanje: kako to stoji sa socijalistističkim duhovnim očevima, od- 
nosno sa prisutnošću socijalističke misli u životu ovog mlađeg 
čovjeka? Istraga tada pretežno ide u sasvim drugom smjeru i, 
po našem mišljenju, u pravom smjeru. 


Time ne želim reći da su izvori nacionalističkih tendencija 
sasvim presahli. (Popovi, na primjer, koji doista žive sada u 
konjunkturnim prilikama, uvijek su od nacionalizma činili svo- 
jega saveznika, pogotovu u ovoj zemlji gdje se nacionalnosti 
dijele i po religijama!). Malograđanske strukture u ovoj su zem- 
lji dosta tvrdokorne, a njima su se u novije vrijeme priključili 
i mnogi zelenaško-seljački elementi koje naši robno-novčani od- 
nosi stimuliraju u tom smjeru. U tom smjeru djeluju očito i 
neke tendencije koje imaju svoj uzrok u političko-administra- 
tivnim krugovima ili u njihovim birokratskim elementima, a koji 
na svoje teritorijalne jedinice vole gledati kao na neku vrstu 
»pašaluka« ili »ergela«, pa često puta na javnim mjestima 
istupaju integracionistički, dok istovremeno guraju laktom svoje 
pristalice da ne popuste zbog takvog ili takvog »nacionalnog ili 
lokalnog interesa«. Bili smo zapanjeni kad smo u jednom listu 
pročitali iz pera vrlo odgovorne ličnosti da su neki slovenski 
intelektualci načinili prestup, jer su u časopisima »s onu stranu 
Sutle« (!) pisali o slovenskim prilikama! U duhovnom životu 
ove zemlje valjalo bi republičke granice uzimati samo kao sim- 
boličke granice, a nikako ne kao stvarne granice, jer je vlast 
duha nešto sasvim drugo nego vlast lokalnih i bilo kakvih admi- 
nistracija! 


Ali i pored prisutnosti ovih neposredno negativnih faktora, 
glavni uzrok leži u odsutnosti nekih pozitivnih faktora. Težište 
čitavog problema pada, po našem najdubljem uvjerenju, na 
ovu stranu društvenog života. Drugim riječima, u idejnoma ili 
intelektualnom životu kako naše mlade inteligencije, tako i naj- 
širih slojeva, ne osjeća se dovoljno prisustvo budućnosti, to jest 
ciljeva kojima kročimo. Ili, tačnije, nisu svi ciljevi dovoljno iz- 
raženi, da bi mogli uspješno djelovati na usmjeravanje mladih 
duhova. Jer nije dovoljno ići u dobrom smjeru, a mislimo da se 
naše društvo u najširim okvirima razvija u dobrom smjeru, već 
je neophodno da ovaj »dobar smjer« ima i svoju odgovarajuću 
idejnu sadržinu. Ovo ne znači snalaženje u danim uvjetima ži- 
vota nego prije svega transcendiranje aktualnih uvjeta života 
prema budućem stanju, ali ne u vidu neke veoma uopćene ili 
apstraktne predodžbe, već u obliku razrađenih ideja podjedna- 
ko na razini ličnosti kao i na razini organizacije i društva u cje- 
lini, tako da idejne smjernice mogu postati istinski intelektualni 
i moralni napor za svakog pojedinca u razvitku. 

Ako shvatimo da socijalistička ideja postaje zbiljska društ- 
vena snaga samo onda, kad se pretvori u živi, unutarnji pokre- 
tač intelektualnog života najvećeg dijela društva, te da u uvje- 
tima socijalističkog sistema, koji je prešao kroz svoju prvu re- 
volucionarnu fazu, to znači svestrano razrađivanje socijalizma 
kao ljudske realnosti, onda i vrlo površan pregled dosadašnje 
marksističke literature u svjetskim razmjerima, pokazuje kako 
pred našom filozofskom i humanističkom misli stoji velik za- 
datak. Ne možemo spriječiti ljude da postavljaju pitanja u vezi 
sa svim vidovima ljudske egzistencije i reći im: »Mi smo vam 
odgovorili na glavna pitanja i time se morate zadovoljiti«! Misao 
mora pratiti svako ljudsko pitanje, svaki nemir, svaku dilemu: 
ona mora biti prisutna svagdje i ići do dna ljudske egzistencije, 
a prije svega ona mora biti sasvim bliza čovjeku u njegovim sva- 
kidašnjim nadama i očekivanjima. 

Ako se kulturnoj situaciji približimo pod ovim kutom gle- 
danja, tada će biti razumljivo, zašto se događa da mentalitet 
mladih ljudi u literarnim i drugim proizvodima pokazuje pojavu 
»ćtiolement« — bljedilo biljki bez dovoljno svjetla. Također i 
zašto korov bolje uspijeva od plemenitih bića. Postat će nam 
razumljivo zašto će mladi čovjek među raznim drugim »zapa- 
njujućim sredstvima« posegnuti i za nacionalizmom. U pitanju 
je uvijek izvjesna besperspektivnost, jer su perspektive bile jako 
zamagljene onim što već svi osuđujemo kao staljinizam, a činje- 
nica je da ova pojava na idejnom planu nikad nije bila temeljito 
raščišćena. Je li potrebno napominjati da kod nas politički mje- 
rodavne diskusije o staljinističkoj reviziji marksizma nije bilo, 
da se na službenim saveznim seminarima još prije tri godine od 
strane najodgovornijih partijskih funkcionera objašnjavalo pre- 
davačima društvenih nauka kako »staljinizam predstavlja revi- 
ziju u praksi, ali ne i u teoriji«, kako u ovoj našoj ideološkoj 
muteži glavni teoretičari staljinističkog pozitivizma nikad nisu 
osjetili potrebu za samokritičkim osvrtom na svoje teorije, 
pa se i danas na toj istoj liniji štampaju masovno udžbenici za 
našu omladinu, kako se u štampi još uvijek puca (je li to slu- 
čajno?) upravo po onima koji vode borbu protiv staljinističkog 
dogmatizma i nastoji ih se u javnosti diskreditirati? Sve su to 
stvari isuviše poznate i vidljive ne samo uskom krugu intelek- 
tualaca nego i široj kulturnoj javnosti, pa nije čudo da ostaje 
i dalje pitanje: nije li idejna dezorijentacija glavni razlog idej- 
nih skretanja kao što je nacionalizam? 


Suviše daleko bi nas odvelo kad bismo htjeli, polazeći iz ova- 
ko postavljenog pitanja, tražiti sve uzroke negativnim poja- 
vama u našem kulturnom životu. Ali, ako smo već tako i posta- 
vili pitanje, onda odgovore na njega možemo očekivati samo od 
najprogresivnijeg dijela naše inteligencije koja ove probleme 
živo osjeća i dukoko je zainteresirana da nađe za njih progre- 
sivna rješenja. 

O OSJEČAJU PRIPADNOSTI I ODGOVORNOSTI 
INTELEKTUALCA MALOG NARODA 


Petar Šegedin 


Vrijeme je reći riječ, reći je i tebi koji o ovim stvarima mis- 
liš i koji osjećaš ovu vrstu odgovornosti prema mjestu i času 
svoga postojanja. A nije li u toj vrsti odgovornosti obuhvaćen 
i moralni stav naš? No ne žurimo se i ostavimo to na čas. Pi- 
tanje o kojemu bih ti htio govoriti živo je i zaslužuje svoju ri- 
ječ. Kakvo je i koliko značenje njegovo u našem društvu ne bih 
mogao sa sigurnošću reći. Meni, osobno, izgleda važnim, čak 
fatalnim, zato, razumljivo, i govorim o njemu. Dakako, prob- 
lem je i kako o njemu govoriti uopće, pa i tebi dragi moj V... 
Bilo bi, vjerujem, neuputno pisati o tom pitanju izrazom čiste 
beletristike, oblicima svojstvenim književniku. Služim se sto- 
ga jednim, rekao bih, hibridnim načinom, koji bi se mogao naz- 
vati i esejem, esejem u doslovnom smislu ove riječi. Pokušajem, 
dakle, i zato, jer pitanje o kojemu je riječ ne promatram i ne 
osvjetljujem njemu, čini mi se, adekvatnom metodom sociološ- 
kih nauka, već jednom vrstom psihološkog sagledavanja, koje 
ga, dakako, ilustrira tako da se ne vide najjasnije njegovi druš- 
tveni korijeni. Ali ja to nisam ni mogao, jer nisam stručnjak. 
Ti ćeš me shvatiti, nadam se, pa i onda kada sredstva kojima 
se budem služio i ne budu precizna. Reći ćeš mi, zašto se ja i 
upuštam u to, kada tako stoje stvari? Jednostavno zato, jer se 
drugi koji bi bili pozvaniji, ne upuštaju u plovidbu ovim po- 
dručjima. . .* Mogao bih ti sve reći i jednostavnije, ali mi se čini 
da je korisno ući u analizu ovog stanja, pa makar, kao što sam 
već rekao, moja izražajna sredstva ne bila posve adekvatna i 
precizna, jer će i sam, ma i ovakav pokušaj analize, uvjeren 
sam, lišiti nas barem nekih mogućih nesporazuma. Velim barem 


*Iako su na VIII kongresu SKJ problemi ovdje izloženi bili osvjetljavani, 
mislim da ovaj tekst, napisan mnogo ranije, a sticajem okolnosti objavljen 
tek sada, nije prestao biti aktuelan. P. S. 

nekih, jer nemam iluzija da bi ovo moje nastojanje moglo biti 
takvo da od prve do posljednje rečenice bude vođeno onim smje- 
rovima kojima ljudski duh, onaj što ga smatramo zaista ljud- 
skim, ide svojim normalnim putanjama, te da bi stoga bio lišen 
suputaka i stramputica. Velim normalnim putanjama, jer je 
ovdje zaista potrebno naglasiti kako je, govoreći o ovim stva- 
rima, potrebno tražiti upravo te normalne putove i izbjegavati 
sve moguće egzaltacije. 

A govorim o »pitanju«, jer ne mogu biti toliko preuzetan 
te misliti kako je sama pojava i njena aktualnost već dovoljna 
da se uzme u obzir tako ozbiljno kako ja mislim. Upravo zbog 
te brige i osjećaja odgovornosti prema mjestu i času našega 
postojanja ja je postavljam i kao pitanje. 

Mi smo intelektualci. Kakvi, do kojeg stepena smo pripadni- 
ci tog »soja« ljudi, o tome ne bih želio govoriti, jer bi to zaplelo 
stvar koja je i po sebi dovoljno zamršena; čini mi se stoga opra- 
vdanim nastojanje da budem što jednostavniji. Pa ipak potreb- 
no je reći i kako ja shvaćam položaj i stanje intelektualaca, u- 
pravo zato, jer smo intelektualci, intelektualci u pozitivnom i 
negativnom smislu, ali i zato jer o pojavi o kojoj je riječ mora- 
mo govoriti »intelektualistički«. Želio bih da me dobro shvatiš, 
pa se stoga neću libiti ni izvjesne sistematičnosti u ovom poslu. 


1. INTELEKTUALCI 


Čini mi se da je uobičajeno razlikovanje intelektualaca od 
ostalog svijeta još uvijek praktično opravdano. Već gotovo pe- 
desetgodišnja praksa socijalističkog društva nije mogla — i 
pored ozbiljnih pokušaja — ukloniti tu razliku. Moglo bi se čak 
reći, da će je život sa svim svojim raznolikim oblicima i dalje 
podržavati, a na nekim područjima ljudskog življenja još jače 
naglašavati. Sfere prirodnih nauka, naročito fizikalno-kemijsko- 
matematskih, sa svojim novim i velikim otkrićima, zahtijevaju 
čak i novi jezik, nerazumljiv profanima (Oppenheimer!), pa je 
danas vidljiva »opasnost« još većeg udaljavanja ovih ljudi, re- 
kao bih ljudi čistog intelekta — i bez obzira što je njihova mi- 
sao oblikovana eksperimentalnim iskustvom — od takozvanih 
profanih, što žive životom naturalne i civilizirane životne prak- 
se. Tu se već ukazuje gotovo kastinska razlika između onih koji 
su posvećeni i onih kojima su vrata zatvorena u novo otkrivene 
svjetove. 

Što karakterizira intelektualca? Transponiranje, ili, kako se 
danas već uobičajeno govori, transpariranje prakse, odnosno 
raznih životnih praksa živog života, što teče iz sekunde u sekun- 
du stvarnim vremenom, u misaonu — dopusti mi riječ — alge- 
bru življenja. Ne želim, dakako, reći da se takav proces »tran- 
spariranja« događa samo u intelektu&laca. Naravno, svaki je 
čovjek nosilac tog svojstva transpariranja, intelektualiziranja, 
ali radi se o ljudima koji taj proces sistematski njeguju. Jedna 
svakako bitna osobina mislenosti, ona kvaliteta koja je karak- 

terizira i konstituira kao mislenost, jest ratio, razum, ostvarivan 
i živ u dijalektičkom misaonom procesu. Ono što se živi uopće 
kao život, intelektualac, dakle, sistematski transparira u misaoni 
svijet intelektualne algebre, kojom se življeno tumači i vrlo 
često njom zamjenjuje, a u nekim slučajevima biće se ljudsko 
gotovo posve utapa u taj transponirani »svijet-život«, gubeći 
okus za onaj srednji, ne velim osrednji, tijek života. Od toga da 
li u tom tranšpariranom kaleidoskopu dominiraju kauzalno di- 
jalektičke veze, ili intuitivna slikovitost, proizlazi osnovno razli- 
kovanje intelektualca kao umjetnika s jedne strane, ili kao nau- 
čenjaka, odnosno ljudi teoretskog mišljenja, s druge strane. 
Istina, ponekad se inisli da ona prva grupa i ne spada među 
intelektualce u pravom smislu, ali ja držim da se ni ti ni ja ne 
bismo složili s tim i to čak zato što se meni čini da je u osnovi i 
onaj »kaleidoskop intuitivne slikovitosti«, na svoj način, re- 
guliran intelektom. Ne znači sve to, dakako, da je svijet intelek- 
tualaca zatvoren i homogen. Naprotiv: .u tom krugu stvaraju 
se tako velike razlike da se kadikad ukazuju i nepremostive, a 
i granice između tog svijeta i ostalog ljudstva nisu ni oštre ni 
jasne. Na periferiji, između jednog i drugog područja, interfe- 
riraju se ta dva svijeta i čini se da upravo to područje biva da- 
nas sve šire i šire. Ta ljudska masa nije nevažna, ona, njena 
shvaćanja, vrlo često odlučuju kako će i kamo kretati ljudska 
praksa. 


Osim već naglašene razlike među intelektualcima, koja nam 
se ukazuje — gledajući iznutra — kao razlika među intelektual- 
cima umjetnicima i naučenjacima, otkriva nam se druga, gle- 
dajući izvana, naime kao razlika po predmetu preokupacije po- 
jedinih mislenosti. Danas su ti predmeti toliko raznoliki i toliko 
opsežni da su se pojedine mislenosti morale gotovo bez ostatka 
predati svojim predmetima, te su tako izrasle izvjesne vrste in- 
telektualaca za koje se veli, kao što sam uostalom već i rekao, 
da su posve izgubili vezu s onim življenim životom, što se često 
i klasificira kao normalan život. Nije potrebno barem tebi na- 
glašavati kako ova mehanička podjela nije živi odraz stanja, 
ona je shema, ali shema koja nam pomaže vidjeti, no nikada ne 
bi smjela zamijeniti ono što se gleda i vidi, ako se vidi! 

Iz svega ovoga htio bih istaći sliku onog intelektualca, koji 
bi se mogao nazvati intelektualcem uopće, kojega stvarno nigdje 
i nema, ali čija je slika nejasno prisutna u svima nama, ne samo 
kao prirodna pojava prirode misaonosti, već kao naša želja i vo- 
lja da imamo jednu integriranu projekciju naše prirode, kao 
intelektualaca, koja nam omogućuje međusobno razumijeva- 
nje, pa i razumijevanje u samom nerazumijevanju. 

Ali prije mog daljnjeg izlaganja htio bih ti nešto napomenu- 
ti; naime: kako ja nisam ni filozof, ni naučenjak, a u ovom dije- 
lu svog izlaganja upustio sam se u tumačenja, koja bi morala 
biti obrađena od intelektualaca stručnjaka, molio bih te da ovu 
moju ilustraciju tih živih problema shvatiš zaista samo kao 

ilustraciju. Ona je moja zato što je nigdje nisam neposredno 
naučio, ali je moguće da je inspirirana od nekih već zaborav- 
ljenih učenja, ili čitanja. Ono što je važno jest sam problem, 
a poznato je da se isti problem može na razne načine ilustrirati, 
shvatiti, obrazlagati. 


2. VRIJEDNOSTI: 
OSJEĆAJ PRIPADNOSTI I OSJEĆAJ ODGOVORNOSTI 


Živjeti se ne može, a da biće uopće, pa i ono ljudsko, aktiv- 
no i pasivno ne posvaja, odnosno ne osvaja, predavajući se tako 
svijetu i prihvaćajući ga kao svoj. U tom procesu biće sagleda- 
va, živi stvari i pojave kao pozitivne i negativne, dakle: vrednu- 
je ih. A život sam, u svom totalitetu, otkriva se vrijednošću ne 
samo kao prirodan fakt, koji ostaje pretežno van domena svijes- 
ti, već i kao ljudsko djelo, koje se inkarnira u život čovjekovom 
objektivacijom — kao ljudska objektivacija, dakle. Ne transpa- 
rira li intelektualac i vrijednosti u svoj misaoni svijet, i ne kon- 
stituiraju li ga i one kao ljudsko biće? Proces uopćavanja, subli- 
miranja, konstituiranja spoznajnih esencija, praćen je — ba- 
rem se tako meni čini — sličnim procesima i na području živ- 
ljenja i doživljavanja vrijednosti, stvaranjem, dakle, skale, od- 
nosno sistema vrijednosti: put koji konstituira i njihovu hijer- 
arhiju. Pojmovi, zakoni i zakonitosti s jedne strane i hijerarhija 
vrijednosti s druge strane. Nameće se i misao o dva vida istog 
predmeta, odnosno istog niza predmeta. 

Ali je potrebno još jednom naglasiti: iako čovjek osjeća i 
sebe sama kao vrijednost prije samog akta spoznaje, samim ak- 
tom spoznavanja prenosi osjećaj vrijednosti posebnim načinom 
i na ono na što se objektivirao, odnosno što je spoznao, jer je 
spoznato u izvjesnom smislu postalo njegovim djelom, pa stoga 
i njegovim dijelom. U tom smislu, a meni se čini i na takav na- 
čin, život je postao vrijednost, ne samo, dakle, biološki, već u- 
pravo kao ljudski život i čin, zapravo kao takav i postaje vrijed- 
nost u pravom ljudskom smislu. Sve biološke oblike svog druš- 
tvenog postojanja, gdje bih ubrojio i neke oblike naturalnog 
zajedničkog života, čovjek osjeća kao vrijednost i to svojom 
vrijednošću, on osjeća sebe upravo kao člana i takvih zajednica 
vrijednim. U oblicima svog višeg društvenog života ljudskog, 
njegov osjećaj vrijednosti sebe postaje višim i time kompleksni- 
jim. Živeći u društvu čovjek, dakle, i osjećaj svoje vlastite vri- 
jednosti osjeća društveno. Kompleksnost tog osjećaja bilo bi 
sigurno i posebno pitanje. Potrebno je, međutim, naglasiti kako 
se ovaj osjećaj prelama u svijesti kao spoznaja o pripadnosti 
sebe sebi samome u tom smislu, što tog i takvog sebe shvaća i 
kao dijalektički dio sredine kojoj pripada. Čovjek je dakle svoj, 
jer pripada sredini, sredina mu omogućuje takvu njegovu svoj- 
stvenost, a pripada sredini jer je na takav način svoj. Relativnu 
samostalnost vlastitog ljudskog bića potrebno je ipak naglaša- 
vati i ne samo zbog želje da ne iznevjerimo stvarnost, samu 

misao, već upravo kao intelektualci, kojima je conditio sine qua 
non ne gubiti vezu sa svojim objektom, to jest sa stvarnošću. 

Osjećaj pripadnosti čini mi se posljedicom čovjekove objek- 
tivacije, što znači i spoznavanja, odnosno svjesnog posvajanja, 
što opet znači očovječenja svijeta. Osjećaj vrijednosti i spoznaja 
pripadnosti uvjetuju se uzajamno i često se čak javljaju kao 
jedno, pa se i govori: osjećaj vrijednosti podrazumijevajući i 
osjećaj pripadnosti. I to s mnogo prava. Jer osjećaj pripadnosti 
vrlo je bliz osjećaju svojine: pripadati nekome znači biti nečiji, 
što, dijalektički misleći, znači ne samo posjedovati, već i uza- 
jamno se posjedovati. A moje, znači: dao sam mu sebe, stoga je 
i vrijedan za mene, kao što i reći: vrijedno mi je, znači staviti 
se u izvjestan odnos svojine. Dakako, ovo »moje« ima također 
svoju povijest i rast i svoje raznoliko društveno oblikovanje. 

Neki je subjekt u odnosu s drugim subjektom tada i tako da se 
uzajamno posjeduju, a uzajamno se posjedujući i otkrivajući žive 
društveno. I sve dotle dok čovjek stoji prema čovjeku kao subjekt- 
-kozmos prema subjektu-kozmosu njihovo je uzajamno po- 
sjedovanje na beskrajnom putu, beskrajnom kao i sam kozmos. 
Ali takvo čisto uzajamno posjedovanje samo je teoretska fikcija. 
Praktičan život ograničuje! Jer je praktičan život borba za taj 
život, a kako život živi od života, u toj borbi subjekt nastoji iz- 
dvojiti sebe tako da druge subjekte poobjekti, prenoseći praksu 
svog odnosa prema predmetima prirode u svoje društvene od- 
nose. Otpor čovjeka čovjeku je svakako druge naravi od onog 
što ga daje priroda, ili od onog kojim mu se suprotstavlja priroda. 
U društvu, odnosno u razvoju društva, ova borba i ovi otpori po- 
primaju, kao što je poznato, vidove klasne borbe i klasnih odnosa, 
pa, dakako, i ne samo takvih oblika i takvih odnosa, te se i vrijed- 
nosti u toj perspektivi prelamaju. Borba čovjeka za čovjeka 
borba je za oslobođenje ljudskoga bića od ograničenja ovakve 
dosadašnje nužne životne prakse. Slikovito rečeno: borba pro- 
tiv »gravitacije ovakve prakse«. Borba u osnovi za takav način 
postojanja, koji bi omogućio život, a da ne satire druge živote. 
Kada život neće živjeti od života? — pitanje je ljudsko, najljud- 
skije! 

Ali kako govorimo o čovjeku kada osjećaj pripadnosti pod- 
razumijeva osjećaj vrijednosti, moramo se dotaći i osjećaja od- 
govornosti kao nužnog korelata, koji se manifestira u društve- 
nom ljudskom biću. Jedan,dakle, izvor čiji sadržaj. društvena 
prizma, odnosno društvena ljudska svijest, prelama u dvije bo- 
je: u onu što se javlja kao vrijednost-pripadnost i onu, koja se 
manifestira kao vrijednost-odgovornost. Orijentirano prema se- 
bi, kao subjektu, osjećamo vrijednost koja nam pripada, pri- 
padajući joj sami, a orijentirano prema društvu, dakle kao mi- 
saono društveno biće, osjećamo vrijednost kao odgovornost, što 
nije ništa drugo nego moralni vid osjećaja vrijednosti-pripadnosti. 
Čini mi se stoga da je potrebno za razumijevanje same odgo- 
vornosti sagledati kakva je pripadnost, odnosno u ime koje 

vrijednosti čovjek odgovara, jer je i njegova odgovornost i sa- 
ma vrijedna toliko koliko je vrijedna njegova pripadnost, za- 
pravo: vrijednosti koje ju konstituiraju. Moralna, dakle, mjera 
morala bi tražiti vrijednosti koje posjeduje onaj koji odgova- 
ra, odnosno koje posjeduju njega, jer je samo u ime njih i od- 
govoran. 

Do ovdje moja teoretska ilustracija »vrijednosti-pripadnje« i 
»vrijednosti-odgovornosti«, 


3. INTELEKTUALAC I OSJEĆAJ PRIPADNOSTI I ODGOVORNOSTI 


Ali govorimo o intelektualcima, i nije neumjesno pitanje: 
postoji li neka njihova specifičnost u ovom pogledu; naime: jav- 
lja li se osjećaj pripadnosti i odgovornosti i u njih onako kao 
što se manifestira i u drugih ljudi? Pitanje, možda, i previše 
naivno, jer kakva bi se tu mogla javljati bitna razlika među lju- 
dima? Pa ipak, i vjerojatno prividno, intelektualac — po onim 
dimenzijama koje mu daje življenje života u pretežno misaonim 
slojevima — slobodniji je, na stanovit način, od ljudi neposredne 
naturalne i civilizirane prakse, kao što su ljudi tekuće, svako- 
dnevne prakse slobodniji među neposrednim činjenicama. A 
ovdje i ne ulazim u apsolutno razlikovanje i vrednovanje jednog 
ili drugog (neposrednog i posrednog) sloja života. Ta se intelek- 
tualna sloboda očituje u tome što intelektualac neke probleme 
brže sagledava i rješava, jer su mu i činjenice životne, transpa- 
rirane kroz intelekt, preglednije, više posvojene i njegove. Zbog 
svega toga svijet je šire, a kadikad i dublje njegov, humaniziran, 
upravo jer ga je intelektualno osvojio i posjeduje ga kao svoj 
krug vrijednosti, on, dakle pripada širem svijetu, pa je i za širu 
skalu problema odgovoran. Širina ove skale predmeta, kao kvan- 
tum, samo prividno ograničuje njegovu slobodu, jer se radi o 
njegovim humaniziranim predmetima, predmetima kojima on u 
ljudskom smislu pripada. Treba napomenuti da je intelektualac 
samo onda intelektualac, ako i živi u svijetu i sa svijetom intelek- 
tualno transpariranim. O svojevrsnosti svake od ovih sfera ne 
treba naročito govoriti i ovdje isticati deformiranost ljudskih 
karaktera koji se predaju isključivosti jednog ili drugog svijeta. 

Ljudi »obične, tekuće prakse« pripadajući sebi, pripadaju i 
standardnim društvenim oblicima: obitelji, gradu, selu, religiji, 
klasi, narodu, državi, domovini itd. tako kao što i ti oblici pripa- 
daju njima. I intelektualac je također usidren u taj standardni 
red ljudske pripadnosti, ali on je po svojoj prirodi i prirodi svoga 
poslanja kritičniji nasuprot svim pojavama, pa je i njegovo 
opredjeljivanje, dakle i vrednovanje, često uvjetovano njegovim 
osobnim stavom, izgrađenim, dakako, njegovim intelektualnim 
iskustvom, odnosno stavovima struke, zvanja, nauke, više nego 
u ljudi tekuće prakse, koji najvećim dijelom pripadaju vrijedno- 
stima odgojem i neposrednom praksom, pa time stječu i svoje 
opredjeljenje. Kritičnom stavu intelektualčevu — barem se tako 
meni čini! — podložne su u prvom redu i najčešće one vrijedno- 

sti koje pretendiraju na sudjelovanje u rješavanju najosnov- 
nijih životnih problema, onih pitanja što ih rješavaju ideološke 
koncepcije, pa sve, dakako, do teorija s naučnih područja, jer se ti 
problemi i javljaju i »oslobađaju« u područjima intelekta i duha. 
Druge vrijednosti koje se često ukazuju van domena njegove kri- 
tičnosti, podvrgava također kritici, ali najčešće samo utoliko da bi 
ih oslobodio predrasuda i otkrio njihovo golo značenje, pa ih sto- 
ga i prihvaća“kao više, ili manje prirodnu, ili društvenu danost. 
Sve to, dakako, ukoliko se tim vrijednostima ne bafi ili se nije 
bavio stručno, kao predmetom svoga naučnog ispitivanja. Pripada 
se obitelji, rodu, klasi, sloju, gradu, pa i narodu, ne po zasluzi, 
niti bez zasluga, ali se ta pripadnost smatra vrijednošću za koju 
se odgovara. 

Ono što mene najviše zanima, s obzirom na temu ove moje 
preokupacije, svakako je osjećaj pripadnosti i osjećaj odgovorno- 
sti prema takvom pripadanju, dakle prema osjećaju vrijednosti, 
koju je to pripadništvo uvjetovalo. 


4. NAROD, DRŽAVA I STVARAOCI MITOVA 


Narod-nacija, kao što svi znamo, povijesna je kategorija, što 
znači da postaje i nestaje u vremenu. Vrlo kompleksnu pojavu 
nastajanja naroda, države, države bez obzira na narodne okvi- 
re, države kao narodnog okvira, ne može se ovdje razvijati, za- 
nima me samo kako se jedan misaoni svijet tu angažirao u pro- 
cesu pripadanja-vrijednosti i pripadanja-odgovornosti. Mit, je- 
dan od oblika ponašanja svijesti, ili jedan od načina ljudskog 
snalaženja u životu uopće, a u društvu posebno nije, u ovom po- 
gledu, bez značenia. Čovjek je društveno biće, pripadnost dru- 
štvu smatra vrijednošću: on je društvo i društvo jeon!Itajoni 
to društvo svijest prelama svojim oblicima, oblicima raznih svo- 
iih stadiia, pa u određenom vremenu i oblicima mita. Ali »društvo« 
za čovjeka ima svoje konkretne oblike i jedan u nizu takvih ob 
lika je i narod. Živjeti kao misaono biće narod, znači objektivira- 
ti ga u mitu, ili još bolje u mitovima o narodu. Zato se »narod« 
ukazuje vrijednim preko mita o narodu, mita o narodu kao sebi 
samome i o sebi kao narodu. Da li se sličan proces odvija i u 
objektivaciji u vrijednosti »klasa«? Čini mi se. 

Znamo, da je mit način ljudskog kolektivnog gledanja, po- 
svajanja svijeta i prirodno je da su klase, koje su stvarale i or- 
ganizirale države iskorištavale mitove za svoje svrhe. Moja čisto 
teoretska shema o ljudskom objektiviranju kao osvajanju i vred- 
novanju, ili spoznaji — u najširem smislu ove riječi — dakle 
kao osvajanju-pripadanju, odnosno pripadanju-odgovornosti, ov- 
dje se ukazuje u životnoj igri, što znači u borbi za život gdje čovjek 
čovjeku služi kao objekt. U ovoj borbi rađa se i vlast: izraz onog 
posvajanja koje, kao što sam rekao, ograničuje čovjeka pretvara- 
jući ga vrlo često u sredstvo, u predmet. Vrijednosti tu postaju 
sredstvom vladanja jednog određenog subjekta, klase, grupe, na- 

cije, države itd. Treba stoga dobro razlikovati pripadnost vlasti od 
pripadnosti vrijednostima, to jest uočiti kada se autentična pripa- 
dnost vrijednostima poklapa s vlašću i kada se one počinju raz- 
ilaziti. U vezi s tim potrebno je jasno razabrati kada je os- 
jećaj odgovornosti vezan uz autentične vrijednosti, a kada uz 
golu vlast. Vlast postaje »gola« kada izgubi svoje vrijednosti, a 
time i sidrište ljudske pripadnosti, pripadnosti-odgovornosti. 
No sve nas to u ovom času, ne smije svrnuti s osnovnog našeg 
puta. 2 

Mitovi, u raznim svojim oblicima, još danas žive i vrše svo- 
ju misiju. I narod se javlja u mnogim svijestima kao mit, a u 
nas, rekao bih, vrlo često kao naročito romantičan mit. Klasna 
država je podržavala i omogućavala rast i život svojih i posvo- 
jenih mitova, a u tome, ne treba zaboraviti, važnu su ulogu ig- 
rali upravo intelektualci: poeti, slikari, muzičari, ali ne manje 
povjesničari, geografi, etnolozi, lingvisti itd. Dakle: i nauče- 
njaci i umjetnici. Svi su ti ljudi u osnovi, služeći jednoj klasi, 
posredno ili neposredno stvarali vrijednosti, osjećajući pripad- 
nost jednom carstvu mitova, koje je nosio ili bog, ili narod, ili 
ova, ili ona kultura, ili priroda i sami shvaćani kao mitovi. Za- 
noseći se svetošću tih »osnova« oni nisu često ni željeli, ni htje- 
li vidjeti dalje i otkrivati tko je iza te svetačke aureole »narod- 
ne«, ili druge neke svetačke »baze«. Nije rijedak slučaj da su mi- 
tovi i koncepcije posve progutali pojedine intelektualce, zapre- 
mili čitav njihov ljudski kozmos. Poznato je kakvi su to inte- 
lektualci, kao što je poznato da svaka mitologija, koncepcija, 
želi imati upravo takve intelektualce, takve svoje intelektualce! 
A upravo je ovdje mjesto da se naglasi činjenica, istina već dobro 
poznata, kako je potrebno razlikovati i u određenim prilikama 
naglašavati relativnu samostalnost opredjeljenja i pripadnosti od 
stvaralaštva i vrijednosti, koje stvaralac stvara, služeći svom 
pripadanju. Jer stvaralaštvo ljudsko nije emanacija ljudskih 
klasa i slojeva kao takvih, ono je bitna osobina čovjeka, koju 
klase i razni zainteresirani posvajaju i iskorištavaju za postiza- 
vanje svojih ciljeva. Nije, dakle, mit kao oblik posvajanja svije- 
ta, negativna ljudska manifestacija po sebi, ona biva pozitivna, 
ili negativna, napredna ili nazadna, već prema tome kome i kada 
služi u društvenom razvoju. Mit na svoj način i danas živi, če 
sto kao pozitivna manifestacija, a u drugim oblicima živjet će 
vjerojatno još dugo, ali ne treba zaboraviti da se može javljati 
i kao recidiva, kao moć, izraz moći i regresivnih društvenih sna- 
ga i tamo gdje se misli da one više ne postoje. 


5. LIJEVI INTELEKTUALCI 


I evo časa kada je potrebno upozoriti na one intelektualce, 
koje su nazivali i koji su se sami nazivali lijevim intelektualcima. 
Lijevi su intelektualci bili svakako mnogo kritičniji prema 
standardnim društvenim oblicima kojima ljudi od rođenja pri- 


396 


padaju i po kojima se opredjeljuju. Sociologija zasnovana na 
marksističkim osnovama postala je neposredno ili posredno nji- 
hova nauka, a njene spoznaje i otkrića osnovno sidrište njihova 
humanističkog opredjeljenja: sazreli su uvjeti da se čovjek oslo- 
bodi tiranije nad čovjekom. . . Pripali su svojim intelektualnim 
bićem onoj klasi, koja je trebala, po toj sociologiji, ukinuti 
klase, ili osloboditi obespravljeno čovječanstvo — tako se če- 
sto govorilo i govori — a svoj osjećaj pripadnosti narodu, kao 
naciji, odbacili su u drugi, ili treći plan. Postali su internacio- 
nalisti, građani svijeta, sidrište. njihova opredjeljenja i odgovor- 
nosti postala je budućnost čovjeka. Danas, iz naše perspektive, 
pruža se grandiozna panorama devetnaestog i prve polovine dva- 
desetog stoljeća u kojoj su radili, borili se i umirali ljudi ovih 
opredjeljenja i ove odgovornosti. 

Ali živi život otkrivao je i otkriva neprestano i nemilosrdno 
svoje hladno, mineralno lice, pružajući životne oblike često neo- 
čekivano i nepredvidljivo. Već se pedeset godina ostvaruju i raz- 
vijaju socijalističke društvene, državne i nacionalne zajednice i 
njihova iskustva stoje pred nama. Možda je još prerano da bismo 
mogli suditi pravilno, ali jer smo i mi sami sudionici toga iskus- 
tva, prisiljeni smo, ako smo zaista intelektualci, i kritično sudje- 
lovati. 

U bitci za osvajanje vlasti neprijatelj se ukazivao gotovo ob- 
jektom, objektom koji treba savladati svim sredstvima, ali poslije 
osvajanja vlasti, nije li se i dojučerašnji neprijatelj, postavši čla- 
nom nove zajednice ukazao, morao ukazati, u drugom svjetlu? 
Zakon spojenih posuda, koji je u epohi borbe bio prekinut, 
opet se uspostavlja: tijek čovjekove ljudskosti nužno se mora 
prelijevati među ljudima. I konkretni, življeni život, u socijali- 
stički uređenim zemljama, kao da je razrijedio osjećaj pripad- 
nosti lijevih intelektualaca. U bitci za svakidašnji život, klasa 
odnosno organizacija, koja je trebala dokinuti klase, izvršavala 
je svoj zadatak organiziranja novih ljudskih odnosa ostvarujući 
društvenu svojinu nad sredstvima proizvodnje. Dojučerašnji ne- 
prijatelj morao se u novim odnosima ukazivati drukčijim nego 
što se ukazivao — i u teoriji i u praksi — za vrijeme borbe za 
vlast. S njim se živi! I čini mi se da se dojučerašnji osjećaj pri- 
padnosti i odgovornosti upravo zato i razrijedio, jer se s vreme- 
nom nužno prenosio na sve slojeve puka, pa su stoga i oni osje- 
ćaji, koje smo teoretski već smatrali rudimentima prošlosti, mo- 
rali jače iznići i pojaviti se na površini te doći gotovo u prvi 
plan. To su oni osjećaji koji su bili i još su uvijek vezani uz na- 
cionalne mitove. Razlozi su tome višestruki, ali mi se čini da su 
dva, vezana međusobno, osnovna: u prvom redu taj potisnuti 
osjećaj stao se hraniti svim nedostacima novog uređenja, nasta- 
lim nužno kao posljedica revolucionarnih promjena, a u dru- 
gom redu i sam odnos među narodima u socijalističkim zajed- 
nicama kao da nije bio organiziran bez nekih, pa i ozbiljnih ne- 
dostataka, koje su postale izvorom nezadovoljstva i hranom 

tih osjećaja. Ima li osnove poređivati, ili dovoditi u vezu taj 
osjećaj s osjećajem religijske pripadnosti? Možda, upravo kod 
nas, ali raspravljanje o tome odvelo bi nas s našeg puta. Potre- 
bno je na ovom mjestu upozoriti na neke indikacije koje se ja- 
vljaju u drugim socijalističkim državama, na odnose među soci- 
jalističkim zemljama, ali i na našem vlastitom terenu — ne želi- 
mo li biti slijepi — vidimo jasne pojave toga. Sve nam to govori 
da osjećaj narodne pripadnosti nije posve atrofirao, nije mrtav, 
već da je praktično živ i da o njemu treba voditi računa kao o 
živom elementu. Pa nije nezanimljivo u tom pogledu javljanje 
suvremenih revolucionarnih pokreta u Africi i Aziji za koje 
ne bismo mogli reći da su lišeni nacionalnih mitova i nacionalnih 
emotivnih pokretačkih snaga. 


6. PROBLEM SOCIJALISTIČKE KULTURE 


Oživljavanje ovog osjećaja nacionalne pripadnosti u socija- 
lističkim zemljama, poprima naročito neugodne oblike za one 
lijeve intelektualce, koji, pod pritiskom prakse, nisu naročitu 
pažnju posvećivali problemima kulture, kao hijerarhiji vrijed- 
nosti u kojoj raste i razvija se ljudski duh, pa nisu ni postavljali 
sebi u punom smislu problem kulture kao područja vrijednosti, 
koje osvaja i usidruje ljude, ili barem uvelike pomaže opredje- 
ljenju ljudi uopće, a naročito intelektualaca. Da bi se čak i same 
kulturne vrijednosti mogle ukazati kao ozbiljno sidrište ljudske 
pripadnosti, nije se ni uzimalo u obzir. I s mnogo prava, ali ne 
na svakom mjestu i uvijek! Zaboravljalo se da je upravo kultura, 
njena vrijednosna sfera, bila jedno od osnovnih sredstava klase 
koja je do jučer vladala. A problem kulture koja bi odgovarala 
novim uvjetima, nije se u punom smislu uopće postavljao. Iz- 
vjesne akcije koje su neposredno djelovale na kulturnom pod- 
ručju nisu dolazile iz njenih, kulturnih sfera, već s drugih pla- 
nova, s područja političko-ekonomskih, pa je i njihovo djelova- 
nje bilo više mehaničko, često tuđe, pa i neprijateljsko samom 
karakteru kulture. Tu negativnu akciju i njom često osakaćenu 
kulturu bilo bi, čini mi se, smiješno nazivati socijalističkim bi- 
ljegom, karakterom kulture, onom osobinom, koju je socijalizam 
u ovoj fazi dao kulturi, ili čak nazivati to socijalističkim dopri- 
nosom kulturi, ako se već ne može označiti što je to socijalistič- 
ka kultura. U nekoliko mahova usudio sam se pokrenuti pita- 
nje socijalističke kulture, ili kulture u socijalističkim odnosima 
i uvjetima, pa se odlučio i nazvati takav problem: potrebom za 
stvaranje jedne teorije socijalističke kulture. Naišao sam na 
šutnju, ili na odbacivanje uz tvrdnju: kulture nastaju spontano, 
a ne svjesno, kulture nikada nisu svjesnom voljom stvarane 1 
organizirane. Ali ja uopće nisam govorio o definitivnoj izgrad- 
nji plana jedne zatvorene socijalističke kulture. Činilo mi se da 
bismo morali voditi računa o izvjesnim uvjetima u kojima živi- 
mo, kao i o našim težnjama s obzirom na vrijednosti kulture, o os- 

novnim gravitacionim plohama, koje bi trebale orijentirati same 
vrijednosti da bi one mogle uvjetovati, ponavljam uvjetovati, 
a ne dirigirati pripadnost ljudi, onu pripadnost koja znači živo 
usidravanje, pa stoga i autentičnu odgovornost čovjeka. Vlast 
koja o tome ne vodi računa propušta nešto važno i prijeti joj 
opasnost da postane gola vlast ... 


Prvi koji su.to morali osjetiti i kojima se to postavilo kao živ 
problem, morali su, dakako, biti lijevi intelektualci, jer upravo 
njihova odgovornost mora voditi računa o vrijednostima koji- 
ma su pripali kao ljudi i kao borci. A kako voditi drukčije 
računa o tome nego razmatrajući pitanje kulture uopće, pa sva- 
kako i uvjeta za rast, za podizanje onog Pantheona, što ga već 
naslućuje čovjek koji je pripao jednoj budućnosti za koju se os- 
jeća i odgovornim. Pantheona ljudske kulture uopće, što po 
mom mišljenju znači i socijalističke kulture. Da li prerano, ili 
prekasno postavljamo ovo pitanje? Problem će riješiti praksa, 
kao i uvijek. Pitanje je samo hoćemo li biti žrtve, ili pobjednici 
u toj praksi. 


Pojave koje se javljaju i u našem jugoslavenskom društvu, 
čini mi se da nam nameću i ovu problematiku i njeno ne bih 
rekao rješenje, ali u svakom slučaju rješavanje i to u interesu 
pravilnog djelovanja na našu ne samo kulturu, nego više na 
kulturnopolitičku praksu u kojoj se danas daju naslutiti mnoge 
opasnosti. 


7. LIJEVI INTELEKTUALCI I PORAST INTERESA ZA NACIONALNE 
MITOVE 


Nisam ti bez razloga govorio o religijskoj pripadnosti, go- 
voreći zapravo o pripadnosti narodnoj. Mi smo višenacionalna 
država, zemlja s više religija i ta dva osjećaja, kada se i ne pra- 
te paralelno, praktično su u blizini jedan drugome, pa mi se 
čini da se često uzajamno potpomažu, jačajući jedan drugoga, 
ako se već ne sjedinjuju. Mitovi o narodu, o državi, o nosioci- 
ma vlasti, sadržavaju i razna narodna poslanja. A poslanje po- 
ziva na akciju . . . Država kao inkarnacija »narodnog mita«, pa 
i religijski mitovi, privlačno su »mjesto« usidravanja, pripadno- 
sti, upravo zato, jer su asimilirali na svoj način najviše kultur- 
ne vrijednosti, a odgovarati za njih i još uvijek mnogima znači 
odgovarati za posljednje stvari, pa vrijedi stoga i život žrtvova- 
ti za njih. Kada takvo angažiranje postignu mitovi, mnogo su 
postigli! Ako lijevi intelektualci, lijevi pokret uopće, ne pokazuje 
kreativne moći na ovom području, razumljivo je da će intelektu- 
alci, koji su do jučer bili privučeni ljevici, početi sve kritičnije 
gledati nebesa kulture što ih stvara, odnosno ne stvara socija- 
lizam kao socijalizam, i sve se više prepuštati gravitaciji starih 
sidrišta. Ali ni sami lijevi intelektualci neće biti imuni od toga! 

Nije neuputno upravo na ovom mjestu upozoriti kako je osje- 
ćaj nacionalne pripadnosti i odgovornosti u razvoju lijeve, mar- 
ksističke misli, igrao neobično važnu ulogu, pa se fatalno i mani- 
festirao u putu i radničkih partija. Pojmovi narodnjaštva, soci- 
jaldemokracije, socijalista, kao nacionalno oportunističkih ten- 
dencija, poznati su. Držanje francuske socijalističke partije u 
alžirskom ratu, kao i u aferi Suez još je jedna ilustracija ove misli. 


Jer, jučerašnje pripadanje klasi, koja treba da likvidira sve 
klase, odnosno njenoj avangardi, i služiti joj; jer, nekadanja pri- 
padnost obespravljenom čovječanstvu i služiti mu, — značilo je 
pripadati jednom obećanju i uvjerenju da se ta pripadnost zasni- 
va na naučnim predviđanjima, a po tim predviđanjima i shvaća- 
njima i sve vrijednosti ljudske bit će afirmirane u novom društvu, 
te pripasti oslobođenom totalnom čovjeku. A danas, u goloj 
praksi stvarnosti, ne znači li često od lijevog intelektualca na- 
praviti sitnog zanatliju administracije, položaja, čovjeka čije 
snage izjedaju mravinji poslovi sa svim posljedicama što je 
stvara mravinja kiselina svakidašnjice. Stvarnost je stvarnost. 
I ovo ne bi trebalo shvatiti kao pleonazam. Ako smo likvidirali 
klase, što je ono u čemu živimo? Društvo! Ali društvo je i pre- 
više apstraktan pojam. Javlja se prirodno, sam od sebe, narod, 
a odmah zatim i koji narod, odnosno onaj narod kojemu pri- 
padaš. Velim prirodno, jer se klase likvidiraju kroz dvije tri 
generacije, ali narodi žive i živjet će još dugo u svijesti ljudi, 
jer ta psihička fiksacija ima žive korijene u životu: jezik, običaj, 
povijest itd. Narod je bogatiji mitovima od bilo koje klase. Zato 
je i prirodno da se u društvu koje je likvidiralo klase, javlja 
na sceni »narod« sa svojim inventarom vrijednosti. A kako smo 
se mi kao socijalisti za to pripremili? Nikako! Možda tako i tre- 
ba?! 


Ako smo se pak predali svakidašnjici, svakidašnjici poslova iz- 
gradnje društva, postavlja nam se pitanje: kakvi smo kao prak- 
tičari? A zatim: je li naša praksa dovoljna kao sidrište pripadno- 
sti? Jer ako socijalističkog kulturnog zvježđa nemamo nad na- 
ma, jasno je da će mjesto, koje smo mi napustili, preuzeti drugi! 


Mi smo imali našu Atlantidu; ne treba zaboraviti da generaci- 
je koje dolaze i koje nisu imale naša iskustva, nisu naročito raz- 
ličire od nas po svojim spoznajnim i doživljajnim potrebama i da 
i one trebaju svoju Atlantidu. Kojim se vrijednostima priklanja- 
ju, kojim sidrištima pripada ta mladost? Za koje će se vrijed- 
nosti smatrati odgovornom? Nisu li oživjeli mitovi o narodu, o 
narodnom poslanju, naročito poslanju svoga naroda, a da i ne 
govorimo o religijskim mitovima, poprimili značenje luke u ko- 
joj se nalazi svoja pripadnost, pripadnost za koju je odgovarati 
uvijek časno, pa se odgovaralo i smrću? Treba biti iskren, treba 
pogledati ljude oko sebe i zapitati se: kome pripadaju ti ljudi? 
Ali ne formalno, već stvarnim svojim opredjeljenjem, kao i za- 
što, za koga su pripremni odgovarati? Pogledajmo se kao povje- 

sničari, kao lingvisti, geografi i filozofi, kao umjetnici! Za koje 
smo »mjesto« i opredjeljenje gotovi odgovarati svojim bićem? 
Ne zbiva li se neka vrsta krize u nama? Ako jest, nije li već vrije- 
me da se zapitamo za razloge te krize, za njene korijene. 

Volio bih da se varam, volio bih da pridajem veće značenje 
pojavi nego što to ona zaslužuje! Ili: nismo li upravo zato što 
osjećamo tu krizu na pragu nove integracione misli, koncepcije, 
koja će na osnovi pedesetgodišnjeg iskustva praktičnog socija- 
lizma, otvoriti nove perspektive? Kakve li sreće, ako je to tako! 
Ali ako toga nema, gdje smo? 


8. INTELEKTUALAC MALOG NARODA I OPASNOST ZA EGZISTENCIJU 
MALIH NARODA 


U vezi s naprijed rečenim nije bez zanimanja i još jedan vid 
iste problematike o kojoj se u nas ne govori: sudbina intelektu- 
alca malog naroda, naročito onih malih naroda, koji su vječno 
ugroženi. Nismo li mi sami takvi?! Veliki narodi osiguravaju 
sebe već samim svojim brojem, njihovo istrebljenje i uništenje, 
njihova ovakva ili onakva moguća likvidacija i ne postoji kao 
problem za intelektualce njihovih naroda, pa ni za njihove lijeve 
intelektualce. Ali mali narodi su često uništavani, podjarmljivani 
i terorizirani. Pripadati takvom narodu znači li za lijevog intelek- 
tualca biti odgovoran i za njegovo postojanje? Takvo se pitanje 
i ne postavlja lijevom intelektualcu velikih zemalja i naroda, 
ili barem odgovornost nije tako jasno prisutna i u prvom pla- 
nu odgovornosti. Ma kako lijevi intelektualac odbacivao u drugi, 
ili treći plan osjećaj pripadnosti svom narodu kao naciji, u ča- 
su kada ugroženost, ili propadanje njegova naroda počne bivati 
živim činom, problem odgovornosti javit će se jačom i nepo- 
srednijom moći. I nametnut će se pitanje: može li pripadnost 
jednoj klasi, obespravljenom dijelu čovječanstva uopće, jednoj 
koncepciji zasnovanoj ma i na naučnim zasadama, opravdati 
odustajanje od pripadnosti i odgovornosti za narod kojemu ste 
pripali rođenjem zato što je malen brojem, pa čak i znače- 
njem? Ili zato što ga je bilo potrebno žrtvovati socijalizmu većih 
narodnih područja? Ostavit ću pitanje bez odgovora, jer postoji 
Imogućnost da nije ni dobro postavljeno. Pa ipak, ovako postav- 
ljeno, osvjetljava jasno horizonte i naših iskustava. Da li je mo- 
guće da se lijevi intelektualac — ako se nađe u takvoj situaciji 
— odvoji od takve atmosfere i takva stanja? I može li se takvoj 
svijesti uvjerljivo nešto reći, kada mu se predbacuje da ga oku- 
Piraju problemi koji su relikti povijesti i neaktualni za napred- 
nog čovjeka uopće? Ne čini li se ponekad i tebi da lijevim inte- 
lektualcima malih naroda — zapravo njihovoj pripadnosti! — 
prijeti naročita opasnost? Jedno mi se poređenje iz naše povijesti 
vrlo često nameće: 1848. godina! Naši su narodi tada upravo od 
napredne Evrope bili proglašeni čuvarima reakcije. Nije se libilo 
ni od prilično teških atributa da bi se okarakteriziralo njihovo 

vladanje tih godina. Govorilo se i pisalo o ostacima nekih na- 
roda, koji su reakcionarnim snagama pomogli svladati napred- 
nu mađarsku revoluciju, ne poznavajući tačno ni Situaciju i ne 
shvaćajući odnose među narodima Podunavlja. »Ostaci naroda« 
su se branili, branili su svoju golu egzistenciju pred nacionali- 
zmom »mađarskog sitnog plemstva i mlade građanske klase«. 
Ovo mi se poređenje nameće često kada gledam što se sve zbiva 
na područjima gdje se izgrađuje socijalizam. Osudu postupka 
naših naroda 1848. godine nije jednostavno izvršiti uopće, a na- 
ročito nije to jednostavno nama! 


9. OPASNOST ZA LIJEVE INTELEKTUALCE 


Vidiš, dragi moj V...,i mi smo zemlja s više naroda i reli- 
gija, gdje se osjetila izvjesna oseka živog interesa za pripadnost 
onom sidrištu, koje odgovornost orijentira lijevo, — a zašto, go- 
vorili smo ovdje u više navrata! — gdje se stoga naslućuje plima 
mitova o narodu kao naciji i njegovom poslanju! I mi, velim, jer 
zar se i u nas ne osjeća izvjesno povlačenje intelektualaca, čak i 
onih lijevih, te spašavanje u nacionalnim mitovima? A plima nacio- 
nalnih mitova, jačanje osjećaja pripadnosti »svom narodu« ne 
stvara li u našoj sredini izvjesne neravnoteže nama također dobro 
poznate iz naše prošlosti? Nesumnjivo! Svi to opažamo. I bude li 
razvoj takvog dezekvilibrija ugrozio jače neki naš narod, njegovi 
će lijevi intelektualci biti nužno ugroženi i u svom lijevom opre- 
djeljenju! Mislim da nije potrebno precizno objašnjavati o ka- 
kvoj se neravnoteži radi, jer svi dobro poznamo i ljude i prilike. 
Takva neravnoteža ugrozit će ih do te mjere, da bi se mogla 
javiti i opasnost od pasivnosti i od njihova onemogućavanja 
kao aktivnih članova naše zajednice, što znači umrtvljavanja 
njihova osjećaja pripadnosti i odgovornosti, jer su i vrijednosti, 
koje ih konstituiraju, ugrožene. Tu opasnost ja jasno osjećam, 
pa sam se, eto, i odlučio na ovo pismo .koje govori O OSJEĆAJU 
PRIPADNOSTI I ODGOVORNOSTI INTELEKTUALCA MALOG 


NARODA. 

O NACIONALNOJ KULTURI 
I VASPITANJU SOCIJALISTIČKE LIČNOSTI 


Vuko Pavićević 


Usudiću se da kažem nekoliko reči o problemu nacionalnog 
momenta u vaspitanju socijalističke ličnosti u našem društvu, 
i to baš polazeći od pojmova nacionalne kulture i jugoslovenske 
kulture. Upotrebljavam opreznu reč da »ću se usuditi« o ovome 
govoriti ne samo zato što je tema ideološko-politički »delikatna«, 
već zato što ona, koliko ja znam, nije do sada naučno-analitički 
raspravljana, već samo praktički rešavana na osnovi opšteg uvi- 
da rukovodećih društveno-političkih faktora u naše jugosloven- 
ske prilike i odnose. Nemam, razume se, ni ja ni moći ni namere 
da temeljno raspravim problem, već hoću samo da ove katego- 
rije kulture suočim sa jednim opštim istorijsko- materijalistič- 
kim gledištem koje se na njih može primeniti, kao i sa nekim 
opštim činjenicama iz razvitka kulture uopšte. Možda iz toga 
suočenja mogu proizaći podsticaji za konkretnija raspravljanja 
i zasnivanja onih zaključaka kojima bih bio sklon da priđem. 

Šta, dakle, znači pojam nacionalne kulture? Znači li to da 
svaki narod ima svoju osobenu specifičnu kulturu? Pitanje, izgle- 
da, nije deplasirano postaviti ni u ovakvoj formi zato što nisu 
još iščezle stare, iz romantizma potičuće, organološke koncepcije 
kulture koje kao prvi okvir za razumevanje neke kulture uzima- 
ju takozvani »narodni duh« (Volksgeist), a da o rasističkoj kon- 
cepciji kulture i ne govorimo. Nedavno sam vidio jednu knjigu 
o kulturi na engleskom jeziku koja ima za moto indijansku pos- 
lovicu prema kojoj je bog na početku dao svakom narodu šolju 
od gline i iz ove šolje narodi piju svoju sudbinu. 

Međutim, ako organološko shvatanje kulture i ima u sebi de- 
lić istine time što je održavalo stanje relativne izolovanosti na- 
rodnosti iz kojeg je nikla njihova osobenost, ipak je jasno da se 
pojmu autohtone nacionalne kulture suprotstavljaju činjenič- 
no, istorijski afirmisani oblici posebnih i opštih kulturnih uob- 
ličenja, bilo da se radi o kulturnim regijima, područjima (kao 
što su, recimo, mediteransko, srednjoevropsko itd. područje) 

bilo o kulturnim stilovima, bilo o kulturnim epohama ukoliko 
im daje pečat — a daje im ga sigurno, sve do najsuptilnijih mo- 
menata kulture — način proizvodnje materijalnih dobara i ob- 
lik produkcionih odnosa (pa onda govorimo, recimo, o feudal- 
noj itd. kulturi). Ali je uvek u svim tim slučajevima, jedna 
nacionalna kultura obuhvaćena nekim od tih posebnih i opštih 
okvira kao njihov momenat. 

O pojmu pojedine nacionalne kulture ne bi se moglo ade- 
kvatno suditi ako se ne uzme u obzir ne samo faktor ugloblje- 
nosti u šire, posebne i opšte okvire, već i brojne druge determi- 
nante, kao što su, prvo, uticaj drugih kultura, stilova i sl. S dru- 
ge strane, mora se uzeti u obzir sličnost ali i često značajna raz- 
ličitost unutar same »nacionalne kulture«. Štaviše, može se reći 
da svaki presek kroz neku kulturu otkriva vertikalnu kulturnu 
slojevitost u jednom te istom trenutku jednog i istog naroda, 
naročito kad je reč o narodima koji nisu imali kontinuiraniji 
razvitak. Taj fakat obično izražavamo danas tako što kažemo da 
postoje brojni ostaci »starog«, koji se suprotstavljaju »novom«. 
Time mi u stvari izjavljujemo da postoje različiti kulturni slojevi 
u jednom i istom momentu i, s druge strane, pošto pod starim 
podrazumevamo ono što treba da bude prevaziđeno, prihvata- 
mo da kulturu ne možemo posmatrati samo kao proces organ- 
skog stihijnog rasta, već da se mora stvarati i jedan normativni, 
savremeni pojam i oblik kulture, jedna kultura koju treba svesno 
da izgrađujemo prema savremenim uslovima i potrebama. 


A to sve skupa znači da nam pojam nacionalne ili narodne 
kulture ne može biti dovoljan. Doista, u nacionalnu kulturu spa- 
da mnogo šta, pa i, recimo, ostaci vračanja (vradžbine), sevda- 
linke, kao i svaki pisac iz prošlosti koji je pisao kako je znao i 
mogao u svoje vreme da piše. Ali mislim ipak da ćemo se složiti 
i reći da vradžbine, iako momenat nacionalne kulture, treba da 
nestanu; da sevdalinke jesu lepe, ali da ima još lepih stvari na 
ovome svetu; a kad je u pitanju tumačenje pisaca iz prošlosti da 
ih ne treba natezati i dovoditi tamo dokle nisu mogli stići, jer 
je to natezanje često izraz jedne nacionalističke orijentacije u 
kulturi. 


Izvesno je, dakle, da je pojam nacionalne kulture kao potpu- 
no osobne i autohtone — neprihvatljiv i neodrživ, pa je onda 
neprihvatljivo i organološko shvatanje kulture. U skladu sa činje- 
nicama, ima se pravo govoriti o specifičnom nacionalnom izrazu 
u okviru opštih i posebnih kulturnih uobličenja, stilova, područ- 
ja i sl, pa prema tome i o razlikama između ovih izraza. Razu- 
me se da tako shvaćena nacionalna kultura ne samo postoji i mo- 
ra da postoji, već je i potrebno da postoji, jer onome što je opšte 
i posebno daje draž originalnosti i novosti. 


Ali izgleda da bi se ipak moglo dodati sledeće: prvo, da je po 
sadržaju svome opšteljudsko ono što je u nacionalnim kultura- 
ma najvrednije i osobeno, i drugo, da se za jedno istorijsko-ma- 

terijalističko gledište istina o ovim razlikama u nacionalnim 
kulturama ne sadrži samo u konstataciji da postoje, već i u 
gledanju na pitanje odlakle, zbog čega postoje, A Marx i Engles 
su u Nemačkoj ideologiji rekli — citiram po sećanju — da to 
što Johan govori nemački, a Žan francuski nije posledica prirod- 
nih, bioloških, već upravo društveno-istorijskih uslova. Uopšte- 
no i ponova rečeno, nisu prirodni faktori ti koji mogu služiti kao 
primarni u objašnjavanju kulture i kulturnog razvitka; kultura 
znači upravo menjanje i obdelavanje prirode, pa je stepen raz- 
vitka same te delatnosti obdelavanja i istorijske konstelacije 
pod kojim se ono vrši taj primarni faktor. 


Dosledno prihvatanje, — a to će reći i racionalno i emocio- 
nalno prihvatanje — ovog istorijsko-materijalističkog gledišta 
na problem nacionalne kulture i nacionalnih razlika moglo bi 
pomoći u potiskivanju mnogih zabluda i mnogih šovinistički 
intoniranih mitova kod nas, kao što su mitovi o večnom državo- 
tvorstvu Srba i večnom opozicionarstvu Hrvata, o hiljadugodiš- 
njoj kulturi Hrvata nasuprot nekulturi Srba, kao i brojnih drugih 
predstava o nacionalnostima (koje predstave još nisu iščezle iz 
onoga »nezvaničnog javnog mnenja« koje se vrlo tvrdokorno 
održava po porodicama, užim grupama i sl.). 

Sve što mi ideološkim jezikom nazivamo ostacima prošlosti 
i što je izraz određenih društveno-istorijskih okolnosti pokazuje 
koliko je značajno razvijanje kod omladine jednog jedinstvenog, 
laičkog i istorijsko-materijalističkog pogleda na svet, na nacio- 
nalnu kulturu i na problem odnosa među nacijama. U izgradnji 
takvog pogleda može se videti jedan od velikih priloga opšteju- 
goslovenskoj kulturi, koju svakako nije moguće izgrađivati nekim 
birokratskim merama; ali da je kulturno integrisanje danas u 
uslovima ovakvih ogromnih tehničkih mogućnosti kulturnog 
približavanja postalo ne samo potreba već i mogućnost, svuda 
pa i u našim uslovima, to nije potrebno dokazivati. 

MALA ZEMLJA I NJENA KNJIŽEVNOST 
U SVJETSKIM ZBIVANJIMA 


(Bilješke za jedan mogući razgovor) 
Jure Kaštelan 


Našoj je književnosti naša zemlja temom, i kao 
što se naša zemlja vjekovima stalno mijenja, i od- 
nos našeg književnog stvaranja spram te teme u 
stalnoj je promjeni. Mi svi radimo na toj temi, mi 
je razrađujemo i prodiremo u nju, i tako se mije- 
njaju naši stavovi i naši pogledi. Prerađujući tu te- 
mu iz dana u dan, iz pokoljenja u pokoljenje, mi 
kroz književnost provjeravamo svoje vlastite spoz- 
naje, razvijamo se u prostoru i u vremenu, i tako sve 
više znamo i spoznajemo. Očima književnosti na- 
rod sebe gleda kroz vjekove, i da mu se pamćenje 
ne raspline kao oblak na vjetru, književnost neka ne 
zaboravlja ništa. 

Krleža, KNJIŽEVNOST DANAS, 1945. 


1. 

Teška i mračna jedna sjena, kao neka zla kob i sudbina, 
prati stvaralačke napore pojedinaca i naše kulture u cjelini. S 
njome su se sukobljavali svi lučonoše koji su probijali i osvjetlja- 
vali nove putove i vidike. Svjetla su se glasila, a sjena je ostajala, 
mračna i neranjiva. Sjena koja pobjeđuje. 

Kakva je to vjetrenjača? Koja je to sjena? 

Odgovor ne treba izmišljati. ' 

Naša književnost u cjelini, a posebno književnost posljed- 
njeg stoljeća i po, neprekinut je razgovor sa sjenom u čijim 
mračnim okvirima književnost životari, raste, trza se, probija 
i osvješćuje se. Nema sjene bez drva, a ova sjena o kojoj je riječ 
ima mnogo uzroka historijskih, ekonomskih i duhovnih, koji 
čine komponentu našeg kulturno-historijskog razvoja. Sjena je 
toliko velika da su u njoj, kao u živom blatu, tonuli mnogi svi- 

jetli napori, predajući se radije propasti i bijegu u iluzije i mi- 
tove, nego prihvaćajući sukob sa uzročnikom sjene. A sjena nije 
jedna, ona je sve ono što uključujemo u riječi tuđin i osvajač. 
Sjena prati historijske napore i trzaje naše kulture da se iz mra- 
ka bezimenosti probije u svjetlost vlastitog postojanja i vlastite 
svijesti. Tragovi koje ostavlja sjena ne nestaju s njenim odlas- 
kom, nego traju u iskrivljenoj svijesti i psihičkoj strukturi. 


Iz složenog broja problema izdvajam, po mom mišljenju, 
osnovni, a to je: mala zemlja i njena književnost u svjetskim zbi- 
vanjima. 

Ako i ne nađem odgovor, ne smatram suvišnim postaviti pi- 
tanje. Naprotiv, mislim da je ponovno suočenje s tim problemom 
danas jedna od osnovnih uporišnih tačaka za kretanje naprijed. 


Že 


Mala zemlja, to je u prvom redu geografska definicija. Znači 
određeni broj kvadratnih kilometara i ništa više. Ali opisni pri- 
djev mali ima različita promjenljiva značenja u historijskom 
kontekstu. Povijest razvojnog puta čovječanstva uključuje, na 
pojedinim etapama, drukčije određenje i proširenje pridjeva i 
imenice: — mala zemlja. Te definicije su različite i iznenađuju- 
će. 

Evropska kultura i civilizacija izrasta iz klasične grčke civi- 
lizacije, iz geografski malog područja koje je sitna oaza u veli- 
kom moru perzijskog ljudstva. Danas nitko neće doći na pomi- 
sao da negira grčku civilizaciju zbog toga što je nikla na geo- 
grafski malom području. To je istina. Ali istovremeno u suvre- 
menom svijetu, kulture malih naroda ostaju nepoznate, a pre- 
ma tome i nepriznate i nedjelujuće, samo zbog toga što pripa- 
daju geografski malim zemljama. Pojam male zemlje kao da 
uključuje i pojam male kulture. Isti je slučaj i s jezicima. Pisa- 
ti na jeziku koji ima malu čitalačku publiku kao da sudbinski 
određuje i kvalitet napisanih djela. Tu u prvom redu mislim 
na književnost. Poseban je problem bivših kolonija u kojima se 
javlja pitanje: da li stvoriti vlastiti književni jezik ili nastaviti 
pisati jezikom bivših kolonizatora. Kulture malih zemalja otvo- 
rene su utjecajima i impulsima koji dolaze iz razvijenijih kul- 
tura. Bez tih poticaja ne može se ni zamisliti stvaralački razvoj. 
Ali samo ona kultura koja je spoznala da je kulturno robovanje 
teže od bilo kojeg oblika ropstva, može svjetskoj kulturi dati 
vlastiti prilog. Sva ta pitanja imaju više aspekata. Na estetski 
kriterij niza naših kritičara mnogo snažnije djeluje kakva efe- 
merna »svjetska« ili »evropska« pojava, nego autentičnost knji- 
ževnog djela na vlastitom jeziku. Strah od retardacije, zaostaja- 
nja, zakašnjelosti i provincijalizma ne određuje se mjerom, do- 
segom i ravnotežom u vlastitoj kulturi. Djela naše stare umjet- 
nosti pokazuju da impulsi koji dolaze izvana, iz razvijenijih 

sredina, iz definiranih stilova, mogu dobiti slobodniji i kreativ- 
no svježiji izraz u »retardiranoj« sredini, radi njene nepreopte- 
rećenosti. U isti skup pitanja dolazi problem komparacija pre- 
ma književnostima drugih naroda. Sva ta pitanja ne javljaju se 
prvi put nego prate razvoj svake kulture, a posebno postaju 
značajna u prelomnim etapama. 

Goethe je prvi otvorio problem »evropske« i »svjetske« knji- 
ževnosti. On nije dao morfološku definiciju nego komparativnu 
oznaku duhovnog i kreativnog jedinstva, općečovječansko sta- 
novište. Prema tome naziv »evropski« i »svjetski« ne može se 
gledati kao estetski kanon ili tehnički standard, nego kao zbir 
pojedinačnih, individualnih i nacionalnih stvaralačkih izraza. 
Ne postoji kozmopolitska estetska mjera kao što ne postoji 
»svjetsko« književno djelo koje ne bi imalo nacionalno značenje, 
niti »nacionalno« djelo koje ne bi imalo općeljudski smisao. 
Postoje zajednički tokovi i putovi čovječanstva i prema njima 
svaka živa književnost mora biti otvorena. Književnost koja se 
zatvara pred strujama života, izostaje i umire, postaje »malena«, 
ne geografski, nego stvaralački. 

U knjizi eseja Veličina malih, Antun Barac ispituje upravo 
kompleks »malih« pisaca bilo u komparaciji prema razvijenijim 
evropskim književnostima, bilo u odnosu prema domaćim pisci- 
ma. U Poglavlju o Kranjčeviću govori o pomanjkanju kriterija 
u ocjeni naše kulture: 

»Sudbina je malih naroda — a i hrvatskoga — da vrludaju 
između megalomanije i omalovažavanja svega, što je njibovo. 
Samo u malenih naroda možemo na svakom području rada naići 
na toliko raznovrsnih »veličina«, koliko ih nemaju svi veliki na- 
rodi zajedno. No tako je isto njihova značajka, da u njima 
periodički nastaju razdoblja kriticizma, koji prelazi u hiperkriti- 
cizam. Poimenice to vrijedi za kulturni, a naročito za književni 
život. U nas često važe kao veliki umnici ljudi, koji su napisali 
kakvu prosječnu školsku knjigu, a piscima, koji su redovno 
zaboravljeni već za života, pridaju se katkad oznake stvaralaca, 
kakvi bi značili epohe i u većih naroda. U našim priručnicima 
iz povijesti književnosti ispunjene su čitave strane prikazima 
književnika, koji su bili samo osrednje talentirani diletanti, a 
kao velika djela spominju se mnogo puta stvari, koje u današ- 
njeg čitaoca pobuđuju samo dosadu. No isto se tako u našem 
književnom životu javlja pojav, da se i našim najsvjetlijim lič- 
nostima poriče gotovo svaka vrijednost. 

Cio problem nacionalnog života u malenih naroda i jest upravo 
u tome, kako će se naći ravnoteža između pravilnoga osjećanja 
vlastite vrijednosti i težnje, da se u svakom pogledu postigne 
razina velikih naroda. Naivno uzdizanje vlastitih tvorevina do- 
vodi do golemih razočaranja, kadgod nas život dovede u doticaj 
sa stvarnošću. Preziranje vlastitih vrednota rađa pak nepouz- 
danjem u sebe i klonulošću. 

U našoj povijesti mi smo zapadali više u prvu nego u drugu 
krajnost. Živeći trajno u narodnoj borbi, mi smo zbog nacio- 
nalnih razloga — katkad i svjesno — vlastita djela uzdizali više, 
nego ona zaslužuju. I zato se može reći, da se kod nas prava 
kritika započela tek onda, kad su ljudi širih vidika stali proiz- 
vode naše književnosti omjeravati o tvorevine stranih litera- 
tura«. 


Nas ne zanima samo književno-historijski kriterij, nego još 
više svijest koja se očituje u književnim djelima. 


Bezimeni narodni pjesnik ne određuje viziju svijeta prema 
geografskoj veličini. On, kao izraz naroda, ne pati od komplek- 
sa male zemlje, nego izražava tragiku patnje i viziju slobode, 
radost postojanja, vezu sa zemljom i svemirom, sa ritmom ra- 
đanja i smrti. On je izraz naroda među narodima i pjevača me- 
đu pjevačima. 


Kompleks zaostalosti za evropskim narodima i književnosti- 
ma javlja se naglašeno krajem devetnaestog i početkom dvade- 
setog stoljeća. Očituje se u dva vida: u nacionalno-oslobodilač- 
kom i u književno-estetskom revoltu. Pitanja koja su svojim dje- 
lom otvorili Kranjčević, Matoš i Krleža, trajno su prisutna, živa 
i aktualna. Krančević, Matoš i Krleža nisu jedini, nego središnji, 
međašnji pisci u kojima se izrazito prelama i kristalizira proble- 
matika i tokovi naše književnosti. 

Kranjčević je prvi naš moderni pjesnik koji se počinje mje- 
riti u evropskim relacijama. Romantički vizionar, on je veličinu 
svoje zemlje odredio mjerom srca i mjerom vlastite patnje, 
svojom sudbinom. 


»Ja domovinu imam; tek u srcu je nosim, 
I brda joj i dol; 
Gdje raj da ovaj prostrem, uzalud svijet prosim, 
I... gutam svoju bol!« 
Moj dom 
Njegov patriotizam je pjesnički, a ne politički, jer svoje uv- 
jerenje ne vezuje uz stranku nego uz slavenski mesijanizam. 


»Pod dubom tvojim čedo spava 
Ko Mojsije na valu Nila; 
Ah, slavenski mu žar i glava, 
Budućnost mu se smješka mila. 
On donijet će tamjan mira, 
Na golubljem što gori srcu; 
U mrzle žile zemnog šira 
On topliju će stavit krvcu!« 
Slavenska lipa 
Ali Kranjčevićev mesijanizam nije opijenost rase nego vizija 
pobjede rada, bratstva, jednakosti i pravde, mesijanizam čovje- 
ka radnika. 

»Haj, s visoka toga visa, kud se samo sunce penje, 

Nasmija se čudni junak i sva zemlja porumenje. 

Takva rumen tek se vidi, kad se smiješi zora rana, 

Pa naviješta milim stidom osvit novog, ljepšeg dana.« 

Misao svijeta 

Svojim autentičnim vizijama Kranjčević je otvorio nove 
putove i vidike, izveo našu književnost iz provincijalizma in- 
tenzitetom doživljaja i sadržajem koji se diže do općeljudske i- 
deje. Ranije je Ivan Mažuranić podigao smisao stradanja na i- 
dejni sukob pravde i nepravde, kršćanske blagosti i islamskog 
nasilja. Tragika dobiva univerzalniji smisao. 

Ono što je Kranjčević pokrenuo autentičnošću doživljaja i 
sadržajnom vizijom, A. G. Matoš nastavio je direktnim suoče- 
njem jezičkog izražajnog instrumenta sa razvijenim, kontinuira- 
nim izrazom francuske književnosti. Pokušavši definirati sebe i 
našu kulturu u ogledalu francuske književnosti, Matoš je u biti 
ostao kontradiktoran i zbunjen, ne našavši sinteze. On je po- 
kazao provaliju, htio je svojim djelom postaviti most između 
Pariza i Zagreba, ali je završio u očajanju. Razbio se na grebenju 
ne toliko male zemlje koliko malih prilika i malih duhova. Vlas- 
titom tragikom Matoš je ubrzao proces ulaska naše književnosti 
u svjetske književne tokove. Njegov tragični podvig izvršio je 
kulturni utjecaj na kasnije generacije. Matoševo djelo sastav- 
na je komponenta naše suvremene književne svijesti i književnog 
izraza. 


Komparacija diskontinuirane književnosti male zemlje sa 
kontinuiranim književnim izražavanjem jedne od vodećih ev- 
ropskih književnosti, kao što je francuska književnost — izazva- 
la je u našoj književnoj svijesti osjećaj egzistencijalne tragike 
i probudila kompleks male zemlje koji je kod Matoša naglašen. 


Jedan dio hrvatske književne kritike izvršio je druga suoče- 
nja. Milan Marjanović u studiji Georg Brandes pravi zanimljiv 
pokušaj da od tri glavne literature u devetnaestom stoljeću, a 
to su: francuska, ruska i skandinavska (danska, švedska i nor- 
veška) — uzima dansku književnost kao mjeru kojom ispituje 
našu književnost. Danska je mala zemlja, ali je njena književ- 
nost u jednom trenutku historije postala velika zahvaljujući 
prije svega teorijsko kritičkom djelu Georga Brandesa koji je 
podjednako djelovao i na švedsku i norvešku književnost. Ime- 
na kao Andersen, Kierkegaard, Jacobsen, Ibsen i Strindberg 
pripadaju svjetskoj literaturi. Brandes je probudio stvaralački 
skandinavski duh i dao mu jasne teorijske premise: »Literatura, 
koja vas ni na što ne izaziva, mrtvorođenče je, a narod koji tak- 
vu literaturu gaji, može da sebi utvara koliko mu drago, da će 
od njega doći sav spas svijeta, on će se ipak razočarati. Takav 
narod je isto tako malo narod, koji potiče razvoj i napredak, 
kao što i ona muha, koja je držala, da ona goni kola, jer je kadi- 
kad neosjetljivo ubola ona četiri konja, što su ih vukla.« 

Bez suočenja nema prave stvaralačke svijesti. Svaka živa 
književnost suočava se u svojim unutarnjim koordinatama i u 
koordinatama svijeta. U uvodu za Glavne struje evropske knji- 
ževnosti XIX stoljeća, Brandes postavlja i ističe taj princip koji 
je skandinavskoj književnosti otvorio vrata u svijet: »Kompara- 
tivno promatranje literature ima dva svojstva: ono nam tuđe 
tako približi da ga sebi možemo prisvojiti, ali ono nas i od našega 
toliko udalji, da možemo o tom našem dobiti pregled. Jer čov- 
jek ne vidi ni onoga što mu je oku preblizu, ni onoga, što mu 
je predaleko. Naučno promatranje literature daje nam u ruku 
dalekozor, koji s jedne strane povećava, a s druge umanjuje.« 

Suočenje s velikim književnicima malih zemalja može dati 
snažne impulse i prirodniji stvaralački dijalog. 

Ali nijedan od Matoševih suvremenika nije imao ni stvaralački 
ni misaoni jači intenzitet ili potpuniju sintezu. 

Kranjčevićevu stvaralačku individualnu tezu Matoš je pro- 
širio na jezičnu materiju. On je otvorio temu velike literature u 
maloj zemlji i: male literature u velikoj zemlji, estetizirajući 
književni izraz u vremenu kad je morao kriknuti slobodno i hra- 
pavo. I tu je njegov osnovni paradoks. 


Treću komponentu naše književne svijesti, uz Kranjčevića i 
Matoša, predstavlja djelo Miroslava Krleže. 

Krleža je prvi naš pisac koji misaono i stvaralački, svojim 
djelom u cjelini, predstavlja misaonu i kreativnu književnu 
sintezu jugoslavenskih naroda, a istovremeno jednu od najkris- 
talnijih književnih vizija u suvremenom svijetu. 

Krležino djelo, u previranju malih generacija danas, ostaje 
bez kreativnog dijaloga, ali taj dijalog naša kultura mora us- 
postaviti, jer je on preduvjet razvoja. Krleža je izvršio silan i 
presudan utjecaj na predratne revolucionarne generacije, na 
preobražaj naše svijesti. Korak naprijed naša književnost ne 
može napraviti bez ponovnog suočenja ili izvan širokih premisa 
koje to djelo postavlja. A koje su to premise, — pitanje je ne- 
posrednog pristupa Krležinu djelu. Ono je prisutno. 

Kompleks male zemlje i književnosti u zakašnjenju, jedna je 
od bitnih Krležinih tema. Kao pisac on taj kompleks nadvladava 
slobodnim ljudskim stvaralačkim činom: ». . . i tako što nam 
preostaje? Kutija olovnih slova, a to nije mnogo, kao što je re- 
kao Kerinis, ali je jedino što je čovjek do danas izumio kao 
oružje u odbranu svog ljudskog ponosa.« (Banket u Blitvi, 111). 


3. 


Njegoševa misao, da se među velikim narodima geniju vije 
gnijezdo, ima historijskih odgovora za i protiv. U osnovi to je 
osjećaj kompleksa inferiornosti. Kompleksa koji opovrgava i 
sam Njegoš. Činjenice govore da se i u velikim gnijezdima ne 
rađa genije svakog stoljeća, a zašto se u pojedinim stoljećima 

javlja, nije pitanje veličine zemlje nego prije svega uslova i eko- 
nomskih i misaonih, u svakom slučaju složenih. 

U suvremenom svijetu taj je problem postao i složeniji i 
jednostavniji. Složeniji, jer su se javile nove tehničke komuni- 
kacije umjetnosti i jednostavniji, jer Zemlja sve više postaje do- 
movina ljudi. 

Književnost nema granica, a istovremeno je zatvorena u 
nerazrušive granice jezičkih struktura. Mi ne znamo koja nas još 
iznenađenja čekaju. Možda će savladavanje jezičkih barijera biti 
naučno ostvareno. 

U svakom slučaju, danas je položaj i uloga malih zemalja 
drukčija nego u devetnaestom i prvoj polovini dvadesetog sto- 
ljeća. Zar hod velikih zemalja nije otežan sjenama prošlosti? 
Zar nije teže i beznadnije biti svjedok umiranja jedne laži, nego 
očevidac istine koja se rađa? 

Htio bih se vratiti početnom pitanju: mala zemlja i njena 
književnost u svjetskim zbivanjima. 

Naša zemlja geografski je mala, a društvenom strukturom 
ona je danas socijalistička. U svjetskim zbivanjima ona djeluje 
kao socijalistička zemlja, kao aktivni pobornik mira i mirolju- 
bive koegzistencije. 

Razumljivo je da u svijetu postoji interes za kulturu i knji- 
ževnost socijalističke zemlje koja je aktivni sudionik u suvre- 
menim svjetskim zbivanjima. Prema tome, naša kultura i knji- 
ževnost otvorena je svijetu i njeni prozori sve više se šire. 

To nas obavezuje da uvijek iznova ispitujemo kritičku svijest 
i odredimo vlastitu mjeru naše kulture i književnosti, da njena 
riječ ne bi zaostala za hodom vremena. 

Ove bilješke samo su uvod u neposredno i analitičko suoče- 
nje s pojavama u našoj kulturi i književnosti danas. 

ZABAVNA I DOSADNA KNJIŽEVNOST 


Milivoj Solar 


Termin »zabavna književnost« ušao je u svakodnevnu upo- 
trebu i time je podjela književnosti priznata kao činjenica o ko- 
joj doduše nauka o književnosti nije kazala odlučujuću riječ, 
ali je nije uspjela ni osporiti. Ono ostalo je, čini se, stvar pola- 
ganog i metodičkog istraživanja, koje će uz pomoć sociologije, 
povijesti, statistike i niza ostalih znanosti jednom dovesti do 
rezultata. Nauka o književnosti nije pronašla, nije u potpunosti 
ni prihvatila termin »zabavna književnost«,' kao što ni muziko- 
logija nije doista »priznala« laku muziku. Pa ipak. Može li netko 
negirati kako više od devet desetina čitalaca danas čita isklju- 
čivo ili većinom književna djela koja im se nude pod oznakom 
»zabavna« i koja oni sami priznaju kao »zabavna«, kako više 
od devet desetina slušalaca muzike sluša isključivo laku muziku 
okrećući s prezirom dugme svog radioaparata ako se slučajno 
pojave zvuci neke druge, »ozbiljne« ili »teške« muzike? Nauci 
o književnosti slično kao i muzikologiji ostaju dvije mogućnosti: 
Ii da tzv. zabavnu književnost proglasi potpuno bezvrijednom 
»šundliteraturom« te je, ograničivši se na umjetnički vrijednu 
književnost, izbaci iz vlastitog predmetnog područja, ili da iz 
temelja promijeni svoj način pristupa predmetu od kojeg je 
dosad imala u vidu manje od jedne desetine. Unatoč tome suvre- 
mena nauka o književnosti kao da želi ostati izvan ekstrema: 
Ne priznajući zasad zabavnu književnost kao novu vrstu ona drži 
otvorena vrata kroz koja zabavna djela mogu ući u književnost 
i pitanje o njima u književnoteoretske probleme. 

Postoji naime opravdan prigovor terminu »zabavna književ- 
nost« koji stavlja u pitanje i podjelu književnosti na dvije, reci- 
mo tako, kategorije. Što je opozicija zabavnoj književnosti? Je 
li doista »zabavnost« osobina koja može biti differentia specifica? 


1) Usp. diskusiju Takozvana zabavna književnost, Umjetnost riječi, 1963, 
br. 4, str. 333-343, u kojoj je i potekla ideja za ovaj napis. 

Je li nešto zabavno ili nije, stvar je, čini se, potpuno subjektivnog 
ukusa, želja i sklonosti. Nekome su zabavni romani serije X — 
100, drugome romani Kafke i Brocha. Zabavnost je još neodre- 
đenija i nejasnija kategorija od umjetničke vrijednosti koju je 
također, čini se, nemoguće tačno i nedvosmisleno utvrditi. I 
dalje: Netko može čitati Nevina u ludnici kao ozbiljan, dopusti- 
mo, štoviše, i odgojno obrazovni roman, mnogi pak čitaju Zločin 
i kazna kao zabavnu književnost. Consensus gentium publike ov- 
dje očito ne pomaže ništa. I kakva je to književnost koja nije 
zabavna, ili nije samo zabavna? Odgojna, obrazovna, poučna, oz- 
biljna? Sve te oznake nisu prave opozicije. Postoji ipak opozicija 
koja na prvi pogled apsurdno, a možda u biti vrlo duboko i sadr- 
žajno, određuje književnost koja nije zabavna. Ako je naime za- 
bavnost oznaka koja omogućava da se u praksi formira zabav- 
na književnost onda s tog aspekta istim pravom možemo ostalu 
književnost odrediti kao dosadnu književnost. 


Stojimo li čvrsto na tlu znanstvene preciznosti u pojmovnim 
određenjima, čini se da ni oprekom »dosadna književnost« ni- 
smo mnogo dobili. S aspekta apsolutne objektivnosti ove su od- 
redbe ponovo subjektivne i neodržive pred sudom znanosti. Sa- 
mo ovdje nije riječ o tome. Ovdje se ne želi isticati mogućnost 
čvrstih termina, nego ukazati kako je s aspekta zabavne knji- 
ževnosti svaka druga književnost u biti dosadna. To znači: Za- 
bavna i dosadna književnost doista nisu, ili barem nisu prven- 
stveno dvije kategorije književnosti, nego su to prije dva aspek- 
ta u kojima se danas otkriva književnost kao književnost. Nije 
prema tome neophodno da se povlači tačna granica između dje- 
la zabavne i dosadne književnosti, nije potrebno ni da anketiramo 
čitaoce ni da pozovemo u pomoć analizu kojom ćemo pokazati 
razlike u strukturi tipično zabavnog i tipično dosadnog književ- 
nog djela. Iako razlike postoje, iako su istraživanja o mnjenju 
čitalaca vrlo interesantna, ipak je razmišljanje koje ide od či- 
njenice čitanja ili činjenice djela pred problemom zabavne knji 
ževnosti uvelike bespomoćno. Jedno te isto književno djelo Imože 
biti i tipično zabavno i tipično dosadno. No je li to samo stvar 
subjektivnog ukusa o kojem nema razgovora, ili je to pitanje 
sudbine književnosti danas? 


Historijski pristup fenomenu zabavne književnosti neće nam 
mnogo pomoći. Književnost je uvijek bila i zabavna (prodesse et 
delectare kaže Horacije). Zašto je dio književnosti postao isklju- 
čivo zabavan teško će nam objasniti na pr. razvitak štampe. Za- 
što se zahvaljujući razvitku štamparstva nisu štampala u većim 
količinama bolja i lošija književna djela? Uvijek je bilo umjet- 
nički vrijednih književnih djela, onih manje vrijednih, pa i onih 
uopće bez vrijednosti. Porast kvantiteta književne produkcije mo- 
gao je sniziti kvalitet, ali nije neminovno morao da dovede i do 
podjele književnosti. Zašto se baš zabavna književnost javlja 
kao nusprodukt povećanja interesa za čitanje? Ne pokazuje li mo- 

žda porast čitalačke publike da je književnost kao književnost po- 
stala većim dijelom s a m o zabavna? Isključivo zabavna književna 
djela proizvode se tek kada publika traži što više zabavnosti u 
književnosti, a publika očito insistira na zabavnosti kad joj knji- 
ževnost kao književnost više nije dovoljno zabavna. Povećanje 
proizvodnje književnih djela kreće u pravcu zabavne književnosti 
istom kada se potencira jedna komponenta književnosti, njena 
zabavnost, na račun svih ostalih komponenata koje postaju do- 
sadne; kada književnost više nije pored ostalog i zabavna, nego 
je prvo zabavna a osim toga ili uz to može biti i odgojna, ob- 
razovna i sl. 


Ako je književnost doista bila integralni dio života, ako je 
pripadala na ovaj ili onaj način životu naroda izražavajući tota- 
litet onoga što čovjek jest i može biti, svakako joj je pripadala 
i zabavnost, odnosno ona je bila i zabavna po svojem mjestu iz- 
među rada i odmora. Razonoda, međutim, kao ubijanje dosade 
ona nije mogla da bude ni zbog toga što dosadu u strogom smi- 
slu poznaje samo industrijsko društvo." Tendira li književnost 
da postane isključivo zabava tj. razonoda, znači da njen totalitet 
postaje dosadan, jer u totalitetu ona je izraz života koji je dakle 
sam postao dosadan. Tek tada se od književnosti traži surogat 
za izgubljeni totalitet života, da bude zabavna kao imaginarna 
opreka stvarnoj dosadi. 


Znači li to da je zabavna književnost rezultat naročitih po- 
treba koje su se javile kod većine čitalaca? — Takav odgovor 
je u izvjesnom smislu tačan, ali i zatvara začarani krug pitanja 
oko zabavne književnosti: Publici se daje ono što traži, a ona 
traži ono što joj se daje. Krug je zatvoren tako dugo dok imamo 
u vidu zabavnu književnost jedino kao vrstu odnosno katego- 
riju koju želimo objasniti. Shvatimo li međutim zabavnu knji- 
ževnost kao rezultat odnosa prema književnim djelima koji 
priznaje isključivo zabavno i dosadno kao svoje moduse, tada 
nije primarno pitanje u rađanju ili procvatu nekih novih parci- 


2) »Povijest moderne popularne umjetnosti počinje oko sredine pro- 
šlog stoljeća kad se javlja ideja umjetničkog užitka kao odmora i prevlada- 
va želja da umjetnost bude sredstvo razonode, a ne sredstvo koncentra- 
cije, sredstvo zabave, a ne obrazovanja i udubljivanja«. Arnold Hauser: 
Filozofija povijesti umjetnosti, prev. D. Perković, Zagreb, 1963, str. 241. 
Ipak, ova vrijedna Hauserova zapažanja ostaju na činjenici promjene soci- 
jalnog sastava publike, te Hauser ne objašnjava postajanje zabavne knji- 
ževnosti. nego tek »pad ukusa« Stoga, iako priznaje pretežno »zabavni 
karakter« moderne književnosti, on ne ulazi u analizu njenog suprotnog 
pola, i čitav problem svodi na potrebu »podizanja ukusa publike« što fata- 
listički prepušta hodu historije. 


3) »Dosada je proizvod našeg nemirnog, za senzacijama gladnog gradskog 
načina života. Seljak se ne dosađuje, on radije spava — što, uostalom, nije 
bezuvjetno pohvalno. Ali seljak bar ne poznaje onaj nezdravi strah od 
nerada i onaj apstraktni nagon za djelatnošću na koji upozorava Coleridge i 
koji je nepoznat izvan moderne velegradske atmosfere«. Ibid. str, 244, . 

jalnih potreba, nego u destrukciji jedne značajne ljudske po- 
trebe, potrebe za pravim čitanjem. 

Destrukcija potrebe za čitanjem ne zbiva se dakako kao stati- 
stički utvrđeno pomanjkanje interesa za čitanje ili smanjenje 
broja čitalaca. Spomenuto je već kako, upravo obrnuto, zabavna 
književnost počinje porastom potražnje za književnim djelima. 
Danas se čita sve više i dosta čest odgovor modernog čovjeka: 
»Nemam vremena za čitanje«, rijetko se može uzeti doslovno. 
Isti čovjek koji govori kako nema vremena da pročita Rat i mir 
ili Uliks troši deset puta više vremena za čitanje kriminalnih ro- 
mana ili filmova odnosno televizijskih emisija što se u širem 
smislu može također uzeti kao čitanje zabavne književnosti. 
S druge strane također raste broj onih koji čitaju dosadnu knji- 
ževnost: Samo kritičara, historičara i nastavnika književnosti 
ima danas više nego svih čitalaca prije pet vjekova. Destrukcija 
potrebe za čitanjem nije smanjenje potrošnje nego raspad jed- 
ne integralne ljudske djelatnosti. Čitanje je danas ili rad ili razo- 
noda. Danas nema vremena za čitanje koje bi bilo između 
rada i odmora. U naše vrijeme mnogo se na pr. čita Cervantes 
ili Shakespeare da se pronađu još neotkrivene stilske ili idejne 
vrijednosti Don Quijotea ili Hamleta, da se upozna »kulturno 
naslijeđe«, savlada materija za ispit ili da se klasificiraju neki 
elementi izraza. Takvo je čitanje rad. Čitamo li pak Don Quijotea 
poslije napornog rada u uredu isključivo zato da se nasmijemo 
podvizima Viteza tužnog lika i tako. načas zaboravimo vlastite te- 
gobe — to je razonoda. No ne bi li pravo čitanje moralo stajati 
između obojega? Kada Heleni uživaju u tragediji, kada skuplje- 
ni slušači prate narodnog pjevača, kada netko doista doživlja- 
va tragediju Fausta kao vlastitu tragediju čitajući to djelo,' je 
li to rad ili odmor? Destrukciju potrebe za čitanjem uvjetuje 
pomanjkanje vremena koje bi stajalo između rada i odmora 
kao vrijeme koje je izvan svakidašnjice i tako podobno da se 


4) Doživljavanje tragedije Fausta kao vlastite tragedije ovdje ne označa- 
va jednostavnu identifikaciju s glavnim junakom. Takva identifikacija u- 
pravo je karakteristika čitanja zabavne književnosti čiji su junaci redovno 
oličenja isprazne taštine čitalaca: To su sve više brutalni »ljudi od akcije«, 
»osvajači lijep h žena« i »rješavači zagonetnih ubistava« čija se »praktična 
inteligencija« svodi na »snalažljivost«e, i čiji je život niz »uspjeha« odnosno 
pobjeda. Doživljavanje. sudbine junaka kao vlastite sudbine razlikuje se od 
takve vulgarne identifikacije između ostalog i time što čitaocu proširuje ho- 
rizont vlastitog iskustva otkrivajući mu bogatstvo mogućnosti ljudske egzis- 
tencije, mogućnosti koje su u književnosti naravno izvedene u »čistom« 
vidu, te nitko nije niti ne želi biti Faust ili Stavrogin, iako svatko Inože 
biti i na način Fausta odnosno Stavrogina. . ; 

5) Izvanredno vrijeme između rada i odmora jest prije svega svetkovina. 
Grčke tragedije i srednjovjekovni mirakuli izvode se za vrijeme svetkovina 
kao što se i narodnog pjevača sluša uglavnom u biagdane. U početku gra- 
đanske epohe čitanje doduše ne pripada više društvenoj svetkovini, ali za- 
država nešto od privatne svetkovine pojedinca. Danas, međutim, po- 
stupak čovjeka kojem je čitanje vrijedne knjige svetkovina izgleda u naj- 
manju ruku ne—ozbiljan. 

ispuni izvanrednom djelatnošću, takvom djelatnošću koja dono- 
si nešto u smislu katarze. Čitanje se destruira kao pročišćenje 
vlastitog života, i zato za književnost kao književnost, izvan opre- 
ke zabavnosti i dosade, više nema prave potrebe. Književnost vi- 
še nema mjesta u građanskom svijetu gdje je vrijeme jednako 
novac odnosno rad. 

Već kod Hegela može se primijetiti da je književnost kao 
umjetnost s onu stranu rada kao carstvo dokolice", te i s tog 
aspekta pripada građanskom svijetu samo kao predmet znanstve- 
nog razmatranja tj. rada." Hegel zna da književnost više »ne za- 
dovoljava najviše potrebe duha«, da više ne može obuhvatiti tota- 
litet svijeta niti izraziti ono najdublje jer je povijesno prevladana, 
da kao »poezija« više ne odgovara »prozi« građanskog života. 
Mogli bismo dalje reći da je poezija za njega nedovoljno »oz- 
biljna«, jer poetizacija zbilje »ukoliko je to još moguće« više 
ne može izraziti idealno — kao idealno jednog realnog svijeta,nego 
postoji još jedino kao apstraktna idealizacija, kao igra u lošem 
smislu riječi, kao zabava koja preko obmane i fikcije više ne znači 
ni umjetnost jer ne izražava ideju, te pripada svijetu rada isklju- 
čivo kao prazna negacija — nerad. Ono što se pojavljuje kao čista 
književnost može prema tome biti jedino zabavna književnost, 
dakle surogat književnosti kao umjetnosti. S druge pak strane 
romantička književnost kao stupanj koji još u izvjesnom smislu 
odgovara povijesnom vremenu odnosno logičkom razvitku ideje, 
prestaje biti samo književnost i postaje filozofija odnosno apso- 
Jutna znanost gdje elementi zabavnosti više nemaju mjesta. Istina 
je građanskog života proza i nju doista izražava samo znanost 
koja u Hegelovoj koncepciji još zadržava karakter božanskog 
zadovoljstva u samopromatranju, ali koja se u svijesti građa- 
nina dvadesetog vijeka doživljava kao puka dosada. 


Prijelaz, književnosti u znanost međutim, kod Hegela je po- 
zitivno kretanje odnosno prevladavanje poezije koja više nije 
prava istina i vulgarne znanosti odnosno pretfilozofije koja to 
još nije ali treba da to bude kada se utemelji na stvarnom kon- 
kretnom iskustvu. Položaj književnosti među ostalim umjetno- 
stima govori pak o njenoj prednosti, jer joj elemenat u kojem 


6) Usp. Ernst Bloch: Subjekt—objekt, prev. M. Kangrga i S. Bošnjak, 
Zagreb, 1959, str. 207 i dalje. 


")»Zato je nauka o umetnosti u naše doba mnogo veća potreba nego u 
vremenima u kojima je umetnost sama sobom kao umetnost putpuno zado- 
voljavala. Umetnost nas poziva da je misaono promatramo i to ne u cilju da 
se ponovo potstakne umetničko stvaranje, već da se naučno sazna šta je u- 
metnost«. G.W.F. Hegel: Estetika I, prev. V. Đaković, Beograd, 1952, str. 49. 

8) Usp. karakteristična zapažanja o romanu: »Roman u savremenom smis- 
lu pretpostavlja već neku prozno (potcrt. M.S.) uređenu stvarnost, na či- 
jem onda tlu on u svojoj oblasti ponovno osvaja poeziji, ukoliko je to 
pri ovoj pretpostavci moguće njeno izgubljeno pravo. . .« G.W.F. Hegel: 
Estetika III, prev. N. Popović, Beograd, 1961, str. 4768 . 

sc ostvaruje omogućava blizinu konkretnom tj. pojmovnom, te 
je izvođenje sistema filozofije posao koji ima »iza sebe« kako 
apstraktno iskustvo nesisternatske pretfilozofije tako i konkretno 
iskustvo poezije čiji je jedini nedostatak bio ograničenost osje- 
tilnim. Nije stoga slučajno što suvremenim empiristima Feno- 
nenologija duha liči na Begriffsroman, kao što nije bilo ni slu- 
čajno da teoretičarima njemačkog romantizma buduća »univer- 
zalna poezija« izgleda »više nego književnost«. Jedino što se su- 
vremena pobjeda znanosti ne zbiva kao smirenje u apsolutnom 
znanju spekulativne filozofije, nego kao beskrajno napredovanje 
u apstraktnom empirizmu, u refleksiji koja daje »pregled« stva- 
rnog iz tobože samostalnog subjekta, tj. u nemiru apstraktnog 
napretka gdje svaki zahtjev za univerzalnom filozofijom ili uni- 
verzalnom književnošću zvuči kao romantični anakronizam. Zbog 
toga moderna književnost ne postaje znanost prisvajanjem uni- 
verzalnosti i istine kao što je mislio Hegel, nego odricanjem od 
zahtjeva za totalitetom i odustajanjem od konkretnog »običnog 
jezika kazivanja« uime nove simboličnosti koja ima mnogo od 
apstraktne simboličnosti matematičkih znakova. Moderna lirika 
na pr. postaje sve više jezični eksperiment, a moderni roman se 
sve više ograničava na apstraktnu objektivnost svodeći svezna- 
jućeg pripovjedača na svijest u kojoj se ogleda, odnosno koja 
registrira, isječke nespoznatljive cjeline." Prirodno je da takva 
eksperimentalna analiza apstraktno pojedinačnog u književno- 
sti ne može zadovoljiti pravu potrebu za čitanjem, jer čitaocima 
ni imaginarno ne daje osjećaj sigurnog pristupa u književno dje- 
lo tj. osjećaj koji prati izražavanje stvarno ljudske sudbine 
u svijetu, i jer postaje nerazumljiva onom tko nije prethodnim 
studijem upućen u složenu simboličnost jezika shvaćenog kao 
komplicirani sistem znakova. Moderna književnost postaje stoga 
dosadna nestručnjacima koje ni njihov relativno dobar ukus, 
ako je izgrađen na književnim djelima prošlosti, ne može provesti 
kroz labirint suvremenih u biti sasvim tehničkih književnih 
problema. 


Znanstvena djelatnost pripada naime radu, i to prema Marx- 
ovim riječima otuđenom radu, koji je dosadan ne samo zato što 
je nametnut izvana, nego i zato što mu nedostaje cjelovitost. 
Radnik u modernoj tvornici redovno ne učestvuje u cjelokupnoj 
proizvodnji nego participira na jednom isječku proizvodnog pro- 
cesa te vlastiti rad osjeća i kao besmislen s obzirom na cjelinu 
gotovog proizvoda. Učenjak u institutu nije u bitno dru- 
gačijem položaju. Strogo uzevši on ne osjeća ni da daje prilog 
spoznaji istine jer je znanost u stalnom beskonačnom napredo- 


9) Usp. Aleksandre Kojčve: Kako čitati Hegela, prev. A. Habazin, Sara- 
jevo, 1964, str. 496 i dalje. 


10) Što je naročito izraženo u tzv. romanu toka svijesti. Usp. o tome na 
pr.: Walter Jens: Statt einer Literaturgeschichte, Tiibingen,* 1958. 

vanju. Njegovo svakodnevno istraživanje i razmišljanje ne do- 
vodi do osjećaja postignutog rezultata (može dovesti samo do 
uspjeha u struci) — štoviše napredak koji on postiže zalaganjem 
svih intelektualnih sposobnosti ne mora se nikako očitovati u 
njegovu vlastitom životu: Ljudski život modernog učenjaka re- 
dovno je izvan njegove znanosti. Prirodno je dakle što mu je 
znanost ravnodušna, što mu je dapače dosadna ukoliko se kao 
čovjek ne identificira s apstraktnom funkcijom, pogotovu pak 
ako mu sposobnosti nisu toliko izuzetne da može sudjelovati na 
razvitku znanosti u njenom sintetičkom vidu koji na vrhuncu 
sadrži još uvijek nešto od filozofskog napora oko totaliteta. I 
radniku u tvornici i učenjaku odmor je podjednako s onu stranu 
dosadnog parcijalnog rada kao čista dokolica, obojici je razono- 
da aktivnost suprotstavljena radu, dakle u biti praznina koju se 
želi ispuniti barem prividom tobože cjelovite životne ak- 
tivnosti." 

Kao što je književnost uvijek bila i zabavna tako je uvijek i 
željela da bude iluzija punine života, da stvara privid, ali privid 
»koji je bitan biti«, da se poslužimo Hegelovim riječima, privid 
koji pripada istini »jer istina ne bi ni postojala kad ne bi bila 
privid i kad se ne bi pojavljivala«.“ I doba klasicizma na pr. još 
želi »da podstiče i budi osećanja, i da kod čitaoca ili posmatrača 
stvara iluzije — koja umetnost to nije želela! — ali su njegova 
prikazivanja imala uvek karakter poučnog primera, analogije ili 
simbola punog nagoveštaja. Publika nije reagovala suzama, za- 
nosom i padanjem u nesvest već razmišljanjem, novim spozna- 
jama i dubokim razumevanjem čoveka i njegove sudbine« — 
kako kaže Hauser." Od romantizma međutim, kao od prve epo- 
he doista građanske umjetnosti, privid postaje sam sebi svrha, 
ili promatrano s drugog aspekta, književnost dobiva nove svrhe, 
ona ne služi jednom idealnom nego mnoštvu najrazličitijih ci- 
ljeva. Romantička književnost služi bilo još apsolutiziranoj zna- 
nosti, bilo zabavi, tj. ona služi obojemu da bi se kasnije neminovno 
diferencirala na ta dva suprotna smjera, kao što se ljudska ak- 
tivnost nakon industrijske revolucije podijelila bez ostatka na 
rad i relaksaciju. Otuda iz romantizma danas vuku svoje porije- 
klo oba načina književne produkcije: Moderna dosadna knji- 
ževnost odrekla se privida i time prestala da, kao svaka umjet- 
nost, potiče osjećaje i stvara iluziju; zabavna književnost pak 
morala se uime iluzije odreći istine, »poticaja za razmišljanje i 
dubokog razumijevanja čovjeka«. 


11) Što uostalom konstatira i moderna sociologija: »Radi se o tome, da se 
pojedinac zabavi, da pobjegne od svoje praznine i duboke dosade, koja je 
manje—više svjesna, a koja je važan elemenat nezadovoljstva u radu“ 
Georges Friedmmann: Razmrvljeni rad, prev. Ž. Jurak, Zagreb 1959, str. 163. 

12) Op. cit. Hegel: Estetika I, str. 47. 

13) Arnold Hauser: Socijalna istorija umetnosti i književnosti, tom II, 
prev. K. Anastasijević, Beograd, 1962, str. 163. 

Ako je dosadna moderna književnost konsekventna u »analizi 
svijesti« zabavna je književnost konsekventna u fikcionalizmu: 
Njena je istina što potpunija iluzija. Čovjeku koji vlastite snage 
troši u otuđenom radu čini se kako je prava ljudska egzistencija 
zapravo animalna egzistencija bez prisile odnosno bez pritiska 
tehnokratskog mehanizma. Njega zabavlja sve što golica instinkti- 
vne porive i potrebe za vitalnom ekspanzijom. Otuda brutalnost 
zabavne književnosti, njena ljubav prema zločinu koja je slabo 
prikrivena moralizatorskom pobjedom pravde, njena isprovoci- 
rana erotika i njen prikriveni ili otvoreni sadizam. Kako se u 
radu zbiva svaki dan isto i ne može se ništa drugo očekivati, ilu- 
zija slobodne životne aktivnosti mora dočaravati neprestano 
nešto novo, izvanredno i neočekivano, ali opet shvatljivo bez ve- 
ćih intelektualnih napora koji bi zamarali. (Kako je rad napor, 
razonoda mora biti što je moguće »lakša«.) Zabavna književnost 
sva je u zapletima, ali vrlo shematiziranim i jednostavnim za- 
pletima, njen mođus vivendi je besciljna napetost kao opreka 
ravnodušnom naporu rada i praznoj dosadi nerada. 


Je li, ili bolje rečeno, može li takva zabavna književnost biti 
umjetnost? — Pitanje nema smisla izvan okvira raspravljanja o 
sudbini umjetnosti danas. Istim pravom može se postaviti pri- 
vidno mnogo manje sporno pitanje: Je li dosadna književnost 
umjetnost? U strogom smislu danas nema književnosti kao knji- 
ževnosti što može značiti da nema književnosti kao umjetnosti: 
Proizvode se djela koja po svojoj intenciji i strukturi pripadaju 
prošlosti (što nije nikakvo vrednosno određenje). To su tzv. rea- 
listička djela. Postoje zatim modernistička analitička djela. Ona 
pripadaju daleko više znanosti nego umjetnosti. I postoji zabavna 
književnost koja služi zadovoljavanju potpuno istih potreba koje 
zadovoljava igra karata ili nogomet. Samo razlike u određenji- 
ma pojma umjetnosti uključuju sva ova djela u isti sektor »kul- 
ture«, isključuju neka ili izbacuju sva prebacujući umjetnost u 
daleku prošlost. Ne želimo li tako vrednovati, možemo jedino 
reći: Destrukcija potrebe za čitanjem dovela je do diferencijacije 
u književnoj produkciji. 

Takva diferencijacija, s manjim ili većim ogradama, kao i do- 
puštanjem da postoje bezbrojni prijelazi, čini se da nije ni pose- 
bno sporna. Teškoće nastaju zbog postojanja književnih djela 
bliže i daleke prošlosti. Književna djela održavaju se kroz vri- 
jeme, ona nisu samo prolazna svjedočanstva o nečemu, nego ih 
moramo priznati kao vrijednosti koje još traju. Za povijest knji- 
ževnosti prema tome diferencijacija moderne književne produk- 
cije kao da ne može imati većeg značaja. Je li Dekameron zabavno 
ili dosadno književno djelo za nju je pseudopitanje, jer zabavna 
književnost kao vrsta postoji na pr. od romantizma. S kojeg as- 
pekta netko čita Dekameron to se historičara književnosti pri- 
vidno ni najmanje ne tiče. Književna znanost tako zahvaljujući 
jedinstvenom historijskom materijalu ne dijeli vlastiti predmet 

na opreku koja postoji u modernoj produkciji, ali zato isti moti- 
vi koji su doveli do zabavne i dosadne produkcije u njenom okvi- 
ru djeluju na diferencijaciju u teoretskom shvaćanju književno- 
sti. Drugačije rečeno: Ono što se u modernoj produkciji javlja 
praktički kao opreka odnosno podjela u književnom stvaranju 
i.čitanju, u suvremenoj se teoriji zbog historijski jedinstvenog 
predmeta pokazuje kao opreka u metodologiji. 

Naravno da bi bilo pretjerano tvrditi kako se sve metode pro- 
učavanja književnosti mogu svesti na dva osnovna smjera u ko- 
jima se očigledno otkriva suprotnost zabavne i dosadne knjiže- 
vnosti. Raznolikost modernih pristupa književnim djelima ne 
dopušta takav shematizam, ali tvrdnja o opreci u modernoj zna- 
nosti koja se bavi književnošću nema nikakvih pretenzija da vrije- 
di kao klasifikacija i sistematizačija kritičarskih procćdća. Metode 
se kombiniraju, isprepleću i prema mišljenju većine modernih 
teoretičara upotpunjuju, te oštre suprotnosti čini se pripadaju 
više apstraktnim zamislima »čistih« teoretičara nego samoj stva- 
ri tj. iscrpnom znanstvenom istraživanju književnih djela. Pa 
ipak. Pored svih prijelaza i kombinacija koje pod vidom trijez- 
nog skepticizma zapravo eklektički brane konglomerat protivu- 
rječnosti, književnost se danas redovno najšire shvaća i razma- 
tra bilo kao »jezična struktura«, bilo kao »ideologija«. Oba ova 
načina u posljednje su vrijeme uglavnom izgubila polemičku oš- 
tricu dvaju suprotnih polova koja se javila na pr. kod osnivanja 
formalne škole u Sovjetskom Savezu.“ Književnost je ipak osta- 
la ili »način kombiniranja jezičnog materijala u umjetničko je- 
dinstvo«*, ili »ideologija koja nam pruža prije svega saznanje 
o životu«'. Ma koliko se ta dva osnovna shvaćanja približavala 
jedno drugom, ma koliko se proglašavala »aspektima jedne te 
iste stvari«, dovoljno je da pročitamo tek nekoliko stranica bilo 
koje ozbiljne i dosljedne rasprave o književnosti odnosno o po- 
jedinom književnom djelu pa da zapazimo: Književno se djelo 
u biti razmatra kao.igra, kao raspored jezičnih elemenata, kao 
stilski sklad, kao u sebi zatvorena cjelina koja doduše može po- 
služiti najrazličitijim ciljevima, ali čija je »ljepota« u tome što je 
govor svrha samom sebi; ili se književnost razmatra kao osje- 
tilna spoznaja, kao objava, kao najviša istina, kao sredstvo za 
neke druge »vanjske« iako možda vrlo značajne štoviše funda- 
mentalne ljudske svrhe." 


14) Usp. Aleksandar Flaker: »Formalna metoda« i njena sudbina, u Po- 
gledi 1955, Almanah za pitanja teorije književnosti, Zagreb 1955, str. 135-147. 

15) Prema B. Tomaševskij: Teorija literatury, Moskva, Leningrad, 1927, 
str. 6. 

16) Leonid I. Timofejev: Teorija književnosti, prev. V. Latković i K. 
Svinarski, Beograd, 1950, str. 8. 

17) Tragovi te iste oprake mogu se zapaziti u Sartreovoj podjeli knji- 
ževnosti na »liriklu« i »angažiranu prozu«. Usp. Jean Paul Sartre: O knji- 
ževnosti i piscima, prev. S. Marić, Beograd, 1962. 

Ove dvije tendencije mogle bi se označiti i samo kao unutar- 
nji i vanjski pristup književnom djelu" kada metodologija ne bi 
pretpostavljala i određeno shvaćanje i ograničenje predmeta na 
koji se odnosi. Međutim, stilistička metoda na pr. ona L. Spitzera 
nije tek jedan način razmatarnja književnog djela koji se zadr- 
žava uglavnom na objašnjenju lingvističkog elementa, nego uklju- 
čuje i prethodno razumijevanje onog na što se primjenjuje. Stu- 
diramo li na pr. iscrpno kako pisac gradi rečenice, već smo una- 
prijed svjesni da je upravo u građi rečenica »tajna« njegove knji- 
ževnosti, tj. da je književnost specifičan način izraza čije 
značenje doduše može biti relevantno za neka druga kulturna 
područja, ali je za književnost kao književnost irelevatno. Do- 
sljedno postupajući takva metodologija odnosno takvo shvaća- 
nje književnosti ne smije priznati temeljnu razliku zabavne i 
dosadne književnosti. Stilistička analiza može se provoditi na 
romanu serije X-100 kao i na Uliksu i njom utvrđene razlike tih 
djela mogu biti vrlo velike, ali se nikada neće s dovoljno oprav- 
danja moći shvatiti kao kvalitativne razlike, razlike umjetničkog 
i neumjetničkog. Lako je razumljivo što su formalisti pokazivali 
izvjesne simpatije za zabavnu književnost ističući na pr. »kako 
se nove forme u umjetnosti stvaraju putem kanoniziranja formi 
niske umjetnosti«,'" ili što se i pristalice stroge znanstvenosti u 
postupku kao W. Kayser ili E. Staiger pozivaju na instituciju 
odnosno doživljaj kao konačno jedino sredstvo kada valja ko- 
načno odlučiti što jest a što nije umjetnost, te je prema tome i 
razlika zabavne i dosadne književnosti u biti samo stvar subjek- 
tivnog ukusa. Ukoliko dakle takvi smjerovi otvoreno ne simpa- 
tiziraju zabavnu književnost oni je barem moraju tolerirati, jer 
njihovo »imanentno« shvaćanje književnosti zapravo uzima knji- 
žvenost kao grublju ili suptilniju zabavu, jer oni cjelokupnu 
književnost s najšireg aspekta vide kao zabavnu književnost. 


S druge strane književnost kao ideologija ne mora biti shva- 
ćena kao u navedenom stavku Timofejeva tj. u teoriji socijalistič- 
kog realizma. Pored golemih razlika u nivou i pored najopreč- 
nijih određenja čitav niz teoretičara danas razmatra književna 
djela isključivo ili barem apsolutno prvenstveno preko njihove 
spoznajnoteoretske istinitosti, odnosno preko moralne, peda- 
goške ili političke korisnosti. Za njih je temeljno pitanje što zna- 
či jezik književnog djela, što je zapravo rečeno, odnosno na što 
se rečeno odnosi i kako je to u skladu s postojećim ili idealnim 
misaonim sistemima. Njima je bezvrijednost zabavne književ- 
nosti jasna sama po sebi: Ona je laž i nemoral. Nimalo ne začuđuje 
na pr. što su kritičari socijalističkog realizma i katolički kriti- 


18) Termin »unutarnji pristup«, međutim, u najmanju je ruku loše iza- 
bran. Ne može se, naime, pristupiti nečemu »izputra«. Ukoliko se .radi o 
»imanentnoj« analizi onda nema »pristupa«. 


19) Cit. prema A. Flaker op. cit. str. 142. 

čari najžešći protivnici zabavne književnosti. Oni naime shvaćaju 
književnost uvijek kao dosadnu književnost. 


Dakako, ne samo teško nego i nemoguće je dokazati u kojoj 
mjeri svaka metoda u proučavanju književnosti izrasta iz osnov- 
nog aspekta u kojem se njenom protagonistu otvara književnost 
kao književnost. Razmišljanje o književnosti vodi, ili barem 
treba da vodi,.logika književnog djela a ne jedino logika vlasti- 
tog stava, vlastitog sistema ili ličnog doživljaja. Doista možemo 
samo pretpostaviti da u temelju mnogobrojnih opreka moder- 
nih književnih teorija stoji opreka zabavne i dosadne književno- 
sti, ali zar nam način čitanja danas ne sugerira upravo takvu 
pretpostavku? Književnost je zabava i razonoda, nešto što se 
može voljeti kao lov i nogomet, ili ne voljeti, čime se može i 
oduševljavati kao sportom a može se proučavati i kao šahovska 
teorija, — to je stanovište koje je duboko prodrlo ne samo u 
svakodnevni život nego i u znanost gdje stoji u podtekstu »ple- 
menitog« esteticizma i »trijeznog« skepticizma, koje blagona- 
klono ali s podsmijehom promatra ostatke romantičarskog odu- 
ševljenja za neko književno djelo, koje se plaši apsolutiziranja 
jer ovo na kraju vodi dogmatizmu i koje, možda s pravom, osu- 
đuje diletantizam »velikih riječi«. Znanosti je dakako strano 
obožavanje vlastitog predmeta, ona se u izvjesnom smislu bori 
protiv pretvaranja velikih književnih djela u idole kojima se 
klanjamo, ali u temelju te osude idolatrije nije uzidan nikakav 
drugi odnos prema književnim djelima nego odnos koji je kva- 
litativno identičan s odnosom lakovjernog čitaoca detektivskih 
romana, odnos koji nije ništa drugo ili barem vrlo malo razli- 
čit od gole potrošnje. 


Doista, prošlo je stoljeće u književnosti suviše često vidjelo 
»nižu spoznaju«, rješavanje socijalnih ili nacionalnih pitanja ili 
pak služenje »bogu ljepote«, a da se ne razvije svijest o tome, 
kako ona sve to može biti ali i ne mora a da ipak ostane književ- 
nost. Mnogo je toga rečeno o književnosti s različitih aspekata 
i sve se pokazalo jednostrano. Književna djela danas više nisu 
idoli i zbog toga tek ponekad žale pedagozi koji konstatiraju ka- 
ko književnost sve manje djeluje na učenike kao sredstvo mo- 
ralnog uzdizanja. Zabavna se književna djela troše da se utu- 
če vrijeme, ona služe kao automobil i tranzistor na nedjeljnom 
izletu, a ozbiljna, dosadna književna djela troše se kao udžbeni- 
ci za postizanje intelektualne superiornosti, služe nam kao sve- 
čano odijelo na prijemu kod uglednih prijatelja koji nam mogu 
koristiti u borbi za uspjeh. — Jesu li stručnjaci u književnosti 
potpuno izvan takva odnosa? — Nisu, jer njima su književna 
djela prije svega predmeti rada. Za njih čitanje nije razonoda 
nego rad, ali stojeći na suprotnom polu oni ipak imaju mnogo 
razumijevanja za književnost kao razonodu jer su, htjeli to ili 
ne, poneseni svojim vremenom. Pitanje je koliko njihov revolt 
ne »šund literaturu« proizlazi iz temeljno drugačijeg stava od 

čitača te literature? Razlika je svakako golema: Stručnjaci poči- 
nju oduševljenjem za čitanje (inače bi odabrali drugo, unos- 
nije zanimanje), oni su čitajući stekli ukus koji im priječi uži- 
vanje u tričarijama, oni vide nedostatke »loše« književnosti i oni 
su prema tome protiv »loše« zabavne književnosti, ali su rijetko 
protiv zabavne književnosti kao takve. To će reći, tokom vre- 
mena oni ozbiljnu literaturu počinju čitati isključivo kao svoj 
posao, ili, osjećajući nedostatke takve profesionalne orijentaci- 
je i ukoliko još imaju vremena, čitaju ponešto dosadne književ- 
nosti kao zabavu. Što je prirodnije nego pretpostaviti da se ti na- 
čini čitanja reflektiraju i u njihovoj teoriji? Može li biti neke knji- 
ževne znanosti koja ne izrasta na vlastitom iskustvu čitanja? 

Znači li to da je opreka zabavne i dosadne književnosti apso- 
lutna i neizbježiva, da je književno djelo danas nemoguće čitati 
i doživjeti drugačije nego kao dosadnu znanost ili zabavnu tri- 
čariju, da u prostor između rada i relaksacije, gdje je nekad bilo 
čitanje, više nema pristupa? Znači li to da je svaka borba protiv 
procvata zabavne književnosti uzaludan napor koji se može sve- 
sti jedino na jadikovku za prošlošću? Moramo li povodom mode- 
rne književnosti koja je postala znanost slegnuti ramenima i pu- 
stiti da dosadna književnost postane doista dosadna u svakom 
smislu te riječi? 

Podizanje ukusa publike očito ne obećava prevladavanje opre- 
ke zabavne i dosadne književnosti. Apeli ostaju dobronamjerne 
riječi jer vrijeme radi protiv njih. Moderna znanstvena knji- 
ževnost neće prestati da bude dosadna ako nastoji ugoditi svojoj 
suparnici, ako pod parolom »popularnosti« uvede elemente »či- 
ste zabavnosti«, niti će moderni porast interesa za književnost 
»ozdraviti« način čitanja. Ipak, možda nešto i ohrabruje. Mo- 
derna znanstvena književnost osjeća samu sebe kao problem. 
Njenoj suptilnoj analizi ne izmiče pitanje sudbine književnosti 
danas. Ponekad ona postaje ne naprosto »znanost i filozofija« ne- 
go je više znanost nego sama znanost i više filozofija nego sama 
filozofija. Ona i sama grčevito nastoji da barem postavi pitanje 
koje je u svakom smislu fundamentalno za budući. pokušaj 
prevladavanja opreke zabavne i dosadne književnosti. To je pi- 
tanje: Čemu čitati? 

KULTURNA FUNKCIJA ŠKOLSTVA 


Zlatko Posavac 


I »APSTRAKTNA« RAZMATRANJA 


(1) — Skolovanje je, sagledano u povijesnoj dimenziji, eminen- 
tno društveni fenomen, mada ne uvijek i uspješno orga- 
nizirana društvena akcija. O tome ne treba trošiti riječi. Društvo 
ga provodi u svom interesu. Svejedno je da li ono te interese 
svjesno definira, odnosno istinski vidi pa iskreno javno dekla- 
rira — ili ne. Društvo dakako pri tome nije nazočno kao uku- 
pan aktivitet općih interesa svih njegovih članova, još manje 
svih pojedinačnih, nego se javlja tek kroz prizmu dominantnog 
sloja, kaste ili klase, kanalizirano smjerovima ekonomske moći. 
Naravno, s reperkusijama za cijelo društvo. Dakle ne volja svih 
(volontć de tous), ali ne ni kao istinska opća volja (volontć 
gćnćrale) jer se i ona samo prividno javlja kao takva; zbilj- 
ski je tek »reprezentant« »opće volje« za volju određenog kru- 
ga posebnih interesa. Subjekti odgoja, odgajatelja i odgajanika, 
gurnuti su u pozadinu. Objekti su. Odgoj, obrazovanje i školo- 
vanje nisu ono što netko pojedinačno želi, hoće ili čak čini, 
sam, u krugu porodice, za neku užu ili širu društvenu grupu, 
pa katkada i sloj i društvo kao cjelinu. . . Oni nisu ni ono što je 
u danoj situaciji — najbolje moguće. Naprotiv su ono, što je, 
makar samo i prividno, najneposrednije potrebno, utilitarno e- 
fikasno, noseći sobom dublji sloj zbiljskih ali obično skrivenih 
ili prikrivenih interesa, namjera i mogućnosti. Niti u interesu 
školovanog pojedinca, niti u interesu društva kao cjeline. A ipak 
društveni kao jedina dominantna zbilja društvene akcije. 


(2) Odgoj i obrazovanje pojavljuju se i kod najminimalnije 

organizacije kao određeni sistem školovanja, koji, u po- 
gledu svoje racionalnosti, može biti čak vrlo anarhoidan, ali u- 
vijek orijentiran u interesu i za potrebe određene društvene 
»reprezentacije«. Školovanje se time institucionalizira kao škol- 
stvo. Manje ili više stabilno, manje ili više efikasno, manje ili 


425 


više svjesno. A ukoliko više institucionalizirano, utoliko više iz- 
maknuto ličnom utjecaju individua. 

U novovjekim a naročito suvremenim oblicima društvenih 
odnosa nemoguće je previdjeti taj institucionalizirani karakter 
školstva. Pred njim čak i subjektivni doživljaji školovanja u 
bezbrojno raznolikoj pojedinačnosti uzmiču i uniformno se kon- 
stituiraju: najprije kao osjećaj prisile, kao zapt, stega i dril ko- 
jima se ne vidi svrha, kao tegoba i nepotreban teret »bez veze 
sa životom« (u mladosti!), da se naknadno (u zreloj dobi!) pre- 
tvore u »optimizam pamćenja« s formulom »najljepših godina 
života« — za prošlost, a preko diploma kao garanta utilitarnog 
vrednosnog balansa u društvu, rjeđe preko svijesti o stvarnoj 
potrebi putem škola stečenog obrazovanja, u ideju neminovnog 
preduvjeta za njegovo perpetuiranje i održavanje — za buduć- 
nost. 


(3) = Institucionalizirani oblik školstva preuzela je moderna 

zapadnoevropska civilizacija iz kršćanstva i srednjeg vi- 
jeka. Ni stara Helada ni Rim ne poznaju ga u tom obliku. Ako 
i postoje odgojnoobrazovne institucije, one nisu strogo namjen- 
ske. 


Izvorno, u antici sholć znači »mir, dokolica, slobodno vri- 
jeme (osobito od državnih poslova), prilika, odmor, počinak«', 
više obrazovanje i bavljenje naukom, neke vrsti slobodna ljud- 
ska aktivnost, omogućena doduše užem krugu ljudi, no zato 
ne manje kreativna. Još u latinskom schola znači »učeno istra- 
živanje i rasprava, učeno razlaganje zadanog predmeta«.* No ni 
u prvom ni u drugom slučaju ono što danas nazivamo školom, 
kao ni ono što je nekad imalo funkciju škole u našem smislu. 
Taj karakter definitivno je izražen skolastikom, institucionalizi- 
ranim pedantizmom namjenskog odgoja i obrazovanja, kako za 
potrebe crkve tako i države (npr. akcije Karla Velikog: opismenja- 
vanje za državne službe). Sholć više nije slobodna ljudska aktiv- 
nost nego je funkcionalno organizirana iz sasvim određenih in- 
teresa. U sasvim određene svrhe: biti svećenik, biti državni 
činovnik; ne samoobrazovanje, nego obrazovanje za. . . 

Mutatis mutandis, postoji izvjesni kontinuitet identiteta iz- 
među skolastičko-feudalnog formiranja škole kao funkcije fik- 
siranih interesa sve do danas. Kapitalizam je prividom svog li- 
beralizma samo potencirao funkcionalni utilitet obrazovanja, 
eliminirajući i ono malo neutilitarnih oblika koje je feudalizam 
još imao. Boreći se protiv životu strane skolastičnosti istovre- 
meno je sekulariziranjem funkcionalnosti izvodio na vidjelo nje- 
govu kao i svoju bit, osiromašujući na nov način ljudski život. 


1) S. Senc, Grčko-hrvatski rječnik za škole, Zgb 1910; isto Majnarić-Gor- 
ski, Grčko-hrvatskosrpski rječnik, Zgb 1960, . 

2) Latinsko-hrvatski rječnik za škole u redakciji Seb. Žepića, Zagreb 
1881; u istom smislu kasnije Žepić-Divkovićeva redakcija. 

(4) — Shvatimo li slobodan kontakt s plodovima kulture i sa- 

življavanje s njima iz unutarnje ljudske potrebe poželj- 
nog sadržajnog životnog bogatstva kao samosvrhu kojoj bitno 
pripada karakter humaniteta, onda će se procesi funkcionalizira- 
nja obrazovanja i tzv. »funkcionalne kulture« neminovno poja- 
viti kao izvanjska društveno nametnuta ograničenja slobode lič- 
nosti s karakterom — dehumanizacije. Društveno-povijesna di- 
menzija otkriva svoju protivurječnu strukturu. 


(5) Ne smije se previdjeti da s procesom strogog funkcionali- 

ziranja odgoja i obrazovanja (nipošto ne neovisnog od 
društvene podjele rada) teče njihova — »demokratizacija«: uk- 
ljučivanje sve većeg broja onih, koji se u zajednici institucional- 
no obrazuju. Oba procesa teku uporedo. U prvi mah to izgleda 
normalno, čak i poželjno, jer oba principa u pogledu životne 
praktičnosti nose sobom izvjesne pozitivnosti. Tek iz aspekta 
humanizma otkriva se njihova duboka unutarnja suprotnost. 
Dijalektika. Funkcionalnost omogućuje demokratizaciju, ali sa- 
ma po sebi nehumanitarna (kao funkcija crkve, države, profe- 
sije itd) ne može se naprosto sama iz sebe preobratiti u huma- 
ni princip demokratiziranog obrazovanja. Drugim riječima, de- 
mokratizacija obrazovanja kao humanitarni pozitivitet ostaje 
privid a ne istinska zbilja svoje biti; dok god je bitno utilitarno 
funkcionalizirano. 

U industrijaliziranom društvu suprotnost se radikalizira: u 
principu svatko sebi može »priuštiti« školovanje, ali to školovanje 
nije njemu namijenjeno (tj. onom tko se školuje); ono je funkcio- 
nalno organizirano u ime nečeg drugog (industrijalizirano druš- 
tvo, interesi njegovih klasa i slojeva javljaju se neposredno kao 
apstrakcije, ponajviše jedva vidljive, i zato često ideologizirano 
kao »opći interesi«, ali, koji se sociološki daju vrlo jasnom anali- 
zom vrlo neugodno — konkretizirati). Obrazovanje nije tad više 
npr. funkcija crkve kao u feudalnom srednjem vijeku ali zato ne 
prestaje biti funkcija nečeg što se ne poklapa sa željama, težnja- 
ma i planovima, pa čak i interesima onoga tko želi, treba ili mora 
biti obrazovan. Ali ne postaje samim tim ni funkcija zajednice kao 
cjeline. Školstvo kao sistem školovanja nema u vidu humanitet, 
kulturu, bogatstvo i plemenitost života, povijesne tekovine ljud- 
skih napora u interesu onoga koga školuje, odgaja i obrazuje, nego 
podmirenje »općih« a u zbilji sasvim posebnih društvenih po- 
treba; ne ličnost čovjeka, nego sposobnost izvršioca zadane funk- 
cije. U industrijaliziranom društvu to je — maksimalno tehnič- 
ko obrazovanje na račun ostalih formi i odgoja i obrazovanja. 
Škola školuje profesiju, ne ličnost. I samo ukoliko profesionalno 
školovanje zataji utoliko se »društvo« uznemiruje. To je uglav- 
nom današnje stanje. 


(6) = Institucionalizirana struktura školstva ipak nastaje uvi- 
jek iz određenih društvenih potreba; konkretnih po- 
treba konkretno postojećeg društva odnosno njegova sistema, ili 

preciznije rečeno, sloja i klase koji čine njegovu reprezentaciju 
(ekonomske, političke, ideološke etc. moći). Društvena je funk- 
cija školstva da sistematski zadovolji tim potrebama posreds- 
tvom generacija koje upravo školuje; da sistematski organizi- 
rano i koliko je moguće najefikasnije prenese iskustva i znanja 
ranijih generacija na slijedeće. Omogućeno je i umnažanje, pro- 
širivanje, ali uvijek samo iz istog aspekta neposredno dane — 
potrebe. Najčešće je to materijalna produkcija za identično po- 
navljanje istog, perpetuiranje, reproduciranje istog društva s 
istim potrebama. 

Stihija neposrednog »zadovoljavanja potreba društva« insti- 
tucionalizirana u organizirano školstvo ima i kao teza i kao 
praksa zabrinjavajuće konsekvencije. Samo je djelomična njena 
racionalnost. 


»Potrebe društva« nisu nikome neposredno dane na uvid, 
te su zbog toga, u eksplikaciji, redovno manje ili više providna, 
ideologizirana opravdanja neposrednijih interesa. Uz pretpostav- 
ku da je ipak riječ o širim potrebama, pretpostavlja se njihovo 
maksimalno moguće poznavanje. Na osnovu tog »znanja« neop- 
hodno je unaprijed pripremiti »model« po kojemu će se »mode- 
lirati« budući ljudi kao izvršioci zadataka prema uvijek unaprijed 
danim potrebama. Izuzmu li se čak sve praktične a i teorijske 
komplikacije »prirodnonaučnog predviđanja« očigledno je ono 
najvažnije: ljudsko biće ubačeno u sistem školstva postaje 
sredstvo, a budućem čovjeku unaprijed je oduzeta moguć- 
nost i sloboda samoformiranja. On služi svrhama i ciljevima 
koji su već unaprijed za njeg postavljeni. Ne svojim, nego ne- 
kim drugim potrebama. 


(7) < »Model« nastao iz neposrednosti potrebe uvijek vuče — 

unatrag: u ono vrijeme i u strukturu onih potreba iz kojih 
je nastao. Institucionaliziran kao školstvo dobiva na inerciji 
umjesto dinamici: postojeće potrebe projicira u budućnost. Pe- 
trificira. Tako institucionalizirano školstvo ima konzervativni 
karakter, povijesno isuviše dobro poznat. 

Petrificirane potrebe kad ih zbiljski više nema, iz sebe se ne- 
giraju, a iz negacije otvaraju put progresu. Implicitna je i nimalo 
bezazlena protivurječnost iz potrebe institucionaliziranog škol- 
stva: u svojoj biti konzervativno istovremeno je fundament dru- 
štvenog progresa i razvoja. Bilo bi naime naivno misliti da je 
bez razvijenog školstva moguć neki naročiti razvoj društva, nje- 
gove materijalne i duhovne kulture, čovjeka kao slobodne hu- 
manizirane ličnosti. Objašnjivo iz smisla kulturne tradicije koja 
se određuje — iz budućnosti (kao ono što treba i može ostati 
živo), pri čemu je školstvo — funkcija kulture. 


(8) — Socijalističko školstvo mora se, ako želi biti na nivou svog 
povijesnog zadatka, s punom sviješću suočiti sa suprotnostima 
koje školstvo kao takvo, povijesno, u najbitnijem sadrži. Ono 
nije socijalističko već samim tim što samo sebe samozadovoljno 

tako naziva. Ono ne postaje socijalističkim ako u svom planu i 
programu ukine jedan vjeronauk da bi ga nadomjestilo drugim. 
Ono se od povijesne zatečenosti ne može razlikovati prostim do- 
davanjem ili oduzimanjem nekog atributa. Ukratko, ono ne može 
postati novo — reformiranjem. Ako se u razvoju društva socija- 
listička struktura može pojaviti samo revolucijom, dakle kao 
inauguriranje bitno novog, bez obzira na različite forme revo- 
lucije, može li se onda socijalističko školstvo izvesti iz sume 
reformi? 


(9) Ni socijalističko školstvo ne može »visjeti u zraku«; i 

ono mora izvršiti funkciju zadovoljavanja određenih po- 
treba. Utoliko je ono direktno suočeno s funkcionalnošću i ne 
može biti afunkcionalno. No ako ostane samo kod zadovoljavanja 
društveno-ekonomskih potreba i neposrednih političkih projeka- 
ta, teško će se tad naći neka bitna razlika između tzv. socijali- 
stičkog i kapitalističkog školstva. Proizvodni i tehnicizirani 
funkcionalitet odgoja i obrazovanja uvijek nosi sobom one iste 
od prije poznate tragične posljedice, nehumane i čak eksploata- 
torske. Svejedno je o kojem se obliku funkcionalnosti radi: pri- 
vatno-vlasničkog ili državnog kapitalizma, ili čak, sit venia ve- 
rbo, socijalističkog. Pa ipak, socijalizam ga ne može ne prihva- 
titi; mora ga prihvatiti u njegovom utilitetu a da ga istovremeno 
uništava u izoliranoj svedenosti na funkcionalitet u ime dru- 
štvene reprezentacije vlasti i ekonomske moći s jedne i isklju- 
čivog funkcionaliteta profesije s druge strane. 


(10) Osnovno je: »klasična« funkcionalnost nije funkcionalna 

u odnosu na onoga koga se obrazuje, ili, u proizvodnji, 
na onoga koji radi i proizvodi. Utoliko dakle ni na zajednicu u 
cjelini. 

Uzaludno je »uvjeravanje« da učenik ne uči za školu, nego 
za sebe, za život (non sholae sed vitae discimus!) kad uvijek 
ostaje pitanje: koji, kakav život, gdje on i kad treba, odnosno 
može lično započeti? Isto, kao što je radnika uzaludno uv- 
jeravati da radi za sebe i svoju zajednicu dok zbiljski 
zavisi o tankoj plaćici a lavovski dio mu izmiče u nekontrolirano 
nepoznato. Uvijek, dok god je funkcionalnost funkcija nečega 
što nije čovjek sam i zbiljski njegova i njegovoj evidenciji do- 
stupna akcija, funkcionalitet ostaje u svom konzervativnom iden- 
titetu jednostranog utiliteta sa svim poznatim posljedicama. 

Bitna promjena karaktera funkcionaliteta moguća je tek 
onda ako on ne ostane samo i jedino neposredni utilitet, nego, 
ako ga se shvati kao sredstvo i pretpostavku za viši oblik: da 
školstvo kao sistem odgoja i obrazovanja u smislu društvene 
funkcije cjeline društva »profunkcionira« za onoga tko se školuje 
i tko će tako školovan da živi svoj vlastiti život, aktivno utkan 
u društvene odnose, za onoga tko će da radi, čita, ljubi, mašta, 
besposličari, angažira se javno i privatno, igra stare i domišlja 
se novim igrama, razgovara :s prijateljima, otkriva nove spozna- 

je, ljepote, svjetove, bori se i pada, ponovo se diže, doživljava 
nepoznate i uvijek iste, stare iskonske ljudske patnje, sluša i šuti 
može i zna vidjeti, vrednovati, zna i hoće reći što misli, osjeća 
i želi, za onoga dakle koji ima samo svoj vlastiti život, jedan 
jedini, svoje pustolovine i svoje dužnosti, svoju pjesmu i dosto- 
janstvo, svoju domovinu kao i svoju, samo svoju bezbrižnost 
brigu i smrt. Ako ideja funkcionaliziranog školstva o tome šuti 
ili ništa neće da zna, promašuje. 

Dati profesiju, stvoriti brzo i rano stručnjake, i to dobre 
potrebno je; ali forsirano akcentirati funkcionalnu stručnost 
zapravo znači oduzimati mnogo od onoga što bitno pripada sa. 
držaju i vrednotama strukture ljudskog bića, onog što ga inte. 
gralno konstituira u najdubljem smislu njegova prirodnog i po- 
vijesnog, ali i pojedinačnog, individualnog, ličnog bivstvovanja. 


(11) Socijalizam je djelotvorna zbilja u sferi odgoja i obrazo- 

vanja kad oba funkcionaliteta uspostavi u sebi kao svoju 
dijalektiku, suprotstavljajući se golom funkcionalizmu profesije 
perfekcijom i jednog i drugog. Svijet naime poznaje samo jedan 
institucionalizirani način usavršavanja funkcionaliteta: onaj uti- 
litarno-profesionalni, tehnicizirani, puki tehnicizam tehnike, gla- 
da i rada, egzistencije i udobnosti, eksploatatorsko-alijenirani 
aspekt »ropske potčinjenosti individuuma podjeli rada«. Soci- 
jalizam se stoga ne može ozbiljavati bez odvažnosti da nadraste 
jednostrani funkcionalitet, jer će samo u tom nadrastanju mo- 
ći biti ono što po svom određenju treba da jest: humanizam. 
Pri tome »prije svega treba izbjeći da se »društvo« ponovo fik- 
sira kao apstrakcija nasuprot individuumu. Individuum je dru- 
štveno biće«. 

Školstvo nije socijalističko ako kao svoj cilj, svrhu i smisao 
nema humanitet, humaniziranu ličnost u humanim društvenim 
odnosima koji se ne iscrpljuju samo u materijalno osiguranoj 
egzistenciji i blagostanju zadovoljenih elementarnih potreba 
putem profesionalnog uklapanja u funkcioniranje društva, nego 
naprotiv u sadržajnoj punoći svih povijesnih tekovina ljudskih 
napora, što znači, jednako otvorenoj mogućnosti pristupa svim, 
kako materijalnim tako i duhovnim dobrima, s punim aktivira- 
njem ličnih, i prirodnih i društvenih potencija za svakoga. Sve 
je to moguće samo kroz kulturu, kroz zbilju njenog smisla kao 
materijalnog i duhovnog integriteta povijesne cjeline onoga što 
je djelo čovjeka, što on sam kroz to uistinu jest: homo humanus. 


(12) Društvo koje sebe i svoje školstvo određuje samo iz svo- 

jih naslijeđenih potreba, određuje se iz svog siromaštva; 
ono ne samo da jest nego će i biti, ostati siromašno. Određeno 
samo iz ekonomskog siromaštva, iz ekonomskih potreba ono 


3) K. Marx. Kritika Gotskog programa; Marx-Engels, Izabrana djela II. 
izdanje latinicom, Kulutra, Zagreb 1950.. p. 15. 
4) Marx-Engels, Rani radovi, Zagreb 1953., p. 230. 

prolongira svoje siromaštvo u nedogled i onda, kad već ima 
mnogo, strepeći uvijek za isto. Pri tom ostaje u trajnoj zatvo- 
renosti prema svakom drugom obliku bogatstva, siromašno u 
svom humanitetu. »Bogat čovjek je istovremeno čovjek kome je 
potreban totalitet čovjekovog ispoljavanja života«“ Sigurno 
je međutim da ekonomski funkcionalizam (ni kao ideja ni kao 
praksa) me garantira »totalitet čovjekovog ispoljavanja života«, 
jer se samo jedan — važan doduše ali ne i jedini — aspekt ljud- 
ske egzistencije, nameće kao zbiljski jedini. Ono što se i u obič- 
nom govoru imenuje kao »sredstvo za život« postaje cilj, svrha, 
smisao. 

Materijalna egzistencija jest uvjet svake druge. Ali ako je 
relativno materijalno bogatstvo preduvjet bogatstva duhovne 
kulture, vanjsko unutarnjem, onda ne treba previdjeti da je us- 
kraćenost na području duhovne kulture u društvenim razmje- 
rima zapravo mogući znak i »odraz« stvarne uskraćenosti na 
ekonomskom planu. Dakle dvostruka uskraćenost. 

Socijalizam stoga ne može zasnivati ideju i zbilju svog škol- 
stva, svog odgoja i obrazovanja samo na neposrednim, na- 
ročito ne samo materijalno-ekonomskim potrebama. 


(13) Povijesno, školstvo je ipak uvijek u biti funkcija kulture; 

na različite načine i u različitoj mjeri. Utoliko je ono vr- 
šilo i svoju kulturnu funkciju. I opet na različite načine i u 
različitoj mjeri, zavisno od različitih kultura; i društvenih struk- 
tura. Bez naročitog analitičkog napora uočljivo je iz ovog »i kul- 
turnu funkciju«, da je kulturna funkcija školstva samo jedna od 
mogućih, ponekad sasvim usputnih. Ono je može ali i ne mora 
imati; ono može imati, kao što je povijesno i imalo, vrlo raz- 
ličite funkcije, a da nije bilo determinirano primarno humanis- 
tičkim karakterom kulture. 

Ako socijalizam nije moguć a da istovremeno ne bude huma- 
nizam, a humanizam ne bez integralne otvorenosti za kulturu, 
onda je prvi zadatak socijalističkog školstva da pored općeg 
utilitarnog funkcionaliteta uspostavi svoju kulturnu funkciju, 
namijenjenu — kao mogućnost — individualno svakom članu 
zajednice. U tome se jedino može sastojati reforma škol- 
stva. »Reformiranje« pukom zamjenom, oduzimanjem dodava- 
njem ili izmišljanjem predmeta i obaveza bez prestrukturiranja 
temeljnog koncepta ostaje uvijek u bitnom na istom; najčešće je 
zbrka koja ne vodi ničemu, upropaštavajući i ono što je već bila 
povijesna tekovina. 

U punom razvijanju kulturne funkcije školstva leže moguć- 
nosti koje socijalizam primarno jedino i može realizirati. Taj 
zahtjev, reformističan u osnovi, još ne znači revolucioniranje 
školstva u smjeru punog ostvarenja humanizma. Tek bitno novi 
karakter može značiti njegovo revolucioniranje; socijalističko 


5) Marx-Engela, Rani radovi, Zagreb 1953., p. 235. 

školstvo ne više sa zadatkom kulturne funkcije nego s kulturom 
školstvu imanentnom; kad školstvo i kultura nisu odvojeni, kad 
ne divergiraju. 

Socijalizam treba uspostaviti egzistencijalnu relevanciju hu- 
manističke kulture. 


(14) Bez kulture nema humanizma, bez humanizma snema so- 

cijalizma. Stav je to načelne vrijednosti, gotovo aksio- 
matskog karaktera. Ili se nekom ipak možda čini da je moguć 
istinski smisao socijalizma bez kulture i humanosti? Da je mo- 
guć nekulturni i nehumani socijalizam? 

Prigovore o »školskom socijalizmu«, »apstraktnom huma- 
nizmu«, »kulturi elite« i velitnoj kulturi« treba najodlučnije 
odbiti. Nije socijalizam »školski« jer dolazi iz škole, jer mu tre- 
baju škole i jer ga bez njih neće biti; humanizam nije »apstrak- 
tan« zato što se ideja humaniteta suprotstavlja konkretno nehu- 
manoj zbilji (»Nije dovoljno da misao stremi ostvarenju, sama 
stvarnost mora stremiti prema misli«'); kultura nije »elitna« 
jer je bogomdana, nego je djelo i domet ljudskih napora pa ne 
smije ostati nepristupačna. 


Glatko izbrijana, umivena i očešljana, dobro ishranjena, 
uglađena i dakako poslušna velika djeca, snabdjevena odličnim 
»mass media« u koloru i bez njega, obasuta najpreciznijim in- 
formacijama o seksualnoj tehnici i sreći, sportskim i proizvod- 
nim rekordima, o promjenama vlade u — dakako — susjednim 
zemljama, ljudi koji odlično znaju svoj posao a osim njega jedva 
što, koji služe i koji se služe najraznovrsnijim prometalima 
»posljednjeg tipa« i ako treba vješto barataju savršenim pucalj- 
kama (no ako ne treba troše svoje neutrošene energije u atrakti- 
vne weekende) — čini se, jedini su ideal zbilje svekolikog svjet- 
skog školstva. Dijagnosticiranje tog stanja nije prilog optimizmu 
humanističkog odgoja i obrazovanja. A ni socijalistička povije- 
sna zbilja nije nažalost u svijet inaugurirala bitnih promjena u 
isključivo proizvodnoj i civilizatornoj dominaciji odgojno-obra- 
zovnog funkcionalizma. Ne treba pri tome zaboraviti da već Marx 
nije u općem obaveznom i besplatnom osnovnom školovanju 
mogao vidjeti neke posebne ciljeve i zasluge socijalizma. 


II »KONKRETNA« SITUACIJA 


(1) Prioritetni interes ovih razmatranja svakako su naše doma- 

će prilike: stanje školstva u zemlji; u društvu Edje poli- 
tičke i ekonomske premise socijalizma nisu nepoznanica; ili 
bar to ne bi smjele biti. 


6) Marx-Engels, Rani radovi, Kultura, Zagreb, 1953., p. 82. 
7) Uporediti K. Marx, Kritika gotskog programa. Marx-Engels, Izabrana 
djela, II, izdanje latinicom, Kultura 1950, p. 25. 

Ljudi, kojima je stvar zemlje istinski na srcu, koji hoće i 
mogu da procjenjuju situaciju našeg školstva po savjesti, isku- 
stvu i znanju, s tugom konstatiraju ne samo gubitak mnogih 
bitnih:šansi razvoja nego i žalosno stanje jedne nasušno potrebne 
minimalne normale: naše školstvo umjesto da je krčilo nove 
putove: postavši istinski socijalističko u ideji i zbilji, možda prvo 
u svijetu, srozalo se na životarenje u kontinuiranom prebolja- 
vanju: besplodnih kriza. Naše školstvo nije doseglo ni efikasnu 
razinu zrelog: funkcionaliteta, i katkada se nameće pitanje kako 
ono još uopće uspijeva funkcionirati. Moralna, duhovna. i ma- 
terijalna oštećenja budućnosti već se naziru, zamašna u svojim 
dimenzijama. 

Situacija je zabrinjavajuća. Degradirana, dezorijentirana, po- 
nižavana i eksploatirana sfera školstva i prosvjete ostat će mo- 
žda u životu samo iz »funkcionalnih« razloga, ali kao vlastita 
karikatura; kao sfera Inaterijalnog i duhovnog siromaštva, kao 
pasivno mehaničko ponavljanje istog, otaljivanje posla, iz sub- 
jektivnih i objektivnih razloga obavljanog sve lošije i lošije. 
Postoje naime granice mogućega; uvijek su i za sve ljudsko u 
povijesti postojale. Tako. i za naše školstvo, za ljude u njemu, 
za situaciju. Današnje stanje samo je »logičan« rezultat tek for- 
malne brige zajednice za kulturu, prosvjetu i školstvo; posljedica 
zablude da se fiktivnim reformizmom, a bez dubljeg kulturnog, 
moralnog i materijalnog interveniranja može revolucionirati ova 
sfera. Kao da se smatralo kako školstvo može samo iz sebe, od 
sebe, neiscrpno u žrtvi, strpljivosti i samoprijegoru činiti ču- 
da: podmirivati potrebe društva i samo sebe prestrukturirati; 
bez potrebnih materijalnih uvjeta, bez kvalificiranih i stručnih 
kadrova, bez društvenog ugleda i djelotvornosti. Pa kad smo 
danas: ozbiljno. zabrinuti za profil školovanih ljudi u kojima se 
očekivalo ozbiljenje ideala socijalističkog humanizma, i kad 
učenici inače zdravi i normalni, pucaju u razredima i ulicama 
na svoje nastavnike, a u pretrpanim školama nastavnici isklju- 
čuju na stotine: učenika, onda to nisu ništa drugo do žalosno 
»normalne« konzekvencije jedne abnormalne situacije." Posljed- 
nji su to signali da se mora poduzeti nešto radikalno; nije to 
»alarm školama«" nego društvu i politici. 


(2)  Prigovara se kritičkim napisima o školstvu da »teoreti- 
ziraju«, da samo iznose negativne pojave, ali ne predla- 
žu nikakva konkretna rješenja, praktične zadatke dana, ništa 


— 


8), Ono:šta sedesilo:na ovogodišnjem. polugodištu poimnogim gimnazijama 
u. zemlji: indicina na zaključak. da je problem. svagdje: latentno, prisutanii sa- 
mo je izvjestan oprez i obazrivost. možda i oportunizam zadržao. mnoge: 
kolektive da pojavu.ne. pretvori uopću.. 


9). Pod tim: je. naslovom. objavljen informacija: o. banjalučkom. slučaju! 
(Wjesnik, nedjelja: 31. I 1965); osim. nekih. podataka, tekst nije ništa: drugo 
do li kratkovidnost u. zaključku: ' 

pozitivno. Potrebno je dakle otkloniti mistifikaciju situacije, 
u kojoj kao da nije jasno što je trebalo, što treba i što će ubu- 
duće biti potrebno učiniti. 

Kao prvo: časno i radikalno odustati od potemkinovštine i 
megalomanije. Pogledati »objektivnoj stvarnosti« u oči, onoj 
istoj, koja je izvor isprika za »greške« i »objektivne teškoće«. 
Statističke podatke koristiti kao osnovu analize realnog stanja, 
a ne kao priliku za »pijesak u oči«, obmanu i samoobmanu. 
Shvatiti, da između formalnog »prava« svakog građanina na 
besplatno školovanje i zbiljske mogućnosti temeljitog školovanja 
postoji razlika; da postoji razlika između ozbiljnog poštovanja 
vrijednosti školovanja i diplome kao papira, između titule kao 
izlike za društveni položaj i zbiljski obrazovanih sposobnosti 
za poslove koje zajednica povjerava pojedincima, pa i razlika 
između ljudi koji su u mogućnosti da bar formalno zadovolje 
izvjesnim zahtjevima, i onih koji ne zadovoljavaju ni najformal- 
nije uvjete. 

Shvatiti nadalje, da postotak nepismenih, koji u nas ponovo 
raste, direktno ugrožava bit socijalizma kao humanizma; shva- 
titi da je sramota za zemlju ako se to dešava i u najvećim našim 
kulturnim i industrijskim centrima; ali shvatiti istovremeno i 
to, da pismen u suvremenom smislu nije već i onaj koji se even- 
tualno zna potpisati." 

Prestati s apsurdnom serijom »reformi«; ne započinjati sva- 
ki čas »nove« (!?) sisteme, nego smisleno dati smjernice i te- 
meljito nastojati oko njihovog realiziranja. Ne izmišljati nego 
polaziti od već ostvarenog nivoa". Iz škole i školstva ukloniti 
stupidnost a ne solidnost. 

Energično se suprotstaviti difuziji i nekoordiniranosti škol- 
stva i prosvjetne akcije uopće. Stvoriti jedinstven sistem općeg 
školovanja za cijelu zemlju s minimalnim lokalnim ili repub- 
ličkim diferencijama. Ne od slučaja do slučaja, prema najrazli- 
na račun drugih. Ne uništavati gimnaziju kao jedino još preo- 
stalu školu općehumanističkog odgoja i obrazovanja; ne dekla- 
rirati prioritet stručnih škola, a onda dok većina gimnazija doživ- 
ljava svoju dekadansu a stručnih je škola malo, s malo sredsta- 
va i malo stručnog nastavnog kadra, jednoj gimnaziji dati pri- 
oritet (privilegij!) sredstava i prostora doslovno deložirajuću 
jednu stručnu školu (slučaj u Zagrebu). Ne pričati bajke o evo- 


10) U »Vjesniku« od 20. III 1965. moglo se pročitati: »U našoj zemlji danas 
je nepismeno oko 19,7 posto stanovništva. . .«; drugim riječima: nepismena Je 
petina Jugoslavena ili, svaki peti Jugoslaven je nepismen. Podatak više nego 
porazan. . 

11) Praktično to znači: uz sve teškoće koje donosi sadašnje osmogodišnje 
školovanje i bifurkacija gimnazije shvatiti da takav sistem ima poziti 
strana koje treba dovesti do perfekcije i uporedo uvidjeti bitne nedostatke pa 
ih postepeno ali radikalno uklanjati. Bar to, ako već ništa drugo! 

luciji i ekspanziji, čak »eksploziji« (!?) školstva navodeći velike 
brojke polaznika, a da istovremeno za te polaznike nema škol- 
skog prostora i da ih nema tko podučavati (tu naime kvantitet 
direktno prelazi u kvalitet; samo »kvalitet« u negativnom smi- 
slu)!?. Itd. itd. 


(3) — Žalosno je što se u nedoumici, u nedostatku radnih i stva- 
ralačkih sriaga oko neprilika našeg školstva prečesto po- 
zivamo na neke strane uzore. Vjeruje se: ako budemo imali tako 
loše školstvo kao neke industrijalizirane zemlje, imat ćemo bar 
tako dobru industriju i ekonomiku kao što ih one imaju. Ipak: 
neophodno je koristiti sva dobra povijesna, strana i domaća is- 
kustva, kako tradicionalna tako i nova rješenja, ali se onda 
vratiti na tlo vlastite zbilje, vlastitih snaga i »objektivnih teš- 
koća«. Ne zaboravljajući naše posebne »potrebe«, ideale i ciljeve. 
Ne zanemarujući funkcioniranje postojećeg potencijala škola i 
školstva, polazeći od ostvarenih tekovina, danas je jasno da treba 
sistematski početi od početka. Ne reformama, ne konferencija- 
ma, preporukama i savjetovanjima, ne praznim riječima o »slo- 
ženim problemima«, nego radom i materijalnim sredstvima. Da 
smo naime tako ranije počeli, danas bismo već bili pri kraju tog 
primarnog procesa i mogli bismo pomišljati na najdublje zahvate. 


Početi naime treba od osnovnog školovanja. Organizirati ga 
temeljito, seriozno do kraja. Ne umoriti se i ne »štedjeti« sred- 
stva sve dok doslovno svaki mali građanin ne bude mogao 
primiti maksimalno solidno osnovno opće obrazovanje: u zgradi 
dostojnoj tog zadatka, s potpunom opremom i dostatnim bro- 
jem obavezno solidno odškolovanog nastavnog kadra, putem pro- 
grama koji nemaju u vidu karakter »špilšula« nego su garant 
odgojno-obrazovnih rezultata. U zemlji, gdje su sva glavna sred- 
stva proizvodnje socijalizirana a ostvarena bogatstva stavljena 
velikim dijelom na raspolaganje upravljačima te zajednice, to, 
bar s osnovnim školstvom, m ora biti moguće. 

Srednje škole, posebno gimnazije ne bi smjele u socijalistič- 
kom društvu biti nikakav »petra skandalon«. One bi trebale 
biti glavna šansa i specifikum socijalističkog školstva: da posta- 
nu »završne« u pogledu davanja temelja općeg humanističkog 
odgoja i obrazovanja, osnova izgrađene ličnosti a ne — profesije. 
Ne znači to da se brže-bolje odustane od »stručnih« srednjih 
škola (za sada se to i ne može), nego samo ukazivanje na smjerni- 
cu kojom bi trebalo da krene razvoj našeg školstva (upravo su- 
protno od orijentacije na koju ga se želi uputiti, uostalom, pre- 


12) Većina škola radi udvije, tripaičetiri smjene, dok je samo jedna 
higijenski opravdana — i za učenike i za nastavnike; u mnogo slučajeva 
razredi broje po 40 ili čak 50 učenika dok je nastava još samo za 30 
higijensko-psihološko-pedagoški efikasna; 35 predstavlja kritičan maks.mum; 
još je u Talmudu npr. bilo propi:sano da jedan učitelj radi samo s dvadeset- 
ipetero djece! A oprema? Oprema većine naših škola jadna je i sramotna. 

ma dosad već poznatim utilitarnim modelima podjednako u svi- 
jetu istočne kao i zapadne hemisfere). Humanistika u ovom 
slučaju nije »lingvistika« ili tip »klasične« gimnazije", nego se 
pod humanističkim odgojem i obrazovanjem ovdje smatra da- 
vanje fonda i fundusa lične i društvene kulture, životnog sadr- 
žaja, otvaranje horizonta za sva dobra i vrednote kao tekovine 
povijesti, uz formiranje svih potrebnih životnih (i radnih dakle! ) 
sposobnosti, senzibiliteta i pune kritičke svijesti za zrelu ličnu 
i društvenu akciju (u i izvan profesije), za zrele lične i društvene 
odnose." Protivurječi li to smislu socijalističkog odgoja i obrazo- 
vanja? 


Budući da se »stručnost« srednjeg školstva u današnjoj stru- 
kturi našeg društva ne može izbjeći, to ga treba svesti na najdi- 
rektniju i najekonomičniju mjeru, na »minimum«, (što znači 
maksimum efikasnosti!), a sve ostale raspoložive mogućnosti 
koristiti za maksimalan humanistički odgoj i opće obrazovanje, 
za: formiranje zrele i cjelovite humanizirane ličnosti. Moglo bi se 
to. možda postići formiranjem neke vrsti specijalne »srednje 
fakultetske nastave«, kao posebnog (možda čak vanškolskog) 
dodatka, ali sigurno ne, kao što se čuje da bi se moglo desiti, 
daljnjom destrukcijom gimnazije; time bi naime bio dan traženi 
završni karakter srednje škole (gimnazije), sa strukom kao i 
izvjestan. temelj za onu grupu disciplina koju eventualno učenik 
odabire u daljnjem školovanju na sveučilištu. Načelo našeg sred- 
njeg školstva trebalo bi biti: ne mora (i ne može) svaki kulturan 
čovjek biti po profesiji medicinar, elektrotehničar, građevinar, 
pravnik, ekonomist, političar. .. ali svaki medicinar, pravnik, 
građevinar, ekonomist i političar mora biti kulturan; drugim 
riječima: mora biti potpuna ličnost, čovjek, kako bi se Marx 
rado izražavao, kojem ništa što je ljudsko, nije strano. 


Specijalizacija, i to što promišljenija (što eventualno može 
značiti i funkcionalno uža) trebalo bi da uslijedi tek na nivou 
univerziteta i visokih škola. I kao što bi stručni predmeti mogli 
biti pridodani gimnazijskom nivou, tako bi svim fakultetima 
na principu slobodnog izbora trebalo pridodati kolegije opće 
kulture (historije raznih grana umjetnosti, filozofiju etc). 


13) Klasična gimnazija ima danas pomalo već karakter »stručne« škole, 
tek za određenu grupu nauka, pa je upravo nevjerojatno zašto pobornici 
»stručnih« škola prema njoj nastupaju tako netolerantno; pokazuje se na- 
ime da im nije u pitanju samo »sstručnost«! 


14) U tom pogledu je velika tekovina uvođenje trosatne nastave filozofije 
u društveno-jezičnom smjeru gimnazija: tri sata sociologije suviše je ad 
hoc i preuranjeno.s obzirom: ma. raspoložive programe i nastavne kadrove; 
umjetnost je premršavo zastupama u svim granama. . 

Konkretni problemi sadržajne orijentacije odgoja i obrazovanja, kao i 
stanje našeg školstva direktnije su dotaknuti u. mom tekstu »Kritičke re- 
fleksije o školstvu«, Naše teme; 8, 1964. Posebno je također potrebno upozo- 
riti čitaoca na tekst D. Pejovića u Zborniku »Humanizam i socijalizam«. 

Svakako odustati od podržavanja i otvaranja fiktivnih ško- 
la, kako srednjih tako viših i visokih, kao i svih sličnih insti- 
tucija ako ne postoje sredstva i kvalificirani ljudi; fikcije 
naime u takvoj situaciji mogu više štetiti nego realistična skro- 


mnost. 
(4) — Našem školstvu nedostaje osnovno: sredstva i ljudi; sred- 
stva, koja bi kvantitativno bila značajnija, i ljudi, s po- 
trebnim kvalifikacijama. Bez toga je sve, pa ne samo budućnost 
školstva nego i društva, prilično neizvjesna utopija. Društvo, 
koje, kao što je u nas prečesto slučaj, podržava svoju kulturu i 
svoje školstvo samo lijepim riječima, a ponekad i na to zabora- 
vlja, čini se da zaboravlja samo sebe. U sredstvima namijenje- 
nim »zajedničkom zadovoljavanju potreba — školama, zdrav- 
stvenim ustanovama itd« Marx je na stanovit način vidio mjeru 
razvoja društva vjerujući da će se ta sredstva povećavati »u onoj 
mjeri u kojoj se razvija novo društvo«. " Brinemo, da ta mate- 
rijalna mjera.primijenjena na školstvo u nas nije baš najutješ- 
nija. Ili bi i Marxa možda trebalo okvalificirati kao — utopistu? 
I napokon, jednoj cijeloj sferi našeg društvenog života naj- 
nasušnije i najhitnije je vratiti, oživjeti ugled i djelotvornu moć. 
Sistematskim moralnim i materijalnim degradiranjem čitavog 
prosvjetnog staleža, ako je o školstvu riječ, može se samo štetiti 
zajednici, ali koristiti nikome. Stoga je za najodlučniju javnu 
osudu stav, koji nije samo pogrešno mišljenje, nego i uvreda: 


»Naši prosvetni radnici su jedini fakultetski obrazovani lju- 
di, da ne kažem i jedini ljudi u zemlji, koji su u bukvalnom 
smislu činovnici razvrstani u platne razrede i sa zadatkom da 
svoj činovnički posao obavljaju u oblasti obrazovanja. A njihov 
je jedini zadatak, kako sada stvari stoje, da sa dnevnikom uđu u 
razred, ispredaju nastavnu materiju, ispitaju učenike, zabeleže 
ocene i odu kući«". 


I dok se ovako neodgovorno generalno i javno omalovaža- 
vaju prosvjetni radnici, koji često uz mizerno malenu nagradu 
predano obavljaju svoj posao, zajednica bespomoćno (ili skršte- 
nih ruku!?) stoji pred jednom drugom fatalnom činjenicom. 


»Savezni zavod za statistiku objavio je. . . konačne rezultate 
popisa nastavnog osoblja u osnovnim i srednjim školama, koji 
je izvršen 30. studenog 1962. Najveću pažnju privlači poda- 
tak da je u školskoj 1962/63. godini 6611 ili četvrtina od ukupno 
25.695 nastavnika srednjih škola bila bez završene više ili viso- 


15) K. Marx, Kritika gotskog programa; Marx-Engels Izabrana djela II, 
izdanje latinicom, Kultura 1950. p. 13. . 

16) Tomislav Badovinac, predsjednik Centralnog komiteta Saveza omladine 
Jugoslavije, u razgovoru s redakcijom »Svetat, 23; II _1965., citirano prema 
rubrici »Rekli su ovih dana«, VUS, 3. III 1965. 

ke škole. Preciznije rečeno, u srednjim školama predavala su. .. 
5944 nastavnika sa srednjim obrazovanjem, 431 s nižom struč- 
nom pa čak i 236 s osnovnom školom od kojih 107 nije imalo ni 
puno osmogodišnje obrazovanje. 


Među učiteljima osnovnih škola bilo je 2237 s osnovnim ob- 
razovanjem (od kojih 122 s nepotpunom osmogodišnjom ško- 
lom), 400 s nižom stručnom školom i 66.959 s drugim stupnjem 
obrazovanja. Predmetnu nastavu u višim razredima osnovne 
škole predavala su svega 5243 nastavnika s fakultetskim obra- 
zovanjem, od kojih je 154 završilo više škole za fizičku kulturu, 
pedagoške, tehničke i druge nauke, a 369 umjetničke akademije. 
Od gotovo 91.000 nastavnika osnovnih škola, samo 16.000 ili 17 
posto završilo je pedagoške i druge više škole za stručno obra- 
zovanje«". 


Ako dakle tako stoje stvari, teško je vjerovati da se ne zna 
što i gdje treba početi. 


(5) Kao što ne dolikuje zataškavati neugodne činjenice, tako 

ne bi dolikovalo sjediti skrštenih ruku i jadikovati. Na- 
protiv, to je situacija koja još više zahtijeva angažman u ozbi- 
ljenju kulturne funkcije školstva kao samo jednog od mogućih 
vidova prosvjete, a ove opet kao samo jednog od mogućih aspe- 
kata kulture. Neposredni zadatak dana ne smije u tom angažmanu 
da zastre ili čak zatre ono bitno i dalekovidnije: da je škol- 
stvo u socijalizmu jedan od mogućih putova revolucioniranja 
svijesti. Ne više samo sholć, nego put i način, dakle, methodos je 
školstvo, koji ne smije voditi razdvajanju svijesti od svijeta. Zato 
uvijek i theoria, gledanje i motrenje, mogućnost viđenja. Jer kuda 
dolazi onaj koji ne vidi svoj put? Što biva kad slijepac slijepca 
vodi? Školstvo dakle treba da kao theoria vidi i jasno zna svoj 
methodos, svoj put, koji ne bi trebao biti ništa drugo do praxis 
humanističkog ideala. Zato je potrebno otvoreno raspraviti o 
svim problemima. Jer ako je nekad čovjek uvijek iznova tražio 
svoj via, u srednjem vijeku npr. svoj put do boga, zašto da su- 
vremeni čovjek, da humanizam socijalističkog društva ne une- 
se više svjetla na svoje staze? Inače preuranjeno prijeti agonija 
ideala kojem bi svaki »mehr Licht« mogao biti samo efektno (ili 
defektno) izgovaranje posljednjih riječi. 


Ako školstvo nije i ne može više biti sholć, ono mora moći i 
smoći snage doseći onaj humanitet, i svijest o njemu, kako se 
on kroz tu sholć čovjeku povijesno 1 otvorio. Socijalizam to mo- 
ra ponajviše, i kao sadašnjost i kao budućnost, kao zajednički 
napor zajednice; ako joj je naime stalo do socijalizma kao do 
humanizma a ne do čega drugog što samo proizvoljno odabire 


17) Vjesnik, 18. VIII 1964., strana 5, pod naslovom »Nastavnici bez dovoljne 
stručne spreme«. 

ime. Jer, napokon, treba imati na umu onu Marxovu misao koja 
se u svemu pokazala nevjerojatno istinita: ideja se uvijek bla- 
mirala ako se nije poklapala s interesima. I time smo se vratili 
na polazne premise ovog razmatranja; kojih, kakvih i čijih in- 
teresa? Ako je riječ o ideji socijalizma kao humanizma i njego- 
vog školstva zaista je onda presudno istinski se založiti za nju 
kao za najdublji interes života — da se ne blamira. Pojavi li se 
naime ozbiljan trag sumnje i ravnodušnosti, neminovno je sud- 
bonosno pitanje: što preostaje? 

INTELEKTUALAC PRED SUDOM SAMOUPRAVNIH ORGANA 


Žarko Vidović 


A zašto ne »član samoupravnog organa«?! 


Upravo to i jest ono u što moram sumnjati sve dotle dok 
jasno i zakonom ne bude određeno: kakve dužnosti, kompe- 
tencije i prava ima samoupravni organ prema intelektualcu, i 
obratno — intelektualac prema samoupravnom organu. Sigur- 
no je da intelektualac ne želi da samoupravljanje u kulturnim 
ustanovama ostane gola deklaracija, jer ako ono ostane gola 
deklaracija, onda to može ustanovu samoupravljanja samo kom- 
promitirati. Ne treba se bojati samoupravnih ustanova u kul- 
turi, nego se treba bojati njihove kompromitacije. A ako one bu- 
du diskreditirane, šta će biti s demokracijom u kulturnim usta- 
novama, i ne samo u kulturnim ustanovama, nego i u samoj kul- 
turi? I još — šta će biti s kulturom u socijalističkoj demokra- 
ciji? 


Iz bojazni od kompromitacije samoupravljanja u kulturnim 
ustanovama, želio bih da postavim slijedeća pitanja: 


prvo, kako izmjeriti intelektualčev učinak, tj. kako izmjeri- 
ti njegovo učešće u formiranju dohotka (jedne kulturne usta- 
nove) i prema tome odrediti njegov udio u dohotku koji se dije- 
li na grupe i pojedince? 

drugo, kako kulturna ustanova formira svoj dohodak? iz 
budžeta, tj. iz sredstava koje joj dodjeljuju komunalni, repub- 
lički i savezni organi? ili neposredno od »potrošača« i korisnika 
kulturnih dobara (proizvoda kulture), tj. neposredno iz procesa 
ponude i potražnje, u robno-novčanom odnosu koji kulturno do- 
bro pretvara u robu? Sigurno je da se robno-novčani odnos ne 
može negirati: on je nužnost društvenog života čak i u socijaliz- 
mu. Smatrati ga zlom isto je što i samu proizvodnju i snabdije- 
vanje smatrati zlom. Nikakvi ozbiljni (naučni, pa ni filozofski) 
razlozi do danas nisu mogli biti navedeni protiv robno-novčanih 
odnosa, a za njihovo odbacivanje i zamjenjivanje nečim bo- 

ljim, na ovom stupnju našeg razvitka. No, postavlja se u vezi s 
tim 

treće pitanje, šta je u kulturi i u kulturnoj djelatnosti mjer- 
ljivo? šta u kulturi čini i može da čini osnovicu jedne kulturne 
ustanove, zahvaćene robno-novčanim odnosima? 

četvrto, šta su i koje su to ustanove specifično kulturne? 

peto, da li kulturnom ustanovom (i njezinom djelatnošću, kao 
i djelatnošću čovjeka u njoj) može biti iscrpljena i sama kul- 
tura? ima li kulture i izvan kulturnih ustanova, šta je ona i šta 
će biti s njom? 

To su pitanja koja treba da prethode svakom donošenju za- 
kona i rezolucija o samoupravljanju u kulturnim ustanovama! 
A ta su pitanja toliko ostala netaknuta, da se u našim nastojanji- 
ma oko samoupravljanja u »kulturi« (tj. u kulturnim ustanova- 
ma) sve više osjeća dezorijentacija, pa čak i pasivnost, uosta- 
lom, veoma prirodna kad čovjek ne zna šta treba da radi. 


Želja mi je da se ovakva pitanja shvate kao apel da se najzad 
počne s ozbiljnom diskusijom o samoupravljanju u kulturnim 
ustanovama. 


No, možda takva pitanja nisu postavljena zato, što se sma- 
tralo da ne postoje ozbiljni razlozi za njihovo postavljanje? 
Možda ipak većina misli da je već sve riješeno i da više nema 
šta da se o tome misli, nego da se najzad pristupi djelu? 

Ako ih ima koji misle tako, onda ova pitanja i njihovu ak- 
tualnost treba obrazložiti. (Jedna napomena prije toga obrazlo- 
ženja: ne upuštam se ovdje u stvarnu definiciju toga šta je inte- 
lektualac i koga sve možemo smatrati intelektualcem. Davna je 
to praksa da se intelektualcem smatra svaki onaj koji radi u ne- 
koj kulturnoj instituciji, na poslovima radi kojih ta institucija i 
postoji. Tako i mi danas moramo intelektualca definirati po nje- 
govoj društvenoj funkciji, po njegovu »učinku«, a ne po onome 
što ga bitno čini intelektualcem. Zbog toga ovdje nije riječ o in- 
telektualcu koji svoju bit i sudbinu može da potpuno odvoji i 
osamostali od društvenih, tj. kulturnih u prvom redu, ustanova). 


I 


Smisao je samoupravljanja da se radni čovjek, proizvođač, 
pomoću samoupravnih organa u koje je uključen (posredno i 
neposredno), zaštiti od eksploatacije, tj. od toga da drugi uživa 
plodove njegova rada. Čim netko dobije više od ekvivalenta svog 
vlastitog proizvoda, čim je njegovo učešće u raspodjeli dohotka 
veće od njegova učešća. u proizvodnji i formiranju dohotka, si- 
gurno je da je prisvojio proizvode tuđeg rada, tj. da je eksploa- 
tator. I obratno — tko dobije manje, eksploatiran je! Ne upuš- 
tajući se u to kako dolazi do — samovoljnog, pljačkaškog, na- 
silnog, prevarenog, demagoškog, ili na zakonu zasnovanog, bur- 
žoaskog, »poštenog« — prisvanjanja tuđeg viška rada, ostaje 

da je eksploatacija prisvajanje tuđeg viška rada. Koliko je pris- 
vajanje, dade se to čak i izmjeriti i statistički utvrditi, jer se 
proizvode, raspodjeljuju i troše stvari, a stvari su mjerljive i u 
robno-novčanoj proizvodnji imaju svoj zajednički nazivnik u 
novcu, u čvrstim i konstantnim novčanim jedinicama. Jedan je 
od osnovnih zadataka socijalizma upravo to da (pomoću samo- 
upravnih organa, do danas jedinih efikasnih instrumenata) uki- 
ne eksploataciju. Robno-novčani odnosi, sa svojim mjerenjem i 
mjerljivošću rada, ne samo da ne ovjekovječuju eksploataciju, 
nego omogućuju: da se eksploatacija izmjeri, da se vidi tko je 
eksploatator, a tko je eksploatirani i koliko je on to! Ali samo: 
omogućuju! Doduše, teorijski se može pretpostaviti da vlasnici 
sredstava za proizvodnju (koji, držeći uvjete za proizvodnju 
u svojim rukama, a pomoću države, mogu da ucjenjuju) da se ti 
vlasnici, kao i vladajuća grupa, klasa ili ekipa, dobrovoljno od- 
reknu proizvoda tuđeg rada i tako, eksploatacije. No, takav san o 
visokom moralu vladajućih ostao je samo san. Zato, ne vjeruju- 
ći u moralno-historijsku misiju bilo koje dobronamjerne ekipe 
(pa ma to bila i ekipa filozofa, asketa ili redovnika, spasilaca du- 
še, ili pak neka partija), Marx vidi izlaz samo u revoluciji koja bi 
ekspropriirala eksproprijatore (eksploatatore). Bez sistema sa- 
moupravljanja ta bi revolucija završila običnim državnim ka- 
pitalizmom, a partija bi se pretvorila u organ takve države. Ali... 
bez tačnog, i dosljednog kriterija (koji isključuje svaku samovo- 
lju i prevaru) za mjerenje učinka rada nemoguće je zamisliti 
socijalističko, tj. antieksploatatorsko samoupravljanje. Samo- 
upravljanje je postojalo i u ranijim civilizacijama. Ali, po svojoj 
općoj društvenoj antieksploatatorskoj biti u socijalizmu, ono 
je nešto potpuno novo i u historiji neviđeno. Kako spriječiti da 
kulturni radnik, intelektualac (pa bio to politički, stručni spec. 
ili pedagoški intelektualac, bilo koji od tri pojavna oblika intelek- 
tualca u društvu) bude eksploatator, kao i to da bude eksploati- 
ran? Kako mjeriti njegov učinak? 


II 


Kako kulturna ustanova formira svoj dohodak? Naplaćuju- 
ći kulturno dobro, kulturni proizvod, kulturnu uslugu, »robu« 
neposredno od korisnika toga dobra, ili naplaćujući to posred- 
stvom države, tj. od države koja je prethodno od korisnika u- 
brala novac (dio njihovih proizvoda) koji je namijenjen kultur- 
nim institucijama? (Nazovimo savezne, republičke i komunalne 
organe vlasti državom, jednostavno, jer to će oni biti sve dok dr- 
žava ne odumre. Pa i savez samoupravnih jedinica i komuna 
jest država, jer taj savez je obavezujući okvir u kojem komune 
itd. djeluju i iz kojih ne mogu da iziđu. Inače jedna samouprav- 
na jedinica može da eksploatira drugu, čak ako se članovi te iste 
samoupravne jedinice i ne bi uzajamno eksploatirali). Ubirajući 
dohodak od države, kulturne ustanove ostaju u budžetskom 


442 


mehanizmu. Uostalom, dd ustanova zdravstveno-socijalnog osi- 
guranja jest prinudna, i ona ubire novac od osiguranika preko 
države. Taj novac ne prođe čak ni kroz ruke osiguranika, a 
javlja se kao njihov doprinos socijalnom osiguranju, koje. je 
obavezno. I sve dok je to tako, u ustanovama zdravstveno-socijal- 
nog osiguranja ne može i neće biti samoupravljanja. (Ništa ne 
zastupam ovdje, samo konstatiram!). No, postoji još jedna us- 
tanova slična u tom pogledu obaveznom socijalnom osiguranju. 
Slična po obaveznosti. To je ustanova obaveznog osmogodiš- 
njeg školovanja svih građana Jugoslavije. Sve dok postoji oba- 
vezno školovanje, postojat će: i kulturne ustanove koje su oba- 
vezne da školuju prosvjetne obveznike, ustanove obavezne da 
školuju kadrove za osnovne kulturne ustanove, naučni instituti 
koji. . . itd. (Prosvjetni su obveznici svi građani Jugoslavije ko- 
ji su dužni da školuju bilo sebe, bilo svoju djecu!). Kažem, us- 
tanova obaveznog školovanja, koja sve građane pretvara u pros- 
vjetne obveznike, a sve članove odgovarajućih kulturno-pros- 
vjetnih ustanova u obavezne pedagoge, ta ustanova ima samo 
obaveznost, ali ne i prihode poput zdravstveno-socijalnog osi- 
guranja. Socijalno osiguranje ne buni se što je budžetirano, a 
ne vjerujem da bi se i kulturne ustanove bunile kada bi bile bu- 
džetirane iz odgovarajućeg obaveznog doprinosa građana. Pos- 
tavlja se pitanje: ako država zakonom primorava građane da se 
školuju, ako im uz to (što je prirodno, kad ih obavezuje) osigu- 
rava besplatno školovanje, da li im time osigurava besplatan 
rad i besplatnu uslugu prosvjetnih radnika (ili bar besplatni dio 
te usluge)? Kako? Primoravajući kulturne ustanove da jedan 
dio svog rada obavljaju besplatno? Osiguravajući eksploataciju 
koju nad prosvjetnim radnicima vrše roditelji školovane djece? 
Ili će država isto tako primorati roditelje da plaćaju obavezan 
doprinos za školovanje svoje djece i njihovih učitelja? (Dopri- 
nos koji, po stvarnim potrebama školstva, nipošto ne bi smio biti 
manji od obaveznog doprinosa za socijalno osiguranje, pa ni od 
obaveznog osiguranja naših građana od vanjskog napada, od 
kriminala itd.). Dakle, kako je moguće govoriti o nebudžetskom 
poslovanju ustanova koje su pod statusom obaveznosti? Prepusti 
li se pak postojanje i rad kulturnih ustanova potrebi koju za 
tom ustanovom osjećaju građani (a takvih ustanova ima među 
obavezanim ustanovama, kao što treba da ih ima među neobave- 
zanim ustanovama), tada će one biti prepuštene stihiji robno- 
-novčanih odnosa i veliko je pitanje koje bi se od tih ustanova 
mogle održati. Mi još ne znamo, niti to igdje ima zapisano, koje 
ustanove mogu biti prepuštene osjećanju potrebe građana za 
njima, tj. prepuštene stihiji potražnje (kulturnim potrebama 
i nivou građana SFRJ), a koje moraju biti obavezne, tj. za koje 
se mora od građana ubirati (snagom saveznih zakona i djelat- 
nošću saveznih organa) obavezni doprinos i prema tome koje 
ustanove moraju biti budžetirane! Ali i kad bismo to znali, mi 
još uvijek ne bismo znali koja je prava mjera za budžetiranje 

tih ustanova, koliki dohodak one moraju imati. I nećemo znati 
dok ne utvrdimo kriterije, principe ili norme za njihov rad. Ina- 
če je posrijedi slučaj i samovolja. A da li je radnik u tim ustano- 
vama eksploatiran ili eksplotatator, to možemo znati, samo ako 
prije svega utvrdimo učinak. Dakle, prvo pitanje opet iskrsava 
kao osnovno. Time smo ukazali na još jedan element koji samo- 
upravljanje u »kulturi« čini dezorijentiranim. 


NI 


Šta je u kulturnoj djelatnosti mjerljivo, tj. šta u toj djelat- 
nosti može i mora da se odvija u okviru samoupravljanja? Za 
sada znamo to da ima kulturnih djelatnosti koje su nemjerlji- 
ve. Te djelatnosti društvo je, neposredno ili posredstvom države, 
dobrovoljno ili prinudno, svjesno ili ne znajući, financiralo, za- 
postavljalo, pomagalo i odbacivalo, a da pritom nije imalo ni- 
kakvih pouzdanih normi za taj svoj stav, nikakva načina za 
mjerenje učinka i društvene korisnosti takve djelatnosti. Do- 
duše, ono je pokušavalo da nađe neke norme za mjerenje, na- 
građivanje, odlikovanje itd., ali te su norme uvijek prenošene 
iz područja druge djelatnosti i proglašene kao važeće za tu, ne- 
mjerljivu kulturnu djelatnost. Primjer za to jesu i umjetnost, i 
filozofija, i takozvani ideološki rad, i politička propaganda bilo 
naprednih, bilo reakcionarnih ideja itd. Kako da se mjeri, plaća i 
naplaćuje nečiji patriotizam, ljubav prema radničkoj klasi i 
svim eksploatiranima, odanost revolucionarnoj ili bilo kakvoj 
partiji, mržnja prema zlu ili prema novcu (pod pretpostavkom 
da ova postoji)? Kako da se mjeri nečija religioznost, nečija vje- 
ra u neke ideale, nečija filozofičnost, tj. filozofija identična s 
dubokim uvjerenjem (a ne samo s poznavanjem i razumijeva- 
njem pojmova)? Kako da se mjeri talent, inspiracija, zanos umjet- 
nika, ili dubina nečijeg djela? Nisu li, poslije napora koji su 
trajali više od dvije tisuće godina da se stvori baza za ono što bi 
bila na pr. jedna normativna estetika, nisu li definitivno propali 
svi pokušaji da se stvori ona sama ili neka moguća osnova za 
nju? Pa tko onda može mjeriti učinak u tim kulturnim djelat- 
nostima? Po čemu možemo znati koliko je tko postigao u tim 
djelatnostima i koliko treba da bude nagrađen? I da li je tu 
moguće nagrađivanje po učinku? Sigurno nije. A ako nije, ka- 
ko ideja o samoupravljanju, zakon o samoupravljanju i sam 
društveno-politički pokret za samoupravljanje treba da se odnose 
prema toj činjenici nemjerljivosti? Po kojim principima nagrađi: 
vati i pomagati (i da li uopće pomagati i nagrađivati u ime druš- 
tva i u interesu društva) te djelatnosti? Hoće li te djelatnosti 
činjenicu svoje nemjerljivosti koristiti kao bazu za prekomjer- 
no plaćanje, ili će netko tu činjenicu koristiti da im odbije sva- 
ku pomoć? U socijalističkim zemljama te je djelatnosti do sada 
(da li s razlogom i pravom ili ne, u to se ne upuštam) pomagala 
država, a da pri tom nitko nije znao jesu li nosioci te djelatnosti 

preplaćeni, potplaćeni ili neplaćeni? Prenošenjem »mecenata« 
sa države na komune ili samoupravne organe ni u čemu neće biti 
izmijenjena bitna situacija nemjerljivosti nemjerljivih djelatno- 
sti. Pa u čemu je njihova samoupravnost? Osnov samoupravlja- 
nja, zakon o formiranju i raspodjeli dohotka, primjenljiv u 
mjerljivim djelatnostima, ovdje je neprimjenljiv. Ono što ga či- 
ni neprimjenljivim, prije svega je činjenica da nemjerljive 
kulturne djelatnosti nisu kolektivne, jer u njima nema »kopro- 
dukcije«. Da se razumijemo: treba se svim sredstvima boriti 
protiv pojave da se novcem dobivenim od poreskih obveznika 
i iz doprinosa proizvođača mjerljivih djela, novcem koji tako 
pristigne u državnu blagajnu, dotira i nagrađuje djelatnost za 
koju poreski obveznici nisu zainteresirani. Te nagrade dijeli netko 
po ličnom ukusu (ili neukusu), a iz tuđeg džepa. Time se ne sa- 
mo onemogućuje demokracija u kulturi, nego i nužni neposredni 
odnos između djela i »potrošača«. Kada bi robno-novčani odnos 
bio zaista čist, kako se to nedavno jedan naš poznati društveno- 
politički radnik zalagao u interesu socijalizma, kada državnom 
intervencijom (administrativnom) ne bi bile dotirane djelatnosti 
za koje nitko živ nije zainteresiran (osim djelatnika tih djelat- 
nosti), tada bi i demokracija bila čišća. A demokracija je preča 
od kulture, jer samo iz demokracije mogu da se rode jake kul- 
turne institucije. No, pored nemjerljivih kulturnih djelatnosti 
postoje i mjerljive, ali im treba utvrditi mjerilo, i to mjerilo 
zakonom čuvati. Posao utvrđivanja toga mjerila jest naučni (so- 
Fiološki), a posao ozakonjenja toga utvrđenog mjerila jest prav- 
ni. Ali tada bi učenjak morao obaviti svoj posao prije zakono- 
davca. 


IV 


Koje su ustanove specifično kulturne? Koje su od njih pot- 
puno izdvojene od privrednih, a koje su u svom radu srasle s 
privrednim, ili s administrativno-pravnim ? 

Veoma je važno da se to zna. Jer kriterij za utvrđivanje učin- 
ka s jedne strane i vrijednosti, korisnosti (društvene angažira- 
nosti) čovjeka s druge strane, u privrednim su ustanovama 
utvrđeni, ili ih je bar lako utvrditi, jer se u privrednim ustano- 
vama korisnost nekog čovjeka mjeri proizvodima koje je proiz- 
veo i radnim vremenom potrebnim za njihovu proizvodnju (druš- 
tveno-potrebno radno vrijeme). Inženjeri koji odmjeravaju nor- 
me rada, učinka i dohotka u privrednoj organizaciji postupaju 
(ili treba da postupaju) po metodama egzaktne nauke. Samou- 
pravni organ ima tada samo da se brine da bude zadovoljena 
pravda u primjeni tih normi: svakome prema stvarnom, egzakt- 
no izmjerenom učinku! 


U administrativno-rpravnom aparatu (zakonodavaca, uprav- 
ljača i izvršitelja zakona, te nadzornog tijela sudstva i pravobra- 

nilaštva, kao i korpusa za obranu države i sigurnost građana, 
svejedno kojih građana), u tome aparatu stvar već stoji sasvim 
drukčije. Tu već nema egzaktnih normi, jer nema stvari (mjer- 
ljivih predmeta) po kojima se vidi učinak i korisnost ljudi za- 
poslenih u administrativnom aparatu. No, kako god potrošač 
kupovinom i potražnjom ocjenjuje korisnost predmeta što ih 
je proizvela privreda (te se, u robno-novčanim odnosima, proiz- 
vodni rad naplaćuje ne po uloženom radu, nego po tome koliki 
je dio toga rada prodan i tako ušao u dohodak koji se u poduzeću 
raspodjeljuje svakome prema uloženom radu), tako i građanin 
bira sastav i hijerarhiju administrativno-upravnog aparata. Ono 
što je u privredi potražnja (privredna anketa), to su u držav- 
nom životu izbori, anketa u kojoj građani isto tako slobodno da- 
ju ili uskraćuju punomoć, kao što u privredi daju ili uskraćuju 
novac za proizvode. Što je u privredi dohodak, to je u adminis- 
trativno-državno-pravnom aparatu rezultat izbora. Taj rezultat 
daje mandat izabranima i opunomoćenima da po svom nahođe- 
nju ubiraju prihode i troše ih i raspodjeljuju. Pri toj raspodjeli 
državni, administrativni i pravni aparat može da se posluži raz- 
ličitim kriterijima. Da li su ti kriteriji naučni, iz same stvari 
proizišli, ili su oktroirani, nametnuti društvu bez obzira na svu 
mjerljivost ili nemjerljivost, bez obzira na pravi sadržaj i pravu 
korisnost ili nekorisnost, na eksploatatorski ili antieksploata- 
torski karakter djelatnosti državnog aparata? Da li su tu kri- 
teriji hijerarhije (plaćanja, vrednovanja i ocjene značaja ne- 
kog čovjeka-funkcionera) naučni, po kojima bi tačno bio mjeren 
rad, ili su, dakle, ideoleški, proizvoljni, nametnuti, tj. subjektiv- 
ni, postavljeni unaprijed, primljeni kao konvencija? Postoji li 
tu društvena kontrola i koliko je ona moguća? Uzima li taj apa- 
rat kriterije iz privrede, ili odatle uzima samo novac, bez ikakvog 
kriterija za korisnost funkcionera? Kako administrativno-prav- 
ni aparat formira svoj dohodak? Po kojim kriterijima ga dije- 
li i po kojim može da ga dijeli? 


Isto toliko nejasno, bar isto toliko, ako ne još i zamagljenije, 
jest pitanje formiranja i raspodjele dohotka u kulturnim insti- 
tucijama. Ako se na njihov rad primjenjuje kriterij uzet iz priv- 
rede, onda će intelektualac biti pred sudom privrede. Pred tim 
sudom bit će čak i onda, kad se nađe u »svorm« samoupravnom 
tijelu, jer će i samo to tijelo biti pred sudom privrede. Ili pred 
sudom administrativno-pravnog aparata, već prema tome da li 
je kriterij za mjerenje kulturnog rada uzet iz privrede ili iz 
državnog aparata. U svakom slučaju intelektualac će se naći 
pred van-kulturnim sudom. Zato, niti je riješeno pitanje samo- 
upravljanja u kulturi, niti je pitanje kulture zasad riješeno sa- 
moupravljanjem. Još jednom: Postavlja se osnovno pitanje: gdje 
je mjerilo za specifični učinak, u specifičnim, kulturnim iristi- 
tucijama? I koje su to institucije? — To pitanje može da riješi 
(ako ga već nije riješila?!) sociologija. 


446 

Šta je kultura? Da li neki odnos prema njoj i neko mjesto 
u njoj ima i čovjek koji nije zaposlen ni u kakvoj kulturnoj 
instituciji, nego u proizvodnji-privredi? I obratno, da li baš sva- 
ki intelektualac (kao dio kulturne institucije, te i sam institu- 
cija) mora biti i bitno intelektualac, a ne samo po svom pojav- 
nom obliku u društvu, po funkciji u društvu, po tituli i diplomi 
(koje su takođe institucije)? Ima li neintelektualaca u kulturnim 
institucijama, tj. među intelektualcima-institucijama? Šta je 
kultura, a šta kulturna ustanova? To je pitanje aktualno danas 
baš kao i u srednjem vijeku. Npr. crkva je odricala svaku reli- 
gioznost ne samo hereticima, nego i pripadnicima drugih crkava, 
pa čak i »svojim vlastitim« laicima, svjetovnjacima. Ona je po- 
kušavala da religioznost institucionalizira. No, pokazalo se da 
se institucionalizirati mogao samo — obred (znak religioznosti, 
pohađanje mise, plaćanje prinosa, poštovanje, tj. znaci poštova- 
nja prema crkvenoj hijerarhiji), a osnovni obred, obred »spasa- 
vanja duše« vjernika, vršio je pop i za to je bio plaćen, privilegi- 
ran. Privilegija je ovisila o značaju njegova učešća u obredu i o 
značaju obreda za koji je on ovlašćen. Pri tome je prava reli- 
gioznost ostala potpuno izvan te institucije, te crkva ni dan 
danas bitno nije religiozna, nego ideološko-politička organiza- 
cija. Kako je s religioznošću, tako je i sa čitavom kulturom: 
filozofskim uvjerenjem, umjetničkim sklonostima i ukusima, na- 
učnim znanjem, ličnim karakterom itd. To se ne da institucio- 
nalizirati, pa prema tome ni plaćati, ni mjeriti po učinku. A 
ako tu ima plaćanja, onda se ono ne vrši po učinku. A po čemu 
se vrši i po čemu može da se vrši? 


Ipak kultura — preko oblika svoje institucionalizacije i pos- 
tvarenosti, a to je isto što i preko oblika »otuđenosti« ili insti- 
tucionalizacije čovjeka — učestvuje i u stvaranju i u trošenju 
nacionalnog dohotka. Osnovni samoupravni organi — a to su 
organi koji upravljaju raspodjelom proizvoda proizvodne dje- 
latnosti — s pravom traže da dobiju jasan uvid u stvaralaštvo 
kulture, u stvaranje djela, kadrova, stručnjaka, pedagoga i lič- 
nosti, kao što postoji jasan uvid u proizvodnju predmeta-proiz- 
voda. Ako je, s druge strane, ovo tehničko doba zainteresirano 
prije svega za stvari-predmete i za ono što je mjerljivo, te u 
tome samo za mjerljivog, »korisnog« čovjeka, onda postoji opas- 
nost da bude potcijenjeno (a možda i odbačeno ili milosrđu 
prepušteno) sve ono što je nemjerljivo. Ali ne samo ono nemjer- 
ljivo, nego i ono što nije izmjereno, pa makar to neizmjereno bilo 
i mjerljivo. Treba zato jasno definirati učešće intelektualaca- 
“institucija (političara, stručnjaka tehničkih i administrativnih, 
pedagoga, pojavnih oblika inteligencije u društvu) u formiranju 
nacionalnog dohotka, kao i mjerenju njihova prava u raspodje- 

li toga dohotka. Materijalna proizvodnja i stvaranje, rad kao 
primjena plodova kulture i sama kultura, zaista nisu jedno i 
isto. Nekima to služi kao povod da se sve kulturne djelatnosti 
nazovu neproizvodnim ili da se mjere metrom koji kulturnoj 
djelatnosti nije svojstven. No, ako može biti materijalne pro- 
izvodnje bez kulture, nemoguće je, i pored najvećeg nacional- 
nog bogatstva, sačuvati čovjeka bez kulture. A čovjek i radnik 
nisu jedno te isto, pa ni proizvođač nije čovjek po tome što je 
proizvođač materijalnih dobara, nego po nečemu drugom, po 
onome bez čega ni intelektualac-institucija nije čovjek, ni kultu- 
ran, ni intelektualac. Izvan proizvodnje svi su bitno izjednačeni, 
ali je uloga intelektualca (—institucije) u proizvodnji različita 
od neintelektualčeve. Jer neposredni ili posredni, ali zbiljski 
učesnik u proizvodnji može biti intelektualac po nečemu, što se 
ne da izmjeriti, a to ipak čini da ga kao intelektualca i ličnost 
osjećamo daleko više, baš kao djelatno-prisutnog, nego bilo koga 
intelektualca-instituciju (političara, stručnjaka, pedagoga po 
funkciji). 

Jedno je jasno: u kompliciranoj problematici našeg odnosa 
prema kulturi i samoupravljanju u kulturi imamo sigurno jed- 
nu kariku koja je nejasna, a ta čvorna karika jest: kako izmjeriti 
učinak u kulturi i u kojim »predmetima« ga naći? Ti principi 
i kriteriji još uvijek nisu jasno i tačno definirani, pa to treba 
svakako što prije učiniti. 


PORTRETI | SITUACIJE 


JOHANN GOTTLIEB FICHTE 


Ante Pažanin 


Kad se obraćamo misliocima ranijih vremena, u filozofskom 
pogledu to činimo s pravom samo utoliko ukoliko njihove mis- 
li i djela nisu stvar prošlosti nego ukoliko čine sastavni dio nas 
i naše suvremene zbiljnosti." Jer, to što jesmo, mi smo upravo 
povijesno. Mi, naime, ne živimo neposredno, tj. ne živimo samo 
na tlu sadašnjosti, nego smo u svojem opstanku uvjetovani ta- 
kođer i uvidima i spoznajama što su ih otkrili veliki duhovi 
prošlosti. Istina, ti uvidi i spoznaje često imaju čudnu sudbi- 
nu. Mnogi od njih se previđaju, iskrivljuju, zanemaruju, pomoću 
drugih bacaju u zasjenak ili pak potpuni zaborav. Čini se, da 
se to dogodilo i s mnogim bitnim mislima Fichteovim. Otuda u 
ovom »povodnom« napisu neće biti riječi o cjelokupnom Fichte- 
ovu filozofskom djelu, nego ćemo u njemu pokušati ukazati na 
one probleme Fichteove filozofije, koji su ne samo historijski 
interesantni nego još i danas aktualni i značajni. To su prije 
svega problemi što ih je Fichte stavio u centar svoga filozofira- 
nja nakon 1800. godine — dakle problem čovjeka i povijesti, 
tj. problem čovjekova određenja kao djelovanja u ljudskoj za- 
jednici. Međutim, prije toga potrebno je pokazati, da Fichte 
već u svojoj »Nauci o znanosti« (die Wissenschaftslehre) do 
1800. prevladava Kantov dualizam i »filozofiju osnovnog stava« 
(die Grundsatzphilosophie) jednog Reinholda i Maimona, te 
da time zacrtava put na kojem će njemačka klasična filozofija do 
kraja razviti ideju ne samo novovjekovne nego čitave evropske 
filozofije. Otuda se naš rad dijeli u dva poglavlja. 


I 
Za vrijeme svoga drugog boravka u Leipzigu 1790. mladi je 
Fichte došao u dodir s Kantovim spisima. Od svih Kantovih 
djela najjači utjecaj na njega izvršila je »Kritika praktičkog u- 


1) S.G. Fichte rođen je 19. svibnja 1762. a umro je 29. siječnja 1814. 
(Napisano povodom stopedestgodišnjice Fichteove smrti). 

ma«. Fichte sam ističe, da »živi u novom svijetu, otkako je či- 
tao Kantovu Kritiku parktičkog uma«. Pa ipak, trebalo je pro- 
ći punih deset godina od Kantove lektire do potpune izgradnje 
tog »novog svijeta« i obistinjenja stava da je praktički um kori- 
jen svakoga uma. 


Već je Kant ustvrdio primat praktičnog uma spram teorij- 
skog. Ali kako svijet, tako i um ostali su u Kanta razdvojeni. 
Unatoč posredničkoj ulozi transcendentalne rasudne snage, teo- 
rijski i praktički um u Kanta nisu shvaćeni u jedinstvu. Fichtea 
ne zadovoljava u Kantovoj filozofiji upravo razdvajanje uma na 
teorijski i praktički, a čovjekova svijeta na mundus intelligibilis 
i mundus sensibilis, jer to znači cijepanje samog čovjeka na 
uvjetovano i slobodno, prolazno i postojano, konačno i besko- 
načno biće. Otuda se Kantova pozicija mora prevladati, i to ne 
samo stoga, jer to traži filozofsko mišljenje koje uvijek teži k 
jedinstvenom filozofskom sistemu i cjelini, nego prije svega 
zbog toga što to zahtijeva ljudsko ja koje je jedinstveno, tj. 
teorijsko-praktičko ili praktičko-teorijsko u isto vrijeme. 


Problem prevladavanja Kantova dualizma i razvijanje jedin- 
stvenog temelja čovjekova znanja i djelovanja osnovno je pita- 
nje, kojim se bavila njemačka filozofija devedesetih godina XVIII 
stoljeća. To je problem, što ga je Kant ostavio otvorenim pri 
prijelazu s »teorijskog« na »praktički« ui, a što ga je Reinhold 
(1758—1823) nastojao riješiti svojim »stavom svijesti« (Satz 
des Bewusstseins) i prijelazom od moći predstavljanja k moći 
žudnje. Za vrijeme svoga studija u Leipzigu od 1781. do 1788. 
Fichte je, čini se, kao i Reinhold slušao Platnera (1744—1818) 
koji je tamo širio najprije Leibniz-Wolffovu školsku filozofiju, 
a nakon toga tzv. kriticistički eklekticizam. Povezivanje Kantove 
kritike uma sa školskom filozofijom karakterizira i »filozofiju 
osnovnog stava« Reinholda, Schulze-a (1761—1833) i Maimona 
(1754—1800), tj. one mislioce koji »deduciraju« i sistematizira- 
ju filozofiju prema najvišem načelu (Grundsatz kao »jedino 
mogućem stajalištu«, kako reče Beck (1761—1840). 


I Fichteova filozofija ili, kako on kaže, »nauka o znanosti« 
(Wissenschaftslehre) do 1800. godine spada jednim svojim dije- 
lom u »filozofiju osnovnog stava« — naime utoliko, ukoliko na- 
stoji utemeljiti sve znanje u najvišem načelu. Prema Fichteovu 
Prvom uvodu u nauku o znanosti iz godine 1797. filozofija »ima 
da navede osnov svega iskustva«. No, već se u tom razdoblju 
vidi razlika i nadmoć Fichteove »nauke o znanosti« nad »filozo- 
fijom osnovnog stava«, jer među svim spomenutim misliocima 
samo Fichte uspijeva pokazati ulogu i karakter svijesti kao čina 
(Tathandlung činjenje, djelovanje), a ne samo kao puke činje- 
nice (Tatsache). Čin i svijest su u čovjeka uvijek skupa na djelu. 
Štaviše već u početnom stavu Fichteu se svijest pokazuje kao 
samosvijest. Otuda posljednji temelj svega iskustva njegova 

»nauka o znanosti« ne određuje naknadno nego ga proizvodi u 
refleksiji na samu svijest, koja je, time što misli samu sebe 
samosvijest. Kao razvijeni osnov svega iskustva svijest se vraća 
u sebe i kao rezultat svojih pojmovnih razvoja prikazuje stup- 
njeve toga razvoja što ih može učiniti prezentnima u refleksiji. 
Tim shvaćanjem samosvijesti i njenog dijalektičkog razvoja 
Fichte je prethodnik Hegelove filozofije i dijalektike. 


Fichte razlikuje tzv. teorijsku i praktičku nauku o znanosti. 
Postoje različite mogućnosti interpretacije Fichteove »nauke o 
znanosti«. Najpoznatije su one u smislu subjektivnog idealizma 
i metafizike jastva po kojoj ja postavlja sebe i drugo. To drugo 
je za Fichtea ne-ja, tj. stvar, ali ne stvar po sebi, o kojoj govori 
naivni dogmatizam, nego ono što jastvu stoji nasuprot i na če- 
mu ja nalazi svoju granicu. Štaviše, ne-ja je ono po čemu ja uopće 
jest: »Ja postavlja sebe kao ograničenog pomoću ne-ja« (Das 
Ich setzt sich als durch das Nicht-Ich beschr&nkt). Ograničenjem 
pomoću ne-ja dobiva ja svoje određenje, a na samoj granici na- 
lazi ono svoju postojanost. Ne-ja, kako smo spomenuli, nije 
stvar po sebi. Ono nije ništa vanjsko o čemu bi nas izvještavala 
tek naša osjetila, nego je nešto što nužno stoji jastvu nasuprot, 
dakle što ja uvijek već uključuje u samom sebi i čime je ono 
ograničeno na samome sebi tj. određeno svojom granicom. 


Ukoliko je ja određeno i ograničeno pomoću ne-ja, utoliko 
ono trpi. Ukoliko ja pak određuje samog sebe, utoliko je ono 
aktivno. Protivurječnost trpnog i djelatnog ja, tj. protivurječ- 
nost ne-ja i ja Fichte razrješava pomoću pojma djeljivosti 
(Teilbarkeit) kao sinteze trpnog i aktivnog ja. 


Na taj način stav da je ja određeno pomoću ne-ja i stav da 
ja određuje samo sebe povezuju se u novi stav, koji proizlazi iz 
pojma djeljivosti, a koji glasi: ja je djelomično određeno dru- 
gim, i: ja djelomično određuje sebe. Svojim pojmom djeljivosti 
Fichte je htio da obesnaži prigovor, koji mu i do danas mnogi 
čine, kad tvrde da po Fichteu sve ovisi o jastvu, koje sve drugo 
proizvodi iz sebe samog, i da mu drugo nije potrebno. Fichte 
izričito naglašava, da on pojam jastva svodi na jedan niži pojam, 
na pojam djeljivosti, u namjeri da bi se ja moglo izjednačiti s 
ne-ja (das Ich wird in einen niederen Begriff, den der Teilbarkeit 
herabgesetzt, damit es dem Nicht-Ich gleichgesetzt werden kčn- 
ne). U stvari tu je sadržan identitet ja i ne-ja, svijesti i stvari, 
subjekta i objekta, trpnog i djelatnog. Pojam djeljivosti pred- 
stavlja takav »niži pojam« koji u sebi uključuje ja i ne-ja. U nje- 
mu su ja i ne-ja uzeti kao jednaki (Hegel će ih kasnije uzeti ne 
samo u njihovu jedinstvu nego također i u razlici, te je utoliko 
razumljiv njegov prigovor Fichteu i Schellingu, kad ovaj razvija 
filozofiju identiteta, da apsolut kod njih liči na noć u kojoj su 
sve krave crne). U kojoj mjeri je Fichte tu razvio dijalektički 
identitet u smislu Hegelove dijalektike jest jedno pitanje koje na- 

dilazi okvire napisa. Cinjenica je, da je u Fichtea na djelu svoje- 
vrsna dijalektika. Prema Fichteovu pojmu djeljivosti ja time što 
postavlja negaciju u sebe, stavlja u isto vrijeme realitet u ne-ja, 
a time što u ne-ja stavlja negaciju, postavlja u isto vrijeme rea- 
litet u sebe. Na taj način pojam djeljivosti predstavlja svojevrs- 
nu sintezu ja i ne-ja, aktivnog i trpnog, realiteta i negacije, tj. 
svojevrsnu međusobnu upućenost ja i ne-ja kao uzajamnu od- 
ređenost ili kauzalitet nasuprot determinizmu dogmatizma i 
proizvoljnosti idealizma. Djeljivost u Fichteovu značenju razli- 
kuje se od participacije u Platonovu značenju, jer nema samo 
ne-ja udjela na ja (platonski govoreno: nemaju samo stvari u- 
djela na idejama), nego i ja ili ideja, da bi uopće bilo, mora 
»participirati« na ne-ja ili stvari. 


Pojam djeljivosti zajednički je kako tzv. teorijskoj tako i 
praktičkoj »nauci o znanosti«. U njemu su, kako smo upravo 
pokazali, već u okviru teorijske »nauke o znanosti« prevladani, 
tačnije »izjednačeni« ja i ne-ja, jer prema teorijskoj nauci o 
znanosti »ja postavlja sebe kao ograničeno pomoću ne-ja«. U 
praktičkoj nauci o znanosti naprotiv Fichte uzima ja kao ono 
koje određuje ne-ja (Ich als bestimmend das Nicht-Ich). Dakle, 
ja određuje ne-ja. Ali kako? Znači li to da je ja kao ono koje 
određuje samo beskonačno i slobodno, ili je ono ograničeno i 
trpi? Praktično ja je zapravo još prije i još više ograničeno ne- 
go samo teorijsko ja. Da bi praktičko ja uopće ma kako bilo, tj. 
da bi ja uopće postalo praktičko, ono se mora ograničiti. Ja se 
ograničava već time što nasuprot sebi postavlja ne-ja kao ono sa 
čime se sudara, tj. svijet kao ono na što je ono usmjereno i što 
je ono proizvelo. Prema tome i na planu praktičke »nauke o 
znanosti«, tačnije prije svega na njemu, ja jest samo u odnosu 
prema ne-ja ili svijetu, kao što ovaj jest samo time što i ukoliko 
ja na njega djeluje i određuje ga. Bez toga uzajamnog djelova- 
nja nema ni svijeta ni ja. Tu ponovo dolazi do izražaja Fichteova 
dijalektička misao, i to nasuprot kako dogmatizmu, tako idea- 
lizmu. 

Kada se u okviru Fichteove filozofije govori o dogmatizmu i 
idealizmu, često se zaboravlja da su oni dva stajališta tradicio- 
nalne filozofije, od koje se Fichte distancira već time što svoj 
način i sistem mišljenja ne naziva filozofija nego »nauka o zna- 
nosti«. Ako su dogmatizam i idealizam dva jedino moguća te- 
meljna filozofska stajališta i ako »nauka o znanosti« želi biti ne- 
što drugo nego što je bila filozofija, onda se Fichteova pozicija 
ne smije okarakterizirati niti kao dogmatička niti kao idealistič- 
ka u tradicionalnom značenju te riječi. Jer, »meni. . . nije do is- 
pravljanja i dopune filozofskih pojmova koji kruže naokolo, 
zvali se oni antikantovski ili kantovski; meni je do njihova pot- 
punog istrebljenja i do potpunoga preokreta u načinu mišljenja«, 
kaže Fichte u Predgovoru Prvom uvodu u nauku o znanosti. Is- 
tina, on tu još misli, da njegov »sistem nije nikakav drugi nego 

Kantov«, jer da on »sadrži isto promatranje stvari« (es enthšlt 
dieselbe Ansicht der Sache), ali da je u »svojem postupku sas- 
vim neovisan o Kantovu prikazivanju«. Kada Fichte ističe svoju 
blizinu Kantu, onda to čini prije svega u namjeri da spasi Kan- 
tovu misao »kopernikanskog obrata« od njenog rastvaranja u 
»kantizmu kantovaca« koji su posljednjih godina XVIII stoljeća 
izgrađivali svoje sisteme kao »pustolovni sastav najgrubljega 
dogmatizma« i još »izrazitijeg idealizma« (usp. Drugi uvod u na- 
uku o znanosti, poglavlje 6.). 


Kako od kantovaca tako i od samog Kanta Fichteova se »Na- 
uka o znanosti« razlikuje time što ona polazi »od intelektualnoga 
zora, od zrenja apsolutne samodjelatnosti jastva« (von einer in- 
telektuellen Anschauung, der der absoluten Selbsttitigkeit des 
Ich, ibidem). Dok Kant razvija zor prostora i vremena kao 
transcendentalne oblike naše osjetilnosti, dotle Fichte razvija 
zor inteligencije ili ja kao ukupnosti naše subjektivnosti. Kao što 
se prostor i vrijeme ne iscrpljuju nikakvim prostiranjem i vre- 
menovanjem, nego kao transcendentalni oblici omogućuju sva- 
ko empirijsko opažanje, tako je inteligencija moć predstavlja- 
nja svih oblika djelovanja jastva, a intelektualni zor uvjet pro- 
jekcije njegovih čina. 

S tim u vezi Fichte kaže, da u »ja kao intelektualnome zoru 
leži samo forma jastva«, tj. u intelektualnome zoru ja apriori 
sagledava oblike svoga djelovanja. Slično tome naučavao je Kant 
O Zoru prostora i vremena kao transcendentalnim oblicima sve- 
ga opažanja. Međutim, dok su zor prostora i vremena po Kan. 
tu mogući samo na nečemu što se prostire odnosno vremenuje, 
jer oni sami sebi ne mogu postati sadržaj nego se pokazuju samo 
na drugome, tj. na nekom određenom sadržaju kao oblici njego- 
va osjetilnog pojavljivanja, dotle intelektualni zor u Fichtea 
predstavlja »djelovanje koje se vraća u sebe i koje dakako i sa- 
mo postaje njegovim sadržajem« (usp. Drugi uvod u nauku o 
znanosti, poglavlje 11). To je poznata Fichteova misao, da ja u 
intelektualnome zrenju, tj. u djelovanju koje se u obliku retlek- 
sije vraća u sebe, proizvodi svoj predmet. Schelling je kasnije 
pokazao, da intelektualni zor, međutim, ne može postati objek- 
tivan, te je nasuprot intelektualnome zoru razvio svoju nauku o 
estetičkom zoru kao intelektualnome zoru koji je postao ob- 
jektivan u umjetnosti. Otuda je umjetnost po Schellingu »jedini 
istinski i ujedno vječni organon i dokument filozofije, koji u- 
vijek i neprestano iznova svjedočanstvom potvrđuje što filozo- 
fija izvanjski ne može da prikaže, naime ono besvjesno u djelo- 
vanju i produciranju i njegov izvorni identitet s onim svjesnim« 
(Schelling: System des transzendentalen Idealismus, Hamburg 
1957, S. 297). Za Fichtea je naprotiv »intelektualno zrenje jedino 
čvrsto stajalište«, jer se jedino s toga stajališta »dade objasniti 
sve što se javlja u svijesti« (Drugi uvod u nauku o znanosti, po- 
glavlje 5). 

Fichte pri tome zapravo polazi od Kantova transcendentalnog 
idealizma. To posebno dolazi do izražaja u stavu, da »bez samo- 
svijesti uopće nema svijesti«, tj. da bez transcendentalne svijesti 
uopće nema empirijske svijesti ili iskustva. Na drugoj strani 
Fichte se pak razlikuje od Kanta. Ta razlika dolazi do izražaja 
već u slijedećoj rečenici: »Samosvijest je međutim moguća 
samo na naznačeni način«, tj. samo na djelatan način, jer ja ili 
samosvijest postoji samo kao djelatan (usp. ibidem). 


Štaviše Fichteu se »transcendentalni idealizam« pokazao kao 
»jedini način mišljenja« »koji je primjeran dužnosti«, te je sto- 
ga on oblik ne samo teorijske spekulacije nego i »produkt prak- 
tičke nužnosti«. Drugim riječima »transcendentalni idealizam« 
jest takav »način mišljenja u kojem se najuže sjedinjuju speku- 
lacija i ćudoredni zakon« (ibidem). Pa ipak, praktički je um za 
Fichtea primarniji od teorijskog: »U svome mišljenju ja treba 
polaziti od čistog ja i misliti ga kao nešto apsolutno samostalno, 
ne kao da je ono određeno od stvari«, kako glasi osnovni stav 
teorijske nauke o znanosti, »nego da ono određuje stvari«, kako 
glasi osnovni stav praktičke nauke o znanosti, po kojem ja 
određuje ne-ja ili stvar. 


Fichte je, kako smo ranije spomenuli, pošao od problema 
Kantova razdvajanja uma na teorijski i praktički, a svijeta na 
osjetilni i inteligibilni. On vjeruje, da je u pojmu djelovanja 
našao rješenje toga problema, pa kaže: »Što mome djelovanju 
stoji nasuprot. . . jest osjetilni, a što treba da nastane pomoću 
mojega djelovanja, jest inteligibilni svijet« (ibidem). Tu dolazi 
do izražaja Fichteova nadmoć ne samo nad kantovcima koji po- 
laze od činjenice i ne vide činjenje, nego i nad samim Kantom, 
jer filozofija mora polaziti od činjenja (Tathandlung), tj. dje- 
lovanja (Handeln), a ne od činjenice svijesti (von einer Tatsache 
des Bewusstseins). Filozofsko mišljenje, naime, ima da polazi 
od »čiste djelatnosti, koja ne pretpostavlja nikakav objekt nego 
ga sama proizvodi, i gdje prema tome djelovanje neposredno 
postaje djelom (und wo sonach das Handeln unmittelbar zur Tat 
wird, ibidem). Baš zato što polazi od činjenja, tj. od djelovanja, 
»nauka o znanosti«, i jedino ona po Fichteu, »stoji upravo na onoj 
tački, koja povezuje oba svijeta i s koje se jednim pogledom 
mogu pregledati« (ibidem). 

Na taj način Fichteova »nauka o znanosti«, unatoč mnogim 
zajedničkim oznakama koje ju povezuju s tadašnjom »filozo- 
fijom osnovnog stava«, dospijeva već u razdoblju prije 1800, 
do tačke na kojoj se kako osjetilni i inteligibilni svijet, tako 
teorijski i praktički um mogu sagledati jednim pogledom, tj. u 
jedinstvu. To pak znači, da oni i nisu ništa drugo nego dvije 
strane istog pogleda, dakle dvije sfere jednog te istog života, ko- 
ji je ujedno osjetilan i inteligibilan, konačan i beskonačan. To 
je tačka na kojoj se svijest pokazuje kao samosvijest, a samo- 
svijest kao pretpostavka svijesti. 

Nasuprot kako dogmatizmu, koji vjeruje da je vanjski svijet 
stvari, koje okružuju čovjeka, jači i moćniji od samog čovje- 
ka, tako idealizmu, koji hipostazira samosvijest u posebnu sfe- 
ru koja postoji nezavisno od čovjeka, Fichte određuje čovjeka 
pomoću slobode koja ne dolazi izvana, nego se mora ozbiljiti iz 
vlastitog čovjekova uvida, da se istinski slobodno djelovanje 
nikada ne vrši radi nekih vanjskih uzroka i svrha, nego radi čo- 
vjeka samog i njegova života u »zajednici slobodnih ljudi«. Ako 
je za prvo razdoblje Fichteova filozofiranja (mi pod tim pod- 
razumijevamo općenito čitavo razdoblje do 1800.) karakteristi- 
čan stav, da je postavlja ne-ja i da ja uopće ne može postati, a 
da sebe ne ograniči pomoću ne-ja, onda drugo razdoblje (mi pod 
tim podrazumijevamo razdoblje nakon 1800, te kao ni u prvom 
razdoblju ne ističemo niti niječemo specifičnosti pojedinih mo- 
menata i stupnjeva u Fichteovu misaonom razvoju unutar sa- 
mog tog razdoblja — to ovdje ne dozvoljava ni ograničenost pro- 
stora) karakterizira prevladavanje shvaćanja ne-ja kao stvari 
i objekta, koji se jastvu i subjektu nužno stavlja nasuprot, i 
razvijanje shvaćanja ne-ja kao drugog ja. U drugom razdoblju ja 
ne nalazi svoju granicu i određenje na stvari, pa makar ona i ne 
bila više uzeta kao stvar po sebi nego kao realni objekt čovjeko- 
va djelovanja, nego na drugom ja, koje je jednako biće kao i ja. 
Otuda je ja bitno vezano uz drugo ja ili ti, te skupa s njim pred- 
stavlja ljudsku intersubjektivnost, ako je dozvoljen jedan suvre- 
meni izraz. Walter Schulz je nedavno ukazao na to, da svoje 
shvaćanje jastva kao samosvijesti Fichte domišlja u dijalektič- 
kom ja-ti-odnosu, koji se može označiti izrazom mi, tj. kao inter- 
subjektivnost (usp. W. Schulz: J.G. Fichte-Vernunft und Freihe- 
it, Pfullingen 1962, S. 21). Činjenica je, da Fichte ni u drugom 
razdoblju svoga filozofiranja nije napustio ja kao princip zna- 
nja, nego ga je zadržao i dalje razvio u svojevrsnom shvaćanju 
ljudske intersubjektivnosti kao »slobodne zajednice slobodnih 
ljudi«. U drugom razdoblju to je shvaćanje dobilo svoj izraz u 
raznovrsnim pojmovima kao što su: moralni poredak svijeta, 
umna zajednica, beskonačna volja, ljubav, život, apsolutni bi- 
tak, bog, sloboda ili umno čovječanstvo. U slijedećem poglav- 
lju ukazat ćemo ukratko na smisao tih pojmova u Fichteovu 
djelu drugog razdoblja i na njihovo povijesno značenje, tj. dje- 
lovanje u mišljenju 19. i 20. stoljeća. 


NI 


Poznato je, da je Fichte u razdoblju nakon 1800. izlagao svoje 
misli i u »popularnoj formi«, da bi ih na taj način učinio pris- 
tupačnim i onima koji nisu »filozofi po profesiji«, kako i sam 
reče u predgovoru jednom od takvih svojih djela* Manje je 


2) Usp. Die Bestimmung des Menschen; to je djelo skupa s Prvim i Dru- 
gim uvodom u nauku o znanosti, te s Pokušajem novoga prikaza nauke 

poznato, a na što je također ukazao Schulz u spomenutom spisu 
(usp. str. 10 i 29), da su Hegel i Schelling negativno ocjenjivali 
Fichteove popularno pisane spise. U svojim Predavanjima o po- 
vijesti filozofije Hegel kaže, da je Fichte u »svojim kasnijim po- 
pularnim spisima« razvio filozofiju »bez filozofskog interesa, za 
opću publiku«, štaviše »za prosvijećene Židove i Židovke, držav- 
ne savjetnike, Kotzebue«. Schelling pak ističe u svojim Predava- 
njima za filozofiju objave, da je stvar o kojoj je riječ u Fichte- 
ovoj filozofiji doduše dobila u njegovim kasnijim spisima na 
jasnoći, da je postala dovoljno razumljiva, ali da je pri tome iz- 
gubila na užitku, tj. da je za one koji su je prije spoznali u 
Nauci o znanosti kao nešto više postala odurna i bljutava (un- 
geniessbar usp. Schelling: Vorlesungen zur Philosophie der 
Offenbarung, SW 13, S. 53). 


Pa što zapravo predstavljaju Fichteovi spisi nakon 1800. 
i koji su to? Tu spada prije svega već spomenuto djelo Određe- 
nje čovjeka (Die Bestimmung des Menschen) od 1800, Zatvore- 
na trgovačka država (Der geschlossene Handelsstaat) također od 
1800, Osnovne značajke suvremenog doba (Die Grundziige des 
gegenwirtigen Zeitalters) od 1906, Uputa za blaženi život (Die 
Anweisung zum seligen Leben) od 1806, Govori njemačkoj na- 
ciji (Reden an die deutsche Nation) od 1808, Nauka o znanosti 
u njenom općem obrisu (Die Wissenschaftslehre in ihrem allge- 
ka Umriss) od 1810. i Nauka o pravu (Rechtslehre) od 1812. 
god. 

Kako smo ranije spomenuli, Fichte nije kao npr. Kant svoje 
misli izražavao samo na visini refleksivne apstrakcije i dostojan- 
stvene monotonije, nego i na popularan način. Pored Određenja 
čovjeka takva su gotovo sva nabrojena djela, a prije svega pre- 
davanja o Osnovnim značajkama suvremenog doba što ih je Fic- 
hte držao u Berlinu 1804/05. i Govori njemačkom narodu koje je 
on držao u okupiranom Berlinu 1807/08. god. 


Umjesto da ulazimo u analizu svih tih djela, ovdje ćemo uk- 
ratko ukazati na neke bitne misli koje su u svima njima sadr- 
žane. Kada kažemo neke bitne misli, onda time želimo reći da su 
bitne ne samo za Fichteovo djelo nego i za nas danas, a posebno 
za razumijevanje povijesnog mišljenja koje se razvija upravo 
od Fichtea — tačnije: od Giovannija Battistae Vicoa i Herdera — 
naovamo. Činjenica je, da je, naročito u djelima kasnog Fichtea, 
a prije svega u Osnovnim značajkama suvremenog doba, razvi- 
jena jedna filozofija povijesti koja polazi od čovjekova određe- 
nja, određuje svrhu ljudskog života i otkriva plan razvitka čov- 


o znanosti od 1797. na hrvatski preveo Viktor Sonnenfeld, a Kutlura u Za- 
grebu izdala 1956. pod naslovom J. G. Fichte: Odabrane filozofske rasprave. 
Prema tom izdanju i mi citiramo spomenute spise. Eventualna odstupanja 
teksta u našim citatima od Sonnenfeldova prijevoda temelje se: na uvidu u 
originalni tekst, te svu odgovornost sresimo mi. 

ječanstva. Svrha ljudskog života sastoji se, prema prvom pre- 
davanju o Osnovnim značajkama suvremenog doba, u tome da 
ljudi »Sve svoje odnose uspostave slobodno prema umu« (alle 
ihre Verh&ltnisse mit Freiheit nach der Vernunft einrichten), a 
otkrivanje »čvrstog plana« razvitka ljudskog roda omogućuje 
da čovječanstvo »izgradi sebe slobodno do čistog otiska uma« 
(mit Freiheit sich zum reinen Abdruck der Vernuft ausbilde). 
Filozofija, koja je s Kantom počela po uzoru na apriorni plan ili 
projekt matematike i čiste prirodne znanosti, postiže u Fichte- 
ovoj filozofiji povijesti prvi oblik svoje i čovjekove povijesnosti. 
U spomenutim predavanjima Fichte razlikuje povijest u aposte- 
riornom značenju kao historiju i povijest u apriornom značenju 
kao plan i epohe povijesti. U analogiji prema fazama, kroz koje 
prolazi život pojedinca, i povijest čovječanstva se dijeli u pet 
epoha. No, važnija od te podjele čini nam se sama promjena ori- 
jentacije u filozofiranju Fichteovu nakon 1800. godine, tj. činje- 
nica da je centralni problem nove filozofije postala povijest i 
društveni život. Istina, »otisak čistog uma« važi tu još kao ideal 
što ga čovječanstvo ima postići u svojem životu. S tim u vezi 
postavlja se pitanje, u kojem odnosu stoji novovjekovna prirod- 
na znanost i Fichteova nauka o znanosti na jednoj strani, a Fic- 
hteova koncepcija povijesti i suvremena tehnika kao posljednji 
primijenjeni izraz novovjekovne znanosti na drugoj strani? 

Na prvi dio pitanja Fichte daje slijedeći odgovor: »Priroda 
mora malo pomalo stupati u takvo stanje, da bi se sigurno mo- 
glo računati na njezin ravnomjeran korak. . . Probuđena najpri- 
je pritiskom nužde, znanost treba zatim da prodre svjesnije i 
mirno u nepromjenljive zakone prirode, da pregleda cijelu moć 
te prirode i da nauči proračunavati njene moguće razvoje; ona 
treba da sebi u pojmu izgradi novu prirodu, a uz živu i djelatnu 
prirodu treba da se usko priljubi i da je slijedi u stopu. . . Tako 
treba da nam priroda postane sve prozirnija i providnija do nje- 
ne najtajnije unutrašnjosti, a osvijetljena i svojim izumima nao- 
ružana ljudska snaga treba da vlada njom bez muke i da mirno 
brani ono što je jednom osvojeno« (Usp. Fichte: Određenje čov- 
jeka, u: Odabrane filozofske rasprave, Zagreb, 1956, str. 114 — 
115). Priroda, međutim, mora biti u stanju, da »njena snaga stalno 
održava neki određeni odnos s moći, koja je određena da vlada 
njom, — s ljudskom moći« (ibidem), kao što na drugoj strani 
sama ljudska moć zadire u prirodu. Jer, »ljudsko djelo, samim 
svojim opstankom i svojim učincima, koji su neovisni o namjeri 
njegova tvorca, treba da ponovo prodre u prirodu i da u njoj 
predstavlja jedan novi princip koji oživljava« (ibidem). Tako 
odnos prirode i povijesti imamo dublje shvaćen u Fichtea nego 
u zagovornik4 moderne tehnike. Fichte je tačno vidio, da je čov- 
jek pozvan da tehnički vlada prirodom, ali i da ljudsko djelo 
predstavlja novi princip života u samoj prirodi, čija snaga u za- 
jednici s čovjekom moći čini povijest kao istinski medij ljud- 
skog života. 

Osnovu tih misli Fichte je zapravo izrekao, istina na veoma 
apstraktan način, već u prvim prikazima svoje »nauke o znanosti«. 
To, međutim, ne znači, da u kasnijim spisima nije sadržano ni- 
šta novo ili da je, kako misli Schelling, u njima stvar prikazana 
»bez užitka« odnosno, kako misli Hegel, »bez filozofskog intere- 
sa«. Jer, i to treba posebno naglasiti, tek u tim kasnijim spisima 
postaje jasno, da je ne samo empirizam nego i transcendentali- 
zam »sistem pukih slika bez ikakvog realiteta, značenja i svrhe« 
(ibidem, str. 89), tj. bespovijesni »sistem znanja«. 


U razdoblju nakon 1800. god, Fichte, naime, pokazuje da 
»znanje nije realitet upravo zato, jer je znanje« (ibidem), a os- 
jetni svijet nije istinski nego lažni realitet zato, jer nastaje po- 
moću »znanja« a ne pomoću »bitka«. Nakon što je razrušio laž- 
ni realitet znanja, po kojem »nema bitka«, te postoji »samo ne- 
prekidna mijena« slika »bez značenja i svrhe« — po kojem šta- 
više ni čovjek nije ništa drugo nego »jedna od tih slika« ili »čak 
ni to, nego samo nejasna slika o slikama« (ibidem, str. 87), — 
Fichte pokazuje čovjeku put k istinskom realitetu, tj. zbiljnosti 
koja »leži izvan puke slike« i znanja. To »što leži izvan same pre- 
dodžbe« jest bitak, dakle »nešto što jest, što je bilo i što će biti, 
kad predodžbe ne bi ni bilo« (ibidem, str. 93). Otuda je razum- 
ljivo, da do njega »ne dopire ni jedno znanje« (ibidem, str. 88). 
Na koncu druge knjige Određenja čovjeka duh kaže jastvu — 
taj ja, naravno, »nipošto nije pisac«, jer on »želi, da to postane 
njegov čitalac« (ibidem, str. 8) — : »No uzalud ćeš se truditi da 
taj realitet«, istinski realitet ili bitak »stvoriš pomoću svoga 
znanja i iz svoga znanja i da ga obuhvatiš svojom spoznajom. 
Ako nemaš drugoga organa da ga uhvatiš, onda ga nikada nećeš 
naći. No ti imaš takav organ. Samo ga oživi i zagrij; pa ćeš doći 
do potpunog mira. Ja te ostavljam sa samim sobom« (ibidem, 
str. 89). U skladu s tim stavom glasit će i čovjekovo određenje: 
»Ne prosto znanje, nego djelovanje prema tvome znanju jest tvo- 
je određenje. . . ; za djelovanje si ti tu; tvoje djelovanje i jedino 
tvoje djelovanje određuje tvoju vrijednost« i vodi te do samog 
bitka (ibidem, 93—94). 


U potrazi za svojim određenjem i istinskom zbiljnošću čovjek 
razvija onaj »drugi organ«, o kojem je ranije bilo riječi. Istinska 
zbiljnost je po Fichteu drugog razdoblja moralni poredak svijeta 
ili život sam, a organ njegova zahvaćanja i razumijevanja je »vje- 
ra«. Naravno, Fichte vjeru ne uzima u konfesionalnom značenju, 
a niti u smislu pukog vjerovanja, nego u smislu uvjerenja što 
ga svatko izgrađuje »sa samim sobom«. Na drugoj strani izraz 
»sa sobom samim« ne izražava nikakav individualizam i egoizam, 
što se Fichteu često pogrešno pripisuje, jer ego po Fichteu u sebi 
implicira i alter ego, dakle čovječanstvo kao umni moralni po- 
redak svijeta. Taj poredak se nalazi izvan samih slika i predsta- 
va. No on nije prisutan ni poput pojavnih stvari, niti pak postoji 

kao neka stvar po sebi, nego je usko povezan s čovjekovim osvje- 
dočenjem u vlastito određenje i slobodno djelovanje. 


Novi pojam zbiljnosti stupa na mjesto samosvijesti kao prin- 
cipa znanja iz razdoblja do 1800. god. Oba ta pojma su pak dobi- 
vena u suprotnosti kako prema determinizmu stvari tako proiz- 
voljnosti predstavljanja inteligencije. Ja i drugo ja (ti) ujedinjeni 
su u čovjeku (u mi), pa im otuda njihovo određenje ne dolazi 
niti iz stvari, niti iz predodžbe inteligencije, nego iz uvida u to 
što je čovjek kao čovjek i što čovjek kao čovjek ima da čini. To 
što čovjek ima da čini, Fichte naziva dužnošću i ljudskim odre- 
đenjem. Slično Kantu i Fichte zahtijeva, da čovjek »svagda ispu- 
njava svoje određenje«. To znači ne jednom zauvijek, nego u 
»svakoj posebnoj prilici« čovjek je dužan ispuniti svoje određe- 
nje. Kako to pak čovjek može? Tako, odgovara Fichte, što je on 
»povezan s onim jednim koje opstoji« i što »učestvuje na nje- 
govu bitku«. To jedno što opstoji ili bitak jest moralni poredak 
ili duhovni svijet. Čovjek je građanin toga svijeta, tj. pripada mu 
upravo kao čovjek. Obrazlažući čovjekovu pripadnost duhovnom 
svijetu i dužnost koja iz toga proizlazi Fichte nastavlja: »Na me- 
ni nema ništa istinski realno, trajno, neprolazno osim ovih dviju 
stvari: glas moje savjesti i moja slobodna poslušnost. Glasom 
moje savjesti priklanja se duhovni svijet k meni i obuhvaća me 
kao jednog od svojih članova; svojom slobodnom poslušnošću 
uzdižem se ja sam u taj svijet, shvaćam ga i djelujem u njemu« 
(ibidem, str. 145). 


Izraze kao što su duhovni svijet, vjera, glas savjesti i posluš- 
nost, kao i izraze »drugi i bolji svijet« (ibidem, 111), »carstvo 
božje« (138) ili kratko bog (Gott) Fichte uzima u filozofskom, 
a ne u svakidašnjem ili religijskom značenju. Tako već 1798. 
god. u raspravi »O razlogu naše vjere u božansko upravljanje 
svijetom« (Ueber den Grund unseres Glaubens an eine gčottliche 
Weltregierung) Fichte govori o bogu kao moralnom poretku 
svijeta dobrih volja, a ne kao transcendentnoj personi ili nekom 
drugom bogu: »Živi i djelujući moralni poredak sam je bog; mi 
ne trebamo nikakvog drugog boga i ne možemo nikakvog dru- 
gog boga shvatiti«. U Fichtea je riječ o filozofskoj spoznaji boga 
kao ljudske moralne zajednice slobodnih ljudi. Istina, on se pri 
tome služi terminima kršćanske tradicije, što je mnogima dalo 
povoda da filozofiju kasnijih Fichteovih djela protumače kao 
»uzdizanje« odnosno »zapadanje«, već prema vlastitom stajali- 
štu samih interpreta, u religiju ili čak mistiku. Međutim, čak i 
onda kada, vjerojatno poučen iskustvom iz spora oko ateizma u 
Jeni, odstupa od svojih načela i tvrdi da je njegova teorija »bla- 
ženog života« nauk kršćanski, Fichte ne napušta filozofsku di- 
menziju, te pod »blaženim životom« podrazumijeva pravi ljudski 
život koji se kao »sjedinjenje s bogom«, tj. s moralnim poretkom 
i određenjem čovjeka kao čovjeka obistinjuje već u konačnom 
svijetu osjetilnosti. Jer, kako on kaže u »Uputi za blaženi život«, 

»durch das blose Begrabenlassen kommt man nicht in die Se- 
ligkeit«. 


Novi pojam zbiljnosti dobiven je u Fichtea negiranjem kako 
dogmatičnog, tako idealističkog stava. On nije mišljen niti u 
tradicionalnom kršćanskom smislu, niti pak u pukoj suprotnosti 
prema postojećoj zbiljnosti kao neka irealnost ili utopija buduć- 
nosti, kako se tobožnjem romantičaru Fichteu to često pripisuje, 
nego je, kako sam Fichte kaže, »istinski realitet«. Moralni poredak 
svijeta kao »drugi i bolji svijet« to smo mi sami kao ljudi, tj. »slo- 
bodna zajednica slobodnih ljudi«. Pri izradi novog pojma zbiljno- 
sti Fichte polazi od svoga poznatog stava, da je čovjek za djelova- 
nje određen. Djelovanje pak shvaća kao »slobodno određenje slo- 
bode« (freie Bestimmung der Freiheit) pomoću moralnog zakona 
i umnog poretka svijeta. Moralni poredak svijeta kao carstvo 
»živih duhova« predstavlja podudaranje i sistem pojedinačnih 
slobodnih volja, koje povezane i ujedinjene moralnim zakonom 
u djelovanju nalaze svoje određenje i ozbiljenje. Moralni pore- 
dak svijeta nije jednostavan zbir ili vanjsko sumiranje pojedinaca 
nego izraz bitne čovjekove ljudskosti, tj. čovječnosti, koja vezuje 
i obavezuje čovjeka na moralno djelovanje i slobodu. 


Ma koliko nam se takav Fichteov humanizam činio apstrak- 
tnim, vrijedno je i danas ukazati na nj kao na nužnu pretpostav- 
ku Marxova »realnog humanizma« i povijesnom bitku primjere- 
nog ljudskog života. U tom smislu mi razumijemo i poznatu, ali 
ne dovoljno shvaćenu izjavu Friedricha Engelsa, da smo mi 
»socijalisti ponosni što potječemo. . . i od Kanta, Fichtea i Hege- 
la«. Kada kažemo, da ta Engelsova misao nije dovoljno shvaćena, 
pri tom mislimo upravo na nedovoljno shvaćenu i često zanema- 
renu činjenicu, da bez Kantova inteligibilnog svijeta, Fichteova 
moralnog poretka svijeta i Hegelove dijalektike apsoluta ne bi 
bila moguća ni Marxova misao komunizma kao realnog huma- 
nizma. Ovaj, kako je poznato, vuče svoje podrijetlo od utemelji- 
telja filozofijske antropologije Ludwiga Feuerbacha. Do svog 
filozofskog stajališta Feuerbach je pak, kao i Marx, došao raz- 
računavanjem s klasičnim njemačkim idealizmom. Feuerbach 
to priznaje poznatom izrekom, da je bog bila njegova prva mi- 
sao, um druga, a čovjek treća i posljednja misao. Od te posljed- 
nje Feuerbachove misli pošli su, kako u kritici klasičnog nje- 
mačkog idealizma, tako i u svojem misaonom razvoju, i Marx 1 
Engels. Misao o čovjeku kao polaznoj tački sve filozofije i svega 
misaonog života — povijesno-filozofijski gledano — pretposta- 
vlja prve dvije, a njeno razumijevanje pretpostavlja poznavanje 
prvih dviju misli, posebno u onom obliku u kojem se one nalaze 
razvijene na svojem vrhuncu u klasičnoj njemačkoj filozofiji. 
Jer, misao o čovjeku razvila se u konfrontiranju s mišlju o bogu 
i umu, još tačnije: ove su se pokazale kao misli samog čovjeka. 
Engelsova izjava implicira u sebi prije svega to povijesno-filozo- 

fijsko podrijetlo socijalizma i komunizma u klasičnoj njemačkoj 
filozofiji. 


Dok je Marxu i Engelsu, unatoč svoj kritici, koja uvijek pret- 
postavlja ono čega je ona kritika, klasična njemačka filozofija 
vrijedila kao prirodna pretpostavka njihova vlastitog nastanka, 
kao izvor humanističkog formiranja i kao bitno vrelo njihova mi- 
saonog razvoja, dotle je ona drugima u post-hegelovskom i našem 
pozitivističko-pragmatističkom razdoblju, pa čak i pojedinim 
»marksistima«, identična s kršćanskom metafizikom ili s »poli- 
tičkom romantikom«. Da to nije tačno, najbolje pokazuje upravo 
ono djelo koje se često nastoji diskvalificirati izrazom »politička 
romantika«, tj. Fichteovo djelo; to pokazuje ne samo Fichteov 
filozofski opus nego podjednako tako i njegov život. Jer, Fichte 
nije nikakav kabinetski mislilac ili pak naučenjak koji svoje misli 
razvija utopijski i nezavisno od aktualnih problema života. Fic- 
hteu je štaviše stalo prije svega do toga da »sadašnji svijet«, 
a ne »neki budući svijet« postane slobodan. Konkretni ljudski 
život može pak postati slobodnim samo pomoću uvida u ljudsko 
određenje, što ga čovjek dobiva po svojem ljudskom samobitku 
ili, kako Fichte kaže, po pripadništvu »nadosjetilnom svijetu« 
»čistih duhova«. Taj svijet, kako smo ranije vidjeli, nije ništa 
drugo nego »ćudoredni poredak svijeta«. Iz svoga pripadanja 
tom svijetu i iz razumijevanja tog pripadništva čovjek crpi svoju 
snagu i slobodu. Sloboda svakog pojedinca ograničena je po 
Fichteu samo mogućnošću slobode drugih, koji tu također oba- 
vezni da čine isto, tj. da svoju slobodu ograniče slobodom drugih. 


U tim Fichteovim razmatranjima nalazimo filozofski izražene 
ideje francuske revolucije od 1789. godine — sloboda, jednakost 
i bratstvo svih ljudi. One po Fichteu nisu samo pravo, nego i 
dužnost slobodnih ljudi, i to ne samo pravo i odgovornost za svo- 
ju slobodu nego također dužnost i odgovornost za slobodu dru- 
gih. Slobodnim potčinjavanjem ćudorednom zakonu slobode čov- 
jek zapravo uzdiže sebe na razinu ljudskog, jer to ga tek vezuje 
uz ljude i obavezuje za ljude. Stoga Fichteov humanizam nije ap- 
straktni, kako se pojedincima čini, nego univerzalni humanizam. 

Da Fichteov humanizam nije nikakva teorijska apstrakcija, 
koja bi se htjela prodati za najvišu praksu, a u biti ostati jalova 
spekulacija, pokazao je Fichte bezbroj puta svojim djelom i ži- 
votnim držanjem. Otuda ni ocjene, po kojima je Fichte samo 
»Inislilac slobode« (Dilthey) ili pak »fanatik slobode« (N. Hart- 
mann), ne pogađaju bit Fichteova životnog djela. Oduševljen Kan- 
tovom Kritikom praktičkog uma i idejama francuske revolucije, 
Fichte je razvio socijalnu etiku slobodne ljudske zajednice i etab- 
lirao svojevrsnu teoriju državnog socijalizma, zbog čega se on od 
Goethea do Luk4csa smatra izrazitim jakobincem, tj. predstav- 
nikom onih revolucionarnih demokrata, koji su, kako reče Le- 
njin, »Francuskoj dali najbolje uzore demokratske revolucije«. 

U objašnjenju naziva Der Geschlossene Handdelsstaat, dakle 
djela u kojem je Fichte 1800. godine filozofski rasvio svoju teoriju 
države kao privređivačke zajednice, čitamo: »Pravnu državu ob- 
razuje zatvorena množina ljudi koji stoje pod istim zakonom i 
istom najvišom prisilnom vlašću. Ta množina ljudi pak treba da 
je međusobno i za sebe ograničena na obostrano trgovanje i za- 
nat, a svatko tko ne stoji pod jednakim zakonodavstvom i pri- 
silnom vlašću, treba da je isključen iz učešća na onom saobraća- 
nju. Ona (množina ljudi) bi tada činila trgovačku državu, i to za- 
tvorenu trgovačku državu, kao što sada obrazuje zatvorenu pravnu 
državu« (J. G. Fichte: Der Geschlossene Handelsstaat; u većinom 
citiranom izdanju cjelokupnih Fichteovih djela, što ga je osigu- 
rao njegov sin Immanuel Hermann Fichte, od 1834. do 1846. to 
se djelo nalazi u trećem svesku, pa ga citiramo prema tom izda- 
nju; III str. 388). Taj spis nosi podnaslov: »Filozofski projekt 
kao dodatak nauci o pravu i proba politike koju ubuduće valja 
pružiti«. Samo djelo posvećeno je pruskom ministru von Stru- 
ensee, a raspravlja, između ostalog, o odnosu spekulativnog po- 
litičara prema praktičnom političaru ili kako uvod glasi, »o od- 
nosu umne države prema zbiljskoj i čistog državnog prava pre- 
ma politici« (ibidem, str. 397). 


Problemi, što ih je Fichte postavio u svojoj Zatvorenoj trgo- 
vačkoj državi većinom su i naši današnji problemi, iako izrazi 
i formulacije nisu uvijek najsretnije izabrani. Zar prijelaz od 
»zatvorene pravne države« na proizvođačku zajednicu ili, kako 
Fichte kaže, na zatvorenu trgovačku državu na primjer nije 
centralni problem suvremenih država? 


Riječ država u Fichtea znači zajednicu, a ne puki aparat sile. 
Ovaj je Fichteu identičan s vladom (die Regierung), a ne s drža- 
vom (der Staat). Otuda Fichte ne govori o odumiranju države 
nego o odumiranju vlade. Poznata je njegova izreka, da je svrha 
svake vlade da vladu učini suvišnom. Država pak ima da se raz- 
vije od pravne države u zbiljsku zajednicu. Ona ne smije ostati 
ni pri postojećem stanju ni kod pukih proklamacija, nego ima 
da osigura pravednu raspodjelu rada, da razvija kulturu i obra- 
zovanje naroda, da organizira sve snage svojih građana za sreću 
i blagostanje čitave ljudske zajednice i svih pojedinaca u njenim 
okvirima, itd. Nasuprot shvaćanju po kojem država nema pravo 
da pita za pravni temelj privređivanja svojih građana nego samo 
da čuva njihova lična prava i vlasništvo, Fichte tvrdi da je upra- 
vo »određenje države, da svakome tek dade svoje, da svakoga 
tek postavi u njegovo vlasništvo, i tek zatim da ga pri tome 
čuva« (ibidem, 399.). Od Platona preko Fichtea do naših dana 
smisao filozofije politike sastoji se u zahtjevu za ozbiljenjem i- 
deje pravednosti u državi. Pravednost već za Platona znači, da 
svako radi svoje, tj. ono za što je tko sposoban. To kao i razvoj 
pojedinčevih dispozicija u sposobnosti ima po Fichteu da osigu- 
ra država. 

U veoma interesantna Fichteova razmatranja, po kojima 
država svakom građaninu treba da osigura korišćenje svih pro- 
izvoda prema njegovu radu (gegen seine Arbeit, usp. ibidem 
440), kao ni u razmatranja drugih pojedinačnih problema ovdje 
ne možemo ulaziti. Njihova se rješenja u osnovi temelje na 
Fichteovoj teoriji vlasništva. Interesantno je i značajno, da sam 
Fichte teoriju vlasništva smatra temeljem svih drugih tvrdnji 
i da svoju teoriju vlasništva razvija u suprotnosti prema tada 
postojećim pojmovima o vlasništvu kao isključivom posjedu 
neke stvari. On kaže: »u suprotnosti prema toj (postojećoj) 
teoriji naša teorija stavlja prvo i izvorno vlasništvo, temelj sva- 
kog drugog vlasništva, u isključivo pravo na jednu određenu 
slobodnu aktivnost (Tatigkeit). Ta slobodna aktivnost pak mo- 
že biti odrediva i određena (bestimmbar und bestimmt)«, i to 
»ili samo pomoću objekta, na koji se odnosi« »ili pomoću sebe 
same, pomoću svoje vlastite forme (njenog načina i vrste, njene 
svrhe itd.) bez ikakvog obzira na objekt« ili konačno »pomoću 
obojeg: pomoću svoje vlastite forme i pomoću objekta na koji 
se odnosi« (usp: ibidem, 441—442). Dakle, umjesto vlasništva 
utemeljenog na bilo kojoj stvari, Fichte utemeljuje svako vlas- 
ništvo na vlastitoj djelatnosti odnosno »određenoj slobodnoj 
aktivnosti« kao izvornom vlasništvu, koje je kao slobodno o- 
graničeno jedino jednakošću i slobodom svih drugih članova 
zajednice. 


Interesantan je način, na koji Fichte osigurava slobodnu 
djelatnost u državi. Ona se dijeli u grane djelatnosti koje unu- 
tar države čine vlasništvo klase (Eigentum der Klasse) odnosno 
staleža, koji se tom granom djelatnosti bavi. Osiguranje »vlas- 
ništva« za izdržavanje života u pojedinim granama garantira po 
Fichteu država, tj. zajednica. Da bi država mogla osigurati iz- 
državanje života, ona mora imati pregled ne samo nad brojem 
grana djelatnosti i nad brojem onih koji se bave tim djelatnos- 
tima, nego se mora prema inozemstvu zatvoriti u sebe kao tr- 
govačka država. Na drugoj strani čitav »poznati svijet« Fichte 
promatra »kao jednu jedinstvenu veliku trgovačku državu«, šta- 
više kao »veliku trgovačku republiku« (usporedi ibidem, 450 i 
502), koja u zajednici sa svim drugim narodima čini »svjetski 
trgovački sistem« (Welthandelssystem). Nakon ozbiljenja toga 
sistema novine po Fichteu neće više pisati o »ratovima i bitkama, 
ugovorima o miru i savezima«, a naučenjaci i umjetnici svih 
nacija međusobno će razviti najslobodniju suradnju, jer znanost, 
i jedino ona, tada će povezivati ljude. »Tu vezu« pomoću zna- 
nosti, naime, »neće ukinuti nikakva zatvorena država«, nego 
će je štaviše učvršćivati i razvijati, jer »proširenje znanosti u- 
jedinjenom snagom ljudskog roda potpomaže čak i njene posebne 
zemaljske svrhe« (usporedi ibidem od 510—513). 


Fichte je mislio, da je ozbiljenje »svjetskog trgovačkog sis- 
tema« i internacionalne ljudske zajednice moguće samo i jedino 

onda, ako se države razviju kao »narodi i nacije« (Volker und 
Nationen), tj. samo onda, ako je »bilo gdje prisutno čvrsto obra- 
zovanje nacije koje bi međusobnim ophođenjem naroda moglo 
prijeći i sjediniti se u svestrano, čisto ljudsko obrazovanje« (ibi- 
dem, 512). Tu je dakle misaona i sadržajna veza između Govora 
njemačkoj naciji i Zatvorene trgovačke države — štaviše, mogli bi- 
smo reći, između tih kasnijih i onih ranijih spisa, koje je mladi Fi- 
chte posvetio francuskoj revoluciji i anonimno objavio 1793. god. 
pod nazivom Beitrige zur Berichtigung der Urteile des Publikums 
tiber die franzosische Revolution i Zuriickforderung der Denkfrei- 
heit von den Fiirsten Europas, die sie bisher unter-driickten. .. Već 
u tim napisima Fichte najavljuje, da su »vremena barbarstva 
prošla« (die Zeiten der Barbarci sind vorbei), a u Određenju 
čovjeka i Zatvorenoj trgovačkoj državi govori o proširenju car- 
stva uma i slobode na sve narode i države (usporedi Odabrane 
filozofske rasprave str. 121 i Gesamtausgabe 111, 393). Mada je 
tačno, da je naročito u tim Fichteovim spisima sadržan utjecaj 
francuske revolucije, pogrešno je misliti, da Fichteov humani- 
zam, kozmopolitizam i internacionalizam proizlaze isključivo iz 
oduševljenja za francusku revoluciju, kao što je pogrešno nje- 
gove Govore njemačkoj naciji tumačiti isključivo porazom Ni- 
jemaca u godinama 1807—1808. 


Mi smo upravo vidjeli, da je Fichte već u Zatvorenoj trgovač- 
koj državi ozbiljenje internacionalne ljudske zajednice uvjetovao 
»obrazovanjem nacije« — u tome se nacija razlikuje po Fichteu 
od naroda — obrazovanjem, koje bi »bilo gdje« (irgendwo) bilo 
prisutno i omogućilo prijelaz »u svestrano, čisto ljudsko obra- 
zovanje«. Iako se može vjerovati, da je 1793. godine Fichte sma- 
trao, da je takvo obrazovanje više prisutno u Francuskoj nego 
u bilo kojoj drugoj tadašnjoj državi. Međutim, 1800-te on saop- 
ćava, da se u tom pogledu »ne nalazimo nigdje kod kuće« (III, 
512), tj. da nijedna tadašnja nacija nije u stanju da uzmogne pos- 
tići sjedinjenje naroda u univerzalno čovječanstvo. Sigurno je, da 
su Napoleonovi osvajački ratovi ojačali tu spoznaju, kao što je 
kulturna i politička povijest Njemačke, prije svega Pruske, na 
drugoj strani razvila u Fichtea nadu, da uspostavljanje istin- 
skog ljudstva ovisi o kulturnoj obnovi i razvoju »njemačke na- 
cije«. Pa ipak Govori njemačkoj naciji od 1807/1808. su produ- 
žetak ranijih Fichteovih misli o razvoju internacionalnog ljud- 
stva pomoću i na primjeru jedne određene nacije, a ne pred- 
stavljaju puko veličanje jednog naroda. Oni nisu, to posebno 
ističemo, primarno ni plod »političke romantike« ni momental- 
nog nacionalnog osjećanja jednog pripadnika pobijeđene nacije, 
nego su prije svega konsekvencija Fichteova shvaćanja, da tek 
razvijene i izgrađene nacije omogućuju kako istinski život slo- 
bodnih pojedinaca, tako i obrazovanje istinskog kozmopolitiz- 
ma i kulturne internacionalne zajednice slobodnih ljudi. Izgrad- 
nja »čisto čovječnog« čovječanstva pretpostavlja političku sa- 

imostalnost i kulturnu razvijenost nacija, kao što ova pretpostav- 
lja razvijene individuume i njihovu slobodnu samodjelatnost 
(Selbsttatigkeit), tj. slobodnu aktivnost samog individuuma u 
skladu s općim osjećajem i ispunjenjem dužnosti i ljudskog 
određenja (o tome je bilo ranije riječi). Što se pak tiče nacije i 
njenog utjecaja na druge narode, Fichte misli da »pojedini na- 
rod može biti sasvim pokvaren, tj. sebičan. . . i pri tome ipak 
ne samo opstojati, nego štaviše izvanjski praviti sjajna djela« 
(usp. VII, 271). On osuđuje »ono meko vođenje uzda države 
koje se stranim riječima naziva humanost, slobodarstvo i popu- 
larnost, a koje je na njemačkom jeziku ispravnije zvati mlita- 
vost i ponašanje bez časti« (Schlaffkeit und ein Betragen ohne 
Wiirde, Reden an die deutsche Nation, VII, 270). Fichte doduše 
ističe, da on govori Nijemcima, tačnije: »samo o Nijemcima i za 
Nijemce kao takve« (bloss von Deutschen und fiir Deutsche 
schlechtweg, VII, 266), ali odmah dodaje da on »pretpostavlja 
takve slušaoce koji su skloni da vlastitim očima vide stvari« 
koje su tu prisutne i da posjeduju hrabrosti da »pošteno prizna- 
ju što vide«, da »mirno, hladno i slobodno prodru« u to, da to 
»rastave u njegove sastavne dijelove« i da odvažno »izdrže«, jer 
»čast, sloboda i samostalnost« za njih nisu prazne riječi (usp. 
VII, 267—269). 


Pitajući za temelj na kojem je počivao dosadašnji poredak 
stvari i zašto je bila nužna njegova propast, Fichte ujedno traži 
uvjete koji će omogućiti »stvaranje sasvim novog poretka stva- 
ri«, tj. osnov na »kojem će se potonula nacija uspraviti za novi 
život« (VII, 272). Značajan je uvid što ga je Fichte stekao u 
istraživanju temelja dosadašnjeg poretka stvari. Taj uvid glasi: 
»U svim dosadašnjim ustavima učešće na cjelini bilo je poveza- 
no s učešćem pojedinca na sebi samom, posredstvom takvih 
saveza, koji su bilo gdje tako sasvim rastrgani, da gotovo više 
nije bilo nikakvog učešća na cjelini« (ibidem). Stoga će ovdje 
nacije, tj. »potpuna promjena dosadašnjeg odgoja« i obrazova- 
nje građana »za sasvim novi život« biti jedino sredstvo koje će 
održati naciju .na životu i razviti je u cjelinu, tj. u zajednicu, 
koja živi i napreduje pomoću razvoja svih svojih pojedinačnih 
članova i objedinjavanjem njihovih snaga i interesa. Obrazova- 
nje za Fichtea ne znači »obrazovanje nekog posebnog staleža, 
nego obrazovanje nacije uopće kao takve, i bez ikakvog izuzima- 
nja pojedinih njenih članova« (ibidem, 277). 


Pri svemu tome Fichte posebno ističe njemačku naciju i njem- 
stvo (die Deutscheit), što je bez sumnje jednim dijelom uvje- 
tovano, tadašnjim stanjem njemačkog naroda kako vojno-po- 
litičkim, tako i povijesno-kulturnim stanjem. On je, međutim, 
i u tome, kako smo ranije istakli, vođen svojom idejom univer- 
zalnog ljudstva, a obnavljanje i razvijanje nacionalne svijesti 
smatra nužnim prolaznim stupnjem uključivanja svojih članova 
u internacionalnu ljudsku zajednicu. Otuda je, kao i u slučaju 

Friedricha Nietzschea, historijski netačno, a idejno i politički 
štetno Fichtea toga razdoblja prepustiti nacističkim teoretiča. 
rima i njihovim rasističkim tumačenjima, jer bi to označavalo 
»mlitavost«, rekao bi Fichte, vlastitog duha, »ponašanje bez 
časti« i naučne savjesti. 


Govori njemačkoj naciji zapravo su nastavak predavanja o 
Osnovnim značajkama suvremenog doba iz godine 1804—1805, 
na koja smo ranije ukazali kao na Fichteovu filozofiju povijesti. 
Fichte sam podsjeća u Prvom govoru, da je već u spomenutim 
predavanjima najavio svoje Govore. . , , te da je tamo pokazao, 
da »naše doba stoji u trećem glavnom odsjeku ukupnog svjet- 
skog vremena«, tj. u trećoj epohi svjetske povijesti koju — u ra- 
zlici prema prvoj epohi nedužnosti i bezuvjetne vladavine uma 
pomoću instinkata, te drugoj epohi pozitivnih sistema nauke ži- 
vota, koji nigdje ne idu do posljednjih temelja, te stoga ne mo- 
gu osvjedočiti čovjeka u istinitost svojih iskaza nego preobra. 
žavaju instinkt uma u autoritet vanjske prisile, slijepe vjere i 
bezuvjetne poslušnosti, čime počinje stadij »grijeha« (Siuinde) 
— karakterizira »položaj potpune grešnosti« (der Stand der 
vollendeten Siindhaftigkeit), to znači oslobađanje od svih au- 
toriteta i uma uopće, pa ga Fichte označava »razdobljem apso- 
lutne ravnodušnosti spram svake istine i potpune neobavez- 
nosti« te »puke osjetilne korisnosti«. U Govorima. . . , dakle svega 
tri godine kasnije, Fichte misli da je to razdoblje »bilo gdje pot- 
puno prošlo i završilo se. Sebičnost je«, kaže Fichte, »bilo gdje 
pomoću svoga potpunog razvitka uništila samu sebe time što 
je povrh toga izgubila svoju vlastitost i njenu samostalnost«. 
To uništenje sebičnosti (die Vernichtung der Selbstsucht) po- 
moću njenog potpunog razvoja vrijedi ne samo za pojedinca nego 
također i za državu, a predstavlja »našu pravu sadašnjost« i 
»pravo polazište mojih Govora«, zaključuje Fichte. I dalje: »ja 
bih prije svega želio pokazati kako i zašto takvo jedno uništenje 
sebičnosti nužno slijedi iz njenog najvišeg razvitka« (VII, 270). 


To je ujedno i preduvjet za četvrtu epohu svjetske povijesti 
koju karakterizira priznanje istine kao onog što je najviše, a 
koja sama pak predstavlja početak »opravdanja« »grijeha«, to 
opravdanje koje će se tek u petoj epohi potpuno dovršiti kao 
»posvećenje« (die Heiligung) — mi smo već naučili Fichtea filo- 
zofski, a ne religijski čitati, (usporedi gore). To je razdoblje, u 
kojem »čovječanstvo izgrađuje samo sebe sa sigurnom i nepo- 
grešivom rukom do tačnog otiska uma (usp. prvo predavanje o 
Osnovnim značajkama suvremenog doba). U Govorima... Fich- 
te misli, kako smo spomenuli, da je već počela četvrta epoha 
svjetske povijesti. Svoj novi poduhvat on ovako opravdava: 
»Tko je jednom poduzeo da protumači svoje vrijeme, taj mora 
sa svojim tumačenjem pratiti također i njegov napredak, uko- 
liko ono poprima takav napredak; i tako mi postaje dužnošću, 
da pred istom publikom, pred kojom sam nešto i označio kao sa- 

dašnjost; to isto primam kao prošlo nakon što ie orio prestalo bit! 
sadašnjost« (VII, 264). Na drugoj pak strani ukupni a 
ja čovječanstva ne smjera ništa drugo »nego povratak ka svo- 
jem izvoru. Samo što čovječanstvo taj put treba prevaliti na 
svojim vlastitim nogama«, kaže Fichte u prvom predavanju iz 
godine 1804/05. Time je u Fichtea izražena prva misao povijes- 
nosti, koja i ne znači ništa drugo nego neprestano posuvre- 
menjenje početka i konca, izvora i rezultata, prošlosti, sadašnjo- 
sti i budućnosti, tj. njihovu prisutnost na svakom koraku puta i 
na svakom stupnju razvoja čovječanstva. U tom smislu mi ra- 
zumijemo Fichteove riječi: »I zora novog svijeta već se pojavila, 
ona već pozlaćuje vrhove bregova i predskazuje dan koji tu tre- 
ba doći. Ja želim, koliko ja to mogu, dohvatiti zrake te zore i 
zbiti ih u zrcalo, u kojem neutješno vrijeme nazire sebe, da bi 
vjerovalo, da je još tu, da u njemu ono prikazuje svoju pravu 
jezgru, te da razvoji i oblici toga zrcala prelaze pred njim u 
proročanskom liku« (VII, 279). Otuda i razvijena sebičnost na- 
cionalne svijesti predstavlja samo jedan od stupnjeva u raz- 
voju čovječanstva; jer, kao što obrazovani slojevi nacije po prvi 
puta po Fichteu služe izgradnji čitave nacije, tako i sama nacija 
ima da služi izgradnji i napretku čitavog čovječanstva (usp. VII, 
278), a kao što obrazovanje po Fichteu ne smije postati privile- 
gijom pojedinog sloja nego mora obuhvatiti čitavu naciju kao ta- 
kvu, tako se ni obrazovanje čovječanstva ne može ograničiti na 
pojedine narode nego mora obuhvatiti čovječanstvo kao takvo. 


Ovdje ne možemo ulaziti u kritiku i nedostatke, a ponegdje 
i pogrešna rješenja svih onih problema, koje je Fichte razvio u 
svojem genijalnom djelu. Umjesto toga, završit ćemo ponovnim 
ukazivanjem na Fichteov univerzalni humanizam kao nužnu 
pretpostavku Marxova »realnog humanizma« i na njegovu filo- 
zofiju povijesti kao prvi oblik povijesnog mišljenja, koje u ma- 
terijalističkoj dijalektici konkretnog povijesnog totaliteta nalazi 
svoj produžetak i najviše ozbiljenje. 

MISAO | ZBILJA 


KRITIKA U SOCIJALIZMU 


Gajo Petrović 


I 


U posljednje vrijeme kod nas se mnogo raspravlja o kritici. 
U tome nema ništa loše, ako se pri tom ne zaboravlja da je ipak 
bolje i važnije prakticirati kritiku nego govoriti o njoj, a da je 
čak i aktivno prakticiranje kritike samo dio revolucionarne kri- 
tičke prakse. 

U diskusijama koje se vode o kritici često dolazi do raznih 
nesporazuma, pri čemu nesporazumi u diskusijama o kritici u 
socijalizmu ponekad nastaju upravo zbog nesporazuma oko 
kritike uopće. Zato nije na odmet da se najprije kaže nešto o 
kritici uopće. Nije potrebno striktno definirati kritiku; bit će 
dovoljno da se učine uvodne napomene o njoj. 


Kada je riječ o kritici, treba prije svega istaći da je kritika 
svojstvena čovjeku u tom smislu što samo čovjek može biti su- 
bjekt kritike. Subjekt ili nosilac kritike ne može biti ni neživo 
biće, ni biljka, ni životinja. Samo čovjek može biti kritičar. Ali 
nije čovjek izuzetan samo u tome što jedino on može biti sub- 
jekt kritike. Samo čovjek može biti i objekt kritike. To ne znači 
da mi možemo misliti, govoriti i pisati samo o čovjeku (pojedin- 
cu, društvenoj grupi, društvu) ili o raznim aspektima njegova 
života. Predmet čovjekove spoznaje i preobražavalačke djelat- 
nosti može biti i neljudska priroda. Može se napisati rasprava o 
ribama u Kvarneru ili, općenitije, o flori i fauni Jadranskog 
mora, može se donekle utjecati i na izmjenu biljne i životinjske 
populacije Jadrana, ali smiješan bi ispao netko tko bi se podu- 
hvatio toga da napiše ili izvrši »kritiku Jadranskog mora«. Kri- 
tizirati se mogu samo nečije koncepcije o i, općenitije, »teorij- 
ski« ili »praktički« stav prema Jadranskom moru. Drugim rije- 
čima, Jadransko more može se kritizirati samo u onoj mjeri u 
kojoj je ono čovjekovo djelo. Prema tome, kada je riječ o kritici, 
to je djelatnost u kojoj se samo čovjek može pojaviti i kao su- 
bjekt i kao objekt. 

Ali nije sve u tome što se samo čovijek mož javiti 
subjekt i kao objekt kritike; čovjek i može i MORA do u 
javi kao kritičar. Ovim »mora« ne želim izraziti nikakvu vanj- 
sku prisilu, pa čak ni neku unutrašnju moralnu obavezu, nego 
samo odnos bitnog uvjetovanja: kritičnost je jedna od pretpos- 
tavki čovječnosti. Drugim riječima, čovjek je čovjek između 
ostalog upravo toliko koliko se kritički odnosi prema društvu u 
kojem živi, prema drugim ljudima i prema samome sebi. Čov- 
jek koji se ne bi kritički odnosio prema ljudskom mediju svoje eg- 
zistencije, životario bi na nivou životing&, mašine ili robota. 
Prema tome, ukoliko je čovjek čovjek, on je također kritičar sama 
sebe i svog su-čovjeka. Isto tako, ukoliko je čovjek čovjek, on je 
nužno i predmet kritike, svoje vlastite i drugih ljudi. Čovjek je 
»među ostalim«, ali bitno, kritičko i samokritičko biće. Čovjek 
koji bi mogao da živi bez kritike i samokritike bio bi savršeni i 
za sva vremena završeni bog. Čovjek koji bi mogao da živi bez 
kritike drugih ljudi, bio bi bogom nadahnuti, svima superiorni 
genije. Usput napominjem: kada upotrebljavam riječ »samokriti- 
čan«, ne ispuštam iz vida da je ona bila zloupotrebljena u praksi 
staljinizma gdje je »samokritika« često značila svojevrsno samo- 
pljuvanje iznuđeno od drugih. Ali ja je ne upotrebljavam u tom 
smislu, nego u onom izvornom. 


Ako insistiram da je čovjek kritičko i samokritičko biće, ne 
želim reći da je čovjek samo to i da je kritika i samokritika je- 
dini oblik ili način čovjekova bivstvovanja, odnosno djelovanja. 
Ne želim tvrditi ni da je to »najodlučniji«, »najvažniji« ili »od- 
ređujući« način čovjekovoga bivstvovanja. Ali mislim da je kri- 
tika i samokritika jedan od konstitutivnih momenata svakog 
ljudskoga bivstvovanja. Čovjek ne može bivstvovati i djelovati 
kao čovjek ukoliko nije kritičan i samokritičan. Svaka doista 
ljudska djelatnost nužno ima jednu kritičku komponentu ili 
aspekt kao svoj sastavni dio i kao pretpostavku. 


U svakodnevnom govoru pod kritikom se često misli samo na 
izricanje negativnog suda o nečemu ili upućivanje na nedostat- 
ke koje treba ukloniti. Takvo shvaćanje ne će uglavnom nitko 
ozbiljno uzeti u književnosti. Netko tko bi mislio da je knji- 
ževna kritika samo izricanje negativnih sudova, bio bi svakome 
smiješan. Međutim, tu i tamo neki misle da u sferi društvenog 
života ili u marksističkoj teoriji kritizirati znači samo govoriti 
nešto negativno, poricati, razarati, rušiti. Mislim da ovakvo 
vulgarno shvaćanje kritike nema osnova. Ne opravdava ga ni 
etimologija riječi »kritika« (koja dolazi od »krinein«, što znači 
suditi), ni dosadašnja upotreba te riječi u filozofiji, nauci i umjet- 
nosti ni njena upotreba u djelima K. Marxa i drugih značajnih 
marksista. Kritika nije samo negativni sud ili poricanje, nego 
je kritičko ono razmatranje koje nastoji da prodre do biti poja- 
ve, da je sagleda i u njenim bitnim ograničenostima i nedostaci- 
ma i u njezinim pozitivnim razvojnim mogućnostima. 

Kad kažem da kritičko razmatranje sagledava jednu pojavu 
i u njenim bitnim ograničenostima i nedostacima, i u pozitivnim 
razvojnim mogućnostima, onda tu nije nevažna ni riječ »bitni«. 
Jer takvo lučenje »pozitivnoga« i »negativnoga« u pojavama ko- 
je ostaje na površini pojavnosti također nije kritika u punom 
smislu te riječi. Nije kritika kad se jednostavno nabrajaju »ne- 
dostaci« i pozitivna »dostignuća«, nego je kritika u tome da se 
prodre do biti pojave, da se otkriju njene bitne odlike, razvoj- 
ne tendencije i mogućnosti, da se otkriju njene bitne ograniče. 
nosti i njena bitna o$vorenost budućnosti. 


Ponekad se misli da je kritika sama sebi svrha i da ona može 
da se odvoji od ostalih ljudskih djelatnosti. No kritika radi 
kritike, ukoliko je uopće moguća, nije doista ljudska kritika. 
Kritika je djelatnost koja je nužno usmjerena na revolucionar- 
no djelo, na stvaralačku praksu, na slobodni ljudski čin kojim 
čovjek stvara samoga sebe i svoj svijet. Ali kritika nije samo 
čista teorijska pretpostavka praktične djelatnosti. Ona je i sama 
oblik stvaralačkog djela, sastavni dio kompleksne ljudske prak- 
se. Ako kritika ne smije i ne može ostati kod same sebe, ako je 
ona jedan od aspekata revolucionarnog mijenjanja svijeta, to ne 
znači da je ona dužna ne samo da bitno osvijetli svoj predmet 
i pruži platformu za njegovo mijenjanje nego i da predloži tako- 
zvane »konkretne mjere«. Svatko bi se smijao književnom kri- 
tičaru koji bi dao pjesniku konkretne prijedloge kako da svoje 
stihove izmijeni na bolje. Pa ipak, tu i tamo može se susresti 
shvaćanje da kritika društvenih pojava nije dobra (konstruktiv- 
na, pozitivna, zdrava itd.) ako ne završava sa sasvim konkretnim 
prijedlogom, recimo, za nove zakonske propise. Da ne bude ne- 
sporazuma, naglašavam: kritika svakako teži ka mijenjanju svi- 
jeta i pokazuje smjer ili pravac mijenjanja. Ali bilo bi pogreš- 
no misliti da bitna kritika u bilo kojoj sferi mora da svrši u 
nekim konkretnim prijedlozima. 


i 


Nakon općih napomena o kritici, možemo prijeći na kritiku 
u socijalizmu. Prije svega, treba podsjetiti da termin ili riječ »so- 
cijalizam« ima vrlo mnogo raznih značenja. U ovom radu po 
socijalizmom mislim jedan određeni društveni poredak i odre- 
đeni društveni pokret koji se zalaže za ostvarenje takvog po- 
retka. Društveni poredak o kojem je riječ nije socijalizam u onom 
tradicionalnom, u staljinizmu ozakonjenom (premda ne samo 
staljinističkom) smislu, prema kojem je socijalizam samo niža 
faza komunizma, nego u onom širem smislu u kojem je socijali- 
zam, kao i komunizam, humanističko, doista ljudsko društvo 
koje nastaje kao negacija kapitalizma i nehumanoga klasnog 
društva uopće. 

U socijalizmu, kao i u svim dosadašnjim društvima, čovi 
može biti čovjek samo ukoliko je kritičko i samokritičko ia 
Ali ne samo da čovjek u socijalizmu, kao i u svim ostalim druš- 
tvima, može i treba da bude kritičko i samokritičko biće nego 
on to može i treba da bude više nego u bilo kojem dosadašnjem 
društvu. To je moguće zato što je socijalizam za razliku od svih 
dosadašnjih društava u biti (pa prema tome to može i treba da 
postaje sve više i faktično) samokritičko društvo. Sva dosadaš- 
nja društva bila su rascijepljena na klase i slojeve s bitno sup- 
rotnim interesima. Predstavnici vladajućih, eksploatatorskih kla- 
sa redovno su se zalagali za održanje postojećeg poretka, dok su 
se potlačeni i eksploatirani nemoćno mirili s njim, tek povreme- 
no poduzimajući najčešće nerealne pokušaje njegova revolu- 
cionarnog mijenjanja. Tako društvo kao društvo nije moglo zauze- 
ti samokritički stav prema sebi, bar ne u smislu bitne samokriti- 
ke. Ono je moglo biti samokritičko samo u smislu parcijalnog 
ispravljanja nekih pojedinosti, aspekata, strana, u okviru bitnih 
odlika postojećeg društva. 


Proletarijat je prva eksploatirana klasa u historiji koja je 
mogla postati nosilac revolucionarnog rušenja postojećeg poret- 
ka i izgradnje jednog novog, višeg društva, u kojem će biti negi- 
ran i on sam kao klasa. Socijalističko društvo, upravo zbog toga 
što u njemu nema ni eksploatatorskih ni eksploatiranih klasa, 
može i treba da bude zajednica slobodnih ličnosti, dakle, bitno 
samokritičko društvo koje zajedničkom djelatnošću svih svojih 
članova ne sagledava i uklanja samo pojedine nebitne nedostat- 
ke, nego može da revolucionarno mijenja sve ono što je preživje- 
lo i treba da ustupi mjesto nečem višem i boljem. Upravo zato 
što je socijalističko društvo takvo, ono ne treba da izvana po- 
klanja ili omogućuje pravo na kritiku i samokritiku svojim 
članovima, nego slobodne ličnosti socijalističkog društva mogu 
i treba da same izbore i ostvare znatno radikalniji i konsekven- 
tniji kritički odnos prema samima sebi i prema društvu kao cje- 
lini nego što ga je imao bilo tko u bilo kojem ranijem društvu. 


Ponekad se postavlja pitanje tko sve smije, može i treba da 
bude subjekt kritike u socijalizmu. Mislim da već iz onog što je 
dosad rečeno proizlazi da kritičar u socijalizmu i smije, i može, 
i treba da bude svaki graditelj socijalizma i da nema nikoga tko bi 
smio, mogao ili trebao biti lišen prava da kritizira, kao što ne- 
ma nikoga tko bi trebao ili smio da ometa druge u vršenju prava 
na kritiku. O tome je dobro rekao u jednoj prilici drug Tito još 
1945. godine: »Nemojte misliti da ja govorim o slobodnoj kritici 
tek onako, a da zatim može doći netko i reći vam: nemate pravo, 
i strpati vas u zatvor. Ja vas upozoravam: ako bi se našao netko 
tko bi tako što zamjerio, bio to narodni odbor ili kakav drugi 
organ narodne vlasti ili vojnik, on tada čini bezakonje. On Inora 
biti kažnjen. Vi imate prava da kritikujete, da kažete šta ne va- 

lja. U vašem selu i odboru vi imate pravo da smjenjujete one 
ljude za koje znate da ne valjaju. Takvu vlast mi hoćemo«.* 


Drugo je pitanje ima li svatko jednake mogućnosti ili pretpo- 
stavke za kritiku. Bilo bi svakako pogrešno tvrditi da je svaki 
pojedinac jednako sposoban za svaku vrstu kritike i za kritiku 
uopće. Kompleksne pojave može svakako dublje i uspješnije 
kritizirati netko tko posjeduje više znanja, sposobnosti i smiono- 
sti. Bilo bi smiješno poricati postojeću faktičnu nejednakost 
među ljudima u sklonostima, razvojnim mogućnostima i dosti- 
gnutom intelektualnom nivou. Ali bilo bi pogrešno misliti da 
pravo na kritiku treba raspodijeliti među ljude u proporciji s 
njihovim teorijskim znanjima i sposobnostima, tako da bi onaj 
tko posjeduje veće pretpostavke za dublju, dosljedniju i radi- 
kalniju kritiku, imao ujedno i veće pravo na kritiku. Iz većih 
pretpostavki za kritiku proistječe veća odgovornost, ali iz te ve- 
će odgovornosti ne proistječu veća prava. Oni koji više znaju i u- 
miju, imaju i veću dužnost da se bore za svoje poglede, ali za pri- 
hvaćanje svojih pogleda treba da se svi izbore na isti način: putem 
ravnopravne razmjene mišljenja i kroz demokratske oblike od- 
lučivanja. 

Premda je sve to uglavnom više manje jasno i premda, koli- 
ko mi je poznato, nitko kod nas nije tvrdio ništa suprotno, tu i 
tamo su se u posljednje vrijeme mogli čuti glasovi kao da poneki 
društveni slojevi ili profesije kod nas prisvajaju sebi veće pravo 
na kritiku ili čak potpuno monopoliziraju kritiku. Tu i tamo 
moglo se na primjer čuti da naši filozofi, ili čak i uže — časo- 
pis Praxis i njegova redakcija, prisvajaju sebi izuzetno pravo, 
pa čak i monopol da budu jedini kritičari. U vezi s tim podsjetio 
bih da u uvodniku prvog broja časopisa Praxis piše među osta- 
lim i slijedeće: »Mislimo da nitko nema monopol ni izuzetno 
pravo na bilo koju vrstu ili područje kritike. Nema nijednog 
općeg ni specijalnog pitanja koje bi bilo samo unutrašnje pi- 
tanje ove ili one društvene grupe, organizacije ili pojedinca«. 
I dalje: »Ako naš časopis »prisvaja« pravo na kritiku koja nije 
ograni čena ničim izuzev prirode kritizirane stvari, to ne znači 
da za sebe tražimo privilegirani položaj. Smatramo da »privi- 
legij« slobodne kritike treba da bude opći.« Također: »Ako sve 
može da bude predmet kritike, od toga ne smije biti izuzet ni 
časopis Praxis.« 


Kad se ovako citiraju tekstovi gdje se naši filozofi dosljed- 
no zalažu za to da kritika bude »opći privilegij«, što znači da 
nitko ne bude privilegiran, a pogotovu da nitko nema monopol 


* O istoj temi u istom duhu, samo drukčijim riječima, govorio je drug 
Tito 1965. godine u Srijemskoj Mitrovici: »Svakog čovjeka mi moramo posma- 
trati i kao subjekta socijalističkog društva. Jer, u našem društvu čovjek 
nije objekt, već.subjekt, i mi o tome moramo voditi računa, naročito sada 
kada treba da savladamo razne teškoće.« 

kritike, onda se ponekad može čuti zanimljiv prigovor. Kaže se 
da oni koji ovako teorijski proklamiraju pravo na kritiku, zapra- 
vo praktički prisvajaju monopol, ili, u najmanju ruku, privilegije. 
U ovom prigovoru »ima nešto«, pitanje je samo šta. Tačno je da 
ljudi (pojedinci, društvene grupe, slojevi itd.) mogu biti neiskre- 
ni, pa mogu izjavljivati jedno, a raditi drugo. Moguće je, na 
primjer, da se netko upiše u antialkoholičarsko društvo, a da 
kod kuće redovno pije vino. Da bi se to ostvarilo, potrebna je 
jedna određena pretpostavka, naime, treba imati novac za vino, 
što svakako nije mnogo. Moguće je, također, da netko u principu 
osuđuje posjedovanje i upotrebu automobila, a da ipak nabavi 
automobil, drži ga u garaži i vozi se njime. Za takvu nekonsek- 
ventnost potrebna je jedna pretpostavka koja je već malo teža 
i kompliciranija, treba kupiti auto i moći ga održavati. Isto je 
tako moguće da netko proklamira pravo kritike za svakog, a da 
u stvari sam sačuva monopol za sebe, onemogućavajući svakoga 
drugoga da kritizira. Međutim, i tu treba da budu ispunjene neke 
pretpostavke. Takva neiskrenost ponašanja moguća je samo za 
nekoga tko doista ima moć da svima drugima onemogući izno- 
šenje slobodne kritike. Ali, nije li malo pretjerano tvrditi da naši 
filozofi takvu vlast posjeduju? 


II 


Ne pita se samo tko može biti subjekt kritike, pita se tako- 
đer tko ili što može da bude predmet kritike. U spomenutom u- 
vodniku časopisa Praxis rečeno je da filozofija treba da bude 
»misao revolucije: nepoštedna kritika svega postojećega, huma- 
nistička vizija doista ljudskog svijeta i nadahnjujuća snaga re- 
volucionarnog djelovanja.« Kao mogući predmet kritike ovdje 
je označeno sve postojeće. U vezi s tim čuo se prigovor da je to 
»negativan« ili »negatorski« program, da je to program sveopće 
destrukcije u kojemu nema ničega pozitivnog. Također je pri- 
mijećeno da je princip nepoštedne kritike svega postojećeg ne- 
kad možda bio progresivan i revolucionaran, ali da on ne vrijedi 
za nas danas i da njegovo proklamiranje u našim uvjetima ima 
čak antisocijalistički i nemarksistički karakter. 

Ovakve i slične primjedbe mogu u prvi mah zazvučati uvjer- 
ljivo. Naše postojeće društvo u osnovi je socijalističko; ne znači 
li pozivanje na nepoštednu kritiku svega postojećeg poziv na 
borbu protiv jugoslavenskog socijalizma? Naše socijalističko dru- 
štvo ima svoje »nedostatke« i ti nedostaci mogu se uklanjati sa- 
mo uz pomoć odgovarajuće kritike; no ne znači li apstraktno po- 
zivanje na nepoštednu kritiku svega postojećega odvraćanje pa- 
žnje od onih konkretnih negativnosti na koje bi se kritika morala 
usmjeriti? Karl Marx doista je proklamirao potrebu »bezobzir- 
ne kritike svega postojećega«; no nije li on to učinio u određe- 
noj historijskoj situaciji, u reakcionarnoj polufeudalnoj Njema- 
čkoj 1843. godine? Ne znači li to da, po Marxu, princip bezobzir- 

ne kritike svega postojećeg vrijedi samo za klasno društvo, što- 
više samo za zaostalu Njemačku četrdesetih godina prošlog sto- 
ljeća? Nije li nemarksistički pridavati univerzalno značenje tom 
principu i primjenjivati ga na naše jugoslavensko socijalističko 
društvo danas, 1965. godine? 

Kad je riječ o Marxu i o marksizmu, treba prije svega spo- 
menuti da se princip nepoštedne kritike svega postojećega, s 
malim varijacijama u načinu izražavanja, može naći na mnogo 
mjesta u Marxovim radovima i da nije Marx jedini koji je taj 
princip formulirao i zastupao. Možemo ga naći u djelima Engelsa, 
Lenjina, Tita i drugih istaknutih marksista. Kad bi to bilo po- 
trebno, mogli bismo prikupiti i analizirati takve tekstove. No nije 
teško shvatiti da principi koje neki teoretičar proklamira jedne 
određene godine, ne moraju nužno vrijediti samo za tu godinu; 
a ne bi bilo teško pokazati da princip kritike svega postojećega 
Marx doista ne proklamira samo za određenu godinu i da ga ni 
vremenski ni prostorno-geografski nikako ne ograničava. Tre- 
balo bi samo citirati i analizirati. Ali mislim da to bar u ovom 
slučaju nije potrebno. 

Ako se ima u vidu onaj pojam kritike koji je naprijed uk- 
ratko ekspliciran, pojam prema kojem kritizirati ne znači jed- 
nostavno reći »ne« ili odbaciti, nego prodrijeti do biti pojave, 
otkriti i njene bitne ograničenosti i njene pozitivne razvojne mo- 
gućnosti, onda je očigledno da nepoštedna kritika svega posto- 
jećeg ne znači jednostavno osuđivanje, odbacivanje ili rušenje 
svega što postoji. Prema tome ni zahtjev za nepoštednom kriti- 
kom svega postojećeg u našim uvjetima ne znači pozivanje na 
borbu protiv jugoslavenskog socijalizma. Kad se proklamira 
nepoštedna kritika svega postojećeg, to znači da nema ničega 
što bi smjelo ili moglo ostati izvan domašaja kritike, da nema 
ničega što bi moralo ili trebalo biti izuzeto od kritičkog ispiti- 
vanja. Kakav će biti rezultat kritičkog ispitivanja, šta će se po- 
kazati kao ono neodrživo, što treba neposredno negirati, a što kao 
ono pozitivno što treba održati i dalje razvijati, to ne može nitko 
unaprijed propisati ni predskazati. Prema tome nepoštedna kri- 
tika svega postojećeg ne znači nihilističko odbacivanje svega što 
jest nego, naprotiv, napor da se što dublje i svestranije sagleda- 
ju sve razvojne mogućnosti faktično bivstvujućeg. Nije li takav 
napor potreban i socijalističkom društvu? I ne bi li on baš u so- 
cijalizmu mogao biti radikalniji, intenzivniji i uspješniji nego 
bilo kad ranije? 

Poneki pristalica relativizma, umjerenosti i opreza u kritici 
možda će se i složiti da princip nepoštedne kritike svega posto- 
jećeg ima općenito važenje, ali će odmah dodati da treba razli- 
kovati generalnu općenitost (koja dopušta izuzetke) od univerzal- 
ne (koja ih ne dopušta) te će tvrditi da princip nepoštedne kri- 
tike svega postojećeg može vrijediti samo generalno, dakle uz 
izuzetke (koji, navodno, potvrđuju pravilo). 

. Predmet kritike u socijalizmu može u principu biti sve posto- 
jeće — reći će oprezan kritičar — ali od kritike treba da bude 
pošteđena sfera politike. Zbivanja u toj sferi toliko su značajna 
odlučna za sudbinu socijalizma, da u njoj ne bi trebalo stvarati 
nered i pomutnju unoseći i u nju kritiku i samokritiku. No ako 
su zbivanja u toj »sferi« doista tako sudbonosna — mogao bi 
glasiti odgovor — ne bi li baš u toj sferi trebalo najintenzivnije 
razvijati kritiku i samokritiku kao najsigurnije sredstvo za ot- 
krivanje slabosti i pogrešaka i za osvjetljavanje putova daljnjeg 
napretka? 

Neka i na području politike bude kritike, koncedirat će oprez- 
ni kritičar, ali od kritike treba izuzeti one čiji je položaj najde- 
likatniji i najodgovorniji, naime partijska i državna rukovod- 
stva, odnosno rukovodioce. U najmanju ruku ne bi trebalo jav- 
nom kritikom rušiti ugled onih koji rukovode socijalističkom 
izgradnjom. No nije li — moglo bi se ponovo odgovoriti — upra- 
vo onima koji su na najdelikatnijim i najodgovornijim položa- 
jima potrebno. i najviše. kritičnosti i samokritičnosti? I ne bi li 
javna kritika pridonosila njihovom ugledu šteteći mu samo on- 
da kada kritizirani taj ugled narušavaju svojim vlastitim či- 
nima? 

Kada ističem da izvan domašaja kritike ne treba da ostanu 
ni najviša državna i partijska rukovodstva, ne želim tvrditi da su 
najviši rukovodioci oni koji kritiku najviše izbjegavaju. Može se 
naprotiv tvrditi da su istinski revolucionari uvijek najviše stimu- 
lirali kritički stav prema rukovodstvima kojima pripadaju i 
prema samima sebi, dok su samo pseudorevolucionari, degene- 
rirani revolucionari i njihove ulizice razvijali teorije o nepogre- 
šivosti i neprikosnovenosti mudrih rukovodstava. 

Kao ilustraciju za ovo navodim da je Lenjin svojevremeno 
u koncept pisma CK redakciji časopisa »Iskra« umetnuto slijede- 
će: »Po mišljenju CK prijeko je potrebno prepustiti svim čla- 
novima partije što veću slobodu kritike centara i napada na cen- 
tre: u takvim napadima CK ne vidi ništa strašno, ako oni nisu 
praćeni bojkotom, napuštanjem pozitivnog rada i uskraćiva- 
njem novčanih sredstava. Centralni komitet izjavljuje i sada da 
bi on izdao kritiku uperenu protiv njega, jer u slobodnoj raz- 
mjeni mišljenja vidi garanciju protiv mogućih pogrešaka cen- 
tara.a (V. I. Lenjin: Izabrana pisma. Kultura, Zagreb 1956, str. 
135—136) 


U jednoj drugoj prilici, tačno šesnaest dana nakon Oktobar- 
ske revolucije, Lenjin je u Svesaveznom Centralnom Izvršnom Ko- 
mitetu rekao između ostalog: »Drug Čudnovski govorio je ovdje 
o tome da je on »dopustio sebi« da podvrgne oštroj kritici pos- 
tupke komesara. Ovdje ne može biti ni govora o tome može li 
se ili ne može dopustiti sebi oštra kritika. Ta kritika čini dužnost 
revolucionara, a narodni komesari ne smatraju sebe nepogreši- 
vima.« (V. I. Lenjin: Sočinenija, 4. izd; tom 26, str. 283) 

Podsjetio bih da je u istom duhu govorio i drug Tito na VIII 
kongresu SKJ: »Ubuduće se više ne smiju tolerirati takvi slu- 
čajevi i ne smije se dozvoljavati da se ne sprovode odluke i lini- 
ja Centralnog komiteta od strane pojedinih komunista koji se 
nalaze na raznim rukovodećim položajima. Ljudi nas s pravom 
kritikuju zbog toga što ne istupamo odlučnije protiv onih koji 
čine razne greške i ispoljuju samovolju na raznim odgovornim 
mjestima«. 

Nije potrebno posebno isticati da ove izjave dvojice velikih 
revolucionara navodim kao primjer njihova kritičkog i samo- 
kritičkog stava, a ne kao neki dokazni materijal za naprijed 
obrazloženu tezu da nikakvi forumi ni pojedinci ne treba da 
budu izuzeti od kritike. 


Ima »marksista« koji se slažu da nijedan forum ni pojedi- 
nac ne treba da bude izuzet od kritike, ali misle da bi od kritike 
trebalo izuzeti neke osnovne principe socijalizma i marksizma, 
kao i neke osnovne posebne principe našeg jugoslavenskog so- 
cijalizma. U onim sporednim principima i tezama, kažu takvi 
marksisti, može biti i ponečeg što zaslužuje kritiku, no osnovni 
principi marksizma i socijalizma već su toliko provjereni i utvr- 
đeni da je njihovo dalje kritičko ispitivanje suvišno i čak štetno, 
te se njime mogu baviti još samo neprijatelji marksizma. 

Takve »marksiste« treba prije svega podsjetiti da se u jed- 
nom živom učenju kao što je marksizam ne mogu strogo odvo- 
jiti »osnovni« principi od onih »sporednih«, i da nigdje ne pos- 
toji općeprihvaćen »spisak« osnovnih principa. Dosad. najza- 
mašniji poduhvat da se takav spisak napravi, onaj staljinistički, 
pretrpio je totalan krah jer su se neki od principa koje je stalji- 
nizam proglasio nepokolebljivim pokazali ne samo »sporedni«, 
nego čak i direktno nemarksistički i nesocijalistički. Možemo li 
mi danas biti sigurni da su baš svi principi koje mi smatramo 
provjerenim doista neoborivi? Nije li kritički stav prema svim 
našim principima i uvjerenjima najsigurnije sredstvo da se ot- 
kriju i isprave naše vlastite pogreške i zablude? I nije li to 
ujedno najsigurniji put da se zaštiti i obrani ono što je doista 
osnovno i osnovano u socijalizmu i u marksizmu? Jer ako je 
neki princip doista čvrsto zasnovan, onda će nam baš kritička 
analiza najuvjerljivije pokazati njegovu čvrstoću i zasnovanost, 
sredstva za ukidanje zapreka koje mu stoje na putu i načine nje- 
gove još konsekventnije i uspješnije realizacije. 

Na pitanje kod koga i zbog čega dijalektika izaziva strah i 
srdžbu, odgovorio je Marx jasno u predgovoru Kapitalu: »U 
svom racionalnom obliku ona izaziva ljutnju i užasavanje bur- 
žoazije i njenih doktrinarnih zastupnika, jer u pozitivno razumi- 
jevanje postojećeg stanja unosi ujedno i razumijevanje njegove 
negacije, njegove nužne propasti; jer svaki postali oblik shva- 
ća u toku kretanja, dakle i po njegovoj prolaznoj strani; jer 
se ničim ne da tutorisati i jer je u svojoj suštini kritička i re- 


476 


volucionarna« (Kapital, I tom, Kultura 1947, latinicom, str. 
LXIII—LXIV). 


Pokušavajući pred petnaest godina (1950) da odgovorim 
na pitanje zašto su Staljin i njegovi sljedbenici odbacili dijalek- 
tički zakon negacije negacije, rezimirao sam svoj odgovor parafra- 
zom citiranog odlomka iz Marxova predgovora Kapitalu: »Ne 
izaziva li možda zakon negacije negacije »ljutnju i užasavanje« 
kod birokratske kaste gdje god ona postoji upravo zato što on 
u »pozitivno razumijevanje« njenog privilegiranog položaja u- 
nosi i »razumijevanje njegove negacije, njegove nužne propasti?« 
(Socijalistički front, God. III, Broj 4, Septembar 1950, str. 70) 


Ostavljajući po strani pitanje da li je birokracija kasta, sta- 
lež ili nešto treće, citirani bih odgovor mogao potpisati i danas. 
A u skladu s tim odgovorom mogao bih reći da princip nepošted- 
ne kritike svega postojećeg nije nikakva opasnost ni za radne 
ljude ove zemlje, ni za naš socijalistički sistem samoupravlja- 
nja. Ali on s pravom izaziva »ljutnju i užasavanje« kod onih koji 
se bore za održavanje birokratskih privilegija, jer u pozitivno 
razumijevanje tih privilegija unosi i razumijevanje njihove nužne 
propasti. 


IV 


Ako u socijalizmu svaki čovjek može i treba da bude kriti- 
čar i ako sve ljudsko može i treba da bude kritizirano, to nipošto 
ne znači da je u socijalizmu svaka kritika nužno »dobra« (isti- 
nita, adekvatna, tačna, osnovana). Nije ni u socijalizmu sve savr- 
šeno. Prema tome, ako govorim o mogućnosti i potrebi sveopće 
slobodne kritike i samokritike u socijalizmu, to ne znači da 
poričem mogućnost »loše«, neadekvatne i promašene kritike.* 


* Da je i u socijalizmu moguće napisati pa čak i objaviti potpuno pro- 
mašen »kritički« napis o kritici uvjerljivo pokazuje članak Prvoslava Ra- 
lića »Društveni smisao zahteva za bezobzirnom kritikom svega postojećeg«, 
Socijalizam, God. VIII, br. 2, Februar 1965. str. 234-241. Ovaj tekst koji je 
u svakom pogledu ispod svakog nivoa ne bi zasluživao da bude spomenut 
da nije objavljen u mjesečniku čiji je naslov »Socijalizam«, a podnaslov 
»Časopis Saveza komunista Jugoslavije«. Već u prvoj rečenici svog sastavka 
autor najavljuje da će polemizirati s »pojedinim našim univerzitetskim 
profesorima filozofije i sociologije«, pa kako je time prilično jasno nazna- 
čio na koga cilja (univerzitetskih profesora filozofije i sociologije kod nas 
nema tako :mnogo), on te ljude dalje ležerno-prezrivo naziva kraće: »ovi 
profesori filozofije«, »ovi profesori«, »ovi naši profesori«, »ovih nekoliko 
profesora«, »nekoliko profesora« i sl. S uobražene visine vrijeđajući tih 
»nekoliko profesora« Ralić ih između ostalog optužuje za »liberalističko- 
“birokratski pokušaj razvodnjavanja revolucionarnog pokreta« (str. 239). 
Izvinjavajući se što »ovde ovoga puta« ne može »šire ulaziti u analizu uz- 
roka ovakvih shvatanja nekoliko profesora«, on u takvu »analizu« ipak 
ulazi, pominjući »zasad« među ostalim i slijedeće: »Možda bi se moglo 
govoriti o svojevrsnoj nemoći te inteligencije da se neposrednije i inte- 
gralnije uključi u revolucionarni pokret društva. Nesumnjivo održavanju 

U uvodniku časopisa Praxis o tome se govori vrlo jasno: »Ne 
želimo reći da svaki plod slobodne kritike mora biti dobar«. 
No u uvodniku se također s pravom, Marxovim riječima, upozo- 
rava da mogućnost loše kritike ne govori protiv slobode kriti- 
ke: »Slobodna štampa ostaje dobra čak i ako proizvodi loše pro- 
izvode, jer su ti proizvodi apostati od prirode slobodne štampe. 
Kastrat ostaje loš čovjek čak i ako ima lijep glas.« 

Ako svaki plod slobodne kritike ne mora biti dobar, kako 
se može postići da kritika u većoj mjeri proizvodi dobre plo- 
dove, na koji se način mogu izbjeći ili ukloniti njeni nedostaci? 
Ako sve može da bude predmet kritike, onda i svaka kritika 
može biti predmet antikritike. Nedostaci kritike mogu se naj- 
adekvatnije ukloniti — kritikom. Kritika je djelatnost koja mo- 
že korigirati sama sebe. To ne znači da je teorijska kritička dje- 
latnost nezavisna od svih drugih djelatnosti i sama sebi dovolj- 
na. Niti je kritika samosvrha niti je ona samo sredstvo za prak- 
su kao nešto od kritike bitno različito. Kritika je i sama jedan 
od oblika čovjekove praktične djelatnosti tijesno povezana sa 


ove nemoći često ide na ruku upravo ta činjenica što ovaj deo naše inte- 
ligencije nije dovoljno uključen u opštu društvenu praksu.« (str. 241) 

Ostavljajući po strani misaone i stilske finese ovog »objašnjenja«, mo- 
ram priznati da mi nije poznato na koji je to način Prvoslav Ralić »nepo- 
sredno i integra'no« uključen u »revolucionarni pokret društva« i u »op- 
štu društvenu praksu« (ukoliko se takvom ukljiučenošću ne bi smatralo 
pisanje i objavljivanje bezvrijednih člančića). Bojim se da to nije pozna- 
to ni našoj kulturnoj i političkoj javnosti, ni članovima redakcije i redak- 
cijskog savjeta časopisa »Socijalizamn«, pa čak ni samom Prvoslavu Raliću. 
Upravo zbog toga Raliću se ne može zamjeriti što ne zna tačno tko sve jest 
i nije uključen u naš revolucionarni pokret. Nezgodno je samo što on o to- 
me ipak piše. Međutim bar nekim od članova redakcije i redakcijskog 
savjeta »Socijalizma« poznato je da su »univerzitetski profesori filozofije 
i socio'ogije« o kojima je tu riječ, marksisti i komunisti koji su u naš »re- 
volucionarni pokret društva« uključeni od svojih srednjoškolskih i student- 
skih dana, u velikoj većini još od predratnog i ratnog razdoblja, te da 
prosječno već više od dvije decenije požrtvovno rade u našoj »opštoj dru- 
štvenoj praksi« ne samo kao nastavnici na fakultetima i ne samo kao teo- 
retičari marksisti, pisci naučnih, stručnih i popularno-naučnih radova, već 
i kao aktivni članovi osnovnih organizacija i rukovodstava Komunističke 
Partije i Saveza komunista Jugoslavija kao aktivni članovi i odbornici 
Narodnog Fronta, Socijalističkog Saveza i Saveza sindikata, kao članovi 
organa društvenog samoupravljanja u svojim vlastitim radnim organiza- 
cijama i u drugim ustanovama od općedruštvenog značaja kao predavači 
na partijskim i političkim školama, u radničkim i narodnim sveuči'ištima, 
u tvornicama, uredima i na studentskim trib'nama, kao savezni narodni 
poslanici i članovi lokalnih predstavničkih tijela, kao urednici i redaktori 
biblioteka u izdavačkim poduzećima, kao članovi odbora i komisija u 
stručnim i naučnim društvima itd, itsl. 

Sve je to poznato ne samo nekim (možda čak i svim) članovima redak- 
cije i redakcijskog savjeta »Socijalizma« nego i našoj širokoj Javnosti. 
Zato pokušaj da se pomoću dezinformacija kompromitiraju naši filozofi 
i sociolozi marksisti nema mnogo izgleda ma uspjeh. = Takvi pokušaji 
mogu samo štetiti ugledu redakcije koja već drugi put u posljednje vrijeme 
objavljuje neodgovorne ispade protiv jugoslavenskih filozofa i sociologa. 

svim ostalima. Kritika može biti velika moć, ali oružje kritike ne 
može zamijeniti kritiku oružja. No isto tako ni kritika oružjem 
ne može zamijeniti kritiku bez oružja. 


Neki misle da ne bi trebalo najprije kritizirati, a zatim nak. 
nadno ispravljati kritiku, nego bi se trebalo unaprijed pobri- 
nuti i osigurati da kritika uspije. Trebalo bi, kažu, da kritika 
poštuje neke pozitivne savjete ili propise koji će je zaštititi da ne 
skrene s pravog puta i omogućiti joj da postigne svoj cilj. 

Nije mi poznato da je Marx negdje u tom smislu formalirao 
zahtjeve za kritiku. Ukoliko Marx postavlja neke zahtjeve za 
kritiku, to nisu zahtjevi za poštivanjem vanjskih, prirodi kritike 
stranih okvira, već naprotiv zahtjevi za dosljednošću kritike sa- 
moj sebi. Kada se zalaže za bezobzirnu kritiku svega postojećeg, 
Marx objašnjava da misli na bezobzirnu kritiku u tom smislu 
da se kritika ne boji svojih rezultata kao ni sukoba s postojećim 
silama. Nije teško vidjeti da »bezobzirnost« u ovom smislu 
proistječe iz biti kritike. Jer kakva bi to bila kritika koja bi sebi 
unaprijed zabranila neke rezultate ili bi bila spremna da ih se 
odrekne kako bi izbjegla sukob s postojećim silama? 


Nasuprot ovakvom Marxovom shvaćanju tu i tamo se čak i 
kod marksista mogu susresti izvjesni zahtjevi za kritiku koji 
ne proistječu iz njene prirode nego predstavljaju pokušaj da se 
kritika spolja obuzda i ograniči. Tako se insistira da kritika mo- 
ra biti konstruktivna, dobronamjerna, skromna, ozbiljna, dosto- 
janstvena i tsl. Treba li kritika doista da kao svoj vrhovni zakon 
prihvati ovakve i slične zahtjeve? 


Ne smatram da kritika treba da bude »nekonstruktivna« ili 
čak direktno »destruktivna«. Ali mislim da je distinkcija između 
konstruktivne i nekonstruktivne (odnosno destruktivne) kriti- 
ke dubiozna, a da je parola radikalne ali konstruktivne kritike 
više humoristička nego marksistička. Ništa se ne može konstru- 
irati ako se nešto ne destruira, pa je svaka kritika ujedno kon- 
struktivna i destruktivna. Moglo bi se doduše reći da bi kon- 
strukcija i destrukcija trebalo da budu prisutne u kritici u od- 
ređenim proporcijama, s tim što bi za razne vrste slučajeva 
mogle vrijediti i različite proporcije (u nekim slučajevima po- 
trebno je više konstrukcije, a u nekim više destrukcije). Ali na 
to se može odgovoriti da je traganje za poželjnim proporcija- 
ma konstrukcije i destrukcije promašeno, kao što je promašeno 
i već izvršenu kritiku cijeniti po tome koliko je u njoj takav 
navodno poželjan omjer ostvaren. Jer bitno je pitanje koliko je 
kritika istinita ili neistinita, adekvatna ili neadekvatna, opravda- 
na ili neopravdana, koliko ona doista pogađa ili ne pogađa poja- 
vu koju kritizira. To je u najmanju ruku ono bitno pitanje koje 
bi trebalo da zanima marksiste. Jer ako netko inače želi da se za- 
bavlja vaganjem proporcija konstrukcije i destrukcije, to je 
stvar njegova ličnog ukusa i slobodnog vremena. 

Distinkcija između dobre i loše namjere, a prema tome i distin- 
kcija između dobronamjerne i zlonamjerne kritike, vrlo je real- 
na. Neprilika je samo u tome što su namjere ponekad duboko 
sakrivene u srcu namjernika, pa pokušaj da se prodre do njih 
ne može stići dalje od nesigurnih nagađanja..No kad bismo čak 
i pretpostavili da s više sigurnosti možemo suditi o namjerama 
kritičara, pitanje je koliko je kvalitet namjere relevantan i odlu- 
čan za prosuđivanje objektivne vrijednosti kritike. Dobrona- 
mjernost u odnosima među ljudima (pa i u kritičkom odnošenju 
prema drugima) treba svakako njegovati. Ali navodne dobre na- 
mjere i suviše su često služile kao izgovor za najlošije čine kao 
što je i navodna zlonamjernost nerijetko služila kao izgovor za 
onemogućavanje opravdane progresivne i revolucionarne kriti- 
ke. Zato ne poričući mogućnost ni potrebu prosuđivanja namje- 
ra, ne možemo prihvatiti da se dobronamjernost proklamira kao 
odlučni kriterij za prosuđivanje vrijednosti kritike. 


U pruskom uputstvu za cenzuru, donijetom 1841. godine, dopu- 
štena je kritika vlade i zakona, ali uz nužnu pretpostavku da 
tendencija ne bude »mržaljiva i zlonamjerna« nego »dobronamje- 
rna«. U skladu s tim cenzori se u istom uputstvu upozoravaju 
da naročitu pažnju obraćaju na formu i ton jezika štampanih 
spisa, jer će po tome najpouzdanije raspoznati one zlonamje- 
rne. Po Marxovu mišljenju pisac je na taj način izložen najstraš- 
nijem terorizmu, jurisdikciji sumnje. »Zakoni koji svojim gla- 
vnim kriterijem ne čine radnju kao takvu nego pomišljaj djelatni- 
ka, samo su pozitivne sankcije bezakonja. Bolje kao onaj ruski car 
dati da službeni kozaci svakome ostrigu bradu, nego da se mi- 
šljenje s kojim nosim bradu učini kriterijem striženja. — Samo 
ukoliko se ispoljavam, ukoliko stupam u sferu zbilje, utoliko 
stupam u sferu zakonodavca. Za zakon ja uopće ne postojim, 
nisam njegov objekt, osim u mom činu. . . Ali zakon tendencije 
ne kažnjava samo ono što činim, nego i ono što izvan čina mislim. 
To je dakle uvreda časti građana, veksirni zakon protiv moje 
egzistencije.« (K. Marx, F. Engels: Werke, Dietz Verlag Berlin 
1957, Band I, S. 14) 


Marx dakle smatra da sud ima pravo da sudi samo djela, 
a ne i namjere. Mislim da ovo što Marx govori za sud u smislu 
pravne ustanove vrijedi i za sud u smislu javne kritike. Svaka 
javna djelatnost može i treba da bude predmet javnog kritičkog 
procjenjivanja, a neispoljene privatne namjere mogu biti samo 
predmet pretpostavljanja i nagađanja. 

Dosta često čuje se i zahtjev da kritika mora biti skromna, 
pa se navodna neskromnost kritike uzima kao dokaz njene neis- 
tinitosti. Skromnost je svakako značajna vrlina, pa je poželjno 
da ni kritičar ne bude neskroman. Ali ako se zahtjev za skrom- 
nošću suprotstavlja ili pretpostavlja zahtjevu za nepoštednim 
otkrivanjem istine, onda ta skromnost postaje samo drugi na- 
ziv za oportunističku nekritičnost. 

Zahtjev za skromnošću također je svojevremeno formuliran 
u pruskoj instrukciji za cenzuru. Tamo je naime rečeno da cen- 
zura ne smije sprečavati »ozbiljno i skromno istraživanje istine«. 
Marx je u vezi s tim upozor lo prije svega da oba ova određenja 
(ozbiljnost i skromnost) upućuju ne na sadržaj istraživanja ne- 
go na nešto što leži izvan njegova sadržaja. One unaprijed od- 
vraćaju istraživanje od istine i usmjeravaju njegovu pažnju na 
nešto treće. No bude li istraživanje stalno usmjeravalo svoje 
oči na to treće, neće li ono izgubiti iz vida istinu? »Nije li prva 
dužnost istraživača istine da ide direktno na istinu ne gledajući 
ni lijevo ni desno. Neću li zaboraviti da kažem stvar, kad još 
manje smijem zaboraviti da je kažem u propisanoj formi? — 
Istina je isto tako malo skromna kao i svjetlost, a i prema kome 
bi trebalo da bude skromna? Prema sebi samoj? Verum index 
sui et falsi. Dakle prema neistini? — Ako je skromnost karakter 
istraživanja, to je ono prije znak straha pred istinom nego pred 
neistinom. . . Samo je odrpanac skroman, kaže Goethe, i takvim 
odrpancem želite napraviti duh?« (Op. cit., S. 6) 

Najzad, često se i kod nas javlja zahtjev da kritika bude ozbi- 
ljna. Sve se može kritizirati, kažu pristalice ozbiljne kritike, 
samo kritika ne smije biti podsmješljiva, zajedljiva, ironična. Ni 
ovaj zahtjev ne želim osporavati. No ako se ozbiljnost shvaća 
formalno (kao upotrebljavanje ili neupotrebljavanje određenih 
riječi i stilskih obrta) i ako se zahtijeva bez obzira na predmet 
i sadržaj kritike, onda se i ovaj zahtjev izvrće u svoju suprotnost. 
Mislim, dakle, da u vezi s tim i danas vrijede Marxove riječi: 
»Ako ozbiljnost ne treba da odgovara onoj definiciji Tristrama 
Shandyja, po kojoj je ona licemjerno ponašanje tijela da se prikri- 
ju nedostaci duše, nego treba da znači stvarnu ozbiljnost, onda se 
sam ukida čitav taj propis. Jer ono smiješno tretiram ozbiljno 
ako ga tretiram kao smiješno, a najozbiljnija je neskromnost 
duha da bude skroman prema neskromnosti.« (Op. cit. S. 7) 

Razmotreni zahtjevi za kritiku samo su neki od onih koji se 
često postavljaju. Nije potrebno da razmatramo i sve ostale. 
Bitno je shvatiti da se kritici ne može unaprijed propisati ni for- 
ma ni rezultat. Kritika je dobra ako doista pogađa bit stvari i daje 
platformu za. njeno mijenjanje. No hoće li kritika koja je na to 
usmjerena doista postići svoj cilj, to ne može nitko unaprijed 
odlučiti ni predskazati. 

DOGMA ILI FILOZOFIJA 


Danko Grlić 


Bez bilo kakvog nadriučenog uvoda, bez pseudofilozofske 
kriptografije što tako često u svojim verbalističkim ekshibicija- 
ma poseže za mutnom terminologijom da se ne bi vidjelo kako 
je plitka voda kojom plovi i bez još mutnijih pravolinijskih su- 
rogata za otvoreno i dosljedno mišljenje, želim odmah jednom 
jednostavnom i na izgled svakom razumljivom tvrdnjom ući 
in medias res problema koji je sadržan u naslovu ovog članka. 
U samom, naime, ovom naslovu imanentno je prisutna dilema 
koja unekoliko predstavlja polaznu poziciju, u stvari osnovnu 
pretpostavku mog općeg filozofskog uvjerenja. Dogma ili filo- 
zofija? Ovo »ili« govori da jedno u cijelosti isključuje i onemo- 
gućuje drugo. Ili je misao filozofska, a to znači potpuno lišena 
onog shematiziranog, nekritičkog mišljenja koje smatra da su 
sva temeljna pitanja jednom za svagda riješena ili je dogma, u- 
nutar koje se propisuju određena kanonizirana, za sve obavezna 
rješenja, sankcionirana od autoriteta i foruma što ne podliježu 
nikakvoj sumnji ni ispitivanju. Tertium non datur. Stoga je i sam 
naziv »dogmatska filozofija« po mom mišljenju naprosto contra- 
dictio in adjecto. 


Antidogmatizam, doduše, nije filozofija pa čak, kao i suviše 
apstraktno i samo negativno određenje on ne .može biti ni naj- 
općenitije zamišljeni koordinatni sistem za jednu moguću filo- 
zofiju, ali je ipak conditio sine qua non i prvi, nezaobilazni 
preduvjet svakog stvaralaštva pa stoga i svake filozofije. Jer 
ako se mišljenje striktno pridržava uz sve ono što je jednom 
proklamirano kao apsolutna istina, ako ono ostaje samo u 
granicama nečeg što je već negdje kao »neoborivo« utvrđeno, 
ukoliko ono ni u šta ne sumnja, ništa samostalno ne preispituje, 
ukoliko izgubi vlastitost svoje misaone poruke, kako da se 
tada uopće nazove mišljenjem? 


Ali sve su to istine koje manje-više danas gotovo nitko ni 
ne osporava. Čemu se dakle za njih i filozofski boriti, čemu ku- 

cati na otvorena vrata? Kao da se već odavno svi slažemo u 
tome da seo filozofiji ne može govoriti s pjedestala moćnih pos- 
jednika apsolutnih mjerila, onih koji su »zaduženi« da određuju 
šta je u filozofiji »pravilno« a šta nije. Slažemo se čak i u tom 
da treba radikalno odbaciti sve vrste ukrućenih dogma, da se 
treba riješiti dosadne citatomanije, hipostaziranog mišljenja 
poltronskog klanjanja pred autoritetima, da treba slobodno. 
samostalno i studiozno unapređivati marksističku misao, oštro 
i bez farizejskih sentimentalnih obzira kritizirati staljinističku 
neoskolastiku itd., itd. Pa ipak vrlo se često ta tako lijepo pro- 
klamirana sloboda pokazuje u filozofiji nadasve varljivom — 
a nije ni čudo kad je ženskog roda — čim se malo ozbiljnije 
shvati njeno proklamiranje, to jest čim prestanemo na čas 
misliti da taj takozvani antidogmatizam može biti i puki ver- 
balizam ili samo demagoška fraza. Kaže se tako lijepo: sve pod- 
liježe kritici, sve treba mijenjati, nitko nema prava na nepriko- 
snovenost, ničija misao nije sakrosanktna! No pokušajte to shva- 
titi ozbiljno i doslovno, sa značenjem koje te riječi stvarno i 
imaju, pokušajte to na bilo kojem konkretnom primjeru pro- 
vesti u djelo, pokušajte revidirati bilo šta bitnije od onog što je 
na primjer ušlo u takozvani klasični marksizam — a ne zabora- 
vimo da su, nema tome tako dugo, postojala četiri klasika mar- 
ksizma — ili pokušajte radikalno kritizirati jednu općenito pri- 
hvaćenu i sankcioniranu teoretsku shemu, pa ćete vidjeti kako 
će se vrlo brzo oko vas formirati čitav jedan hor dobro uvjež- 
banih pjevača — od lirskih soprana do olinjalih promuklih ba- 
sova — koji će vas obasuti pogrdama, anatemama, psovkama, 
prijetnjama, a neki »uvrijeđeni« pojedinci čak i sudskim tužbama. 


Tako se vrlo često začudimo kako to da su u ovoj našoj 
sredini — koja se na praktičnom općedruštvenom planu sve 
jasnije i radikalnije rje$ava svakog dogmatizma i traži doista 
svoje putove i vlastita rješenja — odjednom u teoriji moramo 
tako tvrdoglavo i žilavo boriti za neka elementarna prava koja 
će i prije samog filozofiranja omogućiti makar i podnošljivu 
atmosferu za bilo kakvo filozofiranje uopće. 


Odakle takva teoretski konzervativna situacija u našem 
općem relativno brzom i smionom revolucionarnom kretanju i 
koji su idejni korijeni i zbiljske reperkusije takve često za stva- 
ralački marksizam i nepodnošljive klime? Odakle taj raspon, 
ta divergencija između teorije i prakse i između proklamiranih 
i ostvarenih principa? 


Stvarima treba otvoreno pogledati u oči, ne umanjujući teš- 
koće, ne maskirajući se lažnom pomirljivošću i ne izbjegava- 
jući probleme tamo gdje su oni dcista akutni. Ne treba tako 
zaboraviti kad pokušavamo valorizirati našu idejnu a posebno 
filozofsku situaciju u cjelini, da se dobar dio naših marksistič- 
kih teoretičara starije i srednje generacije odgajao i izgrađivao 

ha staljinističkoj strukturi mišljenja. Takvu teoretsku shemu ili 
još bolje takav pristup teoriji ili filozofiji oni su dobro, s mno- 
go strpljivosti i truda naučili i s manje ga ili više kritičnosti u- 
svojili, poistovetivši ga s marksizmom. Kasnije, poslije praktič- 
nog raskida s lagerskom politikom, otvoreno neprijateljskom 
prema našoj zemlji, teoretski je raskid s dogmatizmom bio mno- 
go bolniji i ostao zapravo još uvijek potpuno neriješen problem. 
Više se nije govorilo o pojedinim greškama Staljina i staljinista 
već o njihovoj direktno antisocijalističkoj praksi, a da se teo- 
retski ozbiljnije nije taklo čak ni one čuvene četiri i tri crte iz 
IV glave SKP(b). Tako je nastao raskorak koji je bio sasvim 
očigledan: praktično, čitavom intencijom svojeg društvenog i 
političkog usmjerenja nalazili smo se već odavno na drugoj o- 
bali, ali teoretski se još uvijek često ostalo s hiljadu niti prilič- 
no čvrsto vezano uz jednu nevjerojatno shematsku i konzer- 
vativnu poziciju. Jer intimno rezoniranje mnogih naših drugova 
bilo je — ne. bez razloga i ne njihovom krivnjom — ovo: Sta- 
ljin i njegova družina mogli su praktično pogriješiti, konačno 
u praktičnim pitanjima pokatkad je griješio i Lenjin pa i Marx, 
staljinisti su mogli učiniti niz akata koji su suprotni socijalis- 
tičkom moralu, štaviše staljinistička strahovlada se može sma- 
trati i beskrupuloznim terorom, ali to ne znači da po poznatoj 
frazi (koju je upravo Staljin tako rado citirao) s vodom iz kade 
treba izbaciti i dijete. Jer ako posumnjamo stvarno a ne dekla- 
rativno, u one osnove koje je tako jasno u IV glavi Kratkog 
kursa izložio Staljin, u one temelje, u srž, kvintesenciju samog 
marksizma — zaboga zar ne vidimo kamo bi nas to odvelo? 
Možemo u općoj kritici s nekoliko riječi kazati i to da je Staljin 
bio teoretski plitak, da je bio vulgarizator, da je simplificirao 
neke probleme, ali ćemo i dalje — uz neke zbog političke situaci- 
je potrebne antidogmatske ograde — pisati udžbenike tačno po 
shemi koju je on izradio i to izvanredno dobro izradio, s du- 
bokim pedagoškim smislom za izbjegavanje svega problemat- 
skog i sumnjičavog sa smislom za široke potrebe i mogućnost 
učenja napamet. Treba samo i danas pogledati mnoge naše sis- 
tematske udžbenike: tu je i dijalektički metod i njegove četiri 
crte i filozofski materijalizam s tri crte, tu je i historijski ma- 
terijalizam s njegove tri ili, kod nešto smionijih i »samostalni- 
jih« čak i s četiri osobine i tako dalje i tako dalje. Primjeri će 
biti drukčiji. uzeti na primjer iz modernije fizike ili kemije ili iz 
našeg a ne sovjetskog društva, ali osnovna. shema ostaje, uz 
neke nebitne ali i razumljive modifikacije, potpunoma ista. Jer 
ako, prvenstveno iz političkih razloga, treba bespoštedno kom- 
promitirati Staljina i kao teoretičara — to intimno, u sebi, bez 
velikih deklaracija ostanimo na onim temeljnim filozofskim 
pozicijama koje je on tako jasno i upravo klasično definirao, bez 
apstraktne filozofske upitnosti, apodiktički i, na koncu — budi- 
mo iskreni — bez onog kompliciranog i dozlaboga teškog filo- 
zofskog pristupa kojim je opterećen gotovo čitav Marx. Kod tog 

diktatora Staljina koji je praktički ogrezao u grijeh i krv ipak 
je i sam Marx jasniji, pa ćemo uz njegove pučke, čvrste, preg- 


Uz tako nevidljivog Staljina na određen način ostali su i još 
prividno nevidljiviji Staljinovi razrađivači i epigoni. Ali zar će- 
mo odbaciti teoriju odraza samo zato, jer Todor Pavlov tako 
često citira Staljina? Mi ne ćemo citirati ni Staljina ni Todora 
Pavlova, ali ako pada teorija odraza kako je nekoć rekao — ne 
znam da li to misli i danas — jedan naš vrlo cijenjeni marksis- 
ta, tada pada i marksizam. Štaviše, neki su novatori otišli čak 
tako daleko u svojim neodgovornim revizijama da odbacuju i 
sam termin dijalektički materijalizam. Pa što onda zapravo u- 
opće i ostaje? — pitaju se zabrinuti glasovi. Dijalektički mate- 
rijalizam je, naime, samo jezgro marksizma, kako lijepo reče 
u prvoj rečenici svoje epohalne knjige »Pregled dijalektičkog 
materijalizma« profesor doktor Oleg Mandić. Što Marx nije nig- 
dje upotrebio taj termin — tim gore po Marxa. Uostalom, pitanje 
je da li je Marx razumio »jezgro marksizma«. Saznali smo doduše 
od tog istog autora — nešto posrednim putem (u tu je svrhu 
kao argumentacija citiran Lenjin), da je marksizam ipak pr- 
venstveno Marxovo naučavanje — ali, na koncu, mi nismo dog- 
matici, pa zašto bi se, osobito tamo gdje nam to ne odgovara, 
trebali držati baš uvijek Marxa. A konačno zar već sam termin 
dijalektički materijalizam nije vrlo pedagoški prikladan za raz- 
jašnjenje geneze njegova nastanka? Jer kako nastaje marksi- 
zam? Na početku je bio Hegel, dijalektičar, ali okorjeli idealis- 
ta koji gotovo kao notorni alkoholičar plovi sav u nekakvim hi- 
merama i oblacima, zatim je došao Feuerbach, radikalni mate- 
rijalista, pomalo seljački filozof, koji je dobro prodrmao tog 
Hegela što je stalno stajao na glavi. No na svoju nesreću taj isti 

Feuerbach negdje je usput zaboravio na dijalektiku. I na kon- 
cu se pojavljuje Marx, koji tu dijalektiku ne zaboravlja, ideali- 
zam preobrće opet na materijalističke noge i u trenutku sret- 
nog nadahnuća spaja Hegela i Feuerbacha i tako se rađa nova 
filozofija: dijalektički materijalizam. Ako Marx sam nije znao 
da se baš sve tako odvijalo za to postoje kasniji marksisti koji 
su to lijepo protumačili i našli sretno ime tom djetetu, ime koje 
u sebi nosi karakteristike svoje nježne idealističke hegelijanske 
majke i grubog feuerbachovsko-materijalističkog oca: dijalek- 
tički materijalizam. I šta da drugo radimo nakon što smo si- 
gurni da jedino to ime odgovara našoj filozofiji, nego da onda 
dalje samo što pomnije naučimo koje su to prihvatljive tačke 
dijalektike a koje crte materijalizma. Naučimo li to, naučili 
smo konačno i šta je marksizam. Sve je u redu i filozofski su 
problemi u principu riješeni, pa smo intimno presretni jer smo 
tako napokon skinuli s dnevnog reda i tu tešku i uvijek pomalo 
sumnjičavu apstraktnu filozofiju. Ako se pronađe i kakav du- 
bokoumni naučni arbitar da te crte onda dalje razrađuje i upot- 
punjava, navodeći pri tom, da stvar bude uvjerljivija i znanstve- 
nija, i poneki primjer iz zoologije ili botanike i poneki čak iz 
moderne nuklearne fizike — taj ćemo mu posao ne samo blago- 
naklono odobriti nego čak i podsticati takva istraživanja. Pa 
tko onda ima pravo tvrditi da nismo dovoljno naučni i progresiv- 
ni i da nam ne pripada aureola respektabilnih boraca za argu- 
mentiranu dijalektičku naučnu djelatnost? 


Ali dilema filozofija ili dogma nema uvijek ovakvu manje 
ili više komičnu stranu. Potpuno je krivo misliti — a na taj se 
način i nehotice često pravi usluga dogmatizmu — da je dog- 
matski način mišljenja samo benigna, stupidna i sterilna kon- 
cepcija, znak zaostalosti, debiliteta pojedinca koji je uostalom 
toliko već svagdje u teoretskom svijetu prevladan da je govoriti 
o pojedinim njegovim recidivama puko gubljenje vremena. Ne 
bih se također nikako složio ni s onim psiholozima koji smatra- 
ju da je na primjer nedavna kritika nekih teza o masovnoj kul- 
turi — s nizom doista bolesnih, u stručnoj medicinskoj literaturi 
tačno definiranih fikcija o tome kako na usta pojedinih umjet- 
nika, a vjerojatno i pisca članka, govore same mase — da je ta 
kritika pisana tako da se može promatrati isključivo kao neu- 
rotična opsesija koja spada u područje psihijatrije. Ne mislim 
ni da je na primjer tragikomična kritika Nietzschea — onog is- 
tog Nietzschea o kojem je s toliko zanosnih riječi kao o dos- 
ljednom i radikalnom kritičaru kršćanstva i čitave kulture 
pretilih njemačkih malograđana pisao i Bloch i Lefebvre i 
Fromm i Mann i u nas Krleža ili na primjer Ivo Lola Ribar — da 
je ta kritika kojom se na vrlo karakterističan manijakalni na- 
čin prijeti i plaši s Nietzscheovim imenom otprilike kao s ba- 
bom-rogom, samo dokaz puke neinformiranosti, lične netrpe- 
ljivosti ili simptom teško izlječivih fobija. Nije tu riječ samo o 

pojedinačnim kliničkim slučajevima, riječ je o mnogo prošire- 
nijoj pojavi koju treba ispitivati prije svega sociološkim i filo- 
zofskim a ne psihološkim instrumentarijem. Nije, štaviše, dog- 
matizam uvijek ni dokaz gluposti — često je čak potvrda izvan- 
redne rafiniranosti — a nije ni tako bezopasan, jer djeluje bez 
milosti i ne sasvim bezuspješno čak i tamo gdje bi se očekivalo 
da mu gotovo uopće ne može biti mjesta: u filozofiji koja je per 
definitionem antidogmatska. A njegova je sociološka karakte- 
ristika da gotovo nikad ne nastupa izolirano, već uvijek fron- 
talno, u čitavim kampanjama i hajkama, jer i nije stav određene 
ličnosti već obično bezlične grupice ljudi koji kao pojedinci 
i ništa ne znače. 


I doista nam se samo u prvi mah — kad pogledamo našu opću 
idejnu situaciju — čini kao da smo već odavno zaboravili na 
Staljina i kao da nema baš nikakva smisla ponovno pokopavati 
tog mrtvaca, kojeg su eto i Rusi odavno prenijeli iz mauzoleja. 
Ono što je međutim bitno, što je esencijalno za shvaćanje ko- 
rijena mnogih nesporazuma i oko naše suvremene filozofije — 
jest upravo to da staljinistička revizija marksizma i Marxovog 
humanizma živi još uvijek izvanredno čvrsto i neuzdrmano čak 
i u glavama nekih ljudi koji najintimnije misle da su odavno 
prevladali takav način poimanja svijeta. Žilavost i neuništivost 
same takve strukture shvaćanja života može se također ogledati 
u nervoznim, do konca netrpeljivim reakcijama na sve što je 
novo, dosad nigdje neutvrđeno u takozvanim klasičnim tekstovi- 
ma ili mnogo tačnije u njihovim popularizatorskim preradama, 
u nesuzdržanom eruptivnom bijesu velikih pravednika i posjed- 
nika istina. Baš, naime, tada kad pokušavamo reći nešto novo 
ili već poznato samo na nov način, pogađamo samo najunutar- 
nije biće dogmatika, jer se i čitavo njegovo znanje i vrijednost 
sastoji uglavnom u dobrom, solidnom, utvrđenom poznavanju 
naizust nekoliko popularizatorskih brošura iz dijamata. Sve, 
dakle, potpunoma sve što filozofski zna taj u svoje znanje uvje- 
reni »marksista« sad mu netko stavlja u pitanje. I on bi na sve 
to trebao da mirno gleda? 


Pa ipak paradoksalno je ali isto tako karakteristično da čes- 
to i ta bjesomučna srdžba — a ne treba zaboraviti da se ona 
javlja kadikad i zato, jer primitivnom mentalitetu tih odlučnih i 
sveznajućih dogmatskih bojovnika laska i poneki moralno slo- 
mljeni intelektualac — da taj dakle neobuzdani pogromski bijes 
nastupa i prividno disciplinirano s već vrlo precizno izgrađe- 
nom stereotipnom pojmovnom a i jezičnom aparaturom koja sa- 
mo još pokatkad pred neupućenima može kamuflirati svoje po- 
rijeklo i izvor. Tako je nadasve tipično za te protojereje dogmi 
da u početku redovno i po nekoliko puta vrlo uporno naglaša- 
vaju kako su oni uvijek u principu za bujan razvoj marksističke 
misli, ali — tada uvijek dolazi taj neizbježni ali — nikad za o- 
nakav razvoj kakav nam se s bilo koje strane predlaže, jer to 

stavlja u pitanje sam marksizam, jer ćemo tada odbaciti sve, jer 
i s teorijom odraza i s dijalektikom prirode i s materijalističkim 
crtama i s masovnom kulturom i sa samim nazivom dijalektički 
materijalizam, a nekoć i sa na primjer socijalističkim realizmom, 
odbacujemo zapravo neopozivo i zauvijek i sam marksizam! 
Mijenja se doduše dosta često to s čime mi zapravo uvijek izno- 
va odbacujemo marksizam pa se sad na primjer manje čuje da 
ga odbacujemo onda kad ne prihvaćamo socrealističku doktri- 
nu, a mnogo su i tiši glasovi koji danas brane teoriju odraza. Pa 
ipak, kad se god kritički preispituje nešto što se od epigona i do- 
gmatskih interpreta nataložilo na marksizam, ili ono što je zas- 
tarjelo i potpuno neprimjereno suvremenim idejnim i materi- 
jalnim kretanjima, uvijek se bučno dižu zabrinuti glasovi da 
ćemo u ovoj poplavi sumnjivih novatorskih ideja pokopati same 
osnove marksizma. Ali marksizam eto nije pokopan, a mnoge 
predrasude, simplifikacije i dogme koje su nekoć jedino za sebe 
prisvajale ime marksizma već su odavno i u čitavom socijalistič- 
kom svijetu i u nas, pokopane! Štaviše pokapanjem tih pseudo- 
marksističkih predrasuda marksizam je postao ne samo primjere- 
niji izvorom Marxovom naučavanju, već i životniji, smioniji, au- 
tentičniji, bliži zbiljskim idejnim i realnim problemima suvre- 
menog svijeta. 


U našim stalnim borbama za izvorni stvaralački marksizam 
i u neprestanoj kontrapoziciji prema dogmatizmu nesumnjivo 
nastaje opasnost — i ta opasnost nije mala — da filozofija u- 
vijek iznova do dosade govori o uvjetima za razvoj filozofije, 
da lamentira kako ti elementarni uvjeti nisu ostvareni ili da, 
boreći se samo za njih, samu sebe degradira na humanističko 
frazersko i deklarativno traženje prostora, za nešto što ni sama 
ne zna do konca domisliti i racionalno izgraditi. Pri tom se može 
dogoditi da namjesto bavljenja samom filozofijom uvijek samo 
skidamo pseudofilozofske taloge i tako se sve više bavimo pos- 
lom koji je za vrijednost filozofije ne samo efemeran već na iz- 
gled i potpuno irelevantan. U moja, naime, osnovna filozofska 
uvjerenja ubrajam i tezu da filozofija ne može vječno ostati sa- 
mo prolegomena za buduću filozofiju. 


U tom bi smislu možda, kako i neki doista smatraju, tre- 
bali da se ukopamo u neke filozofske discipline (vjerojatno bi 
za to bile najpovoljnije estetika i logika) da naučno, neutralno, 
takoreći o ostalom svijetu neovisno produbljujemo neke spe- 
cijalne probleme, da filozofiramo sub specie aeternitatis, da 
stavimo u zagrade ili da napustimo te stalne neugodne realne 
sukobe u sferi borbe za jednu novu moguću stvaralačku misao. 

Ali kad bi bavljenje bilo kakvim filozofskim pitanjem moglo 
biti tako naučenjački neutralno kako to neki zamišljaju, kad se 
gotovo u svakom problemu ne bi morali sukobiti s onim opće 

prihvaćenim kvazimišljenjima kroz koje mora uvijek iz 
krčiti put svako otvoreno i neukalupljeno filozofiranje, ši 


Jer zar na primjer i pitanje o umjetnosti ne mora danas 
više nego ikada biti ujedno i pitanje vlastitog uvjerenja, vlas- 
tite nasušne potrebe, a ne stvar mrtve analize ili pak nekih 
sbematskih direktiva ili dekreta, uputstava ili narudžbi u ko- 
jima se propisuje i precizira kako bi i po kojim kanonima tre- 
balo stvarati umjetnička djela..Ne možemo, naime, hladnokrvno 
i nezainteresirano promatrati što iz umjetnosti žele učiniti oni 
mudri krojači, zakonodavci, cenzori i pravolinijski suci umjetnič- 
kog, koji uvijek iznova s hiljadu dobrih razloga i povoda žele umr- 
tviti samo biće, sam slobodni proces umjetničke kreativnosti i ne- 
iscrpno bogatstvo umjetničkog djela. Naša borba za nepatvoreni, 
nesimulirani umjetnički izraz, za samostalni, vlastiti nedirigi- 
rani život umjetničkog zato i jest često tako strastvena. Ali ka- 
ko da drugačije mi kao filozofi pokušamo iznaći smisao umjet- 
nosti kad se ponekad nađemo u ambijentu koji odbacuje i samo 
pitanje o smislu, unutar kojeg se stalno razvija ravnodušnost 
prema svakoj osjećajnoj vlastitosti, prema svemu što nije ne- 
posredno upotrebljivo, korisno, funkcionalno kao sredstvo za 
druge svrhe, u takvom ambijentu zaborava ljudskog da se čini 
kako je kadikad zaboravljen i sam taj zaborav. 


I na tom dakle području osmišljavanja i omogućavanja u- 
mjetničkog — ne možemo filozofirati a da se ujedno ne borimo 
za jedan čovječniji svijet, a to ujedno znači i protiv svega onog 
što osakaćivanjem ljudske misaone i umjetničke slobode, teško 
kompromitira takozvanu filozofiju i estetiku i što kao pseudo- 
filozofski dogmatizam i primitivizam pretendira na pravo da 
odbaci bez pogovora sve što se s njime ne slaže, što je dakle 
vlastito, novo, kreativno a to znači i istinski humano. U tom 
smislu kritika kvazifilozofije na svim planovima, kako na spoz- 
najnom ili etičkom, tako i na estetskom pa čak i na prividno naj- 
neutralnijem logičkom planu, i iz društvenog aspekta postaje 
dio, i to nužni dio, cjelokupnog našeg rada. Jer ako mi i kao 
komunisti i marksisti dopustimo da se može mirne savjesti reći 
kako je doista marksizam ono što neki sveznajući dogmatski 
kapelani serviraju studentima u obliku udžbenika kao mark- 
sizam, onda radimo direktno protiv svog vlastitog poziva, onda 
će nam se ta nezainteresiranost vratiti kao bumerang, jer ćemo 
se svi mi vrlo brzo naći u poziciji da nas po kratkom postupku 
proglase antimarksistima, kritizerima i antisocijalistima. Ako 
je, naime, taj udžbenički dogmatizam marksizam, onda je sas- 
vim sigurno da sve ono što radi većina jugoslavenskih filozofa 
marksizam nije. Takav kritički odnos prema tim ubitačno sivim 
i odbojnim školskim propovijedima ne možemo, međutim, izbje- 
ći ne samo radi toga što bi time dopustili mogućnost neke opće 
kompromitacije marksizma pa čak ni uopće zbog same naše mo- 
guće vlastite filozofske egzistencije, dakle ex professo, već i radi 

onin mlađih generacija koje danas toliko godina nakon revolu- 
cije s pravom traže da im se predoči neka dublja, autentičnija 
i sadržajnija filozofska misao koja bi ih mogla iskreno ponije- 
ti i oduševiti, misao svježija od onih bezbojnih, zamornih, di- 
jamatovskih gnjavaža koje se u obliku masovno štampanih 
priručnika još uvijek množe kao gljive poslije kiše. Jer predugo 
nešto na njih pada ta blagodarna kiša. Ne treba se ponekad ni 
čuditi da poslije često doista stupidnih lekcija iz marksizma ko- 
je čitamo po mnogim toplo preporučenim, recenziranim pa i oba- 
veznim udžbenicima, čak i studenti, budući nosioci našeg inte- 
lektualnog i kulturnog socijalističkog života, nailazeći na ova- 
kav općeidejni vakuum, radije pribjegavaju i anarhoidnim idej- 
nim ekscesima, huliganstvu, ili se čak obraćaju i crkvi. 


Nije malena odgovornost ni maleno breme koje kao filozofi 
nosimo u našem vremenu. Vjerujemo da će se kasnije generacije 
naših filozofa, stalnim općim humaniziranjem našeg socijalisti- 
čkog društva, naći u takvim uvjetima koji će im omogućiti da 
plodnije, mirnije i s više istinskog filozofskog interesa priđu 
bogatoj skali filozofskih pitanja koja već samom svojom misao- 
nom upitnošću toliko oplemenjuju i oslobađaju ljudsko u nama, 
uzdižući ljepotu čovjekova uma na pjedestal najviše vrijednosti 
i smisla samog opstanka. Često je bavljenje nekim od tih prob- 
lema danas samo puka želja pa su i rješenja koja smo pridonijeli 
toj eminentno filozofskoj problematici možda i relativno skrom- 
na. Jer filozofija nije neodgovorna vika, nije šokiranje usidje- 
lica ili bučno patetično zvanje u pomoć pred raznim opasnosti- 
ma, pred prijetećim primitivizmom i misaonim cenzorima, ona 
nije ni stalno upućivanje na neku minimalnu zdravorazumsku 
logiku, već tih, subliman rad u predjelima duha, često minucio- 
zan, s oštrim i čistim distinkcijama u istraživanju dubokog i ne 
uvijek tako plauzibilnog smisla pojedinih fenomena i totaliteta 
svijeta. Filozofija traži i apstrahiranje od nebitnih, efemernih 
pojava, profinjeno misaono uranjenje u svjetove što se otkri- 
vaju samo pred onim subjektom koji je stvorio adekvatni poj- 
movni instrumentarij da u njih može ući i koji će uvijek žrtvo- 
vati lagodu svakodnevnog života za suptilnu ljepotu i vrijednost 
jedne jedine kristalno jasne istinite spoznaje. U tom smislu mi 
smo danas tek na pragu iznalaženja naših vlastitih filozofskih 
putova i preokupacija pa i smisla cjelokupnog našeg filozofskog 
djelovanja. 

No možda smo i mi — filozofski radnici ove srednje genera- 
cije kojima pripadam — doprinijeli nešto tome da se uvjeti za 
studiozno i slobodno filozofiranje sve više realiziraju, bez obzi- 
ra na to što smo ponekad bili prisiljeni transcendirati eminentno 
filozofska pitanja. Jer i danas se ipak nažalost — u punoj suprot- 
nosti spram našeg općeg slobodnog jugoslavenskog socijalistič- 
kog razvitka — nalazimo u situaciji koja je — prvenstveno da- 

kako u sferi razvoja filozofije — gotovo slična onoj unutar ko- 
je su djelovali mnogi mislioci što doduše nisu filozofski domisli- 
li svoje težnje ali bez kojih kasnije sigurno ne bi bili ni mogući 
veliki filozofi što znače epohu u razvoju filozofije. Još uvijek nam 
se pokatkad može činiti da se nalazimo na neprohodnom filozo- 
fskom terenu, u šikari dogmatskih močvara i ustajalih voda 
koje su pune samozvanih i budnih idejnih čuvara, što filozofiji 
toplo preporučjuju i prijateljski je uvjeravaju da ostane na od- 
ređenim nepromjenljivim, dobro provjerenim konstantama, da 
se ukopa u prošlo i tamo uživa u miru i samozadovoljstvu onog 
koji sve prihvaća, sa svim se slaže, svemu klima i samo uvijek 
iznova prežvakava već tisuću puta prežvakane kupusarije. U na- 
šoj sredini, koja se u principu, u generalnoj liniji, često puta 
protivurječno ali i sigurno oslobađa nekih stranih ukalupljenih 
teoretskih zabluda, djeluje još nažalost dovoljno ljudi koji bi 
misao željeli pretvoriti u muzejsku relikviju, sa svim je počasti- 
ma sahraniti i zauvijek mumificirati. U antiintelektualističkom 
kursu koji svakoj misli odriče pravo na bilo kakvu duhovnu 
avangradnost, ti bi pojedinci, često i nesvjesno, htjeli do teme- 
lja zatrti sve filozofski originalno i snažno, svodeći filozofiju na 
poslušno izvršavanje dnevnopolitičkih zadataka i na benigno 
razrađivanje, na vječno tapkanje do umora i besmisla uvijek po 
jednom te istom mjestu. Tom njenom pucrilnom tapkanju 
ogradit ćemo tačno omeđeni prostor za dokonu igru, a sve osta. 
lo treba da ostane tabu. 

Ali mišljenje koje se doista želi zvati mišljenjem ima ne sa- 
mo pravo već i dužnost da krči nove putove, da kritički revidira 
sve što je jednom bilo tko i bilo kada izrekao, da na tom putu 
i griješi i luta, ali da bude samostalna, slobodna, vlastita plovid- 
ba u novo. Tom plovidbom krenula je i većina jugoslavenskih fi- 
lozofa, a smušena graja koja prati njihove prve, koji puta i neus- 
pjele pokušaje da se otisnu iz ustaljenih i ukiseljenih baruština, 
ne će promijeniti opći navigacioni kurs jugoslavenske filozof- 
ske barke. Jer se i na samom moru kojim plovimo, u samom 
krilu našeg socijalizma, osjeća svakim danom sve svježiji vje- 
tar. 

DISKUSIJA 


»PARTIJA I INTELIGENCIJA« 


Rudi Supek 


»Inteligencija se zbog toga i naziva inteligencijom, što 
najsavjesnije, najodlučnije i najtačnije odražava i iz- 
ražava razvitak klasnih interesa i političkih grupa- 
cija u čitavom društvu.« 


V. I. Lenjin (Soč. 4 izd. t 7, str. 30) 


Naslov ovoga članka posudili smo od sovjetskog akademika 
A. Rumjanceva, novoga direktora »Pravde«, koji pišući na ovu te- 
mu u moskovskom listu nije nipošto odgovoran, što je aktua 
lan i za druge socijalističke zemlje i što ga je »Vjesnik« (u dobar 
čas za vlastite potrebe) prenio. Nismo, dakako, posudili ovaj na- 
slov da repliciramo Rumjancevu ili da pišemo sami na ovu temu, 
već da mu se odužimo tek toliko s nekoliko komentara, s obzirom 
da smo s njim polemizirali dok je branio izrazito etatističko gle- 
dište u odnosu na radničko samoupravljanje.' Ovaj njegov članak 
pomalo nas oslobađa one tihe rezignacije: e'pur si muove. 


»Inteligencija je velik i brzo rastući sloj sovjetskog društva. 
Ona čini oko petinu svih sovjetskih radnih ljudi. Ulog umnog 
rada koji unose milijuni intelektualaca u život naše zemlje go- 
lem je. Stvaralački rad inženjera i tehničara, liječnika i nastav- 
nika, učenjaka, kulturnih radnika, književnika i likovnih um- 
jetnika neophodan je uvjet za postepeni razvitak socijalističkog 
društva.« 

Očito je da u suvremenom društvu ulog umnog rada postaje 
sve veći, pa i u oblasti materijalne proizvodnje, zahvaljujući au- 
tomatizaciji, brišu se razlike između »umnog« i »tjelesnog« rada. 
Bez nauke i njene primjene nemoguće je zamisliti brzi društve- 
ni napredak, pa se i stupanj razvijenosti jedne zemlje danas 
mjeri po tome koliko se ulaže u nauku i stvaranje naučnih ka- 


1) Humanisation du travail et autogestion ouvričre, u Questions actuelles 
du socialisme, oct., 1957, Paris. 

drova. Međutim, Rumjancev koji se u posljednje vrijeme do- 
sta bavi sociologijom, zna vrlo dobro da se pojam inteligencije 
upotrebljava u dva dosta različita smisla: jednom je intelektu- 
alac svaki »umni radnik«, a drugi put je intelektualac, u skladu 
sa gore navedenom Lenjinovom definicijom, samo onaj »umni«, 
ali isto toliko i »tjelesni« radnik, koji »najsavjesnije, najodluč- 
nije i najtačnije odražava i izražava razvitak klasnih interesa«, 
u klasnom društvu, a u besklasnom naprosto društvenih inte- 
resa, koji, dakle, u neku ruku predstavlja živu savjest društve- 
ne svijesti određenog društva! Jasno je da je Rumjancev pisao 
svoj članak ne zbog prvog pojma inteligencije, nego zbog ovog 
drugog pojma. Nije, dakle, svaki »umni radnik« eo ipso i inte- 
lektualac, jer upravo suvremena »masovna kultura« pokazuje 
da se mozak može upotrebljavati isto tako kao i potplat na ta- 
banima. 


»U socijalističkom društvu inteligencija ne sačinjava takav 
sloj čiji se interesi ne poklapaju s interesima radničke klase i 
seljaštva. Ona se ne koristi nikakvim privilegijama prema dru- 
gim grupama stanovništva. Po svom podrijetlu, vezama, nazoru 
na svijet, ta inteligencija potpuno se spaja s radničkom klasom 
i seljaštvom, što isključuje mogućnost da se pretvori u posebnu 
kastu.« 


Inteligencija doista nema posebnih interesa u socijalističkom 
društvu, pa je nepodobno optuživati je da se želi pretvoriti u 
neku posebnu »kastu«, »ceh« ili »esnaf.« Ona se jedino može 
optuživati zbog privatizacije, to jest zbog povlačenja u privatni 
Život i u svoje čisto usko stručne ili materijalne interese. Ali 
ovaj prigovor može se uputiti i svakom drugom čovjeku, koji je 
zbog izvjesnih ličnih iskustava s birokratima došao do zaključ- 
ka da »nema smisla bosti se sa rogatim«. 

»Zbog toga je razumljivo da u uvjetima socijalizma partija 
nema potrebe da izgrađuje posebnu politiku prema inteligenciji 
koja bi se razlikovala od politike prema radničkoj klasi i selja- 
štvu. Prema tome, odnos partije ne određuje se po tome da li 
ovaj ili onaj čovjek pripada inteligenciji, nego se određuje čov- 
jekovim kvalitetama kao radnika i građanina socijalističkog 
društva. Kao što je naglašavao Lenjin, i u buržoaskom društvu, 
kad se govorilo o intelektualcima koji su prešli na pozicije rad- 
ničke klase, bilo je »savršeno ružno suprotstavljati tu inteli- 
genciju proletarijatu«. To ružnije i politički štetno bilo bi sup- 
rotstavljati narodnu inteligenciju socijalističkog društva radni- 
čkoj klasi i seljaštvu, sijati nepovjerenje prema njoj.« 

Ovo je vjerojatno centralna misao u članku Rumjanceva. I 
zato je korisno da se malo više na njoj zadržimo. Rumjancev 
zna da je ono što se Lenjinu činilo »savršeno ružno« Staljin pre- 
tvorio u revolucionarnu vrlinu, te da su mnoge glave najistaknu- 
tijih intelektualaca-marksista »u ime proletarijata i proleterske 
revolucije« otišle pod zemlju. »Pravda« gotovo svakodnevno do- 

nosi osmrtnice tih rehabilitiranih glava, i tužno je čitati danas 
riječi priznanja koja bi svakako bila veća i značajnija, da su ove 
glave nastavile da »odražavaju i izražavaju razvitak klasnih inte- 
resa«. No, našao se netko tko je mislio da je samo on pozvan da 
se bavi takvim »odražavanjem i izražavanjem klasnih interesa«, te 
su mu druge glave za taj posao bile savršeno suvišne. Danas 
možemo tvrditi da je taj Netko strašno osiromašio čitav socija- 
lizam u idejnom i kulturnom pogledu, ali budimo uvjereni da 
ni ova posthumna konstatacija neće naročito impresionirati 
birokratu, jer je on već naviknuo da kroči po pustinji i da ništa 
ne sije što bi donijelo ploda. Rumjancev bi ovdje u svojoj ana- 
lizi morao ići do kraja. No, zadržimo se na blažoj formulaciji o 
»sijanju nepovjerenja«. Tko to sije nepovjerenje i zašto? Rum- 
jancev govoreći o tome kako je Lenjin nastojao privući na za- 
jednički rad intelektualce pokušava to objasniti ovako: 

»Ova nadahnjujuća uloga nije se mogla pojaviti u punoj sna- 
zi kad se negirao princip kolektivnog rukovodstva. I nije čudo: 
jedini »vođa«, uvjeren u vlastitu nepogrešivost, smatrao se vr- 
hovnim arbitrom u svim oblastima ljudske djelatnosti, a prije 
svega u oblasti umnog rada. Drugim riječima takav se faktor 
izdavao za jedinog intelektualca. S nepovjerenjem i netrpelji- 
vošću odnosio se prema umnim radnicima koji su, s njegova 
gledišta, pogrešno pretendirali da budu autoriteti u ovoj ili onoj 
oblasti znanja. Inteligentnost radnih masa, partije, naroda — 
to je neprobojna zapreka samovolji pojedinca, nerazumnom 
podvrgavanju »vođi« koji tobože misli za sve.« | 


Dakle, onaj tko je nosilac nepovjerenja i netrpeljivosti jest 
»vođa«, i svi njemu slični »vođe« — jer nas njegovo ime danas 
doista više ne zanima! — koji sebe »smatra vrhovnim arbitrom«, 
odnosno monopolistom na određene stavove i mišljenja u dru- 
štvenim i drugim stvarima. Pa, priznajmo, da su usprkos »in- 
teligentnosti radnih masa, partije i naroda« ovakvi »vođe« us- 
pijevali vrlo uspješno da siju nepovjerenje i netrpeljivost i da 
se nametnu kao jedini arbitri. Slobodno možemo postaviti pita- 
nje da li je to ona prošlost od koje smo mi izuzeti, jer već spa- 
da u ono doba u kojem se pojavljuje zločesti Vuk i dobra Crven- 
kapica?! Ne bi li jednom akademiku i sociologu, kao što je Ru- 
mjancev, priličilo da ukaže na korijene ili na procese iz kojih 
se rađa nepovjerenje i samovoljni arbitri, da osvijetli procese i 
načine kako se inteligencija degradira, a pojedinci pretvaraju u 
»vrhovne subjekte«? Da bi se došlo do takvoga stanja, potreb- 
no je bilo doista stvoriti dihotomiju ljudske inteligencije i druš- 
tvene vlasti (čak sve dotle da se smatra kako s inteligencijom u 
posljednjoj liniji ne vrijedi razgovarati, jer »nema vlasti«!). 

»Pravo stvaralaštvo — to je uvijek otkriće novoga, prije ne- 
poznatoga: bilo da je to naučni zakon ili nova pojava života 
izražena umjetničkim sredstvima, ili novi oblik starog sadrža- 
ja — predstavlja samo po sebi viši izraz ljudskoga duha. Ono se 

ne može stimulirati naredbom, ne trpi kancelarijsko-birokrat- 
sko tretiranje, sitnu zaštitu i preporuku, jer proizlazi iz druš. 
tvenih potreba dobivši oblik unutrašnje pobude učenjaka ili 
umjetnika. Pravo stvaralaštvo, koje se javlja kao rezultat slože- 
ne prerade u spoznaji iskustva, znanja, promatranja, životnih 
uvjeta, nazora na svijet i cijele ličnosti, moguće je samo u uvje- 
tima traženja, eksperimenta, slobodnog izražavanja i sudara 
mišljenja«. 


»Za Lenjina je bilo karakteristično da se brižljivo odnosio 
prema stvaralačkoj inteligenciji. Prema svjedočanstvu Luna- 
čarskoga Lenjin je izjavio da s inteligencijom ne treba razgova- 
rati na mitinzima, nego prodirući u bit njezina rada, pomagati 
joj da zauzme pravilan stav, uvjeravati je dobronamjernom dru- 
garskom kritikom, stvarnim argumentima, a ne govorničkim 
trikovima.« 


Neka nam se ne zamjeri što toliko navodimo Rumjanceva u 
mišljenjima koja će netko smatrati općeusvojenim načelima i o 
kojima više ne može biti spora. Ipak, nije li »Vjesnik« ove sta- 
vove Rumjanceva objavio kako bi sproveo neku vrstu samokriti- 
ke s obzirom na vlastiti odnos prema našoj inteligenciii? Imamo 
u vidu činjenicu da je časopis »Praxis« i pisanje naših istaknu- 
tih marksista u niemu opasao zidom šutnje, iza kojega ne zna- 
mo još jedino koliko ima nepovjerenja, koliko netrpeljivosti, 
a koliko idolopoklonstva prema »višim arbitrima«. Činjenica je 
da danas više ni obična bibliografska notica o izlaženiu »Praxi- 
sa« ne smije izići pred čitalačku publiku! Tako je »Vjesnik« od 
17. III u svom prvom izdanju donio, među ostalim bibliograf- 
skim bilješkama, da je izašao i 2. broj »Praxisa«, ali je u kasni- 
jim izdanjima ova zabilješka na čudesan način iščezla!* Istina je, 


*Ta strašno opasna bilješka koja se prokrijumčarila u prvo izdanje 
»Vjesnika«, ali je na dobro i sreću našeg radnog narođa eliminirana iz 
četvrtog (drugo i treće izdanje nismo vidjeli) glasila je ovako: »PRAXIS, 
2/1965, ZAGREB. Ovaj časopis, koji je u kratko vrijeme odigrao značajnu 
ulogu u razvoju i određivanju naše filozofske misli okupivši najznačajnije 
suradnike, nastavlja s objavljivanjem zanimljivih članaka i rasprava s 
područja filozofiie i njoj sličnih znanosti. Tako u ovom broju možemo 
pročitati, uz ostale napis Vladimira Filipovića »Istina i iskustvo« i Rudija 
Supeka: »Predrasude i pristranosti u spoznaji društva«. Ovim člancima 
spadaju i drugi koji također tretiraiu isti problem, naime poiam istine i 
razne njezine interpretacije. »O mašoj filozofiji« naslov je rasprave Gaje 
Petrovića u kojoj govori o ulozi i mjestu filozofije u Jugoslaviji. Slijede 
mnogi napisi o tekućim pitanjima društvene svijesti i misli od raznih au- 
tora. List završava polemikom oko knjige Olega Mandića »Pregled dija- 
lektičkog materijalizma.« — Napominjemo da su se sitnoburžoaska kole- 
bljivost prvog i revolucionarna budnost četvrtog izdanja »Vjesnika« na 
sličan način manifestirali već i ranije. Tako je u prvom izdanju »Vjesnika« 
od 28. XTI 1964. u rubrici »Tribina čitalaca« objavljen slijedeći dopis: »ZAŠ- 
TO SE ŠTAMPA MALO »PRAXISA«. Druže uredniče, zašto se filozofski 
dvomjesečnik »Praxis« štampa u maloj nakladi tako da je rezerviran samo 
za one koji imaju sreću da budu prvi u knjižari pa da ga kupe. Ne čitaju 


495 


doduše, da se oko »Praxisa« u posljednje vrijeme sistematski 
stvarala atmosfera nepovjerenja i netrpeljivosti na raznim mjes- 
tima, počevši od javnih predavanja i novinskih članaka pa sve 
do sudskih procesa. »Vjesnik« je izgleda izvukao iz toga neke 
zaključke za koje bi Rumjancev, pretpostavljamo, rekao da ni- 
su u skladu s Lenjinovim stavom prema stvaralačkoj marksistič- 
koj inteligenciji. Podsjetimo malo kako je došlo do takvog po- 
našanja »Vjesnika«. 


Najprije je »Vjesnik« od 7. II o.g. donio izvode iz predavanja 
Mika Tripala na Fakultetu političkih nauka, u kojemu se on kri- 
tički osvrnuo na neke stavove Danila Pejovića i Zage Pešić-Go- 
lubović iz članaka objavljenih u »Praxisu«.»Telegram« od 19. 
II sa zadovoljstvom je komentirao započetu diskusiju: 


»Stil diskusije što ga je sekretar Gradskog komiteta SK Za- 
greba Miko Tripalo razvio u predavanju održanom u januaru 
ove godine na Fakultetu političkih nauka u Zagrebu, a u vezi s 
nekim postavkama u »Praxisu« (Zagorka Pešić-Golubović »So- 
cijalizam i humanizam«, Danilo Pejović »Socijalizam i inteligen- 
Cija«), nesumnjivo ukazuje na značajnu kvalitetnu promjenu u 
debatama što su ih i do sada ponekad znali voditi političari i 
filozofi, odnosno umjetnici. Drug Miko Tripalo znao je, naime, 
sačuvati mjeru i znao je svojim argumentima dati zrelu boju 
filozofske i političke misli, ne zapadajući u misaone deformacije 
i ne prikrivajući se pragmatskim tvrdnjama iza kojih bi mogla 
stajati autoritativnost nosioca vlasti. Drugim riječima: Miko 
Tripalo je bio na visini svojih »protivnika«; kao takve ih je 
poštovao.« 


Ovaj komentar koliko god je faktografski, toliko je i poeti- 
čan, to jest ponešto »naddeterminiran«, jer pored iskaza da su se 
stvari tako odigrale, sadrži i želju da bi se stvari doista tako i 
odigravale, ubuduće. No, ma koliko »Telegram« imao prava na 
ovakva očekivanja, »Vjesnik« je te nade ubrzo iznevjerio. D. Pe- 
jović odgovorio je na kritiku u »Vjesniku« od 21. II, koji je isto- 
vremeno objavio i odgovor Mika Tripala na Pejovićev odgovor. 
To se još kretalo u okvirima slobodne borbe mišljenja (bez ob- 
zira na neke »Schonheitsfehlere«!). No već nekoliko dana nakon 
toga u broju od 28. II objavio je »Vjesnik« riječ u diskusiji Sav- 
ke Dabčević-Kučar na konferenciji SK Zagrebačkog sveučilišta 
koja se također kritički osvrnula na neke stavove Milana Kan- 
grge i Mladena Čaldarovića u člancima objavljenim u »Praxisu«. 
Na istoj konferenciji Gajo Petrović je odgovorio Savki Dabče- 


svi X—100 i ostale šund romane (interesantno je da je tiraž takvog štiva 
zaista velik). Zvonko Buconjić, Hrvatski Leskovac 77«. U četvrtom izda- 
nju ovaj je dopis nestao, odnosno zamijenjen pismom u kojem se traži »da 
nam uprava ZET-a razjasni gdje se zapravo nalazi tramvajska stanica na 
Trgu Republike«. 


496 


vić-Kučar, ali »Vjesnik« nije smatrao potrebnim da ovaj odgo- 
vor objavi. Zašto? Iz kojeg razloga? Na, osnovu kakvih principa? 

Rumjancev, koji u ovakvim stvarima ima duže iskustvo od 
nas, vjerojatno bi nam znao objasniti ovakvo ponašanje. Možda 
bi nas upozorio da je »Telegram« bio sasvim blizu istine kad je 
upozorio da jedan diskutira u ime svoje »zdrave pameti«, a dru- 
gi, pored »zdrave parmeti«, ima za sobom i »autoritativnost no- 
sioca vlasti«. Možda bi nam primijetio da je ovaj faktor u slu- 
čaju Savke Dabčević-Kučar (koja je predsjednik Ideološke ko- 
misije SKH) odigrao veću ulogu nego kad se radilo o Miku Tri- 
palu, dakako pod pretpostavkom da je »Vjesnik« tako postupio 
na svoju ruku. U jednom hijerarhijskom odnosu često se doga- 
đa da »niži krugovi« svojom revnošću upropašćavaju demokra- 
tičnost »viših krugova«. A da je kod nas revnost »nižih krugo- 
va« u stanju pokvariti najbolje namjere i izopačiti najhuma- 
nije principe, to nam pokazuje podjednako polemika koju je 
vodila Desa Savičević zajedno s navodnim čitaocima »Borbe« 
protiv Miladina Životića i »Praxisa«, kao i ovo prešućivanje, 
od strane »Vjesnika«, »Praxisa« i njegova djelovanja u našoj 
sredini. Tako se dobiva dojam da nas je ovaj najveći dnevnik u 
našoj Republici stavio u neku ideološku karantenu, na koju je 
stavio žutu ili crnu zastavu, pa ćemo opet biti prisiljeni da vo- 
dimo, kao prije dvije godine u Glavnom odboru SSRN, diskusiju 
na temu: Zašto hrvatska inteligencija ne surađuje u najvećem 
dnevniku hrvatskog radnog naroda?! 

FILOZOFSKI ŽIVOT 


SIMPOZIJ O MARKSISTIČKOJ KNJIŽEVNOJ KRITICI 
U PRAGU 


Ponavljam uvodnu misao iz jednog napisa u ovome časopisu: »Su i 
filozofski i naučni život sve se više GviiI u obliku KOnareća- m kreksća 
E i drugih i sla bai Bkupova (Gajo Petrović) samo nadodavši fi- 
... dan ao simpozijima plodotvornih ljudskih djelatnosti i knji- 

A em smislu umjetnost uopće. Znam jednu jednostavnu istinu 
doduše, kao književni kritičar i historičar u tekućoj praksi, da kongresi pa 
niti simpoziji lijepih i zvučnih riječi u teoriji, me rješavaju bitne prob- 
leme stvaralaštva i da se prava svrhovita književna aktivnost ispoljava pri- 
marno u pisanju vlastitih književnih djela; u slučaju kritičara kritika i inter- 
pretacija. Ali ne mogu i ne želim apriori negirati nužnost i korisnost zajedni- 
čkih skupova, pa i ovih učestalih simpozija koji su postali modna pojava, 
per analogiam na duhovno-znanstvenom području ozbiljna iživljavanja in- 
telektualne elita, nasuprot prizemnim senzacionalističkim površnim fes- 
tivalima zabavne muzike i drugih kič-skupova. Međutim crv skepse kao 
nužni korektiv pretjeranih egzaltacija i oduševljavanja simpozijima radi 
simpozija, mora se daleko više javljati u slučaju književnosti i simpozija 
književnika, nego daleko eminentnijih spekulativno-teorijskih u plemenitom 
smislu riječi: filozofsko-društvenih, naučnih skupova za koje discipline, (la- 
ički mislim) ovakvi naučni skupovi imaju dublji i svrsishodniji raison d' €tre. 
No na kraju krajeva, ipak priznajmo na koncu ovog uvodnog razmišljanja, a- 
ko smo kao određena bića prakse, konkretno kao književni kritičari prisus- 
tvovali nekom skupu, pa tako i ovom zanimljivom savjetovanju čeških i slo- 
vačkih kritičara i estetičara, koji se službeno nazivao Simpozij o marksistič- 
koj književnoj kritici, a održan je u Pragu u veljači ove godine (10-14. II 
1965.), izvjestimo s toga skupa o onome što je po našem subjektivnom sudu 
značajno i vrijedno istaći, i objelodaniti našoj javnosti. 

Prije svega zamišljen isprva kao interni skup u okvirima nacionalnim, 
čehoslovačkim, kao drugarski otvoreni razgovor njihovih četrdesetak kriti- 
čara i teoretičara literature, on je učešćem 15 gostiju, kritičara iz svih 
socijalističkih zemalja Evrope (osim Albanije) spontano prerastao početne 
okvire i dobio međunarodni karakter i nehotičnu težinu konfrontiranja 
kritičarskih ličnosti, ideja i pogleda, ne samo pojedinaca koji su .učes- 
tvovali u diskusiji kao samostalne individualnosti, nego su nažalost ili nuž- 
no oni i predstavljali domete i mogućnosti kritičarske prakse i teorije svo- 
jih zemalja. Premda je taj oficijelni ton, pornalo birokratski reprezentati- 
van prizvuk prilikom nastupa pojedinih delegata, manje čehoslovačkih, a 
više pripadnika ostalih država (napose sovjetskih i bugarskog predstavnika) 
smetao onoj prostoj ljudskoj istini umjetnosti i književnosti, da su jedino 
osobene stvaralačke ličnosti stvarni stvaraoci pa tako i pravi kritičari i su- 
štinski marksisti. To jest samo oni koji prema uspjeloj Krležinoj misli o 
stvaralačkim talentima odgovaraju poenti iz njegova »Predgovora Pod- 
ravskim motivima« K. Hegedušića: »U stvaralačkim i estetskim oblastima 
sve što nije individualno jednako je uglavnom ništici«. 

tici nisu učestvovali u diskusiji (Jan Grossm ž : 
čar književnosti František Buri&nek, itd), a Posabno dje Palei h stori- 
lazak nekoliko kritičara koji su vedrili i oblačili u staljinističkc odo 

: : : ačili u staljinističkom periodu 
»kulta osobnosti“ — ličnosti, kako se to u većini socijal stičkih zemalja sh 
matski naziva određeno razdoblje vulgarno-pragmatičarskog tumačenja lite- 
rature kao mehničke društvene transm'sije i ancillae tekuće državne. oliti. 
ke. Profil stranih delegata kretao se od uvaženih profesora estetike i književ. 
nih hstorika (Matuszewski, dr Girnus, Dinekov) preko izrazitih književnih 
kritičara do nažalost tipa kritičara-organizatora i kulturno-prosvjetnih fun- 
kcionara državnog aparata (Goškin, Ozerov). Ove opservacije o kriteriju 
izabranih i prisutnih delegata logikom stvari da ličnosti stvaraju ili ne stva- 
raju određenu ozbiljnu problemsku i stvaralačku atmosferu na skupovima 
pružaju nam mogućnosti da smiono izjavimo kako ovaj simpozij nije naža- 
lost bio značajna kreativna konfrontacija izuzetnih ličnosti marksističke knji- 
ževne misli (a ima li ih puno?), nego skup više ili manje solidnih i prosječnih 
knritičarskih fizionomija koji su na teme ne toliko samo pojma, metode i 
shvaćanja marksist'čke književne kritike (a da li je ona uopće još konstitui- 
rana kao specifični fenomen pogleda na književnost iz vidnog kuta marksiz- 
ma?), već svojih vlastitih akademskih ili impresionističkih, ponekad izolira- 
nih monologa i profesorsko-referentskih izlaganja o kritici općenito. Tvrdnje, 
stavovi i teze mnogih nisu bile u kreševu bojišta mišljenja i življem pole- 
mičkom suprotstavljanju vrednovane i potraživane, već su počesto ostaja- 
le samo riječi i opet riječi, lijepe ili prazne bez intenzivnog odaziva ostalih 
sugovornika (a uostalom s frazama ne može biti stvarnog kritičkog konc- 
takta, zar ne?). Da ne bi ove napomene dale isuviše crni kritički osvrt na 
taj simpozij i pružile povoda za razmišljanje o potpunom neuspjehu ili pro- 
mašaju njegovu, moramo ga situirati u društveni kontekst sredine u kojoj je 
održan i stanja na području tumačenja i interpretiranja književne kritike 
pod znamenom marksizma u Čehoslovačkoj i socijalističkim zemljama u- 
opće. Uprošćeno rečeno, osnovna vertikala simpozijskih izlaganja i saop- 
ćenja, a još više neslužbenih prijateljskih kontakata i razgovora izvan vre- 
menskog okvira službenog skupa postala je i ostala duhovna klima htije- 
nja i težnji ka stvaralačkom, individualnom osmišljavanju i kreativnom 
zahvatu u fenomen književne kritikć, a ne tumačenja kritike kao dog- 
matske normativne međuzone između političko-društvenih institucija i knji- 
ževne praktične produkcije. Nasuprot otporu i bojažljivosti ponekih sudio- 
nika sputavanih dugogodišnjim utilitarist'ičkim drilom recepata kritike kao 
neke pedagoško dušobrižničke društvene policije, većina predstavnika češ- 
kih i slovačkih kritičara, zatim delegati Poljske, Jugoslavije (i djelomično 
Mađarske i Rumunjske diskretnije) otvoreno su govorili o pravom oživot- 
vorenju marksističkog i marksovskog humanizma, kao postulata za formi- 
ranje i postojanje čovjeka kritičara kao kreativnih bića socijalističke prak- 
se koji sebe kao pisce i kritičare, dakle i kao marksiste potvrđuju indi- 
vidualnom djelatnošću pribl'žavanja i otkrivanja, analitike i sintetskog 
pristupa umjetničkim i književnim pojavama jedino kao ličnosti, na- 
ika ne smetnuvši s uma socijalističku zajednicu u kojoj egzistiraju i dje- 
uju. 


Iz svoje studijske bilježnice zapažanja o konkretnom toku čitavog sim- 
pozija, kao relativno nepristrani, ali ne pasivno bestrasni promatrač (jer 
iako nisam stigao sudjelovati u diskusiji, svoju sam kratku riječ na temu 
stvaralačke tradicije marksističke kritike u nas od Krleže do sadašnj:ce o- 
stavio za štampu u 5. broju »Plamena«, časop:sa Saveza čeških pisaca) eks- 
cerptirat ću najbitnije tačke i teze pojedinih učesnika, kako sam ih ja do- 


499 


živio. Kako ih je bilo tridesetak, poneki s referatime enc 

zaeikea zbog Pan i rasle ove informativne kronike. ra Kevanmi 
prepričavanjem kroz vlastiti filter tumačenja i ij 4 

dEujiete blaganis ja i selekcije u kronološkom kon- 

Prvi dan u kratkoj uvodnoj riječi tajnik Saveza čeho i i 

Ivan Križ, nakon kurtoaznih pozdravaih riječi u kojima pne nn Svima 
učesnicima polemičku otvorenost i želju da se upoznaju s čehoslovačkim 
kr.tičarima i njihovim | pogledima iznio je tri glavne teme savjeto- 
vanja: funkcija, metoda i kriteriji literarne kritike. Stvarni uvodni referat 
održao je prof. češke književnosti XIX stoljeća na falkultetu Feliz Vodička 
koji je ujedno bio i doyen ovog skupa, naime predsjedavajući voditelj. ' 


Osnovna teza njegove smirene inauguracione besjede bii misa i 
tika ne smije ustrajati na izvanjskim teorijskim ONA IRA nego biti mivica 
ukotvljena u živo organsko jedinstvo s literaturom koju istražuje i tuma- 
či, pledirajući za dinamičnu iskustvenu estetiku. On je ovu misao opširnije 
pokazao na primjerima novije češke književne kritike od centralne ličnosti 
vitalističkog kritika F.K. Šalde do izrazitog marksističkog kritika Kurta 
Konrada. Mladi slovački kritičar Pavel Stevček načeo je jedan od osnovnih 
leitmotiva čehoslovačkih kritičara na ovom skupu, pitanje stvaralačke di- 
ferencijacije gledišta, oštro osudivši konferenciju o kritici u Pragu, 1961. 
kao pokušaj dogmatskog povratka na staro, kada su ton čehoslovačkoj kri- 
tici davali kritici-f/unkcionani koji svoje individualnosti, ako su je i ima- 
li, žrtvuju na oltar organizacije i postaju ne književne ličnosti već orga- 
nizatori kampanja, megafoni direktiva, prislušnici i suci. Polemički nasta- 
vivši svoje izlaganje, osudio je lažno jedinstvo u prošlosti i patetički uz- 
viknuo: »Socijalistička umjetnost skida uniformu dogme«. Pledirao je za 
izučavanje vlastite čehoslovačke tradicije između dva rata ali i primijetio 
da su mogući i modernistički teroristi u kritici, kao i nekada apologeti 
isključivo realističke metode. Prof. Eduard Goldstiicker, poznati češki ger- 
manist, autor jedne knjige o Kafki, također se osvmuo na nepodopštine 
razdoblja kulta ličnosti, osudio provincijalizam tumačenja kritike kao iz- 
vještaja u »jutarnjim novinama«, razlagao o štetnosti izrazitog prosvjeti- 
teljsko-racionalističkog mišljenja o ulozi kritike u društvu i nastojao dati 
širi kontekst marksističkom shvaćanju umjetnosti, u koje bi trebalo kri- 
tički uključivati i sve novo u umjetnosti XLX stoljeća. 


Mislim da se otvoreno može reći da se najdublje problemski, profinje- 
nim analizama odnosa ličnosti kritičara, etičke i estetske, i mogućnosli 
njegovih dijaloga s povijesnim vremenom, predstavio slovački kritičar 
Jin Rozner. Objasnivši načine prevladavanja vulgarno-normativnih princi- 
pa kritike i pristupa društvenoj stvarnosti danas, Rozner je tražio imanen- 
tne kritičke i kritičarske postulate koji bi pružili kritici dostojanstvo stva- 
ralačkog autonomnog razgovora s epohom naglašavajući neophodnost po- 
livalentnosti pristupa kritici kao svojevrsnom hibridu sociološkog, etičkog, 
estetskog i ostalih komponenti u kreativnom biću kritičara. Zanimljive su 
njegove distinkcije odnosa kritičara i običnog čovjeka kao čitaoca i odre- 
đenje kritičara kao marksističkog humaniste, koji vlastito iskustvo vre- 
mena i shvaćanja nastojanja običnog čovjeka ostvaruje vlastiti specifični 
izraz, individualni kritički odnos prema književnosti, a ne frazersko-de- 
klarativni u smislu normativne kritike. Dragan Jeremić u svom opsežnom 
referatu o iskustvima marksističke književne kritike krenuo je od nega- 
tivnosti dotadašnje prakse i na primjerima književne kreacije i teorije od 
Dantea do Garaudyja pokazivao njene osnovne slabosti: vulgarni sociologi- 
zam, zanemarivanje formalnih komponenti književnih djela, pretjerano ra- 
cionalističko objašnjavanje umjetničkih fenomena, naglašavanje praktičar- 
skih političkih tendencija u određenim epohama. Jeremić pledira za os- 
lobađanje od dogmatskih krutosti i uspostavljanje kontinuiteta današnje 
kritike s književno-kritičkom mišlju ranijih epoha. Šteta što nije više na- 
glasio vrednote našeg specifičnog puta marksističke književne tradicije od 
Krležina »Plamena« do današnjice. U digresiji muzikolog prof. Antonin 
Sychra, zahtijevao je za umjetnost pluralizam pristupa aludirajući na jed- 

nostranosti zablude o dominaciji smetanovske j E i 
je zastupao pok. Zdenek Nejedly, založivši se više za dvorska olja 
glazbu našeg vremena, citirajući između ostalih i H. Reada, Ingardena u 
kibernetičare kao svjedoke. Istup člana redakcije časopisa NN : ada 
Jana Čujke s prenaglašenim izjavama o primarnosti pogleda na svijet i Hi « 
ologije nad literarnim izrazom odisao je duhom dogmatske publicistike i 
nulog razdoblja. Zdenek Pešat, suradnik Instituta za češku književnost A ka 
demije nauka, nastavljajući izlaganje o neophodnosti ozakonjenja različnosti 
u češkoj kritici posebno je zamjerao nepostojanje veće diferencijacije dr 
čehoslovačkim književnim časopisima. Kritičar Jiri Brabec, pošto je Medea 
rio o ključnim psihološko-etičkim problemima češke kritike: o prevladava- 
nju pseudokompaktnosti i reviziji prošlosti direktiva i dekreta o litera- 
turi, govorio je iscrpno 0 krizi kriterija ne kao krizi marksističke književ- 
ne kritike, već latentne stvaralačke situacije današnje umjetnosti i kri- 
tike, nadovezujući na izlaganje prof. Vodičke o ostvarivanju novih vlas- 
titih kriterija u kontaktu s književnim djelima vlastite literature. 


. Sovjetski publicist Vitalij Ozerov, glavni urednik časopisa »Voprosy 
literaturi« pozdravivši skup u ime sovjetskih kritičara, koje u njihovom dje- 
lovanju nadahnjuje patos i heroizam radnih ljudi, nastavio je u tom melo- 
dramatičnom zanosu da govori o »složenim problemima« socijalističke um- 
jetnosti istaknuvši da socijalistički realizam i nadalje ostaje jedina mogu- 
ća metoda i pravac sovjetske književnosti i kritike, ali da u njemu ima 
širine i da ona nema ništa zajedničko s pogreškama kulta ličnosti. Isticao 
je da se prevodi i piše u Sovjetskom Savezu o nizu modernih pisaca od 
T. Manna, Kaike, Musila, Huxleya, Durenmatta do Remarquea (sic-pita- 
nje ostaje kako se piše međutim?). Na kraju svog diplomatskog, slatko- 
rječivog govora Ozerov je predložio da se ovakvi skupovi češće održavaju. 
Mađarski kritičar Istvćn Kiraly uglavnom je govorio o realizmu kao sloje- 
vitom svestranom terminu književno-teorijske misli, pa je istakao da se u 
mađarskoj kritici mogu odrediti približno tri tumačenja realizma. Zastu- 
pajući slično Lukacsu odlučno gledište realizma (malo je spominjao socijalis- 
tički realizam, sic!) kritizirajući modernističke pojave, on je primijetio da 
se u Mađarskoj prate s pažnjom noviji pokušaji marksističke interpreta- 
cije moderne umjetnosti (E. Fischer, R. Garaudy) i da se u okviru širokih 
mogućnosti realizma partija ne opredjeljuje ni za jednu od triju koncepcija 
real.zma. Međutim u iuzici, na primjer Bartokovoj ili dodekafoniji, ne 
može se diskutirati s istim terminima kao u književnosti, muzika je izvan 
politike, a književnost nije. 

Kritičar Jiri Hdjek, glavni urednik časopisa »Plamen« zalagao su u duhu 
intencija većine čehoslovačkih kritičara za stvaralačku razmjenu mišljenja 
stranih i domaćih učesnika što slobodnije bez kurtoaznih uvijanja istakavši 
značenje susreta čeških i talijanskih kulturnih radnika — marksista, us- 
prkos znatnim razlikama u shvaćanjima, naglasivši na kraju potrebu poz- 
navanja djela zapadnih teoretičara i kritika marksizma. Češki kritičar 
Zdenek Kožmin i slovački Šmatlak Stanislav u kraćim izlaganjima suprot- 
stavili su se kritici kao pedagoškom dociranju, istakavši ponovo apel za 
ličnostima-stvareocima, kakav je bio F. K. Šalda, neprekidno prisutni uzor 
većine. Miroslav Červenka govorio je prilično akademski, teorijski mudro 
o vječnoj antinomiji: znanstvena i umjetnička kritika, isticavši njihove slič- 
nosti, paradokse i razlike prilikom konkretizacije u djelu kritičara-stvaraoca 
i egzaktnog proučavaoca književnosti. Miroslav Drozda, profesor sovjetske 
književnosti na univerzitetu naglašavao je tradicije marksističke kritike ne- 
kad iz prvih decenija poslije revolucije (Voronski, Vorovski, itd), a Puj- 
man Petr pledirao je za tip kritičara koji će u sebi sjediniti književno-teorij- 
sku naobrazbu s filozofskim znanjem, jer u današnjoj situaciji literature u 
svijetu nemoguće je pisati o literaturi, ako se ništa ne zna o filozofiji. . 

Mladi poljski kritičar Tadeusz Drewnovski urednik časopisa »Polity 


ka« govorio je vrlo jetko, polemički zahuktano o dogmatskim zabludama 
i pogreškama marksističke misli u prošlosti posebno o ropskom primanju 
liksira mudrosti, ukazuju- 


svega iz Sovjetskog Saveza kao spasonosnog e ' 
ći da bez obzira na mnoge njihove poglede koji su danas prevaziđeni, Ple- 

hanov, Gramsci, Luk&cs i ostali marksistički kriti roš] idi 
snažnije stvaralačke ličnosti nego današnji AA PAR a. Pčd 
ručju umjetnosti. Osvmuo se na niz floskula i općih mjesta koja su pos- 
tala arsenal efemernog propagandnog, a ne stvarnog ideološkog pristupa 
umjetnosti, npr. službe umjetnosti radničkoj klasi i heroizmu radnih ljudi 
semantički je ukazao na apsurde nekih termina kao odražavanje stvarnosti, 
itd. Zatim je kritizirao Luk&csevu aspolutizaciju kritičkog realizma do 
Thomasa Manna, kao da kasnije nije bilo ništa stvaralačkog u književnim 
djelima modemih pisaca, zalagao se za neophodnu promjenu konzervativ- 
nih ukusa, za »realizam bez granica«, za grotesku, legendu, science fic- 
tion, satiru, moderne stilizacije, za kritičko učenje od teorija formalista i 
strukturalista, za specifične nacionalne tradicije u razvoju književne kri- 
tike, za vlastito iznošenje i izražavanje novih umjetničkih realnosti u djelu 
zaključujući patetično: primarno je djelo, a onda dolaze teorijska uopćava- 
nja. Izlaganja prof. dr Wilhelma Girmusa iz Istočnog Berlina bilo je njema- 
čki pedantno i solidno, izražavanje misli jednog dobronamjernog, kako ga 
je netko duhovito nazvao »poštenog dogmatika«, za razliku od (u Pragu nepri- 
sutnog) marksističkog diktatora estetike u Istočno Njemačkoj, citatologa dr 
Hansa Kocha. Girnus nam je tumačio pojmove: kritika i njezine kate- 
gorije i zalagao se za nužnost osnovnih normi i izvjesnih stabiln:h konstanti 
u objašnjavanju umjetnosti od strane kritike i teorije, koje moraju po- 
magati čovjeku- stvaraocu da se snalazi u životnim i literarnim procesima. 
Rumunjski kritičar Paul Georgescu usprkos naoko učenih elemenata u iz- 
laganju raznih modaliteta kritike u biti se upleo u kučine fraza i parola o 
soc jalističkoj umjetnosti usputno rekavši veliku mudrost da Tolstoj i Dos- 
tojevski nisu bili stilisti (sic!) i slično. 


Drugi dan simpozija otvorio je svojim mitingaškim govorom bugarski 
kritičar Georgi Dimitrov-Goškin u stilu fraze: »mi bugarski trudbenici na 
polju kulture, jedinstveni smo front branilaca socijalističkog realizma, slo- 
žni smo kao minerski odred«, itd. Isticao je neprekidno da je metoda so- 
cijalističkog realizma istinsko novatorstvo u umjetnosti—komunistička u- 
mjetnost nasuprot lažnom novatorstvu kmjiževnosti Zapada. Na kraju je 
predložio da se u Bugarskoj 1967. opet održi sličan skup kritičara. Sovjet- 
ski kritičarAnatolij Bočarov opširno je kazivao o tome kakav treba kritik 
da bude, da bi bio na korist sovjetskoj zajednici i progresu, spominjući ši- 
roke horizonte obrazovanja, publicističnost, savjest svoga naroda. On se 
nadalje općenitim frazama zalagao za »pravo na radost« za logiku histo- 
rijskog razvoja, koja je »na našoj strani«, za realističku metodu kao ob- 
jektivnu sliku života sovjetskih ljudi polemizirajući diskretno s Roznerom 
i njegovim zalaganjem za konkretni individualni humanizam svakog pisca 
i nužnost subjektivne vizije svijeta, ustanovivši na kraju da modernizam 
nije za sovjetske umjetnike jer je »vjera u narod« značajnija od »individu- 
Inog humanizma«. Slovački kritičar Oskar Čeppan govorio je o kritici kao 
specifičnom činu umjetničke riječi, zalagao se gorljivo za oslobađanje od 
znanstvenih i političkih shema. Književno djelo kao tekst alfa je i omega 
literarne kritika da bi zaključio da su mišljenje i sumnja temeljni kriterij sva- 
kog pravog kritičara. Josef Vohryzek, mladi češki kritičar nastavio je mediti- 
rati slično mnogim češkim kritičarima o odnosu kritike i literature svoga 
doba, o krizi kriterija, o divnom saznanju da nema stabilnih normi, jer 
stvaralačka raznolikost češke književnosti izmiče tlo pod nogama normativ- 
nim kritičarima. Šaldovski stvaralački tip kritičara bolji je od takozvanih 
objektivnih kritičara. Poznati češki kritičar tumač novije češke poezije Ja- 
roslav Janu skeptički je govorio, o sadašnjoj situaciji, kada »znamo šta 
ne ćemo, a ne znamo kamo idemo«. Smatra da kao marksist nastoji prevla- 
dati anarhičnost kritike čistih dojmova i asocijacija stuđioznim pristupom 
cjelini djela. On je prihvatio mišljenje Petra Pujmana da se suvremena 
kritika mora što više približiti filozofiji, biti što intelektualnija a smisao 
kritike kao posebne aktivnosti nije u običnom površnom tumačenju dje- 
la već suprotstavljanju njemu vlastitim koncepcijama svijeta i umjetnosti. 
Na primjerima iz češke književnosti — prikaza nekih novijih djela J. Otčen- 
ašeka i J. Šotole od strane nekih kritičara — on je dokazao da su vulgarno 

-Sociološki kriteriji i pristupi koji su u češkoj kritici zast i 
i Štoll (koji nisu došli na ovaj skup?) prijeđeni, ali nije po rije 
s i aos tone a: opa iznio konkretnije svoje teze. 

rozai ohumi rabal u duhovitom ekskurz iter 
ve od Zole preko Hašeka do Babela i Celinea dai pepa pa Gana 
trističkim aspektom da na »smetištu historije« svaki pisac poena Son 
romansu« svaki je u svom grobu—djelu, dok je kritika u biti uzaludna Ee 
čeprka oko djela, isjeca cjelinu na pojedinačne događaje. Kritičar Jiri Ope- 
lik, nadovezao je na izlaganje J. Janua o ulozi kritike, koja je po njemu 
dijalektički unutrašnji dijalog s autorom, metaforički rečeno ona ne ostaje 
pred vratima autorova djela—imanja, već ulazi u njega da vidi kako 
on gospodari. Prihvativši autorovu metodu, u drugoj fazi oslobođenja od 
autora, kritika se suprotstavlja vlastitim stanovištem. Završio je usklikom: 
»Kritika nije tu da okrivljuje, već da pokreće stvari naprijed«! Ponovo 
uzevši riječ prof. Goldstiicker je ocjenjivao prethodno poslijeratno doba 
češke kritike kao apstraktno racionalno variranje nekih publicističk.h she- 
ma a ne slobodno marksovsko sanjanje, polemiziranje i razmišljanje o bit- 
nim problemima kako marksistički pr.laziti umjetnosti individualno. 


»Enfant terrible« ovog skupa bio je mladi gnjevni pjesnik Antonin Bro- 
usek (rođen 1941) svojim reskim ciničnim »burgijama«, došavši u uniformi 
odmah izjavljujući da izgleda neki mudraci žele Prag pretvoriti u središte 
marksističkog mišljenja u svijetu, rekavši za sebe: »Sumnjam da sam pi- 
sac, ali nisam ni literarni činovnik, već pripadnik oružanih snaga«. Govo- 
rio je o nepotrebnosti kritike i kritičara jer pisci najbolje govore o svom 
djelu (primjer Pastemak) nabacivši čitav niz konkretnih i aluzivnih in- 
vektiva protiv kritičara kojima svi vidici na kraju završavaju u kulturno- 
-političkoj sferi još i danas dok je kritika u doba »kulta ličnosti« bila čak 
specifična forma denuncijacije, aludirajući nizom metaforičkih i polemičkih 
tvrdnji na niz čeških kritičara prisutnih i na ovom skupu. Nadalje je re- 
kao da autoritet kritike pisci više ne priznaju, a da je on iz temelja potresen 
i kod običnih čitalaca, a kritika je ustvari za njega »fuš«, otpadak u pro- 
izvodnji. Završio je »Vidim kako se ježite na ovo moje pojednostavljanje 
vaših uvaženih problema«, »e, pa dobro, evo, sada smo se oprali od grijeha 
umili se, obukli u čisto i idemo dalje«, cinički rezimiravši u tonu čitava 
dugotrajnog izlaganja. Jiri Hajek (1919) je odgovorio na ovo izlaganje mla- 
dcg Brouseka konstatacijom da bi nas ove duhovite provokacije zabavlja- 
le da nisu trajale tako dugo, i da je lako graditi svoju diskusiju o pitanju 
alibija na datumu rođenja, to jest početi od početka, od mi:šta, što je 
Brouseku jedina prednost pred svima ostalima. 

U poslijepodnevnom završnom djelu simpozija nastavljeni su opsežni 
referentski napisi isprva stranih delegata. Mađar Almdssi Miklos govorio je 
o eksperimentiranju i njegovoj potrebi u suvremenoj literaturi, istaknuvši 
neke primjere iz mađarske suvremene književnosti, međutim naglasivši da je 
on za angažirani realizam, premda se neke tehničke inovacije iz zapadnih 
književnosti mogu koristiti. Drugi rumunjski delegat Ion Balan govorio 
je akademski smireno o kritiai kao neovisnoj historijski uvjetovanoj dis- 
ciplini rekavši da ona ne smije biti »ancilla creationes« napravivši čitav eks- 
kurz citata i imena uglavnom po tradiciji romanskih nacija od Saint-Be- 
uvea do Gramscieva aktivnog humanizma spomenuvši čak i A. Robbe Gri- 
lleta. Miloš I. Bandić u inspirativno napisanom eseju o kritici kao težnji 
k nedostižnom, apsolutnom savršenstvu, pledirao je za imaginativnu umjet- 
ničku kritiku, koja iako individualni stvaralački akt, ipak je relativno u- 
klještena u kontekst epohe. Spomenuvši kao primjere kritičara-stvaraoca 
F.K. Šaldu i A.G. Matoša, usput osudivši apodiktičke teorijske floskule 
i socioločko—političke fraze i formule, naglasio: je da kritika .može biti 
marksistička samo kao slobodni dubovni stav i pogled, kao individualna 
antropologija njenog autora. Svaki stvara svoju vlastitu metodologiju i 
kriterije, ako je kritičar stvaralac. Mladi istočnonjemački kritičar Dieter 
Schlenstedt nastojao je iznijeti umjereniju varijantu kritike kao specija- 
lističke discipline, koja ima neophodnu pragmatičku odgojnu funkciju u so- 
cijalističkom društvu. 

Češki teatrolog Jan Kopecky, govorio je uglavnom o problemima kako 
kazalištu prići kritičkim skalpelom primjene marksističke metode, istakavši 
pomalo ironično da je on »provincijalni dogmatik jer mu je Shakespeare 
najbolji dramatičar XX stoljeća, a ne Becket, a da češke pisce Havela 
Topola više voli nego Joneska ili koga drugog zapadnjaka. Kritičar Mojmir 
Grygar nastavio je raspredati o temi diferencijacije u pristupu novijoj češkoj 
literatuni zalažući se za pravedniju ocjenu nekih pojava kao časopisa »Kve- 
ten« u kome su prije nekoliko godina počinjali svoj rad mnogi značajni 
noviji češki pisci. Uzevši riječ također drugi put Jan. Rozner rezimirao je 
neka mišljenja o normama i stvaralaštvu, odgovarajući Girnusu i drugima 
metaforički nazvavši dogmatsku kritiku Padreom—časnim ocem. Kritika ne 
bi smjela popovati: ovo možete ovo ne smijete, padre ne treba zapravo da 
postoji. Destrukcija starih normi, dogmatičkih, institucionalnih ne znači 
da kritičar ne smije i ne mora imati svoje vlastite stvaralačke postavke, 
koje možemo zvati hipotetskim normama. Proces individualizacije kritike 
jest humaniizacija socijalizma i obogaćenje ličnosti u njemu; citirajući i dru- 
ga E. Kardelja i njegova mišljenja o dvije tendencije u suvremenom soci- 
jalizmu: birokratizma i samoupravljanja. Kritičar Petr R4kos, istakavši da 
je kritika prije svega analiza književnog djela, spomenuvši Kaysera, Spit- 
zera i druge zapadnoevropske teoretičare »umjetnosti riječi«, knj.ževnosti 
kao »jezične umjetnine«, zaključio je da ipak jedini predmet kritike mije 
samo djelo, nego i sve ono mimo teksta što ga uvjetuje, prije svega lič- 
nost čovjeka—pisca. 


Dragan Jeremić, javivši se drugi put, istekao je da se i na ovom savje- 
tovanju vidjelo da je marksistička kritika književnosti na prekretnici i da 
ona nije iskoristila svoju šansu u prošlosti, slažući se s Roznerom o 
hipotetičkim normama, koje je bolje nazivati stvaralačkim principima. Mi- 
lan Blahynka govorio je na temu odnosa kritičar—književnik, istaknuvši 
neke averzije velikih čeških kritičara prema izvrsnim piscima njihova vre- 
mena (primjeri mu bjehu: Šalda—Čapek) ali također i nerazumijevanja iz- 
među pisaca samih (odnos Nezval—Halas). Sovjetski delegat Ozerov, tako- 
đer uzevši drugi put riječ, rekao je da je kritika historijski pokus i pojava, 
te da ne smijemo praviti greške iz prošlosti. Spomenuo je da su Šklovski i 
drugi promijenili svoja mišljenja, zamijenivši prijašnja formalistička odanoš- 
ću realizmu. Vrlo općenito ponovo je pledirao za socijalistički realizam kao 
jedini stvarni humanizam, koji pruža mogućnosti za specifična, razna shva- 
ćanja, iako veze ideologije, politike i umjetnosti u sovjetskoj literaturi 
nikada neće biti prekinute, kako neki ovdje na skupu nastoje u svojoj lite- 
raturi učiniti. 


U ime radnog predsjedništva zahvalio se svima prisutnima na sudjelova- 
nju i na praćenju ovog simpozija Miroslav Červenka istaknuvši da je vrlo 
raznolika lepezasta panorama mišljenja, teza i pogleda svjedočanstvo stva- 
ralačke slobode mišljenja, te da je osnovna poruka ovog savjetovanja o 
mogućnostima, kriterijima i funkciji kritike u utvrđivanju otvorenih vječ- 
nih problema kritike. Nakon prevladavanja najgorih deformacija dogma- 
tizma u jeku bespoštedne antidogmatske polemike ulazi i češka literarna 
kritika u srž klasičnih pitanja kritičke misli: norma, kriteriji, tipologlja 
kritike, faze stvaralačkog procesa i udjela znanstvenog i umjetničkog u njoj. 
To je sigurni znak da je čehoslovačka kritika i literatura ušla u fazu sva- 
kodnevne radne atmosfere umjesto prijašnih kampanja zastrašivanja i prag- 
matičkog služenja kritike usko shvaćenim ciljevima politike. 

Umjesto rezimea i zaključnog vlastitog komentara, napominjem da je on, 
nadam se, prisutan u svakoj rečenici ovog opširnog informativnog, ali i 
i kritičkog kritičarevog ličnog udjela u tumačenju rada i problema ovog 


simpozija. 
M. VAUPOTIĆ 


504 


KRATKE INFORMACIJE 


GOSTOVANJE U HRVATSKOM FILOZOFSKOM DRUŠTVU 


Kao gost Hrvatskog filozofskog društva boravio je u Zagrebu prof. dr. 
Jirgen Habermas iz Frankfurta a/M i održao dva predavanja s diskusijorn 
za studente i članove Hrvatskog filozofskog društva: Erkenntnis und In- 
teresse (1. IIĐ) i Technischer Fortschritt und soziales Leben (2. III). 


PREDAVANJA U HRVATSKOM FILOZOFSKOM DRUŠTVU 


U ljetnom semestru 1964./65. održana su u Hrvatskom filozofskom druš- 
tvu u Zagrebu predavanja: Ante Pažanin: Problem povijesnosti kod Hu- 
sserla (22. III), Danko Grlić: Filozofija ili dogma (13. IV), Vlado Gotovac: 
Pjesništvo i čovjekovo podneblje (27. IV). Najavljena su još slijedeća pre- 
davanja: Kruno Krstić: Razgovor o istini (11. V), Milo Cipra: Racionalno i 
iracionalno u suvremenoj muzici (25. V). 


KORČULANSKA LJETNA ŠKOLA 


Treće zasjedanje Koručlanske ljetne škole posvećeno temi »Što je po- 
vijest« održat će se od 16 - 28. VIII 1965. Članovi društva bit će pra- 
vovremeno obaviješteni o programu rada. 


CIKLUS PREDAVANJA ZA NASTAVNIKE 


Zavod za školstvo Skupštine grada Zagreba u suradnji s centrom »Boži- 
dar Adžija« organizirao je ciklus predavanja s d'skusijama za nastavnike 
škola I i II stupnja. Odabrane teme tretiraju aktualne problerne socijalistič- 
ke teorije i prakse. Do sađa su održana predavanja: Miko Tripalo: Vodeća ulo- 
ga Saveza komunista u sistemu samoupravljanja (17.1I1965.), Rudi Supek: 
Malograđani, radnici, socijalizam (3. III), Milan Kangrga: Socijalistički moral i 
konformizam (7. IV) Gajo Petrović: »Filozofija i socijalizam (21. IV). Najav- 
ljena su još predavanja: Mladen Čaldarović: Nacionalni odnosi u praksi 
izgradnje socijalizma; Savka Dabčević-Kučar: Idejno jedinstvo SKJ i borba 
mišljenja — birokratsko i demokratsko shvaćanje idejnog jedinstva; Da- 
nilo Pejović: Problemi socijalizma. Najveće priznanje predavačima i orga- 
nizatoru predstavlja izvanredan odaziv slušača i bogata i zanimljiva dis- 
kusija. Predavanja su, naime tako posjećena da je H-dvorana Radničkog 
doma »Đuro Salaj« premalena da primi sve zainter 


TRIBINA »KNJIŽEVNOG PETKA« 


Nakon višemjesečnog prekida obnovila je svoju aktivnost ova značajna 
i dobro posjećena javna tribina Zagreba. Informiramo o nekim predava- 
njima filozofskog, sociološkog i psihološkog interesa: Danilo Pejović: Izme- 
đu misli i čina (25. XII 1964); Ivan Focht: O metafizičkom u umjetnosti 
(5. II 1965); Rudi Supek: Psihologija suvremene omladine (5. III); Danko 
Grlić: Dogma ili filozofija (9. IV). 

TRIBINA »PET MINUTA POSLIJE OSAM« 


Na ovoj popularnoj tribini Studentskog centra Sveučilišta održana su me- 
đu ostalima i ova predavanja s diskusijama: Milan Kangrga: Filozofija i 
kritika društva (5. X 1964); Rudi Supek i Vlado Gotovac: Generacije i druš- 
tvena angažiranost (8. X); Miko Tripalo: Osmi kongres SKJ (23. XII); Savka 
Dabčević-Kučar: Ekonomski i društveni aspekti promjena u raspodjeli (13. 
I 1965); Razgovor s redakcijom Praxis (15. I); Veljko Cvjetičanin: Socijalizam 
kao svjetski proces u svjetlu analiza VIII kongresa (18. I); Mihailo Marković: 
Smisao samoupravljanja u socijalizmu (19. II); Gajo Petrović: Kritika u 
socijalizmu (10. III); Duje Katić: Aspekti kulturne politike u svjetlu VIII 
kongresa SKJ (12.II1); Branko Bošnjak: Da li religija može odumrijeti (17. 
i 18. III). ABH dvorana Studentskog centra bila je redovno puna, a nekoliko 
puta nije mogla primiti sve zainteresirane. Diskusija o predavanju B. Boš- 


njaka nije mogla biti završena za jedno veče, pa je nastavljena i završena 
iduće veče. 


»JUGOSLAVENSKI FILOZOFI O SVOJIM OSNOVNIM UVJERENJIMA« 


Pod gornjim naslovom organizirao. je Kolarčev narodni univerzitet u 
Beogradu ciklus predavanja istaknutih jugoslavenskih filozofa: Dušan Ne- 
deljković (Beograd): ETIKA SUTJESKE I DANAŠNJICA (29. X 1964); 
Veljko Korać (Beograd): ČEMU FILOZOFI? (12. XI 1964.); Milan Kangrga 
(Zagreb): NEKI PROBLEMI MARKSOVE FILOZOFIJE (19. XI 1964.); Mi- 
hajlo Marković (Beograd): PRINCIPI DIJALEKTIČKOG HUMANIZMA (26. 
XI 1964.); Vuko Pavićević (Beograd): POGLED NA SVET I ETIKA (3. XII 
1964.); Danilo Pejović (Zagreb): IZMEĐU MISLI I ČINA (10. XII 1964.); 
Vladimir Filipović (Zagreb): FILOZOFIJA I NJENI OSNOVNI ZADACI 
(7. I 1965.); Svetomir Ristić (Beograd): POJAM ČOVEKA, LIČNOSTI, BEZ- 
JEDINIČNE I NETRŽIŠNE VREDNOSTI — OSNOVNI PROBLEM FILOZO- 
FIJE (14. I 1965.); Ivan Focht (Sarajevo): METAFIZIČKO U UMETNOSTI 
(21. I 1965.); Branko Bošnjak (Zagreb): FILOZOFIJA I ISKON (28. I 1965.); 
Dragan Jeremić (Beograd): ČOVEK I SUDBINA (4. II 1965.); Predrag Vra- 
nicki (Zagreb): FILOZOFIJA I REVOLUCIJA (11. II 1965.); Danko Grlić 
(Zagreb): FILOZOFIJA ILI DOGMA (18. II 1965.); Ksenija Atanasijević- 
Marković (Beograd): ZA SARADNJU FILOZOFIJE I NAUKE NA HUMA- 
NIZACIJI ŽIVOTA (4. III 1965.); Svetlana Knjazev (Beograd): FILOZOFI- 
JA I NAUKA (ll. III 1965.); Zaga Pešić-Golubović (Beograd): MARK- 
SIZAM I SAVREMENI SVET (18. III 1695.); Miladin Životić (Beograd): 
MARKSIZAM — POZITIVISTIČKA ILI NEGATIVISTIČKA FILOZO- 
FIJA? (25. III 1965.); Milan Damnjanović (Beograd): O PRIRODI FILO- 
ZOFSKOG UVERENJA (1. IV 1965.); Ljuba Tadić (Beograd): REVOLUCIJA 
I SLOBODA (8. IV 1965.); Svetozar Stojanović (Beograd): MARKSISTIČKA 
ETIKA I SOCIJALIZAM (15. IV 1965.). Najavljeni su još ovi predavači: Va- 
nja Sutlić (Zagreb), Rudi Supek (Zagreb), France Veber (Ljubljana), Abdu- 
lah Šarčević (Sarajevo); Vojan Rus (Ljubljana), Gajo Petrović (Zagreb) Ci- 
jeli ciklus predavanja »Jugoslavenski filozofi o svojim osnovnim .uverenji- 
maa bit će štampan u istoimenoj ediciji Kolarčevog narodnog univerziteta. 
Neki pozvani filozofi koji zbog zdravstvenih razloga nisu mogli prihvatiti da 
održe predavanje obećali su da će priložiti svoje rukopise. 

RIJEČ IMA »BORBA« 


U »Borbi« od 24. I 1965. objavljen je članak Dese Savićević 
»Jedno neprihvatljivo tumačenje masovne kulture u socijaliz- 
mu«, u kojem ona kritizira rad Miladina Životića »Socijalizam i 
masovna kultura«, objavljen u časopisu »Praxis« br. 2 za 1964. 
godinu. Na ovu kritiku odgovorio je M. Životić u »Borbi« od 
7. 1I 1965 (»Jedan neprihvatljiv način polemike. Povodom dis- 
kusije o masovnoj kulturi«), a D. Savićević replicirala je u istim 
novinama 14. II 1965 (»Ničeovski pragmatizam umesto marksiz- 
ma. Stručna pomoć umesto polemike«). Redakcija »Borbe« od- 
bila je da štampa ponovni odgovor druga Životića (»O lekcija- 
ma jedne stručne učiteljke«), ali je u broju od nedjelje 21. febru- 
ara 1965. u kulturnoj rubrici donijela četiri pisma (pod naslovom 
»Pisma 'Borbi'«) u kojima čitaoci »Borbe« (sva četvorica iz Beo- 
grada) zahvaljuju »Borbi«, izražavaju zadovoljstvo (jedan od 
njih čak i »lepo zadovoljstvo«) zbog objavljivanja članka dru- 
garice Savićević i osuđuju »nenaučan«, »antinaučan« i »reakcio- 
naran« članak druga Životića. Ne ostajući pri kritici Životićevog 
članka u »Praxisu«, autori spomenutih pisama tvrde da on i u 
drugim radovima zastupa »nemarksistička shvatanja« i da je 
jedan od onih »nadmenih razmetljivaca« koji u našim časopisi- 
ma proturaju »besmislice i tuđa shvatanja« te naučenjačkim 
»Imudrovanjem« ignoriraju »nauku marksizma i našu suvre- 
menu praksu«, a koji ipak — što je »zaista žalosno i zabrinjava- 
juće« — vaspitavaju studentsku omladinu. Ne ostajući samo 
pri ovakvoj kvalifikaciji naučne i nastavne djelatnosti druga M. 
Životića i drugih naših filozofa-marksista, autori pisma odluč- 
no zahtijevaju »da se u našoj štampi razotkriju ovakva nemar- 
ksistička shvatanja naših 'filozofa-marksista, a napose  »da 
vaš cenjeni list i u buduće reaguje na ovakva nemarksistička 
shvatanja«. Sva četiri pisma adekvatno su rezimirana pitanjem 
kojim posljednji (po redosljedu objavljivanja u »Borbi«) od 
četiri pisca, metalostrugar Pavle Majstorović, završava svoje 
pismo: »Pitam se kako je moguće da se kod nas objavljuju takvi 
članci kao što je Životićev i ko odobrava sredstva za izdavanje 
takvog časopisa.« 

Ako su već članci drugarice Savićević ostavili mučan utisak 
u javnosti, još je neugodniji utisak izazvalo objavljivanje citira- 
nih pisama. Svako od njih zasebno dovoljno je da izazove nelago- 
du, no nelagoda se pojačava time što su četiri pisma koja navod- 
no potječu od četiri osobe raznih zanimanja (jedan student, jed- 
na visokokvalifikovana tekstilna radnica, jedan inženjer, jedan 
metalostrugar), različitih spolova (tri muškarca i jedna žena) 
i raznih nacija (sudeći po imenima tri Srbina i jedan Slovenac 
ili Hrvat) uprkos reprezentativnoj raznolikosti svojih autora, 
pisana po istoj osnovnoj shemi i uglavnom istim stilom i rječ- 
nikom, a uprkos tome što su navodno nastala nezavisno jedno 
od drugog djeluju kao jedinstveno komponirana cjelina. Nije 
zgodno ni to što se inženjer u beogradskom izdanju »Borbe« 
pojavljuje pod jednim imenom (Slavko Škatalec), a u zagrebač- 
kom pod drugim (Slavko Škulec) pri čemu prema službenim 
»izveštajima o adresi stana«, izdatim od prijavnog ureda u 
Beogradu 26. II 1965, ni pod jednim od ova dva imena nije 
nitko prijavljen (»Škulec Slavko nije prijavljen«, »Škatalec 
Slavko nije prijavljen« — kažu lakonski potvrde). Ne manje je 
nezgodno što prema službenoj potvrdi Tehnološkog fakulteta u 
Beogradu od 25. III 1965. »BAJIĆ ZORAN nije student ovog fa- 
kulteta«. (Tekstilna radnica i metalostrugar nose obična imena — 
Jelena Lukić, Pavle Majstorović — pa je pod tim imenima u Beo- 
gradu prijavljen velik broj osoba.) 


Nelagoda koju su izazvala četiri navedena pisma nije ostala 
javno neispoljena. Više pojedinaca i grupa uputilo je »Borbi« 
protestna pisma, a neki su kopiju svog pisma poslali i nama. 
Protestna pisma uputili su »Borbi« među ostalim i grupa nauč- 
nih i kulturnih radnika Beograda, Uprava Filozofskog fakulteta 
u Beogradu i studenti filozofske grupe istog fakulteta. U »Borbi« 
od ponedjeljka 1. III 1965. u rubrici »Pisma uredništvu« objav- 
ljeno je pismo kulturnih radnika Beograda (ali ne i pisma u- 
prave i studenata Filozofskog fakulteta), popraćeno »Objašnje- 
njem redakcije«. U istoj rubrici (»Pisma uredništvu«) sad je 
objavljen i ranije odbijeni članak M. Životića. 


Pisma beogradskih profesora, studenata i kulturnih radnika 
objavljujemo ovdje ne samo zato što dva od njih nisu objav- 
ljena u »Borbi« već i zato što sva tri pisma smatramo značajnim 
dokumentima o zrelosti jugoslavenske socijalističke inteligen- 
cije i o njenoj sposobnosti da se efikasno suprotstavi postupcima 
koji bi mogli da štete ugledu jugoslavenskog marksizma i socija- 
lizma. 


Na žalost, slično priznanje ne možemo odati »Objašnjenju 
redakcije« koje je objavljeno uz dopis grupe kulturnih radnika. 
Ovo objašnjenje objavljujemo po principu »audiatur et altera 
pars« uprkos njegovim nedostacima, među ostalim i uprkos tome 
što u njemu nema čak ni pokušaja da se odgovori na pitanje: 

jesu li četiri pisma objavljena u »Borbi« od 21. II 1965. autentič- 
na pisma četiri postojeće ličnosti? 


Ne tvrdimo da to pitanje mora dobiti negativan odgovor. Ali 
čini se ima dosta razloga da se pitanje postavi. Ne ulazeći sada u 
sve te razloge iznijet ćemo samo neke od njih. 


Pozdravi redakciji kojima završavaju svoja pisma četiri na- 
vodna čitaoca »Borbe« tačno odgovaraju zanimanjima tih čita- 
laca. Student kako to priliči dobro odgojenom i svjesnom so- 
cijalističkom omladincu pozdravlja »sa poštovanjem« i »drugar- 
ski«, radnica kao što priliči ženi pozdravlja »srdačno«, inženjer 
tehnički kratko i efikasno samo »pozdravlja«, a metalostrugar 
završava klasno svjesno i jasno »sa drugarskim pozdravom«. 
Izgleda da se zanimanja savršeno slažu s načinom pozdravlja- 
nja, pa premda se već to savršenstvo može nekom skeptiku 
učiniti malo sumnjivo, izgleda da je stvar u najboljem redu. 


No je li baš sve u tim pozdravima i oko njih tako savršeno? 


Prvo. Koliko god da se razlikuju u riječima kojima pozdrav- 
ljaju »Borbu«, sva četiri navodna čitaoca završavaju svoja pis- 
ma pozdravima. Inače pisma čitalaca koja objavljuje »Borba« 
praktično nikad ne završavaju pozdravima. Od preko 500 pisama 
objavljenih dosad u »Borbi« 1965. godine još samo jedno uz ova 
četiri završava pozdravom. Kakvim su se to čudnim slučajem 
sva četiri naša autora sjetili da pošalju pozdrave? 


Drugo.Kao što nisu zaboravili da pozdrave, navodni čitaoci 
nisu zaboravili da navedu zanimanje. Među pismima čitalaca što 
ih objavljuje »Borba« prosječno oko 34% naznačuje zanimanje. 
Kakvim su se to čudom sva četiri autora famoznih pisama sjetili 
da tačno naznače zanimanje? 


Treće. Ne zaboravljajući da napišu zanimanje, sva četiri na- 
vodna čitaoca zaboravili su da napišu adresu. Među pismima što 
ih inače objavljuje »Borba« u oko 51% slučajeva navedena je 
potpuna adresa, u oko 32% slučajeva nepotpuna adresa koja je 
ipak dovoljna da se brzo pronađe pisac, a samo u oko 17% slu- 
čajeva nema ni takve nepotpune adrese. Kako su to baš ovi bor- 
beni čitaoci zaboravili da napišu adresu? 


Četvrto. Pisma koja inače objavljuje »Borba« nemaju naz- 
naku tačnog datuma već samo naznaku mjeseca. Ne znamo da 
li je to običaj pisaca ili je praksa »Borbe« da iz datuma izostav- 
lja naznaku dana i ostavlja samo mjesec. No u sva četiri znamenil- 
ta pisma naznačeni su tačni datumi. 

Čisto statistički promatrano vjerojatnost da su četiri spor- 
na pisma ipak autentična nije baš velika. No i ono statistički 
nevjerojatno događa se ponekad. Zato se zasad uzdržavamo od 
bilo kakve tvrdnje pa samo pitamo: da li se u ovom slučaju do- 
godilo »statističko čudo« ili smo suočeni s pokušajem da se po- 
moću neautentičnih pisama nanese šteta ugledu jugoslavenskih 

filozofa marksista. Nadamo se da će »Borba« pokrenuti istragu 
koja će odgovoriti na ovo pitanje. Ako navodni čitaoci doista 
postoje, vješt novinar brzo će ih pronaći, fotografirati, inter- 
vjuirati, upoznati sa nepotrebno ogorčenim kulturnim i nauč- 
nim radnicima pa i sa samim M. Životićem. Time će sve sumnje 
biti raspršene, a statističko čudo dokazano. 

Ako se naprotiv radi o pokušaju da se pomoću neautentičnih 
pisama obmane redakcija »Borbe«, a kompromitiraju jugosla- 
venski marksisti i jugoslavenski socijalizam, trebat će nešto više 
napora da se stvar do kraja rasvijetli. No nadamo se da će »Bor- 
ba« i te napore poduzeti. Ne tvrdimo time da samo redakcija 
»Borbe« može rasvijetliti ovaj slučaj. Čak i oni kojima nije pris- 
tupačna nikakva druga dokumentacija osim samog teksta u 
»Borbi« objavljenih pisama mogu po stilu i rječniku pomalo na- 
gađati tko bi to mogao tako »stručno i znalački, sa merom i na 
visini« sastaviti ova pisma u želji da priredi sam sebi »LEPO 
ZADOVOLJSTVO«. No ako je netko pokušao da podvali »Borbi«, 
tko je od same redakcije »Borbe« pozvaniji da cijelu stvar do 
kraja rasvijetli? 


Riječ ima »Borba«. 

ČETIRI OBJAVLJENA PISMA  »BORBI« 


U ime grupe studenata Tehnološkog fakulteta zahvaljujem vašem listu 
na kritičkom prikazu drugarice Savićević povodom članka Miladina Životića 
»Socijalizam i masovna kultura«. 

Nedavno smo čitali Životićev članak objavljen u »Praxisu«. Imali smo 
nameru đa o tome pišemo u »Stuđentu«. Koliko mi možamo đa ocenimo, 
smatramo đa je Životićev članak ne samo nenaučan i antinaučan veš i reak- 
cionaran. To nije prvi put da Životić ovako piše. O njegovim antimarksis- 
tičkim shvatamjima govore njegovi članci objavljeni u časopisu »Gledišta« 
i u »Studentu«. Krajnje je vreme da se čuju i draga, suprotna mišljenja i 
da se u našoj štampi razotkriju ovakva nemarksistička shvatanja naših 
»filozefa-marksista«. 

Mišljenja smo da je drugarica Savićević stručno i znalački, sa merom 
i na visini odgovorila Životiću i pružila nama — čitaocima lepo zadovoljstvo. 


Sa poštovanjem i drugarskim pozdravima. 
Beograd 26. I 1965. 
Zoran BAJIĆ 


Dragi drugovi, 


Sa zadovoljstvom sam pročitala članak u »Borbi« od 24. I 1965. godine 
»Jedno mnep-ihvatljivo tumačenje masovne kulture o socijalizmu«. Zahval- 
na sam drugarici Desanki Savićević što je konkretno pokazala kakve se 
sve besmislice i tuđa shvatanja proturaju po našim časopisima. 

Za ovo imam i posebnog razloga, jer je moja rođaka stuđent filozofije, 
pa mi se žali na predavanja, poglede i stavove nekih nastavnika, među 
koje spada i Životić. Zaista je žalosno i zabrinjavajuće da nam ovakvi lju- 
di vaspitavaju studentsku omladinu. 

Molim vas da isporučite moje pozdrave drugarici Savićević, koja je 
imala hrabrosti da se suprotstavi ovakvim zaista »nadmenim razmetljiv- 
cima« koji sa takvim potcenjivanjem gledaju na mase i masovnu kulturu. 


Srdačno vas pozdravlja. 


Beograd 25. I 1956. 
Jelena LUKIC 


visokokvalifikovana tekstilna radnica 
* 

Smatram vrlo korisnim što je »Borba« objavila kritiku članka MHadi- 
na Životića »Socijalizam i masovna kultura«. Životić i neki drugi autori 
članaka publiciranih u »Praxis-u« svojim »naučenjačkim« mudrovanjem 
»rešavaju« osnovna pitanja socijalizma ignorirajući nauku marksizma i 
našu suvremenu praksu. 

Bilo bi dobro đa vaš cenjeni list i u buduće reaguje na ovakva nemark- 
sistička shvatanja. 

Pozdravlja vas 


Beograd, 28. I 1965. 
inž. Slavko ŠKATALEC 


Dragi druže uredniče, 


Pročitao sam članak »Jedno neprihvatljivo tumačenje masovne kulture 
u socijalizmu«. Iako nisam školovan čovek ja sam ga razumeo i želim da 
vam kažem da se potpuno slažem sa mišljenjem drugarice Savićević. Pi- 
tam se kako je mogućo da se kod nas objavljuju takvi članci kao što je 
Životićev i ko odobrava sredstva za izdavanje ovakvog časopisa. 

Sa drugarskim pozdravom 

Beograd, 26. I 1965. 


Pavle MAJSTOROVIĆ 
metalostrugar 

JEDNO OBJAVLJENO I DVA NEOBJAVLJENA PISMA »BORBI« 


PISMO REDAKCIJI »BORBE«! 


Poslednjih godina, a naročito povodom VIII kongresa SKJ na brojnim 
naučnim skupovima kao i na stranicama naših listova i časopisa došlo 
je do znatnog oživljavanja diskusija o teorijskim pitanjima kulture, poli- 
tike, ekonomike, morala. Naročito je značajno što stvarno znanje, analiza 
i argumentacija u sve većoj meri zamenjuju nekadašnje olako ideološko 
etiketiranje i dogmatsku isključivost. U procesu opšteg razvitka socijalis- 
tičke demokratije u našoj zemlji i štampa je postala slobodnija i odgovor- 
nija i u odnosu na pisce i na čitaoce. 


U takvoj situaciji, način na koji je vaš list poveo | završio diskusiju 
o jednom tako značajnom pitanju kao što je problem »masovne kulture«, 
izaziva veliko iznenađenje i razočarenje. 


Ne ulazeći u ocenu naučne i filozofske vrednosti pojedinih stavova M. 
Životića, koji su poslužili kao polazna tačka ove diskusije, i o kojima se 
sigurno može diskutovati, želeli bismo da istaknemo da se o ovim pitanji- 


1 Ovo pismo popraćeno je slijedećim objašnjenjem redakcije »Borbe«: 


»OBJAŠNJENJE REDAKCIJE Konstatacija autora ovog pisma da je 
»Borba« »zaključila diskusiju« netačna je i proizvoljna. Samo objavljivanje 
ovog pisma to potvrđuje. 

Što se tiče drugog odgovora Miladina Životića (pod naslovom »O lek- 
cijama jedne stručne učiteljke«) redakcija »Borbe« nije mogla da ga obja- 
vi u onakvoj formi kako je dostavljen jer je, prema Zakonu o štampi (čl. 
26. tačka 6) napisan »na neučtiv ili uvredljiv način«. U nastavku, sada o- 
bjavljujemo taj drugi odgovor M. Životića, pa neka sami čitaoci prosuđuju 
o tonu Životićeve polemike. 

Poznato je da redakcija »Borbe« već godinama svakodnevno objavljuje 
veliki broj pisama svojih čitalaca pretežno običnih građana o najraznovrs- 
nijim i najsloženijim pitanjima našeg društveno-političkog života (o Usta- 
vu, o Programu i Statutu SKJ, o skupštinskim rezolucijama i nacrtima 
zakona, o školskoj reformi itd.) što ne znači da »Borba« stoji iza svakog 
od tih mnogobrojnih pisama. 


Autori ovog pisma, koje danas objavljemo, valjda ne smatraju da re- 
dakcija »Borbe«.ne sme da objavljuje pisma svojih čitalaca i o problemi- 
ma masovne kulture, niti da je taj domen rezerviran isključivo za visoke 
stručnjake. A insinuacije o »jednoj praksi koju bismo toliko želeli da 
zaboravimo« neka zadrže za druge prilike«. (»Borba«, 1. III 1965) 

ma đanas sigurno više ne moža polemisati metodom, stilom, tonom, nači- 
nom mišljenja koji je došao do izražaja u člancima Desanke Savićević 
objavljenim u vašem listu 24. februara ove godine. Okarakterisati, pored 
ostalih ideje Sartra i Kamija kao »šikaru egzistencijalističkog i iraciona- 
lističkog umovanja«, pripisivati svom oponentu da preuzima i nudi »naj- 
crnji imoralizam Ničea i njegovu besomučnu mržnju i prezir prema narod- 
nim masama«, da »prenosi argumente iz misaonog spektra američke prag- 
matičke eklektike i sofistike«, da »propoveda krajnji iracionalizam, subjek- 
tivizam i estetski nihilizam, karakterističan za preživele klase koje u pa- 
nici bespuća u svojoj uskoklasnoj i individualističkoj involuciji i sup- 
rotstavljanju istorijskoj nužnosti sklizavaju u subjektivni idealizam u nau- 
ci, filozofiji, književnosti, umetnosti i misaonom životu uopšte«, i da je 
na kraju »idejno tako zalutao da se našao na pozicijama pruske cenzure« — 
ceo taj arsenal klišea i stereotipa suviša podseća na jednu praksu koja 
je već davno prevsziđena i koju bismo toliko želeli da zaboravimo, naro- 
čito kad se to desi na stranicama tako uglednog lista kao što je »Borba«. 


Međutim, ako otvaranje jedne javne diskusije u ovom stilu predstavlja 
promašaj, način na koji je ona, ođ strane ređakcije »Borbo« završena iza- 
ziva ozbiljnu zabrinutost. Odbijajući đa objavi odgovor kritikovanog auto- 
ra, što je me samo ostalo neobrazloženo, već je i potpuno nezakonito, »Borba« 
je našla za potrebno da diskusiju zaključi objavljivanjem pisma nekoliko 
čitalaca, među kojima i nekih radnika. Ako ostavimo po strani nezgrapnost 
i naivnost same zamisli, po kojoj je trebalo đa ova četiri pisma ostave uti- 
sak da je i šira javnost i posebno radnička klasa muzela svoj stav u svom 
teorijskom sporu i, uzgred, uopšte o karakteru filozofske misli koja se eb- 
javljuje u pojedinim časopisima i predaje na faknitetima — ne možemo a 
đa ne izrazimo naše zaprepašćenja što su na stranicama vašeg lista mogli 
naći mesta takvi grubo uvredljivi tekstovi u kojima neko samo na osnovu 
pričanja svoje rođake pokušava da javno diskređituje nastavu i način vas- 
pitanja studentske omladine i u kojima se jednom naučnom radniku, nas- 
tavniku Univerziteta i komunisti, bez ikakvog ustručavanja i bez ikakve 
argumentacije može baciti u lice da zastupa: nenaučna, antinaučna, reak- 
ciomarna i antimarksistička shvatanja, iz čega bi steđilo da mu nije mesto u 
našoj nauci i uopšte u našem društvu. Neobjašnjivo mam je kako je re- 
dakcija »Borbe« mogla dozvoliti oživljavanje ovakvih dobropoznatih, kraj- 
nje nehumanih i diskređitovanih, u našem društvu davno prevaziđenih me- 
toda političkog čiskvalifikovanja. Još manje je shvatljivo kako je ređak- 
cija »Borbe« mogla i za trenutak pretpostaviti da ovakvi metođi mogu 
zameniti istinsku borbu mišljenja i slobodnu principijelnu i javnu diskusi- 
ju o teorijskim pitanjima, čiji značaj je istakao VIH kongres SKJ i do 
koje nam je svima toliko stalo. 

Lazar Trifunović, Dobrica Čosić, Sveta Lukić, Nikša Stipčević, Peđa Mi- 
losavljević, Miloš Stambolić, Jovan Cirilov, Aleksandar Despić, Čedomir 
Minderović, Kosta Mihallović, Stole Janković, Bratislav Petrović, Ivan 
Maksimović, Nikola Milošević, Ljuba Stojić, Svetozar Stojanović, Vojislav 
J. Đurić, Vuko Pavičević, Jovan Marjanović, Bogdan Šešić, Mihailo Mar- 
ković, Zagorka Golubović, Andrija Krešić, Mihallo Popović, Nikola Rot. 


(»Borba«, 1. INI 1965) 

REDAKCIJI »BORBE« BEOGRAD 


U »Borbi« od 21. 2. 1965, godine objavljeno je nekoliko pisama, među 
kojima i pismo drugarice Jelene Lukić, visokokvalifikovane tekstilne rad- 
nice. Ne smatramo za potrebno da odgovaramo na pisma koja imaju za 
cilj da pokažu kako kod nas ima »ne-marksista« i »reakcionara«, među 
kojima neki predaju i na našem fakultetu, jer su to neosnovane optužbe. 
Za Savez stuđenata grupe za filozcfiju relevantno je pismo drugarice Je- 
lene Lukić. U tome pismu ona iznosi kako se njena rođaka koja studira 
filozofiju »žali na poglede, predavanja i stavove nekih nastavnika, među 
koje spada i Životić«, i verujući, valjda, rečima svoje rođake (čije ime ne 
pominje) kao istini bez priziva, ona daje sud: »Zaista je žalosno i zabrinjava- 
juće da nam ovakvi ljudi vaspitavaju studentsku omlađdinu«,. No, stvar je 
baš u tome, što je mišljenje te njene anonimne rođake samo njena subjek- 
tivna ocena koja ne odražava pravo stanje stvari. Iznositi ga kao da je 
verodostojno (što može da služi kao osnova za neka zaključivanja) je de- 
zinformacija javnosti i ne služi na čast jednom listu kao što je »Borba« đa 
to objavljuje. Ta rođaka koja studira filozofiju mogla je svoje primeđbe 
i zamerke da iznese profesorima i asistentima, jer to oni ne zabranjuju, 
već preporučuju i čak zahtevaju od nas, shodno principima demokratije 1 
samoupravljanja na Univerzitetu. Profesori koji predaju na grupi za filo- 
zofiju filozofskog fakulteta u Beogradu, a koje mi najbolje poznajemo, 
imaju marksističke poglede i stavove, tako da nije za žaljenje, nego je 
sreća što nas oni vaspitavaju. Za žaljenje je što neki neobavešteni (ili po- 
grešno obavešteni) ljudi u javnosti neodgovorno iznose netačne tvrdnje o 
pogledima i stavovima nekih profesora koji nam predaju. Mi stojimo na 
stanovištu da je pohvalno što se šira javnost brine za vaspitanje i obra- 
zovanje studentske omladine, ali verujemo da se ubuduće ta briga neće 
ispoljavati na ovakav način. Jer, ne možemo dozvoliti da se o našim pre- 
davačima iznose mišljenja koja nisu potkrepljena nikakvim činjenicama. Iz 
tih razloga i radi obaveštenja javnosti o pravom stanju stvari upućujemo 
vašoj redakciji ovo pismo. 


U Beogradu 23. 3. 1965. Savez stuđenata grupe za filozofiju 
Filozofskog fakulteta — Beograd 


REDAKCIJI »BORBE« BEOGRAD 


Na sednici Uprave Filozofskog fakulteta u Beogradu, održanoj 26. II 
0.2., stavljeno mi je u dužnost da, kao dekan Fakulteta, izrazim jednodu- 
šno negodovanje nastavnika i saradnika ovog Fakulteta zbog uvređa koje 
su ovom Fakultetu nanesene u nekoliko pisama, objavljenih u »Borbi« 
21. II 0.g., sa raznolikim potpisima, kao i uopšte, zbog načina na koji je 
»Borba« bez ikakva obrazloženja prekinula javnu diskusiju koju je zapo- 

čela povodom jednog članka docenta dra Miladina Životića o masovnoj 
kulturi. U pomenutim pismima iznesene su, između ostalog, tvrdnje da se 
jedna »rođaka, student filozofije« (potpisanog autora jednog od pisama) 
»žali na predavanja, poglede i stavove nekih nastavnika među koje spada 
i Životić«, zatim da je članak docenta Životića »ne samo nenaučan i anti- 
naučan, već i reakcionaran« i najzad da je »žalosno i zabrinjavajuće da 
nam ovakvi ljudi vaspitavaju studentsku omlađinu«. Redakcija »Borbe« 
se ničim nije ogradila od ovakvih tvrdnji i od pomenutih pisama uopšte. 
Sa svoje strane nastavnici ovog Fakulteta smatraju da im je dužnost đa 
saopšte javnosti da je dr Miladin Životić biran i izabran za docenta na te- 
melju veoma kvalifikovane naučne i stručne ocene njegovog naučnog i 
nastavnog rada i da smatraju da se tim i takvim pismima ocena i kvaliteti 
njegova rada i svih drugih (neimenovanih) nastavnika ovog Fakulteta ne 
mogu nikako dovesti u pitanje. Ako ima razloga đa se shvatanja docenta 
Životića javno kritikuju, ovaj Fakultet će u ovom, kao i u svakom drugom 
slučaju, svaku kvalifikovanu i odgovornu naučnu kritiku pozdraviti. Jer, 
izlišno je i pominjati da se istinitost (ili neistinitost) naučnih i stručnih hi- 
poteza i stavova može poveravati i dokazivati samo argumentovanim suo- 
čavanjem različitih shvatanja i slobodnim raspravljanjem a ne neodgo- 
vornim optužbama i uvredama. Uostalom, to sledi i iz odluka VIII kon- 
gresa SKJ. Bez takvog raspravljanja nema napretka naučne i filozofske 
misli. Sva dosadašnja iskustva kazuju to više nego ubedljivo i opominju 
da drukčija praksa može doneti ne samo neželjene posledice, već i veliku 
štetu razvoju nauke i kulture kođ nas. 
Beograd, 27. II 1965. 
U ime nastavnika i saradnika 
Filozofskog fakulteta u Beogradu 
Dekan Fakulteta 
prof. dr Veljko Korać 


OBAVIJEST 


Zbog velikog broja priloga u drugim rubrikama ovaj put je 
morala izostati naša redovna rubrika »PRIKAZI I BILJEŠKE«. 
Molimo čitaoce da to uvaže. 

SURADNICIMA I ČITAOCIMA 


Glavni dio časopisa PRAXIS redovno donosi radove o nekoj 
značajnoj temi ili problemu (maksimalna veličina pojedinog 
priloga je 20 strojem pisanih strana s prorcdom). Naredni bro- 
jevi bit će posvećeni slijedećim temama (u zagradi navodimo 
rok za predaju rukopisa): 


JUGOSLAVENSKA KULTURA II (do 10. V 1965) 
GEORG LUKACS (do 1. VI 1965) 

ERNST BLOCH (do 1. VI 1965) 

ŠTA JE POVIJEST (do 1. IX 1965) 

UMJETNOST U SVIJETU TEHNIKE (do 1. XI 1965) 


Uz tematski dio časopis ima i slijedeće rubrike (uz naziv 
rubrike navodimo maksimalnu veličinu priloga izraženu strojem 
pisanim stranama s proredom): 


PORTRETI I SITUACIJE (do 16 strana) 
MISAO I ZBILJA (do 16 strana) 
DISKUSIJA (do 12 strana) 

PRIKAZI I BILJEŠKE (do 8 strana) 
FILOZOFSKI ZIVOT (do 6 strana) 


Svi rukopisi šalju se u dva primjerka na adresu: Redakcija časo- 
pisa PRAXIS, Odsjek za filozofiju Filozofskog fakulteta, Zagreb, 
UI. Đ. Salaja b.b. U obzir dolaze samo rukopisi koji dosad nisu ni- 
gdje objavljeni. Rukopisi se ne vraćaju. Objavljeni radovi ne izra- 
žavaju nužno i gledište redakcije. 


